Romanele Federicăi Bosco au fost traduse în peste 10 țări 
şi s-au vândut în peste 1 000 000 de exemplare. 


Mia are şaisprezece ani, este rebelă, ironică, hotărâtă, pregătită să 
înfrunte cu tenacitate provocările vârstei: şcoala, colegii, părinții 

Născută la Milano în 1971, Federica 
Bosco este scriitoare şi scenaristă. 
După ce a obținut o diplomă în 
lingvistică şi a urmat timp de un an 

torit prin lume câţiva ani, debutând 
apoi cu romanul Îmi placi la nebunie 
(Mi piaci da morire, 2005; ALLFA, 
2009), deveni! rapid bestseller. Au 
urmat Cercasi amore disperata- 
mente (2006), Dragostea nu-i de 
mine (L'amore non fa per me, 2007; 
ALLFA, 2010), Dragostea nu-mi dă 
pace (L'amore mi perseguita, 2008; 
ALLFA, 2011). 

După uriașul succes de public al Monicăi, personajul de neuitat 
al acestor romane, şi după apariția manualelor „de supravieţuire“ 
conţinând sfaturi pentru a-l recunoaşte pe Făt-Frumos şi a-l uita 
pe fostul iubit, romanul de față este rodul a două mari pasiuni ale 
autoarei: dansul şi Anglia. 


NOCea a „Nimeni nu te învaţă să ai talent. Nu 
toarei sunt de părere că experienţa directă este 
fundamentală: gândiţi-vă la Jane Austen, 
care şi-a scris toate romanele fără să 
scoală nasul afară din casă! Talentul, 
imaginaţia şi modestia sunt, după mine, 
cel mai bun cocteil.“ 

Lui Francesco Scardamaglia, 
pentru că mi-a dăruit atât de mult. 
Cartea asta ți-ar fi plăcut! 


CAPITOLUL 1 


Te trezeşti într-o bună dimineaţă şi eşti deja adolescentă. 

Aşa, fără vreun preaviz, de azi pe mâine, te trezești în corpul 
unei străine care se consideră supraponderală, urăște pe toată lu- 
mea, se îmbracă numai în negru și are gânduri sinucigaşe 84% 
din timp. 

Nici eu nu am făcut excepție. 

În ziua în care au împlinit paisprezece ani colegele mele din 
clasă au avut parte de o nebunie de petreceri. Au cerut (şi obți- 
nut) închirierea unor localuri exclusiviste, haine de mii de euro, 
DJ internaţionali, open bar, catering pe bază de sushi, minicar, 
până şi un ponei. 

Mama m-a dus la un restaurant indian împreună cu partenerul 
ei şi mi-a făcut cadou o carte de poezii de Pessoa, spunându-mi 
că sunt destul de mare ca să le pot citi. 

Tata în schimb mi-a transmis felicitările lui cu două zile întâr- 
ziere şi a insistat să mă duc la ei la cină 

Ei erau familia perfectă: tata, Libby, Adrian şi Seb, declara- 
ţia oficială a eşecului familiei noastre. 

De parcă noi am fi fost copia cea urâtă. 

În definitiv am fost fericiţi câţiva ani: am petrecut împreună 
zile de naştere și sărbători legale, am pus la cale vacanțe meseri- 
aşe, ne-am molipsit unul de la altul de pojar şi varicelă și mi-am 
vândut fiecare dinţişor de lapte pe un bănut. 

O grămadă de poze stau mărturie. 

E adevărat că în fotografii ajungi să zâmbeşti chiar dacă nu 
ai chef, dar pe vremea aceea eram profund convinsă că totul 
merge bine între ai mei, pentru că mă simțeam liniștită, protejată 
şi sigură, cu toate că epitetele astea par acum ca dintr-o reclamă 
pentru absorbante. 


Tatăl meu nu era dintre acei părinți care te duc să patinezi 
sau să mănânci îngheţată, şi nici dintre aceia care la demonstra- 
ţia de balet începe să strige „Aia e fetiţa mea!“, filmând totul cu 
înverșunare. 

El te asculta mai mereu într-o doară, de parcă s-ar fi gândit la 
invenţia secolului sau la cum se poate dezlipi guma de mestecat 
de pe trotuare, iar dacă îl rugai să-ţi repete ce îi spusesei doar cu 
o clipă înainte, te privea cu un aer nedumerit şi te întreba ce e 
de mâncare la cină. 

De parcă ar fi fost un musafir. 

Unul la care te aştepţi, dintr-un moment în altul, să ceară 
nota de plată a camerei. 

Şi într-adevăr într-o zi și-a făcut valizele şi ne-a convocat în 
biroul lui ca să ne spună adio. 

Nu îi voi uita niciodată cuvintele. 

După ce a îngenuncheat în faţa mea, mi-a zis ca şi cum ar fi 
fost cel mai normal lucru din lume: 

— Chiar dacă nu o să mai locuiesc aici şi voi fi tatăl altor 
copii, întotdeauna voi rămâne și tatăl tău. 

Acel și m-a rănit mai mult decât orice. 

La fel ca atunci când ţi se spune să oferi bomboane și celor- 
lalţi copii. 

„Nu fi egoistă, lasă-l pe tatăl tău și celorlalţi copii!“ 

Şi astfel, din ziua aceea a devenit tatăl şi soţul anului, dar nu 
pentru noi. 

Când i s-au născut gemenii ne-a sunat în toiul nopţii, plân- 
gând în hohote, iar mama a devenit cea mai bună prietenă a lui. 
Un fel de confidentă pe care o poţi suna oricând ca s-o întrebi 
cum să fierbi un ou sau ce şampon anti-mătreaţă să foloseşti. 

Şi chiar dacă ea încerca să se poarte normal, se vedea de la o 
poştă că încă mai suferă. 

În timp ce eu continuam să nu mă simt prea grozav în pielea 
mea. 

De fapt, nici nu prea aveam de ales: cu o mamă italiancă și 
un tată englez era uşor să nu mă simt nici cal, nici măgar. 

Părinţii mei se cunoscuseră la Florenţa, unde tata urma unul 
dintre cursurile alea inutile de italiană pentru străini, iar ea era 
profesoara lui. 

A fost dragoste la prima vedere şi, cum se întâmplă în astfel 
de cazuri, poate că ar fi meritat un strop de prudență în plus. 
Pentru ea, tata fusese primul şi singurul, o repeta mereu, dar 
cred că relaţia lor se înfiripase în jurul acelei prejudecăţi, tipic 
italiene, că anglo-saxonii sunt dinamici şi independenţi. 

Tatăl meu era dinamic ca un bloc de ciment şi independent 
ca un copil de trei ani. 

Singura dată când a dus-o la o cină de Sfântul Valentin, după 
ce ea îl exasperase o lună de zile, a fost într-un birt pentru turiști 
de lângă Piaţa San Lorenzo, unde a comandat jumătate de litru 
din vinul roşu al casei, provocând indignarea mamei mele. 

De atunci a încetat să mai spere într-o schimbare și n-a mai 
pretins nici cadouri, nici flori, nici întâlniri. 

Întotdeauna m-am întrebat dacă povestea lor de dragoste n-o 
fi fost numai în capul mamei mele, pentru că, sinceră să fiu, 
Giles chiar nu avea nimic deosebit sau irezistibil. 

Când ea spunea că s-a măritat cu un englez, toate prietenele 
și-l imaginau ca pe un Hugh Grant, Colin Firth sau chiar Ozzy 
Osboume, însă când le arăta poze cu el păreau așa dezamăgite 
încât, ca să n-o rănească, mai comandau un rând de șampanie şi 
ciocneau pentru un cămin fericit, sperând în sinea lor că măcar 
e un animal în pat. 

Tata nu avea nici măcar simțul englezesc al umorului: era un 
tocilar plicticos cu un cardigan bej, deja chel la douăzeci de ani, 
cu faţa băgată în The Guardian. 

Nici nu vreau să mă gândesc ce fel de animal era în pat. 

După nici un an a început să insiste să se mute în Anglia şi 
a trimis sute de CV-uri ca să se angajeze într-o bancă oarecare 
din Londra. 

Mamei în schimb i-a fost de ajuns un singur CV ca să se tre- 
zească cu oferta unui post la Universitatea din Leicester, patria 
trupei Kasabian, ca profesoară de italiană, și s-au mutat acolo 
şase luni mai târziu, când era deja însărcinată cu mine. 

Leicester nu era Florenţa, dar nici Londra, și tata nu era mul- 
tumit. Nu i-a trebuit mult să se îndrăgostească de o brokeriță de 
la Barclays Bank. 

Astfel, cu aceeași imprevizibilitate cu care, într-o zi, m-am 
pomenit în corpul unei adolescente, acum șase ani, într-o bună 
zi, tatăl meu a ieşit din viaţa noastră pentru totdeauna. 

La fel ca la „reacţiile ireversibile“ de la lecţia de chimie, când 
arzi ceva sau fierbi prea mult un amestec, până se evaporă. 

Și îţi dai seama că viaţa ta (cu bune şi cu rele) nu va mai fi 
niciodată la fel și, oricât te-ai strădui să te prefaci că totul merge 
de minune, înăuntrul tău știi foarte bine că cele mai frumoase 
clipe aparțin deja trecutului. 

Iar timpul care va veni va trebui să-l petreci încercând să-i 
faci pe ceilalți să creadă că te simţi nemaipomenit, că nu e nevo- 
ie să se îngrijoreze pentru tine sau să se simtă obligaţi să-ţi dea 
o mână de ajutor. 

Inutil. 

Până în ziua metamorfozei, viața mea fusese ca o duminică 
ploioasă, lungă şi plictisitoare, împărțită între şcoală şi lecţiile 
de balet. 

Petreceam o grămadă de timp scriind poezii fără valoare şi 
privind la nesfârşit caseta video cu Cenuşăreasa, de Prokofiev, 
interpretată de Sylvie Guillem, pe care mi-o făcuse cadou mama 
şi care acum nu se mai găsea pe nicăieri. 

Repetam ore în şir în faţa oglinzii, visând să dansez şi eu aşa. 

Ca să fiu sinceră, visam să fiu avansată la rangul de pri- 
mă-balerină chiar în seara premierei Lacului lebedelor, aseme- 
nea Sylviei, care reușise asta la numai nouăsprezece ani! 

Dar ca să ajung la acest nivel trebuia cu orice preț să intru 
la Royal Ballet School, imediat după ce aveam să termin liceul. 
Examenul era greu şi, deşi pe site-ul lor îi rugau pe elevi să nu se 
descurajeze în cazul unor neajunsuri economice, eu eram foarte 
descurajată. 

Cred că mama, în adâncul inimii, ar fi preferat să mă duc şi 
eu la mall să fur rujuri şi, în ciuda faptului că ţinea mai mult de- 
cât mine să-mi vadă visul împlinit, amândouă ştiam că nu ne pu- 
tem permite prea multe, căci tata îi avea deja pe cei doi gemeni 

de care să se îngrijească. De aceea făceam tot posibilul să nu 
vorbim despre subiect. 

Nu eram genul de copil pe care visează să-l aibă părinţii 
(presupunând că există un gen ideal). Nu pentru că aş fi fost o 
zvăpăiată, ci fiindcă, de când plecase tata, nu mai zâmbeam şi 
nu eram deloc ceea ce se cheamă o bună companie. 

Mama îmi repeta de multe ori că o fac să se simtă singură, 
mai ales când ieşeam undeva cu maşina. 

Ce puteam să fac, dacă nimeni nu-mi înţelegea glumele? 

De aceea făceam lungi plimbări cu bicicleta, singură, ascul- 
tând Pearl Jam. 

Lecţiile pe care le luam de ani de zile la şcoala de balet din 
Leicester nu mai erau de ajuns, acum venise momentul să fac 
marele salt înainte sau să renunţ pentru totdeauna. 

Si, cu circumstanţa agravantă a unui corp pe care nu-l mai 
simţeam ca fiind al meu, proasta mea dispoziţie devenise aproa- 
pe patologică. 

Singura care mai reuşea să mă facă să zâmbesc era Nina, cea 
mai bună prietenă pe care ţi-ai putea-o dori. 

Eram împreună de la grădiniță și ne plăcea să spunem că sun- 
tem surori, chiar dacă eram cât se poate de diferite. Eu aveam 
părul scurt și negru, ochii căprui, pielea albă înțesată de pistrui şi 
o anumită predispoziţie pentru nefericire, pe când ea avea părul 
lung blond-miere, ochii gri şi era mereu binedispusă. 

Nu degeaba avea o familie minunată pe care întotdeauna i-o 
invidiasem, un frate mai mare extraordinar, militar în Marina 
Regală, o mamă mereu veselă — care gătea dumnezeieşte - şi 
un tată căruia nici prin cap nu i-ar fi trecut să iasă să-și cum- 
pere ţigări fără să anunţe şi care ne-a dus la concertul trupei 
Tokyo Hotel lăsându-ne departe de stadion, ca să nu ne simţim 
stânjenite. 

Mama nu ştia să gătească, iar tata habar n-avea cine sunt 
Tokyo Hotel. 

Când eram mici, în fiecare an Nina îi scria lui Moş Crăciun 
să-l întrebe dacă pot fi adoptată de familia ei, iar mama ei, cu 
multă delicateţe, îi spunea că părinţii mei s-ar fi întristat foarte 
mult dacă s-ar fi întâmplat aşa. După ce ai mei s-au despărţit, am 

început să-i trimit eu scrisori lui Moş Crăciun, din an în an mai 
amenințătoare, până când, în cele din urmă, m-am dat bătută. 

Nina în schimb nu se dădea niciodată bătută şi a scris cu 
mâna ei o declaraţie în care afirma că ea şi cu mine, în ciuda 
tuturor, suntem (şi o să fim mereu) surori, declaraţie pe care 
am semnat-o solemn, într-o noapte cu lună plină, cu sângele 
nostru. 

Nimic n-ar fi putut să ne despartă, eram de neînvins, eram 
unice, dar, înainte de toate, încă mai credeam în Moș Crăciun. 

În acea noapte cu lună plină aveam nouă ani. Acum aveam 
aproape șaisprezece şi nimic nu ne rănise încă, nici un băiat sim- 
patic, nici invidia colegelor, nici o notă proastă. 

Nina era sora mea, iar eu a ei. Şi asta ne era de ajuns. 

Când dormeam împreună acasă la mine sau la ea, în loc să 
ne preocupe aventurile păpușşii Barbie la fermă, rămâneam treze 
până în zori şi ne imaginam prima noapte de dragoste. 

Nina visa s-o petreacă cu Robert Pattinson, şi o vedea cam 
așa: 


Și-au intersectat pentru prima oară privirile după premiera lui 
Twilight şi ea, în loc să înceapă să strige din toți rărunchii ca 
toate celelalte proaste, l-a privit intens, schițând un zâmbet ti- 
mid. Apoi, când s-a declanșat nebunia, l-a luat de mână, sus- 
trăgându-l prinsorii anorexice a lui Kristen Stewart, și au fugit 
împreună pe scuterul ei. 

Ea l-a invitat la o pizza într-un mic restaurant, la adăpost 
de privirile indiscrete, el a rupt o bucăţică de pizza, i-a dat-o să 
mănânce cu tandreţe şi a început să râdă în timp ce trăgea de 
firul de mozzarella cu buzele. I-a şters colţul gurii cu degetele 
şi i-a spus, cu vocea spartă de emotie, privind-o drept în ochi: 
„Nina, ești atât de frumoasă.“ Apoi i-a luat mâinile, i-a sărutat 
vârful degetelor şi i-a zâmbit trist, șoptindu-i: „Rămâi cu mine 
în noaptea asta... te rog.“ Ea s-a ridicat, l-a mângâiat pe obraz şi, 
fără să spună vreun cuvânt, l-a dus la ea acasă. 

Paparazzi i-au urmărit într-o cursă nebunească, dar Nina a 
virat în mare viteză pe străzi lăturalnice, făcându-i să le piardă 

urma, el s-a lipit de ea, iar ea a zâmbit complice către acea lună 
magică, luându-și rămas bun pentru totdeauna de la micuța 
Nina. 

Ajunşi acasă, au rămas îmbrăţişaţi îndelung în întuneric, lă- 
sând deoparte timpul și nebunia lui, explorându-se disperaţi cu 
mâinile şi cu buzele pentru a-şi întipări în minte fiecare clipă. El 
a strâns-o în braţe și i-a mângâiat ușor faţa, urmărindu-i cu dege- 
tele conturul frunţii, sprâncenele, ochii, obrajii, apoi i-a sărutat 
buzele ca și cum ar fi fost ceva de preţ şi extrem de dulce. 

Nina l-a luat de mână și l-a dus în camera ei, unde el a în- 
tins-o cu gingăşie pe pat, susţinându-i capul şi cufundându-și 
faţa în părul ei. Ea i-a mărturisit fără sfială că e prima oară, iar 
el, coborându-şi privirea, i-a spus că şi pentru el la fel. 

Au rămas îmbrăţişați mângâindu-se şi sărutându-se, apoi 
s-au dezbrăcat încet şi au făcut dragoste, lăsându-și trupurile să 
se contopească într-o pasiune lungă, lentă şi senzuală care avea 
să îi lege pentru totdeauna. 

„Te iubesc, Nina“, i-a spus la ureche udându-i faţa de la- 
crimi. „Te iubesc şi nu pot trăi fără line.“ Ea l-a liniştit, răspun- 
zându-i: „Te voi aştepta. Ne aparținem unul celuilalt. Te voi aş- 
tepta. Întotdeauna.“ Şi întâii zori i-au surprins tandru îmbrăţişaţi 
şi goi, incapabili să-şi spună adio. A implorat-o să plece cu el, 
dar ea a răspuns că lumea ei e acolo, că acea noapte perfectă, de 
neuitat, avea să rămână unică pentru amândoi. 


Nina era incredibil de romantică și era normal să-și dorească 
o iubire perfectă. 

În definitiv, nici nu cunoscuse un alt gen de iubire decât ace- 
ea sinceră, corectă şi puternică a familiei sale. 

De aceea, prima mea noapte de dragoste mi-o imaginasem 
mereu cu fratele ei, Patrick. 

Patrick şi Nina erau fiinţe răsfățate de soartă şi plăceau tutu- 
ror. Pentru ei viaţa era un dar minunat și preţios, care nu trebuia 
irosit, şi totul părea al naibii de uşor: prieteniile, temele pentru 
acasă, relațiile. Să fii prietenul lor era un privilegiu, şi fiecare 
minut petrecut cu ei însemna o binecuvântare. Iar eu, care din 

nefericire nimerisem în acest triunghi absurd, nu puteam decât 
să îi ador. 

ÎI iubeam pe Patrick de când aveam trei ani. Şi nu e doar un 
fel de a spune. 

Dacă aş fi fost nevoită să aleg între el şi dans, jur că aș fi 
preferat să mă arunc de pe un pod. 

El era cu patru ani mai mare ca mine şi întotdeauna mă tra- 
tase ca pe o altă soră, iar eu îl lăsasem să creadă că îmi convine 
rolul ăsta. 

Ba chiar, ca să nu trezesc suspiciuni, mă făceam mereu că nu-l 
suport, răspunzându-i urât sau, mai cu seamă, monosilabic. 

L-am iubit din prima clipă în care l-am văzut, în curtea șco- 
lii, atunci când Nina m-a luat de mână și mi l-a prezentat. 

— EIl e fratele meu, iar Mia e sora mea, a spus pe un ton 
solemn. 

Când el a răspuns că aşa ceva nu e posibil, Nina a izbucnit 
în plâns şi, ca s-o liniştesc, i-am dat dreptate. Din acel moment 
am înţeles că Patrick e o ființă aparte pentru mine, dar nu ca 
mama şi tata, nici ca Nina. Când îl vedeam, obrajii mi se înroşeau 
dintr-odată şi simțeam o senzaţie ciudată în stomac. 

Iar cu timpul acest lucru s-a agravat. 

Gândindu-mă la iubire și la complicațiile ei, întâlnirea cu 
Patrick a devenit pentru mine un lucru dureros din punct de ve- 
dere fizic, fiindu-mi din ce în ce mai greu să mă prefac că-l 
detest, mai ales că Nina şi-ar fi dat o mână, dacă de asta ar fi 
fost nevoie, pentru ca cele mai dragi două fiinţe din lume să se 
înţeleagă. 

Dacă ar fi aflat că de ani de zile visam să mă mărit cu el şi 
să-i fac şapte copii, n-ar fi fost prea bucuroasă. 

Existau limite peste care nu-mi era permis să trec, şi întot- 
deauna mă menţinusem cu străşnicie în acele hotare, pentru a nu 
tulbura echilibrul relației noastre. 

Patrick era fratele ei în sens absolut, şi nu l-ar fi împărţit cu 
nimeni alta. De fiecare dată când manifesta interes pentru vreo 
fată, Nina făcea tot ce-i stătea în puteri ca să le pună beţe-n 
roate. 

Da, poate că era un comportament infantil, dar Patrick era atât 
de extraordinar încât aveai impresia că nicio fată nu s-ar putea ri- 
dica vreodată la înălțimea lui — cel puţin nu pe pământul ăsta. 

Nu numai că era frumos de ți se tăia respiraţia, fiindcă, la fel 
ca Nina, avea aceiași ochi gri ca marea pe timpul iernii şi părul 
aurit de soare, nasul mic şi drept şi buzele numai bune de sărutat 
care îi încadrau dinţii extrem de albi, dar era atât de generos şi 
optimist încât te făcea să te simţi norocoasă doar pentru simplul 
fapt că te afli lângă el. 

Terminase liceul nostru de trei ani, dar profesorii încă mai 
vorbeau despre el ca despre cel mai strălucit elev al lor şi, chiar 
dacă nu mai era prezent, toţi ştiau cine e. 

Cine îl cunoștea sau auzea vorbindu-se despre el rămânea 
prins în mrejele farmecului său dezarmant, ca într-o vrajă, și nu 
putea să facă altceva decât să-l iubească. 

Putea să conducă pe contrasens şi să scape de amendă, să 
treacă un examen cu nota maximă fără să deschidă o carte şi să 
aplaneze o încăierare între beţivi numai cu un zâmbet. Însă, mai 
mult decât orice, ar fi putut face orice fată să se îndrăgostească 
de el, dar n-a profitat niciodată de lucrul ăsta. 

Părea inconştient de puterea pe care o avea asupra celorlalţi şi 
se mira de fiecare dată când cineva se arăta deschis faţă de el. 

Si eu aş fi făcut orice pentru el, și prin orice mă refer cu 
adevărat la orice. 

Dar eram convinsă că Patrick nu o să fie pentru mine decât 
un vis cu ochii deschişi, aşa că am continuat să-l iubesc în tă- 
cere, de la distanță, la adăpost de gelozii şi dezamăgiri, pentru 
totdeauna. 


Scoala începea să devină obositoare şi în ultima vreme eram 
tot mai morocănoasă şi irascibilă. 

Eram ultima din clasă căreia îi venise ciclul şi, pentru cineva 
care nu voia să aibă complicaţii, asta însemnase o complicaţie 
serioasă. 

A te dezvolta presupunea sâni, retenţie hidrică şi coapse 
groase, iar pentru o balerină nu există ceva mai rău de-atât. 

Oare nu putea să rămână totul ca înainte? Chiar eram obliga- 
tă să intru în lumea adulţilor? 

De ce pentru Nina şi colegele noastre din clasă era atât de 
normal să se obişnuiască cu un corp nou, să-și facă noi prieteni 
şi să iasă cu băieţii, în timp ce eu nu reuşeam să fac altceva decât 
să scriu în jurnal pagini întregi de gânduri negre? 

Prin urmare, notele mele erau în cădere liberă și devenisem 
ținta preferată a tuturor profesorilor. 

Cu cât încercam mai mult să mă camuflez, cu atât îmi pu- 
neau mai multe întrebări, cu cât rămâneam în umbră, cu atât se 
înverşunau împotriva mea şi, dacă până atunci fusesem o elevă 
cu note de nivel mediu, din senin, fără ştirea mea, parcă toţi se 
înțeleseseră să vorbească altă limbă. 

Literatura devenise un obstacol de netrecut, matematica era 
mai încurcată decât Codul lui Da Vinci, iar franceza o îngrămă- 
dire de accente şi s-uri puse Ia întâmplare. 

Uram cu toată ființa mea liceul, sutienele și Facebook-ul. 

Aveam unsprezece prieteni, dintre care unul era mama mea, 
nu-mi actualizam profilul şi nu-mi postasem nicio poză, dar 
printre contactele mele se afla Patrick, şi asta îmi permitea să 
mă torturez fără să mă expun, urmărindu-i peretele mai ceva ca 
un agent secret. 

În realitate, el nu scria niciodată nimic despre sine, însă prie- 
tenii şi prietenele lui din toate colţurile lumii îl tagau în poze sau 
îl invitau la cele mai variate evenimente, iar eu îmi închipuiam 
că el le răspunde ceva de genul „Imediat ce Mia termină şcoala 
venim la voi să facem windsurf în Kawaii“ sau „Mulţumesc, dar 
i-am promis Miei că o duc să vadă Marele Zid Chinezesc“. 

Visam că vom fi mereu împreună, fericiţi şi nedespărțiţi, îm- 
bătrânind în casa noastră de la țară cu nepoţii și câinii noștri. 

Nu aveam altceva de care să mă agăț decât fantezia, şi mă 
mulțumeam cu asta. 

În definitiv nu trebuia să fac altceva decât să simulez o viaţă 
paralelă, pentru ca după aia să mă refugiez în visele mele. 

Şi să fiu cu adevărat fericită. 

Cred că în fond indispoziţia mea venea din conştientizarea 
faptului că acea stare de graţie era pe cale să ia sfârșit, că în cu- 
rând vom termina liceul şi fiecare va merge pe drumul său. 


Doar gândindu-mă la asta mi se frângea inima. 

Nina voia să devină avocat pentru drepturile omului, voia 
să-i apere pe cei slabi şi să adopte cât mai mulţi copii posibil, 
în timp ce eu eram sigură că într-o zi voi pleca departe pentru a 
încerca să-mi realizez visul. 

Încă nu ştiam cum, dar trebuia să-mi dau o şansă. Astfel că 
în acea perioadă trăiam ca o logodnică care simte că totul s-a 
sfârşit, dar nu vrea să fie prima care o recunoaşte. 


Fusese o toamnă rece care depăşise orice imaginaţie. 

Boilerul se bloca încontinuu. Coboram să-l iau la pumni o 
dimineaţă da, una ba, ieşind din duş plină de săpun şi riscând de 
fiecare dată să fac pneumonie. 

Ăsta era unul dintre lucrurile care ne făceau pe mine și pe 
mama să ne simțim singure. 

Faptul că nu ne puteam bizui pe cineva care să ne protejeze 
şi să ne apere şi care să ne facă viaţa mai uşoară. 

Paul, partenerul mamei, avea o familie şi „stăteau împreună 
pentru copii“, aşa că nu era niciodată prezent când aveam cu 
adevărat nevoie. 

Când au intrat hoţii în casă, mama le-a urlat de la etaj „Plecaţi 
sau trag!“, deşi în mână avea foenul, iar când i s-a stricat maşina 
a cheltuit o avere cu mecanicul, lăsându-se convinsă că schim- 
batul motorului e o investiție excelentă pentru viitor. 

De aceea nu-mi plăcea ideea de a avea nevoie de cineva şi 
aş fi vrut să fiu independentă din punct de vedere emoţional, ca 
să nu sufăr niciodată. 

Chiar dacă nu făceam altceva de o bună bucată de timp. 


— Mia! Vocea doamnei Bowen răsună ca o împușcătură, îşi 
croi drum printre bănci şi mă lovi în plin. 

Simţeam răsuflările de uşurare ale colegilor mei care stăteau 
relaxaţi în bănci, în timp ce eu îmi sprijineam capul pe banca 
de lemn. 

— Haide, îţi şoptesc eu, murmură Nina. 

— Nina, nu-i şopti! tună profesoara. 

Oricum era inutil, şoptitul m-ar fi ajutat la o testare cu „da“ 
sau „nu“, și nu când aveam în cap un gol de patru sute de ani 
de istorie... 

Am început să bâlbâi frânturi de fraze ca să dau impresia că 
ştiu ceva, dar asta era cea mai proastă tactică: păream nu doar 
ignorantă, ci şi autistă. 

Mai rău era că învățasem ore în şir, şi cu toate astea îmi sim- 
team mintea complet goală. 

Ca şi cum noţiunile ar fi alunecat pe țeavă ca apa din chiuve- 
tă, fără posibilitatea de a le reţine. 

— Nu ştie, auzii şoptindu-se în spatele meu. 

E adevărat, nu ştiam nimic și nu-mi păsa câtuşi de puţin. 

Voiam să mă ridic, să răstom banca şi să alerg la Patrick, 
pentru a-i cere să se însoare cu mine. 

Însă în loc să tac și să accept resemnată umilința publică, mă 
întorsei către voce: 

— De ce nu te duci dracului? Te crezi mai bun decât mine 
pentru că ştii din ce an e Magna Carta? Stii unde poţi să-ţi bagi 
Magna Carta?... 

Ar fi trebuit să-l las să-și imagineze singur răspunsul în loc 
să-i explic, căci astfel, cinci minute mai târziu, nu m-aş fi trezit 
în faţa directoarei, care o suna întruna pe mama (Care, din feri- 
cire, are mobilul mereu închis), amenințându-mă că o să pierd 
anul. 

Nu puteam să-l pierd, pentru că mi-aş fi luat adio de la ocazia 
de a intra la timp la Royal Ballet School, asta presupunând că 
aveau să mă accepte. Mai târziu, în baie, Nina, îngrijorată, îmi 
cerea explicaţii despre ieşirea mea neaşteptată. 

— Poţi să-mi spui ce te-a apucat? Parcă erai fetiţa posedată 
de diavol din The ring! 

— Nimic, m-a enervat, îi răspunsei râcâind un abţibild vechi 
de pe perete. 

— Mia, nu-ţi dai seama că puteai să fii exmatriculată? Vrei 
să pierzi anul? 

— Nina, te rog, parcă ai fi mama, nu începe şi tu. 

Îmi luă mâinile într-ale ei: 

— Ai tu ceva ce nu vrei să-mi spui şi dacă nu-mi spui mie, 
atunci cui, lui York? 

York era câinele meu. 

Cel mai urât câine pe care îl întâlnisem vreodată. 

Mama mă dusese la un adăpost ca să aleg unul, sperând 
să-mi distragă atenţia de la faptul că tata ne părăsise. Văzusem 
vreo zece căţeluşi frumoşi foc care săreau încolo şi-ncoace, fă- 
când tot ce puteau ca să fie luaţi în braţe, în timp ce York stătea 
într-un colț şi dădea din coadă în contratimp, încercând să nu 
atragă atenţia, exact cum făceam eu la şcoală. 

Si atunci am arătat cu degetul spre grămada aceea de păr negru 
şi sârmos, fără cap și coadă, şi am spus, spre mirarea tuturor: 

— ÎI vreau pe ăla! 

— Mia, dare oribil! Are o blană jalnică și îi lipseşte jumăta- 
te de ureche... Te rog, alege altul! m-a implorat mama. 

— Am spus că-l vreau pe ăla! 

Și am rămas de neclintit. 

Fusese de ajuns doar o privire ca să mă îndrăgostesc ireme- 
diabil de el, la fel cum se întâmplase şi cu Patrick. 

Nina avea dreptate, lui York îi spusesem că-l iubesc. 

lar ei, care era prietena mea cea mai bună, nu-i puteam 
spune. 

Viaţa era nedreaptă. 

— Vii la mine să învăţăm, azi după-masă? Mâine avem test 
la matematică. 

— Nu, azi nu pot. 

Nina mă privi suspicioasă: 

— Și ce altceva ai de făcut? 

— Trebuie să mă duc cu mama într-un loc. 


— Unde? mă presă. 
— Păi, nu ştiu... o consultaţie, repetai pe un ton nu prea 
convingător. 


Încă o întrebare şi i-aş fi spus adevărul. 

— O consultaţie? S-a întâmplat ceva cu Elena? 

— Nu, nu, nimic grav... numai că... nu pot astăzi... atâta tot. 

— Mia, te porţi ciudat, eşti supărată pe mine? Am făcut 
ceva ce nu trebuia? 

Deveni brusc tristă. 

— Hai, spune-mi dacă am făcut ceva rău, spune-mi! 

lată, asta era Nina, cea mai dulce și mai dezarmantă fată de 
pe pământ. 

Cea care de mică i-a dăruit cerşetorului din parc haina de 
blană a mamei sale, care a eliberat papagalii mătuşii şi care voia 
să mă adopte. 

Şi îi răspunsei ca o iubită care se simte cu musca pe căciulă: 

— Nu, tu n-ai nicio legătură, eu sunt de vină... e o perioadă 
aşa... mă simt ciudat! 

— Nu cumva ești îndrăgostită? mă întrebă fără ocolişuri, şi 
ochii i se iluminară. 

Mă înroşii până în vârful urechilor. 

— Nu, ce tot spui? Glumeşti? Si-apoi de cine? răspunsei 
fără s-o privesc în faţă. 

— Uită-te în ochii mei, zise ridicându-mi bărbia cu degetele. 

— Nu eşti amuzantă, îi răspunsei un pic prea agresivă pen- 
tru a fi demnă de crezut. 

— Mia, eşti sora mea, nu există niciun lucru pe care să nu-l 
știu despre tine... spune-mi cine e... hai... eu ţi-am spus mereu 
tot, şi de Thomas. 

Îmi dădui imediat seama că nu mai am scăpare. 

Ea chiar îmi povestise tot despre cum era în limbă după 
Thomas şi despre cum lucrau la „proiectul“ destinat iniţial lui 
Robert Pattinson. 

Nu existau porțiuni din viața mea pe care să nu le cunoască, 
alţi prieteni, locuri, sau întâmplări la care să nu o fi făcut părta- 
şă, în afară de aceea care acoperea trei sferturi din existența mea 
şi care îl privea pe fratele ei. 

Ne vedeam toată ziua, iar după şcoală stăteam ore în şir la 
telefon, vorbind despre tot. 

Eram cu spatele la perete. 

Oftai abătută. 

Nina îşi sprijini mâinile pe umerii mei încurajându-mă să 
continui. 

— Hai, spune, curaj. 

— ÎI ştii pe... tipul ăla de la a XII-a B? 

Îşi încruntă fruntea. 

— Oh, Doamne, care? Sunt aproape toţi băieţi... 

— Ăla brunet... 

— Care, ăla care seamănă cu Charlie Bewley? 

— Nu... ăla care seamănă cu Jared Leto, adică... are părul 
ca Jared Leto. 

— Am înţeles! îmi răspunse luminându-se brusc. Ăla înalt, 
slab-slab, cu ochii mari! E fantastic! Şi ştii cum îl cheamă, unde 
stă, dacă are prietenă? 

— Nina, el nici nu ştie că exist, e pur şi simplu prea mult 
pentru mine, 

— Hei! îşi îndreptă ameninţător un deget spre mine. Vorbeşti 
despre prietena mea cea mai bună şi nimeni nu e mai bun decât 
tine! Ține minte că nu există bărbaţi cu adevărat inaccesibili 
doar pentru că sunt frumoşi sau pentru că trăiesc la Hollywood! 
Sunt la fel ca noi şi au aceleași temeri ca ale noastre, mama 
spune asta mereu. Vezi, teoretic eu şi cu tine am pulea să ne 
combinăm cu Robert Pattinson dacă am vrea, dar poate că nu 
ne-o dorim cu adevărat, așa că, dacă vrei să-i frângi inima lui 
Jared, trebuie doar să punem la punct un plan ca să reușeşti! 
încheie radioasă. 

Era cea mai mare prostie pe care o auzisem vreodată. 

Dar dacă se concentra pe Jared Leto dintr-a XII-a B puteam 
să stau liniştită pentru un timp, căci aş fi vorbit despre el, gân- 
dindu-mă la Patrick, așa că, în definitiv, n-aş fi minţit-o chiar în 
totalitate. 


CAPITOLUL 2 


— Siiii... dă-i drumul cu manege de piqué... îmi strigă... 
piqué, piqué şi dublu... chain€, chain€, chain€, passé susține- 

Solo-ul se termină cu mine în centrul sălii şi Claire privin- 
du-mă fără nicio expresie, cu braţele încrucişate. 

Nu-mi aduc aminte să-mi fi zâmbit vreodată la lecţie. 

Studiase la Royal Academy din Londra şi o perioadă la 
American Ballet Theatre, cu Diana Adams, dar faptul că nu se 
căsătorise niciodată şi că un accident de schi îi compromise- 
se cariera de balerină aveau categoric legătură cu caracterul ei 
ostil. 

Era profesoara mea de când aveam cinci ani şi mă adusese la 
un nivel la care trebuie să decizi dacă să rişti totul şi să treci la 
profesionism sau să rămâi pe veci la nivel de amator, sperând că 
o să predai cândva într-o școală de provincie. 

Și dacă ăla mi-ar fi fost destinul, aş fi putut foarte bine să 
mă duc la facultate şi să-mi găsesc un job la Londra, alături de 
tatăl meu. 

Principala îngrijorare a mamei mele era că, dacă mă accep- 
tau la Royal Ballet School şi nu mă afirmam, chiar dacă statul 
finanța o parte însemnată din taxe, tot mai rămâneau de scos din 
buzunar cel puţin douăsprezece mii de lire sterline pe an, bani 
pe care noi nu-i aveam. 

lar fața lipsită de expresie cu care mă privea Claire nu mă 
făcea să presimt nimic bun. 

— Mia, tu eşti conştientă de ceea ce facem aici astăzi, nu? 

— Da, zisei ştergându-mi fruntea cu dosul mâinii, cu un 
gest dramatic şi puţin arogant. 

— Și ce facem? întrebă continuând să deseneze cercuri cu 
bastonul pe parchetul tocit de vremuri. 

Când făcea așa îmi venea s-o iau la palme. 

Îi plăcea să joace rolul excentricei profesoare rusoaice de 
o sută de ani, îi mai lipseau doar turbanul şi ţigaretul înfipt în 
colțul gurii. 

— Ne pregătim pentru admiterea la Royal Ballet School, 
răspunsei încercând să rămân calmă, scotocind prin geantă. 

Era ca o mătuşă, avea aproximativ șaizeci şi patru de ani, 
de unsprezece ani o vedeam de trei ori în fiecare săptămână, 
îmi făcea cadouri de Crăciun şi luam cina la ea acasă în fiecare 
miercuri, dar când ne aflam în sala aceea devenea o adevărată 
Pavlova în plin delir mistic şi mă trata ca pe un rahat. 

— NU E SUFICIENT! ţipă lovind cu bastonul de podea 
aproape să-l rupă. Pregătim examenul tău de admitere pentru 
una dintre cele mai prestigioase şcoli de dans din lume şi ai O 
SINGURĂ șansă ca să reușești şi NU-TI POTI permite să fii 
mediocră, Mia! 

Spuse „mediocră“ cu un r franțuzesc. 

— Crezi că eşti singura care-şi doreşte asta? Crezi că le faci 
o favoare? Că nu te așteaptă decât pe tine, noul talent al secolu- 
lui? DA? RĂSPUNDE! mă presă. 

Dumnezeule, că afurisită mai era. 

— Nu! răspunsei cu jumătate de voce, cu mâinile pe şol- 
duri, îndoindu-mi piciorul pe vârf. 

— Nu au nevoie de oameni care să dea optzeci la sută din ce 
pot, așa cum faci tu, lor nu le ajunge nici sută la sută! 

— Dar Claire... încercai să protestez. 

— NICIUN CLAIRE! Eşti obosită? Odihneşte-te! Te doa- 
re genunchiul? Pune-ţi gheaţă! Nu există soluții şi nici cale de 
mijloc, în meseria asta trebuie să dai totul cât eşti tânăr, pentru 
că atunci când ajungi la treizeci şi cinci de ani ești dat la o parte, 
e trist, dar aşa stau lucrurile! Şi aici pentru tine sunt doamna 
Claire! Hai, acum o luăm de la capăt! 

Mă întorsei în mijlocul sălii şi doamna Claire dădu din nou 
drumul CD-ului cu variaţiunea lui Odile, Lebăda Neagră, din 
Lacul Lebedelor. 

Teoretic la limita imposibilului, mai ales din cauza seriei de 
cinci pirouettes pe care le pretindea la începutul piesei. 

Având în vedere că nu eram bună la interpretare, voiam să-i 
impresionez prin tehnică. 

Asta însemna cinci piruete consecutive în vârful piciorului 
stâng. 

O adevărată apocalipsă! 

Niciun individ sănătos la cap nu i-ar fi dat o variaţiune de 
genul ăsta unei fete de șaisprezece ani. 

Dar Claire nu era chiar sănătoasă la cap. 

Svetlana Zaharova era pur şi simplu divină în acel solo, era 
personificarea graţiei și frumuseţii, atât de suplă şi elegantă, în- 
cât părea ireală. Într-un cuvânt, un înger. 

Era capabilă să execute zeci şi zeci de pirouettes fără să arate 
nici cel mai mic efort și avea niște braţe infinit de lungi şi ele- 
gante pe care le mișca la fel ca aripile unei păsări, într-un fel atât 
de armonios încât te hipnotiza. 

Nu ştiam dacă eram un talent extraordinar, dar ştiam că, 
atunci când dansam, în jurul meu lumea dispărea şi începeam 
să zbor purtată de un vârtej de sunete. În mine exploda forța de 
neoprit a unui fluviu învolburat, care mă făcea să mă simt de 
neînvins. 

Nu mai existau limite și hotare, corpul meu devenea un spa- 
tiu infinit, presărat cu note plutitoare unde mă mișcam fără frică, 
fără durere şi fără griji. 

Corpul meu de adolescentă devenea dans şi acel dans deve- 
nea iubire. 

Când dansam eram iubire. 

Si când mă gândeam la Patrick puteam zbura. 

— III... STOP! ţipă doamna Claire. Nu știu la ce sau la 
cine te gândeai, dar să faci la fel şi data viitoare pentru că ţi-a 
ieşit mult mai bine. 


Când ajunsei acasă era trecut de ora opt. 

Mama nu era și îmi lăsase cina în cuptorul cu microunde: 
rigatoni cu brânză de la Sainsbury's și mazăre în conservă. 

Ar fi trebuit să chem asistenţa socială! 

York îmi alergă în întâmpinare dând din coadă, îl luai în bra- 
te, mă trântii pe canapea şi, epuizată, deschisei televizorul. 

Picioarele mă dureau de parcă mi le-ar fi ronțăit cineva. 

Ce viaţă absurdă trebuia să ducă o balerină, dacă mă gân- 
deam bine! 

Poate că mama avea dreptate, poate că pur şi simplu trebu- 
ia să învăţ economia, să-mi găsesc un serviciu normal și să-mi 
agăţ pantofii de balet în cui, dar cu siguranță aia ar fi fost strada 
sigură spre nefericire. 

„Moare lent cel care nu riscă siguranţa pentru nesiguranță, 
urmărindu-și visul“, spuneau nişte versuri pe care le copiasem 
în jurnalul meu. Nu aveam de gând să mă dau bătută până nu 
încercam totul până la capăt. 

Îmi plăcea să fiu singură acasă, asta îmi dădea impresia că 
sunt adultă şi-mi permitea să-mi imaginez cum ar fi fost să lo- 
cuiesc la Londra. 

Desigur, nu mi-aș fi putut permite un apartament numai pen- 
tru mine, dar cel puţin nu mi-ar mai fi spus nimeni ce să fac şi 
ce să nu fac. 

Chiar dacă ştiam că mi s-ar fi făcut un dor nebun de mama. O 
adoram, avusese mereu grijă de mine şi întotdeauna mă tratase 
ca pe o adultă. Râdeam mult împreună și păream mai degrabă 
surori. Dar de ceva timp nu mai era aceeaşi. 

Sau poate eu nu mai eram. 

Și acum avea părul ei blond frumos ciufulit, râsul contagios 
şi look-ul de hippy „spăşită“ (cum îi plăcea ei să se definească), 
dar în ultima vreme se îngrijea mai puţin şi, mâncând mereu 
numai conserve, se îngrășase cel puţin cinci kile. 

Moştenise de la bunica Olga un gust extraordinar în privința 
amenajării de interioare, dar niciunul în privinţa bărbaţilor şi cred 
că, într-un final, dezamăgirile sentimentale o descurajaseră. 

Iar acum că avea patruzeci şi trei de ani şi nu mai credea 
în prinţul pe cal alb, se hotărâse să urmeze toate cursurile alea 
practice pentru a deprinde „îndeletniciri“ care penalizează de 
obicei o femeie: să repare maşina de spălat, să schimbe cauciu- 
curile la maşină sau să folosească bormașina. 

Nu mai vorbea cu bunica de când se măritase cu tata şi, chiar 
dacă se despărţiseră de ani de zile, din orgoliu nu i-a cerut nici- 
odată ajutor, în ciuda faptului că bunica era putred de bogată 
(avea un magazin de antichităţi pe strada Maggio) şi abia aştepta 
să revină într-o poziţie din care să o poată critica. 

Ideea că de ea depindea realizarea visurilor mele mă irita la 
culme şi reprezenta unul dintre cele mai frecvente motive de 
ceartă cu mama. 

Ar fi fost de ajuns să ridice receptorul şi eu aş fi avut taxele 
plătite până la facultate şi pentru copiii mei. În definitiv eram 
nepoata ei preferată, singura, şi într-un anumit sens începusem 
să dansez datorită ei sau cel puţin aşa îi plăcea să povestească. 

Când aveam patru ani adusese acasă un tablou vechi repre- 
zentând o fetiţă așezată pe un scaun, cu un tutu alb. 

Mi-l arătase entuziasmată spunându-mi: „Uite, Mia, parcă 
ești tu!“ 

Ca să fiu sinceră, singura asemănare cu fetiţa aceea erau ure- 
chile clăpăuge, dar jur că am rămas fermecată privind-o. 

Sau, mai bine zis, ea mă privea pe mine drept în ochi şi-mi 
spunea că trebuie să încep să dansez, că acela e destinul meu, 
sensul vieţii mele, şi că numai aşa aş fi fost fericită. 

Din acea zi fetiţa aceea devenise chinul meu, obsesia mea, 
coșmarul meu: mă privea cu un aer încrezut, nepăsătoare faţă de 
picioarele ei încrucișate, şi în ciuda faptului că probabil murise 
căzând de pe scaun înainte ca portretul să fie terminat, fără mă- 
car să fi văzut vreodată o bară, reușise să declanșeze în mine o 
competiţie nesănătoasă. 

Drept urmare am devenit chinul, obsesia şi coşmarul mamei 
mele care într-o zi, exasperată, m-a dus la Claire. 

Tabloul era şi acum agăţat în camera mea şi, privindu-l azi, 
după doisprezece ani, tot mai reuşea să mă enerveze. 

În jur de unsprezece mama ajunse acasă. 

Mă trezii brusc, făcând să cadă telecomanda care se prefăcu 
în mii de bucăți. 

— Dormeai pe canapea scumpo? În felul ăsta n-o să ai pic 
de vlagă mâine dimineaţă! Ai mâncat? Uite ce slabă şi palidă 
eşti... îmi spuse sărutându-mă pe frunte. 

Îmi frecai ochii şi-i zâmbii, moleşită de somn. 

Îi făcui loc lângă mine punându-mi picioarele în poala ei ca 
să mi le maseze. 

Mă simţeam aşa de bine că, în acel moment, ar fi putut să mă 
întrebe orice. 

Si într-adevăr... 

— Așadar, te-ai hotărât unde vrei să studiezi anul viitor? 

Mă prefăcui absorbită de spuma de mango şi ciocolată albă 
cu bucățele de alune pe care Nigella o prepara la televizor. 

— Hei, mă auzi? zise pişcându-mi degetul mare de la picior. 

— Au! Mă doare! 

— Atunci ascultă-mă când vorbesc! Acum te interesează 
bucătăria? mă întreabă ridicându-se ca să asambleze bucăţile de 
telecomandă şi să închidă televizorul. 

— Ar putea să te intereseze pe tine... din când în când ai 
putea prepara și tu o spumă... de mango... 

— Îţi place... mango? mă întrebă surprinsă. 

— Nu... ziceam şi eu aşa... spusei în timp ce-i torturam coa- 
da lui York, încolăcit pe burta mea. 

— Mia... serios... nu mai e mult... trebuie să-ţi alegi materi- 
ile la care vrei să dai examen. 

— Of... mamă, sunt obosită... 

— Şi eu sunt, să ştii. Şi până nu rezolvăm chestia asta n-o să 
dorm liniștită, îmi răspunse serioasă. Aşadar? se uită la mine în 
aşteptarea unui răspuns. 

— Mamă, ştii bine, vreau să intru la Royal Ballet School... 

— Scumpa mea... ştii cât țin să continui să dansezi, dar aia 
e o școală pentru... 

— Pentru cine? o întrerupsei deodată, pentru cei buni? Pentru 
cei bogaţi? Nu pentru mine, aşa-i? ripostai agresivă. 

— Pentru cine are spatele acoperit voiam să spun! Pentru 
cine îşi permite să cheltuiască mai mult de douăzeci de mii de 
lire sterline pe an numai pe taxe şi nu e o problemă dacă după 
aia fiica sa nu devine Margot Fonteyn! 

— Asta e problema mamă, tu nu crezi în mine, îi spusei 
mâhnită, tu crezi că pentru mine totul e un capriciu ca să nu mă 
duc la facultate, dar nu poţi să înţelegi că nu-mi doresc nimic 

altceva pe lume decât să dansez, iar ei îmi garantează o instruire 
de calitate, chiar dacă nu devin... Margot Fonteyn. 

— Și ce-o să faci cu o diplomă de la o şcoală de artă? mă 
întrebă sec. 

— În cel mai rău caz o să merg să predau italiana într-o 
școală profesională de periferie! 

Exagerasem, o rănisem. 

— Scuză-mă, mamă... încercai să repar gafa, n-am vrut, şi 
dădui s-o îmbrățișez. 

— Ba da, ai vrut! îmi răspunse ridicându-se şi fugi în baie în 
timp ce York o urmă sperând la ceva bun de mâncare. 

— Eşti leită bunică-ta! strigă din cealaltă cameră, și ăsta nu 
e un compliment! 

— Mamă! începui să o rog din uşa băii, te rog, crezi că pen- 
tru mine e uşor să-mi hotărăsc viitorul aşa dintr-un foc, cu toată 
presiunea din partea ta, a profesorilor şi a lui Claire? Crezi că e 
uşor să gândesc limpede? 

— Tu nu-ți dai seama, fetiţo, că ăsta nu e un joc, îmi spuse 
în timp ce-şi demachia ochii. Ai șaisprezece ani şi crezi că știi 
totul, dar încă nu știi nimic! Te limitezi la a exprima dorinţe și 
te aştepţi ca eu să ţi le îndeplinesc cu bagheta magică! Făcu un 
gest cu periuţa de dinţi și stropi oglinda. Şi mie mi-ar fi plăcut să 
studiez Artele Frumoase sau să mă fac arhitect, dar n-am putut! 

— Normal că nu! Ai vrut cu orice preţ să te măriţi cu tata, 
deși bunica ţi-a dat un ultimatum! 

Exagerasem din nou. M-ar fi strangulat cu aţa dentară și bine 
ar fi făcut, dar ce puteam să fac dacă îmi servea răspunsurile pe 
tavă? 

— EU ÎL IUBEAM PE TATĂL TĂU! Și, spre deosebire de 
tine, nu aşteptam să fiu întreţinută de nimeni, cu atât mai puţin 
de bunica ta Olga, care ar fi vrut să stau neclintită la Clubul 
Ofiţerilor sau la balurile Crucii Roşii! 

Spunând acestea începu să-și perie părul cu aşa o furie încât 
o clipă crezui că-și va smulge şuvițe întregi din păr. 

— În schimb am fost atât de cretină să cred în noi, cât să te 
vreau cu orice preţ, fără să-i cer un ban femeii ăleia reci şi impo- 
sibile! Iar tu... mă arătă cu peria, care se opri sub nasul meu, tu, 

ingrată ce eşti... nu-ţi permit să mă judeci atâta timp cât te afli 
sub acoperișul ăsta şi până n-o să te zbați aşa cum m-am zbătut 
eu ca să cresc singură un copil într-o țară străină! Mă împinse 
afară și trânti uşa. 

O făcusem să se enerveze rău de tot. 

N-o să mai vorbească cu mine cel puţin zece zile. 

— Aşadar... să înţeleg că răspunsul €... nu? o întrebai prin 
ușă, 

— TRECI LA CULCARE! 


Nu am reuşit să dorm. 

Ideea că fericirea mea depindea de banii altcuiva îmi provo- 
ca o frustrare de nedescris. 

Trebuia să existe o soluţie, în afară de jefuirea unei bănci. 

Chiar dacă aș fi început să muncesc, tot nu mi-aş fi putut 
permite nici măcar chiria unei camere la periferie. 

Şi apoi, ce-aş fi putut să mă fac la şaisprezece ani ? Chelneriţă? 
Dog sitter? 

Trebuia să privesc în faţă realitatea: eram la cheremul deci- 
ziilor mamei mele şi complet neputincioasă. 


A doua zi dimineață m-am trezit devreme pentru a pregăti 
micul dejun și, alături, am aşezat un bilet în care îmi ceream 
iertare. Mama fiind singurul meu aliat, nu aveam de ales. 

Am ieșit din casă înainte să se trezească. 

Era îngrozitor de frig, părea că o să înceapă să ningă, mi-am 
luat bicicleta și am început să pedalez cu toată puterea. Plămânii 
stăteau să-mi explodeze din cauza schimbării bruște de tempe- 
ratură, parcă eram un dragon care scuipă fum. 

Locuiam pe Dale Street, într-una dintre numeroasele căsu- 
te de cărămidă, cu bovindou, toate identice, situate la vest de 
Leicester, o zonă care multă vreme fusese considerată periferi- 
că, dar care în ultima vreme începuse să fie apreciată. 

Mama o pusese la punct cu mâinile ei. 

Când o închiriase era o dărăpănătură cu două etaje lungă și 
îngustă, cu o scară care stătea să se prăbuşescă şi acoperişul în 
ruină, dar încetul cu încetul o transformase într-o mică bijuterie. 

În timp, proprietara casei, doamna Fancher, micșorase preţul 
chiriei şi ajunsese să ne considere fiica şi nepoata ei. 

Mama spera că, îmbătrânind şi neavând alte rude, ne-o va 
lăsa nouă moştenire și încerca să-i câştige bunăvoința preparân- 
du-i marmelade de coacăze, făcându-i cumpărăturile şi injecţiile 
intramusculare. 

În ceea ce o privea, doamna Fancher profita și ea cât putea: 
în ultima săptămână o chemase de trei ori să-i controleze cablul 
fierbătorului, o pată de umezeală de pe perete și s-o întrebe dacă 
îi cumpărase suplimentul de la Daily Mail. 

Până la şcoală făceam o jumătate de oră bună, şi să pedalez 
la minus cinci grade în fusta aia idioată a uniformei şi şosete trei 
sferturi era o adevărată caznă: ajungeam congelată şi cu pielea 
vânătă. 

În ziua aceea ajunsei la şcoală mai devreme și profitai de 
ocazie ca să recitesc notițele pentru testul de la matematică. 
Nina nu sosise încă şi fără îndoială nimeni nu mi-ar fi adresat 
niciun cuvânt. 

Toți erau strânşi în grupuleţe şi pălăvrăgeau, râdeau şi-şi ară- 
tau poze pe iPhon-uri. 

Eu nu aveam iPhone, ci un mobil vechi şi obosit al mamei, 
dar mărturisesc că mi-ar fi plăcut să am unul, poate aşa aş fi fost 
percepută ca făcând parte din grup. 

Mă refugiasem în spatele unei bariere invizibile, în încerca- 
rea de a mă apăra de o posibilă depresie, însă mă simţeam ca 
într-o cuşcă înăbușitoare din care nu ştiam cum să ies. 

În definitiv, aş fi vrut şi eu să fiu invitată la petreceri, să râd 
şi să mă distrez, dar nimeni nu părea interesat de mine, aşa că 
îmi luam un aer de superioritate şi indiferenţă, cu rezultatul că 
rămâneam mereu singură. 

Credeau că sunt o snoabă, când de fapt nu eram decât îngro- 
zitor de timidă. 

Si în timp ce stăteam în bancă să-mi citesc notițele, făcân- 
du-mă că înţeleg ceva din ele, simțeam aţintiți asupra mea toţi 

ochii şi ştiam că, oricât aş fi încercat, nu aveam să fiu niciodată 
una de-a lor. 

Dar o să dansez eu într-o bună zi pe o mare scenă a Europei 
şi atunci îşi vor aminti de mine, întrecându-se să scornească în- 
tâmplări în care dintr-odată voi deveni cea mai bună prietenă. 

Deocamdată însă acel viitor era foarte, foarte îndepărtat. 

Nina ajunse ca de obicei când profesoara era deja în cla- 
să, lucru care mă făcea să stau ca pe ghimpi până în ultimul 
moment. 

O aducea tatăl ei cu maşina în fiecare dimineață înainte să 
se ducă la birou, dar ei nimeni nu-i atrăgea atenţia dacă întârzia: 
asta făcea parte din farmecul familiei Dewayne. 

Oricine altcineva ar fi primit o admonestare. 

— Eşti gata? mă întrebă cu un zâmbet larg şi senin care mă 
făcu să mă simt și mai nepregătită. 

Nu aşteptă răspunsul meu şi mă consolă: 

— Stai liniștită, am eu grijă. 


Mai târziu, după-amiaza, eram la ea, să învăţăm. 

— Nu pot să ţin minte tot, n-am capul destul de mare! îi 
spusei Ninei gata să mă umfle plânsul. 

— Trebuie! Mâine avem altă testare, şi nu ne ridicăm de-aici 
până n-o să ştii tot ca pe apă. 

— Am o problemă de atenţie, nu e vina mea, nu o să reu- 
şesc, protestai. 

— Banu, tu n-ai chef să înveţi şi atât! 

— Nina, stăm la masa asta de la trei după-amiaza şi e aproa- 
pe opt, am deja fundul pătrat. 

— Vreau să te ajut pentru că nu doresc să împart banca cu 
altcineva, iată, motivațiile mele sunt complet egoiste! 

În momentul acela îşi făcu apariția mama Ninei, zâmbitoare 
ca întotdeauna. 

— Mia, e aproape ora de masă, am sunat-o pe Elena și i-am 
spus că rămâi să mănânci la noi, aşa că puteţi să mai învățați mai 
târziu dacă n-aţi terminat. Am făcut friptură de pui cu piure de 
cartofi și tort de ciocolată... 

Grozav, poate încă mai era timp să fiu adoptată. 

— Perfect, Laetitia, mulțumesc, mi-e o foame! exclamai bu- 
curoasă. 

— Bine, atunci imediat ce ajunge şi Patrick coborâţi că ne 
aşezăm la masă. 

La naiba... 

Deodată îmi trecu foamea. 

O cină în familie cu Patrick în permisie de la Marina Regală 
era mai rău decât să merg desculță pe cuie. 

Nu puteam s-o scot la capăt. 

Zece minute mai târziu se auzi soneria și recunoscui râsul lui 
debordant, contagios, irezistibil. Pielea mi se făcu de găină și 
mă cuprinse o senzaţie de greață. 

— Ah, a sosit! zise Nina electrizată, hai să coborâm, nu l-am 
mai văzut pe Pat de o lună! 

Ajunsă la jumătatea scărilor, Nina îi sări de gât, în timp ce 
eu rămăsei să-l privesc cum își învârte în braţe sora, imaginân- 
du-mă în locul ei. 

Cu Giselle în fundal. 

Mi se strânsese stomacul şi transpiram rece. 

El, bărbatul vieţii mele, era acolo, la un pas de mine, îm- 
brăţişând-o pe sora lui fără să aibă habar de ce era în stare să 
provoace inimii şi hormonilor mei. 

Cum era posibil aşa ceva? 

Unde era butonul reset cu care aş fi putut să-mi reiau viața 
mea goală şi inutilă, dar fără povara unei iubiri imposibile? 

Apoi el mă văzu şi gura lui moale se deschise într-un zâm- 
bet splendid care mă paraliză, făcându-mă să mă simt şi mai 
idioată. 

— Hei, e şi îmbufnata aici! spuse urcând scările spre mine, 
dat fiind că eu nu mai eram în stare să mă mişc. 

Motivul pentru care mă numea „îmbufnata“ era mai mult de- 
cât evident: în treisprezece ani îi zâmbisem de cel mult trei ori, 
iar asta pentru că pur şi simplu nu aveam de ales. 

îi răspunsei cu un „ciao“ distrat din mână, ca şi cum aş fi fost 
mult mai interesată de tapetul din spatele lui. 

— Hai, bosumflato, lasă-mă să te îmbrăţișez, știu că mă 
urăști, dar nu sunt contagios! Mă ridică în braţe ştampilându-mi 
două pupături enorme pe obraji. 

Rămăsei fără suflare, copleșită de o emoție de nedescris, îm- 
părțită între dorinţa de a-l săruta pe gură în fața tuturor şi apoi 
să fug pentru totdeauna sau, mai rezonabil, să acţionez în mod 
coerent cu personajul pe care mi-l construisem. 

— Bleah... Ce scârbos, Patrick! urlai dezgustată ştergân- 
du-mi obrajii cu mâneca bluzei, ca şi cum m-ar fi lins un buldog, 
în timp ce mă blestemam cu toată puterea pentru ce făceam. 

— Pat, las-o în pace, Miei nu-i plac efuziunile! zise tatăl 
său. 

Ba bine-nţeles că-mi plăceau, și apoi din partea lui... 

Îmi ciufuli părul zâmbind, apoi scotoci în geantă şi scoase o 
bluză de la Marina Regală pe care speram cu ardoare că o pro- 
base el mai întâi, şi mi-o oferi cadou. 

Nu aveam să mi-o mai dau jos niciodată. 

Ne așezarăm la masă şi avui impresia că încep să iau foc pe 
scaun. 

Mă simţeam incapabilă să articulez o conversaţie normală, şi 
bâlbâiam lucruri prosteşti şi fără sens. 

Noroc că Patrick vorbea neîncetat despre viața de cadet, des- 
pre vapoare, despre ofiţeri și despre cât de bucuros era de alege- 
rea pe care o făcuse, permiţându-mi să mă las purtată de fantezie 
cu gândul la ziua nunţii noastre. 

Toţi erau ochi şi urechi la vorbele lui, în timp ce eu îi sor- 
beam cu privirea mai ales bicepşii. 

Apoi deodată îmi adunai toate puterile şi mă ridicai. 

— Dar nici n-ai terminat de mâncat Mia, mai e desertul 
de ciocolată, l-am făcut special pentru tine! exclamă Laetitia 
dezamăgită. 

— Mmm... mi-am adus aminte că trebuie să-l duc afară pe 
York, mama e la cursul de autoapărare şi el sărăcuțul e singur în 
casă și are... vezica slabă... 

Îi salutai pe toți în grabă, îmi luai ghiozdanul și fugii afară. 

Odată ajunsă pe bicicletă, începui să pedalez din toate pute- 
rile spre casă, în ceaţă, respirând vântul rece. 

Trebuia să stau departe de el, departe de acea iubire impo- 
sibilă. 

Trebuia să [ac ceva ca să-mi treacă. 

Nu aveam de ales. 


CAPITOLUL 3 


A doua zi dimineaţă, fix la opt, mama îşi făcu apariţia în 
camera mea. 

— Mia! urlă cu grația ei obişnuită. Încă mai eşti în pat? E 
târziu! 

— Nu mă simt bine, gemui. 

Încă nu vorbiserăm după discuţia aprinsă, dar speram că ac- 
ceptase scuzele mele scrise. 

Dacă mă îmbolnăveam, cu siguranţă instinctul mater ar fi 
învins raţiunea. Cel puţin aşa speram. 

Se apropie de pat şi făcu acel gest plin de tandreţe pe care-l 
fac mamele cu copiii lor: îmi luă capul în mâini și îşi puse bu- 
zele pe fruntea mea. 

— Vai de mine, arzi! Probabil ai răcit aseară când ai plecat 
pe bicicletă, trebuia să mă suni, aş fi venit să te iau cu maşina. 

Nu aveam putere să răspund, atât de rău mă durea în gât, dar 
eram teribil de fericită că nu trebuie să mă duc la şcoală şi la 
repetiţii şi pot să stau în pat la căldurică. 

— Eu mă duc la serviciu, sună-mă dacă ai nevoie de ceva, 
îi spun Ninei că nu te duci azi la şcoală şi o rog să-mi dea mie 
temele. 

Zâmbii şi mă întorsei pe partea cealaltă, iar în următoarele 
trei ore gândul îmi zbură la sărutările pe obraji pe care mi le 
dăduse Patrick. 

Bineînţeles îmbogăţind scena cu multe alte detalii. 

Prea multe detalii. 


Eram singuri, el avea un Jeep albastru decapotabil și venise 
să mă ia de acasă. 

Era îmbrăcat într-o bluză gri cu mânecă scurtă, o pereche de 
blugi spălăciţi şi bascheţi, iar la mână purta o brățară din piele 
pe care, în visul meu, i-o făcusem cadou înainte să plece. 

Pe bancheta din spatele Jeepului se afla un buchet enorm de 
trandafiri roşii pentru mine. 

Eu îi luasem cu greu în braţe, emoţionată, el mă ridica şi mă 
învârtea, apoi îmi lua trandafirii şi mă săruta îndelung pe buze, 
repetându-mi cât de mult îi lipsisem. 

Apoi începuse să mă sărute pe gât, sărutări delicate şi ușoa- 
re care mă gâdilau, și râdeam mângâindu-ne fața şi părul, şi 
apoi... 


Apoi sosi Nina. 

— Salut, bolnăvioaro, ce faci? Am veşti mari pentru tine! 
zise trântindu-se pe pat şi descălțându-se. Doamna Southem a 
amânat testarea de azi. Probabil s-a gândit că ai rămas acasă di- 
nadins, dar în timpul pe care o să-l petreci în pat nefăcând nimic 
vei putea să te pregăteşti şi data viitoare să dai lovitura. 

— Asta e o veste mare pentru tine? 

— Nu, stai așa, vestea cea mare e că Jared nu are prietenă! 

— Cine? întrebai mirată. 

— Cum cine? Jared Leto de la B, pe care în realitate îl chea- 
mă Carl, dar e mai bine să rămână Jared pentru noi! 

— Ah! exclamai. 

— Doar atâta ai de spus? „Ah“? 

— Nu, fantastic, adică mişto, serios. Încercam să arăt entu- 
ziasm, dar începusem cât se putea de rău. 

Mă privi suspicioasă, apoi îmi puse o mână pe frunte. 

— Nu spuseseși că-ţi place de el? 

— Ba da, la nebunie! Dar credeam că are prietenă! minţii 
eu. 

— S-au despărţit de curând, oricum sâmbătă seară mergem 
şi noi la petrecerea „Cacashianelor“ şi o să ţi-l prezint. 

Cacashianele erau Bibi şi Dell, cele mai ticăloase din clasă, 
ba nu, din şcoală. De fapt, ca să fiu sinceră, din tot Leicesterul, 
și îşi dădeau aere de parcă erau Kim şi Kourtney Kardashian. 

Erau manipulatoare şi ariviste, arătau de parcă ar fi avut 
douăzeci și cinci de ani şi nu le era frică sau ruşine de nimic. 

Circula zvonul că pe YouTube ar fi existat un clip porno cu 
ele două împreună cu proful de sport. 

Purtau fusta uniformei scurtă până la chiloţi, cercei rotunzi 
şi se machiau strident, dar fiindcă părinții lor, nişte evrei ruşi, 
erau printre cei mai mari finanțatori ai liceului, lor le era permis 
orice. 

În fiecare an dădeau o petrecere incredibilă şi dacă nu figu- 
rai pe lista lor, trebuia să le implori şi să te umileşti pentru a fi 
invitat. 

Petrecerea de anul trecut fusese filmată de MTV şi acolo 
s-au arătat în toată prostia lor arogantă, în timp ce le ordonau 
mamelor să-l aducă pe Russel Brand ca invitat de onoare. 

Un fraier amărât din clasa a zecea s-a lăsat purtat în lesă pe 
coridoare timp de o săptămână, şi în final tot nu l-au invitat. 

Ca să atragă atenţia el s-a îmbătat şi a urinat pe încălțămintea 
invitaţilor care stăteau la rând la intrare. 

Momentul lui de glorie a luat sfârșit în momentul în care a 
fost găsit gol, legat de un copac și la limita hipotermiei. 

Nu era de glumit cu Bibi şi Dell. 

— N-am de gând să le pup în fund pe cretinele alea două, 
și oricum nu mă încadrez în cerinţe, n-o să mă invite în vecii 
vecilor. 

— Ba bine-nţeles că da, şi apoi, odată intrate acolo, vom 
găsi o cale să-ți fac cunoştinţă cu Jared-Carl, care e prieten cu 
Thomas, așadar, nimic mai simplu! Închipuie-ţi ce frumos o să 
fie, cele mai bune prietene împreună cu cei mai buni prieteni, nu 
e romantic? ciripi Nina. 

Numai gândul îmi provoca urticarie, dar nu aveam de ales. 


Seara, mama urcă să vadă cum mă simţeam. 

Încă mai era supărată, dar faptul că eram bolnavă nu-i permi- 
tea să se înverșuneze. 

— Te simţi un pic mai bine? mă întrebă aşezându-se lângă 
mine. 

— Aşa şi-aşa, răspunsei cu mai puțină voce decât aveam 
de fapt. 

Se uită împrejur, camera mea semăna cu o cocină, geanta cu 
echipamentul transpirat de dans era încă pe jos şi puţea a câine 
plouat, apoi încălțăminte, cărți, borcane goale de iaurt, coji de 
banane mucegăite, împrăştiate peste tot şi nimic care s-o poată 
face să zâmbească. 

— Fac ordine imediat ce-o să mă simt mai bine, spusei în- 
cercând să-i ghicesc gândurile. 

— Las-o baltă, prefer să-mi spui odată pentru totdeauna ce 
ai de gând să faci cu viaţa ta, după care îţi garantez că nu-ţi mai 
zic niciun cuvânt. 

— Mamă, suspinai ridicându-mă în şezut, aş vrea să te pot 
face fericită, aș vrea să-ţi pot spune că visul meu este să lucrez 
într-un birou de contabilitate sau să-mi deschid o cofetărie, aş 
vrea să fiu o elevă eminentă ca Nina şi să-ţi dau numai satisfac- 
ţii, dar eu din păcate sunt doar asta: două picioare care vor să 
danseze pe poante. Ştiu că nu înseamnă nimic, că aş fi un chin 
pentru orice părinte, dar nu e zi în care să-mi doresc să devin 
altceva. Mă vei putea accepta vreodată pentru ceea ce sunt? 

Aveam ochii umezi. 

— Dar eu nu vreau să fii nimic altceva Mia, nu te gândi că 
Sunt genul de mamă care să-i reteze fiicei aripile pentru că ea 
însăşi nu a ajuns ce-şi dorea, vreau doar să fii pregătită, pentru 
că viața e dură şi nu e mult loc pentru visuri. 

— Mamă, de ce vorbeşti de parcă ai avea nouăzeci şi cinci 
de ani şi toate azilurile te refuză pentru că suferi de incontinență 
şi ai viciul jocurilor de noroc? O grămadă de oameni importanţi 
au început de la zero! 

— Da, aşa e, dar cu spatele asigurat de un frumos cont în 
bancă! 

— Nu poţi să faci din orice o chestiune de bani, mamă! 

— Crede-mă că aș vrea să n-o fac, dar pasiunea de una sin- 
gură nu-ţi dă de mâncare în fiecare zi şi nici nu-ți cumpără pan- 
tofi noi! 

— Vrei să spui că atâm greu în bugetul tău? Mănânc numai 
iaurt dietetic şi banane, nu sunt eu cea care se îndoapă de porcă- 
rii de la Sainsbury's! 

Si îmi păru imediat extrem de rău pentru ce spusesem. 

Mă privi pentru o clipă căutându-şi cuvintele apoi, dându-se 
bătută, zise: 

— Ştii că eşti o mică ticăloasă? și își puse automat mâinile 
în şolduri. 

Nu-mi adresa niciodată cuvinte urâte, dar evident nu făceam 
altceva decât s-o irit. 

Şi în definitiv mi-o meritam, căci îngăduinţa nu a făcut nici- 
odată bine nimănui, asta a fost prima lecţie pe care mi-o dăduse 
Claire. 

— Bine, domnişoară, atunci având în vedere că eşti un su- 
flet eteric, cumpătat și de impact zero, iar eu, în mod evident, o 
fanatică a mâncării nesănătoase frustrată și supraponderală, de 
azi înainte te descurci singură, OK? Nu mă voi mai amesteca în 
alegerile tale scrupuloase și mature şi dacă ai îndoieli, n-ai decât 
să-l întrebi pe tatăl tău... sau pe Nina, sau pe oricine consideri tu 
că este la înălțime! Şi ieşi trântind ușa. 

Eram în rahat. 


A doua zi dimineaţă mă simțeam mai bine, şi totuşi nu m-am 
dus la școală. Am aşteptat zadamic ca mama să vină să mă sa- 
lute, dar nu se întâmplă așa, iar când am auzit închizându-se uşa 
de la intrare, inima mi s-a strâns dintr-odată. 

M-am ridicat şi am mers la oglindă. 

Am examinat figura aceea palidă şi zveltă şi am văzut-o fă- 
când o reverență în stilul Zaharovei, zâmbind surprinsă şi re- 
cunoscătoare unui public imaginar, simțind căldura aplauzelor 
nebuneşti ale mulțimii în picioare. 

Am reuşit să percep emoția pe care aș fi simţit-o acolo sus pe 
scenă, orbită de reflectoare, în timp ce ploua cu flori și cu „bra- 
vo“, şi asta mă răsplătea pentru orice strădanie şi durere. 

Mă hotărâsern: voiam să fiu balerină cu orice preţ, chiar dacă 
nu aveam habar de cum aș fi putut face să urmez Royal Ballet 
School şi dacă aceştia m-ar fi acceptat. 

După-amiază am mers să vorbesc cu Claire. 

— Ai şanse bune să fii aleasă dacă munceşti mult şi dacă îţi 
îmbunătăţeşti port de bras-ul şi echilibrele, ca să fiu sinceră, dar 

trebuie să trudeşti din greu, îmi zise în timp ce fărămița o bucată 
de sacâz în cutie. 

— Claire, dacă mă acceptă, nici nu ştiu cum să fac să frec- 
ventez cursurile, mama e neînduplecată pentru că nu-şi poate 
permite să plătească, îi declarai în timp ce zdrobeam bucăţelele 
de sacâz cu vârfurile. 

— N-ai auzit niciodată de bursele de studiu? 

— Ba da, dar nu sunt oferite numai refugiaților sau talente- 
lor extraordinare? 

— Se oferă sprijin financiar şi familiilor mai puţin înstărite. 

— Mai degrabă ar fi nevoie de un sprijin psihologic! Și în 
plus mama e prea orgolioasă, n-ar accepta niciodată asta și ori- 
cum tot n-ar fi de ajuns. 

— Găsim noi o soluţie, acum du-te în mijlocul sălii, înce- 
pem. Mă lovi uşor cu bastonul peste pulpă, semn că doamna 
Claire îşi intrase în rol. 

Mă deplasai până în mijlocul sălii şi mă așezai în poziție 
pentru variațiune. 

Respirai adânc, aşteptai, şi când auzii prima notă mă ridicai 
pe poante. 

— Nu anticipa melodia, mă luă imediat la rost. 

Mă aştepta o zi lungă. 

Claire era severă cu mine, mă punea să ţin un develope minu- 
te infinite, cu piciorul întins în aer lângă ureche, iar muşchii îmi 
urlau din cauza tensiunii şi transpirația mi se prelingea pe şira 
spinării, până când începeam să tremur de atâta încordare. 

Si mă punea să repet secvenţa până mi se acrea. 

Metoda ei de şcoală imperială ţaristă era crudă, dar în felul 
ăsta învățasem să rezist la durerea cârceilor, a unghiilor încar- 
nate şi a bășicilor. 

Acum trebuia să învăţ ceva mult mai dureros: să rezist frus- 
trărilor și competiţiei cu alte balerine, iar eu nu eram pregătită 
pentru asta. 

— De la frică la durere şi de la durere la libertate, îmi repe- 
tă, dar pentru moment eram blocată în acel tărâm de mijloc între 
frică şi durere. 

După repetiţie mersei la ea acasă, nu aveam chef să mă cert 
din nou cu mama, și dacă stăteam ceva vreme departe una de 
alta puteam să chibzuim mai bine. 

Casa lui Claire era un mausoleu de relicve şi amintiri vechi. 

Fotografii, partituri, premii, CD-uri şi pantofi de balet vechi. 
Curios însă că nu erau amintirile ei. Cumpăra articole de la ta- 
rabe şi de pe eBay deoarece cariera sa nu fusese îndeajuns de 
lungă și bogată în evenimente așa cum ar fi vrut, astfel încât își 
construise o poveste a ei cu fragmente din viața altora. 

— Claire, tu ai fost vreodată îndrăgostită? o întrebai sorbind 
un ceai negru. 

Suspină. 

— ÎI chema René, era francez și dansam împreună în Don 
Quijote când lucram la American Ballet. Era un prim-balerin 
minunat, era înalt, puternic, cu părul şaten cârlionţat şi ochii 
negri și eram în armonie perfectă, nu era nevoie să ne spunem 
nimic: dacă trebuia să întârzie ca să mă lase să-mi iau mai mult 
avânt sau să mă aştepte o măsură în plus ca să menţin mai bine 
un arabesque, puteam conta întotdeauna pe el. Toţi ştiau că sun- 
tem împreună, așa că celelalte fete se țineau la distanță de el şi 
timp de cinci luni am fost nedespărțiți. 

— Şi după aia? 

— După aia i-am cerut să ne căsătorim. 

— Tu? 

— Da, el nu se hotăra şi voiam să normalizez relația noastră. 

— Să normalizezi? 

— Da, aș fi fost mai liniştită, ăsta nu e un mediu în care lu- 
crurile durează prea mult şi fiecare nouă balerină care apare e o 
altă concurentă, aşa măcar puteam să revendic nişte drepturi. 

— Romantic... 

— Nu, practic! zise trăgând din ţigară. 

— Şi apoi? 

— La început s-a simţit foarte măgulit, dar când i-am spus 
să aleagă o dată pentru totdeauna a devenit nervos şi a început 
să invoce o grămadă de scuze. 

— De genul? 

— Că mama lui n-ar fi acceptat un mariaj încheiat la Starea 
Civilă de peste ocean, că trebuia să mai aşteptăm, că mai erau şi 
spectacolele şi bla bla bla. 

— Avea pe altcineva? 

— Da, un balerin de ansamblu. 

— Aoleu! 

— M-a înşelat, nu a avut curajul să-mi spună şi a făcut în 
aşa fel să-l prind în flagrant în patul nostru. 

— Si tu? 

— A trebuit să strâng din dinţi, să merg înainte şi să dansez 
cu el alte trei spectacole, cu toată trupa care râdea de mine pe la 
spate, apoi în sfârșit s-a angajat la Opera din Paris, nu l-am mai 
văzut niciodată, şi de atunci am terminat cu relaţiile la locul de 
muncă. 

— Ce poveste tristă! 

— C'est la vie. Şi tu? De cine eşti îndrăgostită? 

Mă simţii înţepată direct în inimă şi mă înroşii ca un rac. 

— Ce spui acolo, Claire, eu îndrăgostită? Nu, serios... răs- 
punsei privindu-mi unghiile. 

Pentru o clipă cochetai cu ideea de a-i împărtăși secretul 
meu, dar numai pentru o clipă. 

— Tu mă crezi o babă proastă, hai, spune adevărul... zise 
Claire făcându-mi cu ochiul. Crezi că la vârsta mea nu sunt în 
stare să-mi dau seama dacă o balerină e îndrăgostită? Draga 
mea, fac meseria asta de o viaţă, și îmi dau seama cu ochii în- 
chişi. Şi îşi turmă un strop de rom în ceaiul cu lapte. 

— O balerină își exprimă propriile emoţii prin corpul ei, le 
trăiește intens, suferă din cauza lor şi învaţă să le domine, dar nu 
le poate ascunde. Le absoarbe şi le transformă în artă, iar tu nu 
faci excepţie, fără să mai punem la socoteală că te cunosc de la 
cinci ani, mi-e de ajuns o privire ca să te citesc. 

Schiţai un zâmbet de circumstanță, simțindu-mă de parcă 
eram goală în mijlocul străzii. 

Nu puteam risca să-i povestească mamei sau oricui altcuiva, 
oraşul era prea mic pentru ca veștile de genul ăla să nu se răs- 
pândească la fel ca gripa. 

Şi, în definitiv, nu mă cunoştea chiar aşa de bine, dacă avu- 
sese nevoie de atâţia ani ca să-şi dea seama. 

— Păi, e un coleg de şcoală... începui răsucindu-mi degete- 
le, foarte drăguţ care... 

— Mă bucur pentru tine Mia, îmi tăie vorba, dar nu lăsa ca 
acest lucru să-ţi compromită pregătirea pentru admitere. 

Netrebnica, voia doar să fie sigură, deci. 

Făcusem bine să nu-i spun nimic. 

— Nu te îndrăgosti acum, draga mea, concentrează-te asu- 
pra viitorului tău şi luptă din răsputeri pentru a-ți împlini visul. 
Dragostea trece, dar o carieră bine structurată oferă satisfacţii 
de neînchipuit. Si, dacă vei deveni atât de bună precum cred eu, 
vei călători în toată lumea și vei dansa în cele mai prestigioase 
teatre din Europa. 

— La fel ca Vişneva? întrebai plină de speranţă. 

— Scumpa mea, poate nu chiar ca Vişneva, dar şi tu vei face 
impresie bună. 

— Claire, spune-mi sincer, sunt așa de nepricepută? Fiindcă 
am nevoie să ştiu neapărat! 

— Mia, tu ai un mare talent, ţi-am spus, eşti puternică, in- 
tuitivă, armonioasă şi ai memorie bună, dar îţi lipseşte confrun- 
tarea cu lumea exterioară. E ca şi cum ai trăi captivă într-o în- 
vălmăşeală de emoţii pe care nu știi cum să le exprimi, iar asta 
o poți învăța numai pe teren, eu din păcate nu te pot învăţa mai 
mult de-atât. 

Confuză şi deloc alinată m-am întors acasă, pentru a nu știu 
câta oară în frig, ca să constat că mama se dusese deja la culcare 
şi nici măcar nu-mi lăsase cina în cuptorul cu microunde. 

Începuse războiul. 


În următoarea zi, la şcoală, Nina veni într-un suflet la mine. 

— Am reuşit, suntem invitate, a fost mult mai uşor decât mă 
aşteptam, spuse arătându-mi două bilete roz cu pene. 

— La petrecerea Cacashianelor? 

— Da! N-au opus rezistenţă, cred că nici nu ştiu exact cine 
suntem, aşa că au spus „da“ şi l-am rugat pe Patrick să ne ducă 
el cu mașina. Vine să ne ia la opt. 

— Patrick ne duce cu mașina la petrecere? 

Nu puteam să mă duc la o petrecere de care nu-mi păsa câ- 
tuși de puţin, ca să-l cunosc pe unul de care nu-mi păsa câtuși de 
puţin, doar ca s-o mulțumesc pe prietena mea şi să fiu condusă 
de băiatul pe care-l iubeam. Era nesănătos și fără sens. 

— Nu-i drăguţ? E în vacanţă o săptămână și s-a oferit să ne 
ducă. 

— S-a oferit? 

— Chiar oferit nu, dar hai să nu despicăm firul în patru, o să 
fie o seară de neuitat! 

Da, „de neuitat“ era adjectivul corect. 

Adevărul e că aș fi vrut să mă duc la petrecere şi să mă dis- 
trez ca toți ceilalţi, dar ştiam de pe-acum că m-aș fi simţit stin- 
gheră şi nelalocul meu şi că n-aș fi putut schimba nicio vorbă cu 
nimeni, în timp ce Nina s-ar fi împrietenit şi cu pereții. 

— Nu ştiu cu ce să mă îmbrac, mă smiorcăii. 

— Lasă, am eu grijă. 

— Nu cunosc pe nimeni, încercai iar. 

— Mă cunoşti pe mine și pe Thomas, şi-l vei cunoaşte și pe 
Jared. 

— Dar tu n-o să stai cu mine toată seara și apoi ce mă fac 
dacă n-o să-i plac? 

Eram patetică. 

— O să-i placi, iar eu n-o să te las singură niciun minut. 

— Lasă-mă acasă, te rog, încercai să joc ultima carte. 

— Ia-ţi gândul! Stai mereu închisă şi ai nevoie să ieși şi să 
mai vezi lumea. 

Avea dreptate cât cuprinde, dar aşa cum se întâmplă cu toa- 
te lucrurile pe care ştii că trebuie să le schimbi, când sosește 
momentul, n-ai vrea decât să le amâni pentru a doua zi. 


Toată clasa era agitată, fetele se sfătuiau despre cum să se 
îmbrace, iar băieţii despre ce o să fie de băut. 

Profa de biologie ne dădu drumul mai devreme tocmai dato- 
rită petrecerii. 

Eram impresionată de puterea celor două şi mărturisesc că, 
în secret, aş fi vrut să fiu un pic ca ele. 

Doar un pic, cât să mă descurc mai bine în relaţiile sociale şi 
în viață în general. 

Când intrai în casă, mama era în bucătărie și lucra la calcula- 
tor, în compania unei gigantice pungi de chipsuri. 

Se făcu că nu mă vede. 


Era campioană în a sta îmbufnată, putea s-o ducă așa săp- 
tămâni întregi fără să-ţi adreseze vreun cuvânt și, într-un final, 
îi cereai scuze din epuizare, chiar dacă tu aveai dreptate; dacă 
hotăra să te pedepsească, era necruțătoare. 

Odată, când mă dusesem la concertul trupei Groove Armada 
fără să-i cer voie, m-a pus să fac trei săptămâni de servicii „soci- 
ale utile“ în cartierul nostru, adică să scot câinii la plimbare, să 
duc cumpărăturile vecinilor acasă și să spăl maşinile. 

De atunci n-am mai făcut niciodată nimic fără permisiunea 
ei. 

Aşa era ea când trebuia să joace şi rolul tatei — devenea ne- 
înduplecată şi severă. 

De parcă tata fusese vreodată neînduplecat şi sever. 

— Ce faci, lucrezi? o întrebai distrată. 

— Mmm, îngăimă fără să-şi ridice privirea de pe ecran. 

— Diseară ar fi o petrecere acasă la nişte colege de-ale mele 
din clasă... pot să mă duc? 

— De ce mă întrebi? Eşti liberă să faci ce vrei. 

— Mamă, te rog, gata cu ostilitățile, steag alb, mă predau, 
ai câştigat tu! 

Îşi închise laptopul şi își dădu ochelarii jos, cum făcea cu stu- 
denţii ei când trebuia să le comunice că nu luaseră examenul. 

— Crezi că eu mă distrez să te împung şi să stau cu ochii 
pe tine? 

— Uneori da. 

— Ba chiar deloc, dar mă gândesc la tine întruna, eşti tot 
ce mi s-a întâmplat mai important în viaţă și nu vreau să faci 
aceleași greşeli pe care le-am făcut eu. 

— Mamă, noi suntem diferite şi atunci erau alte vremuri. 

— E adevărat, lumea s-a schimbat numai în rău, acum e mai 
greu decât înainte şi eu m-am săturat să tot potrivesc socotelile. 

Aveam un chef nebun să-i spun că ar fi economisit pe puţin 
trei sute de lire sterline pe lună dacă ar fi încetat să mai prădeze 
supermarketurile, dar o ţinui pentru mine. 

— Bine, mamă, spune-mi ce ai vrea să fac. 

— Sincer, Mia, aş vrea ca anul viitor să studiezi inginerie, 
drept sau marketing. 

— Mamă, dar sunt un dezastru la matematică... 

— Dacă te străduiești, poţi reuşi în orice îţi propui să faci. 

— Hai, mamă, mă vezi pe mine ingineră, avocată sau 
directoare? 

— Ascultă, cunosc o grămadă de oameni foarte simpli care 
au izbutit doar pentru că au o memorie bună, şi aş vrea să te văd 
şi pe tine realizată, bogată şi stăpână pe alegerile tale. 

— Da, dar asta e ceea ce vrei tu. Ar mai fi şi ceea ce vreau 
eu. 

— Chestia e că nu vreau să-ţi pară rău că ţi-ai ales o carieră 
nesigură precum aceea de balerină. Și dacă suferi un accident, 
de exemplu, ce faci? 

— Mamă, dacă aş fi avocat și aş cădea în baie și mi-aş pier- 
de memoria? Sau dacă aş ajunge inginer şi s-ar prăbuşi podul pe 
care l-am proiectat? N-ar fi același lucru? Dacă te gândești la 
lucruri rele, nu poţi să faci altceva decât să te închizi în casă! 

Şi să mănânci chipsuri, aş fi vrut să mai adaug, fără s-o fac 
însă. 

— Bine, mamă... spusei într-un elan diplomatic, promit să 
mă mai gândesc şi să-ţi comunic cât mai curând hotărârile mele 
înțelepte, eşti de acord? 

Mi se păru că i s-a ridicat un elefant de pe cap, pentru că o 
văzui în sfârşit destinsă. 

Se deschise toată într-un zâmbet şi mă îmbrățișă. 

— Așa te vreau, Mia, rezonabilă și matură, îmi zise mângâ- 
indu-mă pe obraz. 

— Eh, pentru aşa de puţin... 

Luă un pumn de chipsuri şi le băgă în gură. 

— Acum povesteşte-mi de petrecere. 

— E o petrecere pe care o dau două colege de-ale mele din 
clasă, ceva măreț... se pare. 

— Bine, mă bucur, o să vezi c-o să te distrezi. 

— Sper... 

— Vreun băiat la orizont? mă întrebă plină de nădejde. 

— Mmm, daa, este unul drăguţ de la cealaltă clasă, în seara 
asta o să mi-l prezinte. 

— Îmi pare bine scumpa mea, trebuie să te distrezi la vârsta 
ta, stai mereu închisă în casă să înveţi şi să dansezi, e păcat că 
nu ieși mai des. 

— Tie în schimb cum îţi e cu Paul? Totul e OK? 

— În seara asta m-a invitat la cină la Boboli, trebuie să-mi 
spună ceva, să sperăm că e de bine, zise ridicând din umeri. 

— De genul că-și părăsește nevasta pentru tine? 

Ce naiba aveam? Eram posedată? 

— O să mă fac că n-am sesizat ironia ta, răspunse întune- 
cându-se, 

Tocmai acum când lucrurile se aranjau, veneam eu cu gura 
mea mare să stric tot. 

— Nue nicio ironie, serios, spun că ar fi timpul, adică, după 
trei ani, să normalizeze situaţia. Dacă tot învăţasem un cuvânt 
nou, de ce să nu-l fi folosit. 

— Da, dar e foarte greu şi frustrant... promiţi că n-o să te 
încurci niciodată cu un bărbat însurat? 

— Promit! 

Si-aşa, mai rău de-atât... 

Mersei în camera mea să mă prefac că mă pregătesc, York 
mă privea dubios în timp ce probam cele patru rochii decente pe 
care le aveam. Dacă ar fi ştiut cum să facă, şi-ar fi acoperit ochii 
cu lăbuţele. 

Erau rochii pe care mi le cumpărase mama cu ocazia unor 
evenimente importante: Crăciunul la tată! meu, serbarea anuală 

la universitatea unde preda, Paştele la prietena ei Betty şi prima 
întâlnire oficială cu un băiat. 

Nu mă plăceam în fustă: aveam picioarele prea subțiri şi 
pulpele prea musculoase şi nimeni nu m-ar fi găsit atrăgătoa- 
re, cu atât mai puţin Patrick, cu care urma să stau în mașină 
timp de zece minute bune. Cincisprezece, dacă prindeam roșu 
la semafor. 

La opt fix sună Nina și o auzii sporăvăind veselă cu mama. 

În adâncul inimii mele ştiam că, dacă aș fi fost ca ea, mama 
s-ar fi simțit mult mai fericită. 

Suspinând, coborâi scările. 

— Vite-o! spuse Nina, ce frumoasă este! Părea sinceră. 

— Eşti încântătoare, răspunse și mama ţinându-i isonul, vrei 
eşarfa mea roșie de catifea? Se potriveşte. 

O aduse repede din şifonier şi mi-o înfășură în jurul gâtului. 

Eram bucuroasă să port un lucru de-al ei, aveam să mă simt 
mai protejată în mijlocul acelui balamuc, dar acum inima nu-mi 
palpita din cauza neliniştii de a înfrunta petrecerea, ci din cauza 
faptului că în câteva secunde urma să îl văd pe Patrick. 

O salutai pe mama și ieşșii cu Nina în noaptea geroasă, înfo- 
folite în paltoane. 

Îmi simţeam stomacul strâns într-un nod. 

— Hei, ce frumoase sunteţi, o să frângeţi o grămadă de inimi 
în seara asta! ne mimă prin semne de la fereastră. 

Mda, exact ce așteptam să mi se spună. 

Nina se strecură pe bancheta din spate, iar eu rămăsei încre- 
menită câteva secunde cu mâna pe mâner după care, în sfârşit, 
deschisei portiera. 

Nu reușşii să mă uit la el nici măcar o dată, de frică să nu mă 
îmbujorez prea tare. Dar în timp ce mă luptam să-mi pun cen- 
tura, mâna mea o atinse ușor pe a lui şi inima mea prostuță şi 
îndrăgostită sări ca o minge. 

El nici nu-și dădu seama. 

— La ce oră vin să vă iau? ne întrebă când ajunserăm în fața 
enormei vile victoriene, cu coloanele şi porticul care dominau 
pajiștea invadată de atâtea maşini de lux încât părea un salon 
auto. 

Nu voiam să cobor, voiam să rămân acolo la căldurică, îm- 
preună cu Patrick care îmi atinsese întâmplător mâna. 

Si voiam ca scena aceea să se repete la infinit. 

Bine, și cu alte detalii mai îndrăzneţe, cum ar fi că, tot din 
întâmplare, gurile noastre s-ar fi atins şi ele! 

— Nu-ţi face griji Pat, ne aduce Thomas! zise Nina în timp 
ce scria un SMS. 

— Thomas? Dar are camet? 

— Bineînţeles! Are şaptesprezece ani! răspunse ea țâfnoasă. 

— Ah, mă scuzi, de-a dreptul şaptesprezece ani, dar nu mi 
se pare o idee prea bună să vă întoarceţi cu el, dacă se îmbată? 

— Imposibil, Thomas nu le are cu alcoolul? 

— Cum vrei, dar dacă ai nevoie sună-mă, OK? 

Am nevoie, am nevoie, am nevoie. 

Teșirăm din mașină şi ne pomenirăm deja la rând. 

Patrick ne salută cu mâna, eu îi răspunsei cu un surâs 
distrat. 

Bodyguardul uriaş de culoare cu casca la ureche stătea ame- 
nințător în fața uşii să controleze invitaţiile şi să-i alunge cu as- 
prime pe cei care nu se aflau pe listă. 

Coada era impresionantă, toată școala era acolo. 

Ar fi trebuit să fiu entuziasmată, în schimb mă simţeam deja 
stresată. 

De după ferestrele închise răzbătea muzica lui Lady Gaga 
dată la maxim. 

Pentru o clipă mă întrebai dacă nu cumva era chiar ea în 
persoană. 

Nimic mai probabil. 

Eram amorţite și încercam să ne încălzim sărind de pe un 
picior pe altul. 

Fetele erau aproape toate pe jumătate goale, cu rochiţe mi- 
croscopice sau fuste mini albe, fără dresuri şi cu sandale de plajă 
în picioare, iar unele beau şampanie direct din sticlă așteptând 
să intre. 

Băieţii erau îmbrăcaţi în smoching-uri. 

— Scuză-mă, Nina, e o petrecere cu temă sau doar întâm- 
plător toţi sunt îmbrăcaţi în alb şi negru? 

Mă privi derutată: 

— Dumnezeule, oare n-au uitat să ne spună ceva?! 

Întrebai o fată din rând care ne confirmă suspiciunile. Tema 
era căsătoria — alb pentru fete şi smoching negru pentru băieţi! 

— Mmm, perfect! Sunt îmbrăcată în verde, n-o să mă lase 
să intru în vecii vecilor! 

— Uite cum facem: având în vedere că eu sunt îmbrăcată în 
alb, intru, mă duc în baie, mă dezbrac şi îţi trimit hainele prin 
cineva. 

— Las-o baltă, mi-a uecut deja cheful şi nici nu vreau să le 
văd pe ticăloasele alea două! Facem așa: tu îl suni pe Patrick şi 
îl rogi să vină să mă ia. 

Adoram ipoteza asta. 

— Nu, nu și nu, e vina mea, trebuia să mă informez mai 
bine, o să găsesc o soluţie. Cum am putut să fiu aşa cretină? 

— Eşti îndrăgostită, e normal. Îi ciufulii părul. 

Îmi luă mâinile îngheţate într-ale sale. 

— Ştii că sunt îndrăgostită de-adevăratelea? zise privin- 
du-mă serioasă cu ochii ei mari larg deschişi. 

Dacă n-aş şti cum e... 

— Sunteţi frumoşi împreună. 

— O spui sincer? Stii că... ne-am hotărât s-o facem? îmi 
destăinui entuziasmată. 

— Oh! Serios? Și când? Unde? Adică... 

Eram şocată. 

Stiam că trebuia să mă bucur pentru ea, în schimb eram irita- 
tă şi îngrijorată pentru mine. 

Dacă ea făcea dragoste cu iubitul ei, ar fi trăit cea mai im- 
portantă experienţă din viaţă, s-ar fi schimbat şi dintr-odată ar fi 
devenit adultă, iar eu m-aș fi simţit şi mai exclusă. 

— În noaptea asta! zise îmbrățişându-mă cu putere, de-aia 
nu voiam să vină Patrick să ne ia! 

— Cum în noaptea asta? De ce atâta grabă? V-a prezis cum- 
va o ghicitoare că muriţi mâine? 

Era agitată, nu-i stătea în fire, de felul ei era cumpătată şi 
liniştită, cu siguranţă o zorise Thomas. 

Râse, în ciuda feţei mele fioroase. 

— Mergem la el acasă, ai lui sunt plecaţi, apoi ne întoarcem 
să te luăm. 

— N-ai zis că n-o să mă laşi singură nicio clipă? 

— Am încredere în tine şi ştiu că te vei distra și vei lega pri- 
etenii, zise ca şi cum aş fi fost un câine pe care urma să-l aban- 
doneze la pensiune toată vara. 

În timp ce căutam motive valide să-i contest ideea stupidă, 
sosiră Thomas şi Carl. 

Carl era destul de drăguţ, atât de slab încât blugii închişi la 
culoare îi alunecau pe şolduri. Cu breton lung, ochi negri ca 
smoala şi un nas important, avea aerul ăla uşor ticălos care în 
general plăcea colegelor mele. Eu, în schimb, tocmai pentru că 
eram deja ticăloasă, eram atrasă numai de lucrurile luminoase, 
ca un fluture de noapte. 

Nina îşi aruncă braţele în jurul gâtului lui Thomas şi îl sărută 
zgomotos pe buze, iar acel sunet mă deranjă de parcă aș fi auzit 
nişte zgârieturi pe tablă. 

Observai că Thomas îşi trece repede o mână peste buze pen- 
tru a şterge eventualele urme de ruj. 

ÎI tineam sub observaţie și îl uram. 

Carl, căruia cu siguranță îi fusese făcută o spălare de creier, 
se prezentă strângându-mi mâna cu entuziasm. 

— Bună, eu sunt Carl, spuse zâmbind. 

— Îmi pare bine de cunoştinţă. Mia. 

— Nina mi-a vorbit mult despre tine, adăugă continuând să 
zâmbească. 

— Ti-a spus şi că mă droghez cu crack şi cresc lăcuste? 

Rămase interzis pentru o clipă, apoi izbucni în râs. 

— Nu, cred că a uitat, dar mi-a spus că ai un simţ al umo- 
rului grozav! 

Ridicai din umeri. 

— Văd că nici pe tine nu te-au anunţat de tema serii, spusei 
arătând spre hanoracul mov şi bascheţi. 

— Nu, le-a scăpat detaliul. 

Zâmbii, până la urmă era simpatic. 

În timp ce înaintam, îi vedeam cu coada ochiului pe Nina 
şi Thomas care nu se mai opreau din îmbrăţişări şi șoapte la 
ureche. 

Hei, fata pe care vânătorul ăla de virgine încerca s-o ademe- 
nească era prietena mea cea mai bună! 

— Aşadar... studiezi baletul, mă întrebă Carl încercând să 
spargă gheaţa. 

— Da, răspunsei uitându-mă la picioarele mele crăcănate. 

— E adevărat ce se spune despre balerine? 

— Că sunt nimfomane? răspunsei în defensivă. 

— Că sunt foarte atente la dietă voiam să spun. 

Mă purtam îngrozitor, ştirea aceea mă iritase cu adevărat, 
dar nu puteam să-l tratez pe Carl ca pe un reprezentant de aspi- 
ratoare enervant şi, în definitiv, Nina era liberă să facă ce voia. 

În sfârşit ajunserăm în faţa bodyguardului uriaş care ne mă- 
sură din cap până-n picioare. 

— Voi doi nu sunteţi îmbrăcaţi conform temei, hotărî el. 

— Te înşeli, răspunse Carl, noi suntem îmbrăcaţi ca martori 
ai miresei, vezi? Ceva vechi, ceva nou, ceva albastru și ceva 
împrumutat, spuse arătând în ordine bodyguardul, pe mine, mâi- 
nile sale şi cheile de la maşina tatălui său. 

Omul mormăi ceva în slang şi ne făcu semn să ieşim din 
rând, în timp ce îi invită pe Nina și Thomas să intre. 

— Nu intru dacă nu intră şi prietena mea, se revoltă Nina. 

— Ba nu, du-te, du-te, noi o să ne simţim de minune, o liniş- 
tii cu un surâs, arătând spre Carl. 

— Da, voi duceţi-vă, distraţi-vă, noi rămânem aici afară, 
sau eventual o să mergem undeva să mâncăm un hamburger, 
continuă Carl. 

Nina părea pierdută, dar Thomas îi puse un braţ în jurul ume- 
rilor şi întorcându-se spre noi doi zise: 

— Hai, n-are sens să rămânem afară, nu? Dăm o raită şi ne 
găsim mai târziu aici. 

Da, cum să nu, și eu sunt Harry Potter. 

Carl mă luă de mânecă şi mă trase din rând, Nina îmi făcu 
semn cu mâna şi o clipă mai târziu fu înghițită de mulțime. 

Frigul era insuportabil, nu-mi mai simţeam picioarele. 

Carl mă însoţi la mașina lui, câteva străzi mai încolo. 

Urcarăm în vechiul Golf rablagit şi dădu drumul la căldură. 

Nu eram liniștită, trebuia s-o supraveghez pe Nina. 

— Îți mărturisesc că nu-mi pare rău că n-am intrat, zise. 

— Nici mie, nu mă distrez niciodată la petreceri, întodea- 
una am impresia că privesc un acvariu de peşti care se agită la 
maxim. 

— Păi nu-i chiar aşa de greu să te distrezi la petrecerile as- 
tea, e de ajuns să te îmbuibi cu Red Bull și vodcă și să înghiţi 
vreo două pastile și ia să vezi cum intri în mood! 

— Vrei să zici că se droghează toţi ca niște apucaţi? 

— Nici nu poţi să-ţi imaginezi ce reuşesc să-şi bage pe nas! 

— Ca să vezi, ce trist! Şi eu care credeam că sunt cu toţii 
extrem de dotați în PR. 

— Oh, nu, se ajută mult, crede-mă, şi asta tocmai pentru că 
aproape toți sunt timizi şi speriaţi. 

— Cine nu e... suspinai. 

— Tu. Nu mi se pare că eşti speriată de ceilalţi. 

— Bu? Eu sunt terorizată! Întotdeauna am impresia că cei 
din jur fac totul mai bine decât mine. 

Mă întrebam de ce-i povestesc viaţa mea. 

— Poate că aşa e, dar pari o tipă care știe ce are de făcut, o 
tipă dură cu alte cuvinte. 

Era pentru prima oară când cineva îmi spunea „dură“, fără să 
mai adauge ceva răutăcios. 

Până la urmă Carl ăsta nu era așa rău. 

Am petrecut o seară tare plăcută râzând şi glumind, mâncând 
cartofi prăjiţi şi aripioare de pui într-un drive in. 

Nu-mi dădusem seama că trecuse de ora două și, când m-am 
uitat la ceas, mă cuprinse neliniştea. 

Dar nu am apucat să fac nimic că deodată mi-a sunat mobilul. 

Am răspuns instinctiv aşteptându-mă să aud vocea Ninei. 

Dar când am auzit că de partea cealaltă se afla Patrick, a fost 
cât pe ce să fac infarct. 

— Bună, Mia, scuze de deranj, am încercat s-o sun pe Nina, 
dar are telefonul închis şi, având în vedere că e destul de târziu, 

eram îngrijorat... sunteţi bine? Aveţi nevoie de un drum cu ma- 
şina? mă întrebă pe un ton neliniștit. 

Nu reuşeam să-i răspund, dragostea mea pentru el mă sufoca 
la propriu. 

N-am nevoie de un afurisit de drum cu maşina, am nevoie 
de tine. 

Îmi dresei vocea şi îi răspunsei aproape plictisită: 

— Ah, tu erai. Da, telefonul Ninei n-are semnal, dar nu-ți 
face griji, peste puţin timp ne întoarcem! 

— Ah, bine. Îmi închipuiam. Scuză-mă dacă te-am deranjat. 
Mi-o dai te rog la telefon? 

La naiba, nu puteam să-i imit vocea și să-i spun: te implor, 
deranjează-mă în fiecare zi din viața ta! 

— Acum eîn baie! minţii, cum se întoarce îi zic să te sune, 
e un balamuc teribil aici! 

— OK, Mia, dar să mă sune, aşa mă bag liniștit în pat. 

Sigur, bagă-te liniştit în pat. 

Aş vrea să fiu şi eu în patul tău. 

— "Totuși, ce ciudat... continuă, e deosebit de silenţioasă pe- 
trecerea voastră! 

Dumnezeule! 

— E mobilul meu, e un model nou, are o funcţie... un silen- 
țiator... bâlbâii eu. 

Ce naiba spuneam acolo? Vorbeam cu un marine care m-ar 
fi detectat imediat cu satelitul și m-ar fi trimis în arest. 

— Funcţionează foarte bine Mia, după aia să-mi spui ce mo- 
del e să mi-l cumpăr şi eu! Distrează-te și nu uita să-i spui Ninei 
să mă sune! 

— Nu, nu, cum să uit, îi zic să te sune numaidecât, stai liniștit! 

Aş fi vrut să mor în momentul ăla. 

Nu ştiam unde e Nina, îl minţisem pe bărbatul vieţii mele în 
cea mai lungă conversaţie pe care o avusesem vreodată cu el şi 
nu știam cum să ies din încurcătură, fără ca el să cheme trupele 
speciale. 

— Scuză-mă că te întreb, ai vorbit cu preşedintele Statelor 
Unite? mă chestionă Carl, de care uitasem complet. 

— Cu cine? 

— Nu, întrebam aşa, fiindcă ai devenit serioasă şi încurcată, 
de parcă ai fost prinsă furând. 

Mă uitai la el cum te uiţi la un motan care-şi aprinde o ţigară 
și apoi, cu maximă naturaleţe, zisei: 

— Era tatăl Ninei, nu reuşeşte s-o contacteze şi m-a sunat 
pe mine. 

— Ah, scuze, atunci îmi imaginez stânjeneala, vrei să mer- 
gem s-o căutăm? 

— Da, hai, e aproape trei. 

Coborârăm din maşină, părea că o să ningă, şi pornirăm spre 
vilă. 

Pe drum întâlnirăm grupuleţe de tineri, aproape toate feţele 
cunoscute. Unii se prăbuşiseră pe pajişte şi câteva fete bete cân- 
tau cu voce tare fără să se sinchisească de ger. 

Nici urmă de Nina pe-afară. 

— Trebuie să intrăm, zise Carl. 

Încuviinţai. 

Bodyguardul cel uriaș era tot acolo în faţă la intrare. 

Carl se propti în faţa lui. 

— Putem intra? întrebă. 

— Nu sunteţi în temă cu petrecerea, răspunse fără să-l pri- 
vească, fiind mai ocupat să asculte ce i se spunea în cască, 

— Ai dreptate prietene, dar vezi tu, eu sunt de la anti-dro- 
guri, iar colega mea e consilier psihologic, ești liber să nu crezi, 
și mâine o să apari în Daily Mail. 

Ne măsură de sus până jos, apoi ridică din umeri şi ne lăsă 
să intrăm. 

Înăuntru ar fi fost întuneric beznă dacă n-ar fi fost globul de 
oglinzi și câteva neoane. 

Bibi şi Dell stăteau pe genunchii a doi tipi care parcă cobo- 
râseră din Vogue. 

Pe fundal se auzea o piesă a lui Cheryl Cole. 

Era plin de cupluri care se sărutau cu înflăcărare pe scaune. 

Niciunul dintre ele nu erau Nina şi Thomas. 

Încercarăm să-i sunăm pe mobil, dar fără rezultat. 

Îmi era teamă că mă va suna Patrick şi n-aș fi ştiut să-l mint. 
Îmi închisei mobilul. 

Simţii că mor. 

Nici urmă de ei. 

Îl rugai pe Carl să mă ducă acasă. 

— Unde-or fi? se întrebă. 

— Cred că acasă la Thomas, dar noi ce putem face, ne aşe- 
zăm afară la pândă? Sunt adulţi şi ştiu ce fac, cel puțin aşa sper 
şi n-avem niciun drept să le stricăm prima noapte. 

Mă căii pe loc de ce zisesem. 

— Ah... tu zici că ei... în noaptea asta... întrebă zâmbind. 

— Nu ştiu, zic şi eu aşa, de ce nu... 

Zâmbi malițios şi urcă în maşină. 

Trebuia să înţeleg că prietena mea avea dreptul să decidă ce 
face cu viața ei, dar cine eram eu s-o chem la ordine sau s-o trag 
de urechi? 

Ajunserăm în fața casei mele după ce tăcurăm mai tot 
drumul. 

Era trecut de trei și jumătate. 

— Mulţumesc pentru companie Mia, n-aş fi crezut că o să 
mă simt aşa de bine. 

— Mă iei peste picior? întrebai bănuitoare. 

— Nu, vorbesc serios, mă aşteptam să stau într-un colț, sor- 
bind o bere caldă dintr-un pahar de hârtie și, în schimb, tu m-ai 
făcut să petrec o seară minunată. Pot să te mai văd? Poate mer- 
gem la cinema împreună, propuse plin de entuziasm. 

Nu reuşeam să mi-l scot din cap pe Patrick care încerca să mă 
sune, alertând apoi probabil Serviciul de Poliţie Metropolitană, 
în timp ce Nina petrecea cea mai romantică noapte din viaţa ei 
rostogolindu-se pe o blană de urs cu Thomas. 

— OK, sună-mă, ne putem vedea în timpul săptămânii, poa- 
te la o pizza. 

— Voi balerinele mâncaţi pizza? întrebă amuzat. 

— Numai coaja! răspunsei. 

Râse şi aşteptă să intru în casă înainte să plece. 

Urcai cu grijă scările acoperite cu mochetă care scârțâiau ca 
un vapor vechi şi trecui prin fața camerei mamei mele. 

Mă apropiai de ușă şi îi șoptii că mă întorsesem. 

Aşteptai. 

Se auzi cum tuşeşte şi îşi suflă nasul. 

— Te-ai întors, Mia? E totul OK? Du-te la culcare că e 
târziu. 

Dar nu reuşi să mă păcălească. Plângea în hohote de cine ştie 
câte ore. Intrai în camera mea şi îmi deschisei mobilul. 

Aveam trei apeluri de la Patrick și unul de la Nina. 

O sunai imediat. 

— Unde eşti? 

Suspina. 

— Vino să mă iei te rog, mă imploră. 

— Sigur că vin, fir-ar să fie, unde eşti? 

— Acasă la Thomas, pe Hunter's Street. 

Nu aveam îndoieli că locuia pe strada aia. 

Coborâi scările în linişte, mă dusei în garaj, mă urcai pe bi- 
cicletă şi începui să pedalez ca şi cum ziua de mâine n-ar fi 
existat. 

Prietena mea suferea, mama suferea şi eu aş fi vrut să le sal- 
vez, dar aveam numai şaisprezece ani şi nicio putere. 

Ajunsei în faţa casei lui Thomas în aproximativ zece minute 
şi o găsii afară, singură, cu dinţii clănțănindu-i, machiajul întins 
şi părul ciufulit. 

— Nina. Ce s-a întâmplat? o întrebai cuprinsă de panică. 

— N-a fost cum am sperat... încercă să glumească, dar se 
vedea că suferă. 

— Hai, urcă, mergem la mine acasă, fratele tău m-a sunat de 
nu ştiu câte ori, i-am zis că suntem împreună, apoi mi-am închis 
telefonul, mi-era frică să nu trimită Forţele Aeriene după noi. 

— Ai făcut bine, am văzut şi eu că m-a sunat. l-am trimis un 
mesaj în care i-am spus că dorm la tine. 


Ne privirăm adânc, eram atât de apropiate încât nu aveam 
nevoie să mai adăugăm nimic. 

Thomas nu se purtase ca un gentleman, o rănise pe prietena 
mea, cea mai bună fiinţă din lume, şi chiar dacă ea n-o ştia încă, 
el avea să plătească scump pentru asta. 

Pedalai încet spre casă, cu Nina aşezată pe cadru, fără să 
scoatem o vorbă. 

Odată ajunse acasă, ne băgarăm în patul meu şi ne ghemui- 
răm una lângă alta, protejate de căldura liniştitoare a plăpumii. 

— Stai liniştită, îi spusei, am eu grijă. 


CAPITOLUL 4 


Am dormit îmbrăţişate fără curajul de a ne spune vreun 
cuvânt. 

Ca şi cum ne-ar fi fost frică să nu ne fărâmițăm copilăria, po- 
menindu-ne că avem de înfruntat, pe nepregătite, o adolescenţă 
mai mare decât noi. 

O simţeam suferind în braţele mele, dar nu puteam să-i iau 
durerea, aveam deja partea mea de iubire neîmpărtăşită cu care 
să dau piept. 

M-am trezit la şapte şi am trecut cu grijă peste Nina care 
dormea profund. 

Am coborât în bucătărie unde am găsit-o pe mama care se 
certa cu fierbătorul defect. 

— Ai probleme, mamă? Dacă vrei, iau o bâtă de baseball şi-l 
terminăm. 

Se întoarse, surprinsă să mă vadă, şi începu să râdă împotri- 
va voinţei sale. 

— Nina e sus, doarme. 

— Ah, n-am auzit-o când a venit. Cum a fost la petrecere? 

— Erau toţi beţi sau drogaţi. 

— Ca să vezi... ce mai tineret! comentă. Eu mă întorc în jur 
de şase seara, tu te duci la repetiţie la Claire? 

— Da... 

Ne învârteam în jurul subiectului principal: Paul. 

Hotărâi să înfrunt problema. 

— Cum a fost cina de aseară? 

Se întoarse spre fierbător şi începu iar să plângă. 

— Mamă... te rog... 

— Mi-a zis că vrea să divorţeze şi să rămână cu mine, dar 
soţia lui l-a ameninţat că n-o să-şi mai vadă niciodată fiicele. 

Începu să plângă cu sughiţuri. 

Mă apropiai s-o îmbrăţişez, dar se dădu la o parte. 

— Sunt bine, îmi zise, stai liniștită, sunt bine, nu-i nimic, 
îmi trece. 

Schiţă un zâmbet forțat și îşi șterse ochii cu mâinile. 

— Vezi că sunt biscuiţi şi marmeladă în frigider, faceţi-vă şi 
două ouă că sunteţi numai piele și os! 

Îmi frângea inima. 

Aş fi vrut să-i iau la ciomăgeală pe toţi bărbaţii care o făcu- 
seră să sufere şi o amăgiseră cu promisiuni false, numai ca să 
profite de buna ei credință. 

Îi uram din toate puterile mele. 

Îi uram pe toți din lumea asta care purtau numele de Giles, 
Paul și Thomas. 

Se întoarse şi își şterse din nou ochii: 

— Scuză-mă, n-ar trebui să mă vezi în starea asta, zise în- 
dreptându-se spre ușa de la intrare. 

Își aranjă părul în oglindă, își puse paltonul și ieși. 

Rămăsei singură în bucătărie, îngrijorată pentru ea şi pentru 
ceea ce urma să-mi spună Nina când se trezea. 

Dădui drumul la televizor şi, aşezată pe scaun cu picioarele 
pe masă, începui să o aştept pe prietena mea. 

După multe cești de cafea o auzii coborând. 

Își făcu apariţia în pragul bucătăriei ca o fantomă, cu părul 
desfăcut, bluza prea lungă şi în şosete. 

Doream să fac tot ce-mi stătea în putere ca să se simtă în 
largul ei. 

— Bună dimineaţa şi bine te-ai trezit! Bucătarul-șef reco- 
mandă: toast franțuzesc, marmeladă de portocale şi, dacă ai chef 
de colesterol, ouă cu şuncă! 

— Nu mi-e foame, Mia, mulțumesc, îmi ajunge un ceai. 

— Un ceai la masa numărul opt e pe drum! încercai să mi- 
nimalizez gravitatea situaţiei. 

Dar e imposibil să minimalizezi o tragedie în desfăşurare. 

Se aşeză pe scaun şi îmi zâmbi melancolică. 

Mă apropiai de ea şi o mângâiai pe păr. 

— A fost aşa rău? 

Zâmbi şi ridică din umeri. 

— Nu cred că putea fi mai rău de-atât, răspunse amestecând 
cu lingurița în cană. 

Nu puteam s-o bat pe umăr și să-i spun că vor mai fi şi alte 
prime dăţi, din păcate aia era singura etapă din viaţă care nu 
prevedea repetări. 

Dar trebuia să existe o modalitate ca să-i ridic moralul. 

Oftă şi începu să-mi povestească: 

— Ne-am dus la el acasă, el băuse puţin. 

— Păi n-ai spus că nu le are cu băutura?” sării eu de pe scaun. 

— Nu, nu e așa, l-am minţit pe fratele meu, dacă la asta te 
referi. 

Făcui o grimasă de dezaprobare, ca o măicuţă care vede tre- 
când o fată în fustă mini. 

— Ce altceva mai ai de mărturisit, surioară? zisei punându-i 
o mână pe cap. 

Îi veni să râdă. Era semn bun. 

— Îți amintești cum îmi imaginam că o să fie, nu? Totul 
numai suspine, lumânări și petale de trandafiri. 

— Bineînţeles. 

— Dar în ultima vreme el începuse să insiste că vrea s-o 
facă şi că nu mai poate să aștepte. 

— Asta îmi aduce aminte de un documentar despre babuini 
pe care l-am văzut acum câteva zile, imediat ce văd o femelă se 
urcă pe ea numaidecât așa cum e, fără nici măcar să se prezinte 
sau să-i dăruiască flori. 

— Mia! 

— Scuze... dar chiar ar trebui să vezi documentarul ăla, e... 
Gata am tăcut! 

— Am intrat în casă şi el m-a dus la etaj, şi până aici era 
aproximativ cum îmi imaginasem cu Robert Pattinson... dar 
odată ajunşi în camera alor săi... 

Ajungând la partea dramatică, citii în ochii ei durerea amin- 
tirii. 

— ..M-a împins pe pat şi s-a întins peste mine. 

O parte din mine nu mai dorea să asculte, dar alta voia să 
aibă un motiv bun ca să-l ia pe Thomas ia șuturi în fund. 

— Vrei să spui că a fost violent? întrebai alarmată. 

— Violent nu, dar a fost ticălos, asta da. 

— Ăsta e primul lucru înțelept pe care te aud că-l zici de 
câteva zile încoace. 

— Nici măcar nu s-a dezbrăcat, a făcut... mă rog, ai înțeles... 
ce trebuia să facă şi după aia s-a întins lângă mine. 

— Ce ticălos! exclamai. Să nu-mi zici că te-a mai și întrebat 
„Ti-a plăcut?". 

— Ba da! Jur că m-a întrebat! 

— Nemermicul! Spune-mi că i-ai zis „nu“! 

— l-am zis că da... 

— Vai, Nina! Măcar să-ţi fi oferit satisfacția să-l faci să se 
simtă un ratat... Aşezai ceașca cu prea mult elan și vărsai ceaiul 
pe masă. 

— Dar el la asta se aştepta, se smiorcăi. 

— „Dar el la asta se aştepta“! o imitai. Aşa, şi? S-a purtat 
ca un netrebnic şi tu nici măcar nu i-ai atras atenţia? Eşti de-a 
dreptul generoasă, Nina! 

— Nu te supăra şi tu pe mine. 

— Cum să mă supăr pe tine, sunt furioasă până la cer pe ăla! 
Si după aia ce-a făcut, şi-a actualizat statusul pe Facebook? 

— Am coborât în bucătărie, și-a aprins o ţigară şi m-a între- 
bat dacă vreau un sandviş cu brânză. 

— Nu putem spune că nu s-a interesat de tine! 

— Atunci am spus că doresc să chem un taxi şi te-am sunat 
pe tine. 

— Şi el nici măcar nu s-a oferit să te însoțească? 

— Părea că tot interesul pe care mi-l arătase s-a pierdut în 
neant după ce s-a culcat cu mine. 

O lacrimă i se prelinse pe obraz. 

Dumnezeule ce mă mai mâncau palmele. 

Era absurd, ăla era un lucru care mi s-ar fi putut întâmpla 
mie, care aveam o familie dezmembrată și niciun pic de încre- 
dere în bărbați, nu ei care trăise toată viaţa înconjurată de iubiri 
sănătoase şi autentice, împreună cu părinţii ei care erau îndră- 
gostiţi după treizeci de ani ca-n prima zi. 

Lumea era cu adevărat un loc cinic. 

— Bine, să vedem partea pozitivă a lucrurilor... spusei cău- 
tând cu disperare una. ... În primul rând am înțeles de ce se spune 
că prima oară nu se uită niciodată, în al doilea rând ar trebui 
să te consideri norocoasă că nu i-a dizolvat droguri în pahar și, 
în ultimul rând, având în vedere că mai rău de-atât nu se putea, 
data viitoare va fi o a doua noapte minunată! încheiai mândră de 
concluziile mele. 

Nina surâse puțin mai dispusă. 

Habar n-aveam cum întâmpina ea greutățile, din moment ce 
nu avusese niciodată parte de ele. 

În privinţa asta mă simțeam o privilegiată: de când venisem 
pe lume, colecționasem așa o cantitate de experiențe negative 
încât nu mă mai temeam de nimic. 

Ne-am ridicat și am mers pe canapea să ne uităm la televi- 
zor înfăşurate într-o pătură, după care am mâncat unt de arahide 
întins pe pâine, în timp ce York lingea firimiturile care cădeau 
pe jos. 

Era plăcut să stăm acasă dimineaţa, ca pe vremea când eram 
mici, fără griji şi responsabilităţi. 

Încă nu ştiam că îmi voi aminti de acel moment pentru tot 
restul vieţii mele. 


După repetițiile cu Claire am mers să cumpăr cele necesare 
ca să gătesc pentru mama. 

Am luat de asemenea o sticlă de vin şi un desert. 

Voiam ca, întorcându-se acasă, să simtă puţină căldură uma- 
nă şi o atmosferă de familie chiar dacă era ciungă. 

Am pregătit mâncare de roşii, care îi plăcea mult tatălui meu 
şi pe care ea ne-o făcea des în perioada de început când ne mu- 
taserăm în Leicester, căci mai târziu renunțase să-și mai bată 
capul să găsească produsele potrivite și se adaptase bucătăriei 
locale. 

Astfel, de la o zi la alta, mâncarea de fasole a fost înlocuită 
de o conservă de fasole Heinz şi sosul ragú făcut în casă a deve- 
nit un sos alla bolognese de la Knorr. 

Când se întoarse acasă, o auzii urcând scările direct la etaj. 

Alergai imediat s-o opresc, pentru că n-aş fi suportat s-o mai 
aud plângând încă o noapte în camera ei. 

Ziua aia parcă nu se mai sfârşea. 

Aş fi preferat o lucrare neașteptată la chimie şi patru ore de 
repetiţii cu Claire care mă lovea peste picioare, decât lacrimile 
mamei mele și ale celei mai bune prietene, totul doar din cauza 
a doi idioţi egoiști şi imaturi. 

Cel puţin iubirea mea imaginară îmi permitea să nu sufăr 
şi, în același timp, să mă bucur de toate fanteziile pe care le 
doream, fără să fiu rănită. 

Alergai pe scări în sus, depășind-o, apoi o luai uşor de mâini 
și o însoţii jos. 

Se lăsă condusă ca un copil. 

— Ti-am pregătit o mâncare de roșii spectaculoasă, o să 
vezi c-o să-ţi lingi degetele... 

Zâmbi. 

— Nu mi-e foame Mia, mă doare capul şi aş vrea să mă bag 
în pat. 

— Nu se merge la culcare pe stomacul gol, mereu mi-ai zis 
asta, îi răspunsei în timp ce o ajutam să-şi dea jos paltonul, şi 
apoi n-o să-mi spui că refuzi un pahar bun de vin roşu, nu? 

— Ai cumpărat şi vin? 

— Bineînţeles, o cină care se respectă merită un vin bun. 

— Şi ce-ar trebui să sărbătorim? întrebă cu amărăciune. 

— Avem un milion de lucruri de sărbătorit mamă! o mus- 
trai. Mai întâi de toate eu, tu şi cu York suntem împreună şi 
avem o sănătate înfloritoare, lucru care nu trebuie subestimat... 
apoi doamna Fancher nu s-a arătat azi şi diseară e X Factor, la 
care o să ne uităm tolănite pe canapea, mâncând din tortul de 
ciocolată pe care l-am cumpărat special pentru tine. 

Eram sătulă de canapeaua aia, acolo petrecusem toată ziua 
consolând-o pe Nina, iar acum urma să petrec toată noaptea 
consolând-o pe mama. 

Luasem în considerare şi ipoteza de a-i da foc. 

Mama simulă un strop de entuziasm și mă urmă în bucătărie, 
unde mâncarea de roşii se ardea. 

Am mâncat direct din cratiţă, răzuind fundul carbonizat și 
vorbind despre una și alta, evitând cu grijă subiectul Paul. 

Mama a băut trei sferturi din sticlă, și măcar asta o făcu să se 
mai relaxeze puţin. 

Am adormit îmbrăţişate pe canapea. 

În sfârşit, ziua aia de rahat se terminase. 


Luni dimineaţă, când îmi legam bicicleta cu lacătul în faţa 
școlii, văzui în depărtare o figură deranjant de familiară cobo- 
rând din mașină, şi furia care abia se potolise începu iar să-mi 
circule prin vene. 

— Hei, tu, ticălosule! urlai fără să-mi pese de cine mă 
auzea. 

Thomas se întoarse, aproape conştient că insulta îi era adre- 
sată lui. 

Mă privi, uimit, încercând să înţeleagă dacă era cineva su- 
părat pe el. 

— Da, cu tine vorbesc ticălosule, am ceva să-ți spun. Şi fără 
să mă gândesc începui să alerg cu toate puterile până când mă 
apropiai suficient cât să-l plachez ca un jucător de rugbi. 

Văzută din afară, scena era mai degrabă comică: păream o 
furnică care încerca să atace un elefant. 

Căzu la pământ, şi eu mă prăbuşii peste el, fiind atât de sur- 
prins încât nu reacţionă imediat. 

ÎL înşfăcai de gulerul gecii şi-i urlai la un centimetru de faţa 
infamă: 

— Ascultă-mă bine, netrebnic ce eşti, cei ca tine, care nu au 
respect pentru femei, ar trebui castraţi la naştere. 

— Ce te-a apucat? Ai luat-o razna? M-ai murdărit tot, cre- 
tină ce ești! 

Mă împinse în lături cu putere şi mă rostogolii pe jos. Aveam 
adrenalina la cote maxime, nu aveam de gând să-l las să scape 
așa uşor. 

— Poate nu m-am făcut înţeleasă! continuai împingându-l 
din nou la pământ şi așezându-mă pe stomacul lui, tu nu eşti 
vrednic nici să-i legi şireturile Ninei, ticălos ordinar! Ai profitat 
ca să te culci cu ea şi să mai bifezi o aventură pe puţa ta minus- 
culă, aş vrea să te ucid pentru ce-ai făcut, dar din păcate există 
o lege care interzice lucrul ăsta, de aceea îţi jur c-o să te fac să 
regreţi că ai rănit-o! 

Îmi ieșisen din minţi de furie, l-aş fi putut ucide cu adevărat 
cu mâinile mele, şi astfel lumea ar fi devenit un loc mai bun. 

Instinctul de conservare îl făcu să înțeleagă că nu glumeam, 
că eram isterică şi de necontrolat şi, chiar dacă cântăream cu 
puţin peste patruzeci de kilograme, eram aşa un pachet de nervi 
încât aş fi putut ridica o betonieră. 

Mă ţintui cu privirea şocată şi într-o fracțiune de secundă mă 
apucă de gât şi mă azvârli cu violenţă la pământ, lăsându-mă 
fără suflare şi cu o mare zgârietură de-a lungul gâtului. 

Era de-a dreptul un ticălos înnăscut. 

Un mister cum reuşise Nina să se îndrăgostească tocmai de el. 

Se ridică şi îşi scutură pantalonii. 

— Să dea naiba, m-am pătat de iarbă! Iar tu eşti bolnavă, 
eşti o vacă bolnavă, du-te să te tratezi! urlă cu dispreţ. 

Auzindu-l că mă numește „vacă“ mi se urcă tot sângele la 
cap. 

Luai din geantă unul dintre pantofii mei de balet cu vârful 
de gips şi îl lovii cu el peste faţă cu toată puterea pe care o mai 
aveam. 

Nasul începu să-i sângereze din abundență. 

Îl privii nemișcată în timp ce urla acoperindu-şi fața cu 
mâinile. 

Putea să mă nimicească în bătaie dacă voia, şi poate c-ar fi 
făcut-o, căci nu erau alți martori în afară de o doamnă care se 
deplasa cu ajutorul unui cadru. 

— Te denunţ la poliţie! Ticăloasă blestemată, te distrug! 
strigă apropiindu-se periculos. 

Tot nu înțelesese încă, idiotul. 

Îi întorsei o privire plină de ură, strângând cu precauţie pan- 
toful de balet în mâna dreaptă. 

— Tu denunţă-mă... îi zisei cu tot calmul din lume, şi-o să 
te trezeșşti cu acuzaţia de molestare sexuală asupra unei minore. 
Ce mai zici acum, nemernicule? 

Mă privi cu o scăpărare feroce în ochi, făcu stânga-mprejur 
şi plecă înjurând. 

Încărcătura de adrenalină mă părăsi brusc şi începui să tre- 
mur din cauza şocului. 

Căzui în genunchi şi izbucnii în plâns. 


Thomas povesti că s-a lovit de un stâlp, dar eu tot am ajuns 
în biroul directoarei. 

Cineva spusese că m-a auzit strigând obscenităţi. 

Am bănuit-o pe doamna cu cadrul. 

Am scăpat cu altă admonestare scrisă. La următoarea aș fi 
pierdut categoric anul. 

În compensație, devenii un fel de celebritate și când treceam 
pe coridoare mă priveau toți cu admiraţie și respect reînnoit. 

Până și Bibi şi Dell începuseră să mă salute. Poate se gân- 
deau să mă angajeze pe post de gardă de corp. 

Se răspândiseră diferite versiuni ale întâmplării: că îl bătu- 
sem pe Thomas fiindcă îmi tăiase drumul, pentru că vorbise urât 
despre italieni şi pentru că spunea că Mac-urile sunt mai bune 
decât PC-urile. 

Și în fiecare versiune îl lovisem cu un obiect diferit. 

Ce mi-a dat cea mai mare satisfacție a fost să descopăr că 
îndeplinisem dorinţa multora. 

Nu i-am spus nimic mamei ca să nu înrăutăţesc lucrurile. 

Câteva zile mai târziu, în timp ce luam o gustare aşezată sin- 
gură într-o bancă din fundul clasei, îşi făcu apariția Carl. 

Nu-l mai văzusem din seara petrecerii. 

— Bună, Mia, mă salută un pic încurcat. 

Aveam gura plină și, ridicându-mi brusc capul, fu cât pe ce 
să mă asfixiez. 

— Acum am efectul ăsta asupra ta? 

— Nu, nu... mă sufoc mereu când mă salută cineva! 

Râse. 


69 


— Acum, că ai devenit o legendă, bănuiesc că e coadă pen- 
tru a se putea vorbi cu tine. 

— Da, după cum vezi a trebuit să mă folosesc de un baston ca 
să pot mânca în liniște, mă săturasem să tot semnez autografe! 

Se așeză lângă mine. 

— Eşti sigur că poţi vorbi cu mine? Thomas n-o să te mai 
salute. 

— Nu mai vorbesc cu Thomas. 

— Serios? Cum așa, și pe tine te-a sedus și apoi te-a aban- 
donat? 

— S-a purtat ca un ticălos şi i-am atras atenţia, el nu a apre- 
ciat gestul şi mi-a zis că puteam să mă duc la dracu’... 

— E monoton prietenul tău... 

Am rămas în tăcere o clipă, apoi am izbucnit în râs. 

Îmi plăcea să vorbesc cu Carl, mă simţeam în largul meu 
cu el şi nu trebuia să mă prefac că sunt ceea ce nu eram. Era 
relaxant. 

— Auzi, Mia... începu, mai ai chef să ieşim la o pizza în- 
tr-una dintre serile astea? 

Stomacul mi se strânse involuntar. 

Ce era asta? O invitaţie din partea unui prieten sau îmi făcea 
avansuri? 

De fapt, pe cine încercam să păcălesc? Normal că-mi făcea 
avansuri, până şi un orb şi-ar fi dat seama. 

Dar eu îl iubeam pe Patrick, inima mea era complet ocu- 
pată de el şi nu rămânea (şi n-ar fi rămas niciodată) loc pentru 
altcineva. 

Chiar dacă era absurd, irațional şi nebunesc, eram fidelă ace- 
lui sentiment cu sens unic. 

Să fi acceptat acea invitaţie ar fi însemnat să-l amăgesc pe 
Carl şi să-l înșel pe Patrick. 

— Nu ştiu... săptămâna asta sunt foarte ocupată cu repeti- 
tiile... răspunsei nu prea convinsă, şi apoi dacă nu mă pun pe 
învăţat, cu purtarea pe care o am, pot să-mi iau gândul de la 
examen şi... viața mea va fi o lungă şi frustrantă coadă pe la bi- 
rourile de plasare a forței de muncă, unde voi avea de ales între 

a spăla wc-urile din gară sau a distribui fluturaşi pentru câte un 
fast-food. 

Mă privi întrebător. 

— Ti se pare că sunt prost cumva? 

— Nu, de ce? 

— Pentru că te întreb doar dacă vrei să ieşim să mâncăm o 
pizza, nu să te culci cu mine. 

ÎI privii mirată şi un pic stânjenită. 

Într-adevăr era doar o pizza, nu o căsătorie aranjată. 

— Vezi tu, Carl, sunt o fată de modă veche, de unde știu eu 
că după pizza n-o să mă răpeşti şi o să mă duci la castelul tău? 

— Poţi oricând să mă ataci cu lovituri de balerini... 

Am stabilit pentru a doua zi la şapte seara, urma să vină el să 
mă ia de acasă cu mașina. 

Între timp Nina încerca să-și regăsească obișnuita veselie, 
dar era ca şi cum o umbră îi acoperea zâmbetul și, din păcate, 
acea umbră era oglinda întâmplării care o schimbase, poate pen- 
tru totdeauna. 

Aş fi vrut ca Patrick să ştie, aşa l-ar fi putut snopi în bătaie. 

Dar nimic nu putea să-l împiedice pe Thomas să se poarte 
în continuare ca un ticălos şi, în definitiv, singurul mod de a te 
apăra de tipii ca el era să stai la distanţă. 

Ar fi fost frumos dacă s-ar fi inventat un antivirus care să-i 
bage în carantină imediat cum se apropiau sau un produs cu care 
să te ungi și care să te facă imun la complimentele lor. 

L-aş fi dăruit imediat mamei mele şi prietenelor sale. 

Ar fi fost invenţia secolului. 

Când ajunsei la Claire la oră observai că pantoful meu de 
balet drept era pătat de sânge. 

Zâmbii mândră: îl voi păstra ca trofeu. 

În ziua aia mă simțeam inspirată şi fouerté-urile mele au avut 
numai de câștigat. 

— Graţia, Mia, graţia! Adu-ţi aminte că eşti o lebădă, de- 
licată şi vulnerabilă. Fii mai fluidă şi termină mișcările, nu le 
schița doar și Doamne Dumnezeule, mâinile alea! 

Se lamenta, e adevărat, dar simţeam că, în adâncul ei, înce- 
pea să fie mulțumită. 


71 


Si eu simţeam că cresc: ţineam capul mai sus şi dansam cu 
mai multă intensitate și precizie. 

Concentrându-mă pe expresivitatea emoţiilor, căpătam ener- 
gie şi rapiditate, uitând de oboseală. 

Claire părea că apreciază acest lucru. În felul ei. 

În seara aceea îi găsii în bucătărie, la masă, pe mama și 
Paul. 

Reacţionară de parcă ar fi fost prinşi asupra faptului, deși nu 
făceau decât să bea o cafea. 

Lăsai geanta pe podea şi mă îndreptai spre frigider să-mi iau 
o Cola, ca şi cum nu ar fi fost de faţă. 

— Bună, Mia, zise Paul. 

— Bună, răspunsei fără să-l privesc, ai venit să-ţi iei periuța 
de dinţi? 

— Mia! interveni mama. Paul a venit să vorbească cu mine 
şi rămâne cu noi la cină. 

— De ce, nu-i ajunge casa lui? 

Se ridică enervată şi duse ceştile în chiuvetă. 

Trecând pe lângă mine, îmi aruncă o privire ucigașă pe care 
o interpretai ca; „Tine-ţi gura aia mare și impertinentă închisă şi 
nu te amesteca în lucruri care te depășesc.“ 

Mesaj recepționat: şi ea era liberă să se îndrepte spre un tren 
în goană dacă voia. 

Îmi era dor de Patrick, amintirea celor două sărutări de pe 
scări începea să-și piardă din putere, iar acea atingere întâmplă- 
toare din maşină fusese prea puţin pentru a mai putea să brodez 
ceva pe tema ei. 

Și apoi nu voiam să mă gândesc la seara aia pentru nimic în 
lume. 

Nina îmi spuse că Patrick plecase înapoi în Portsmouth, ca să 
revină la bordul navei-şcoală pe care era deja îmbarcat de trei luni. 

De ce n-o fi vrut să se facă brutar în centru? 

Cina s-a desfășurat într-o linişte stânjenitoare. 

Iar eu făceam tot ce puteam ca nimeni să nu se relaxeze. 

De ce trebuia să se poarte ca şi cum nu s-ar fi întâmplat ni- 
mic când doar cu douăsprezece ore înainte mama era într-o stare 
jalnică? 

Ce nu era în regulă cu ea? 

Dacă un tip îţi zice că te părăseşte pentru că soţia lui se opu- 
ne relaţiei, de ce nu ţi-l scoţi din cap şi ești gata să-l primeşti 
înapoi cum te sună? 

Adulții sunt uneori de neînțeles. 

Paul încerca să fie simpatic cu mine, dar nu-mi fusese nicio- 
dată simpatic, aşa că era inutil să mai încerce. 

Ba mai mult, nu se prindea de nicio glumă, deci n-avea nicio 
speranţă. 

— Elena, plăcinta asta de miel e nemaipomenită, zise. 

— Chiar aşa, încuviinţai, ce marcă e? 

Mama mă fulgeră cu privirea. 

— În ce sens? întrebă el. 

Exact ce ziceam. 

— Las-o baltă, interveni mama. Mia are un simţ al umorului 
borderline câteodată. 

— Borderline? 

Mda, era imposibil să porți o conversație cu el. 

— Da. Ca melodia Madonnei, răspunse mama. 

Ne privi întrebător. 

— Plăcinta de miel e congelată! o tăie scurt mama. 

Si se ridică pufnind. 

— OK, sărut mâna pentru masă, trebuie să învăţ la biologie, 
pe curând, Paul. Și urcai scările în fugă. 

Mă închisei în cameră, mă trântii pe pat şi îmi pusei căștile 
cu Coldplay la volum maxim. 

Zece minute mai târziu uşa se deschise larg și mama își făcu 
apariţia furioasă ca o fiară. 

Îmi luai căștile de la urechi. 

— Poţi să-mi spui ce te-a apucat? Acum vrei să mă înveţi şi 
cum să trăiesc? 

Avea venele gâtului umflate, viața mea era din nou în 
pericol. 

Nu îi răspunsei şi mă prefăcui că învăţ în continuare. 

Îmi închise cartea cu o mişcare bruscă, obligându-mă s-o 
privesc. 

— Înţeleg că traversezi etapa cea mai grea a vieții tale, dar 
să nu mai îndrăznești să te amesteci în situaţii care nu te privesc 
şi de care nu ştii nimic! 

Mă speria, n-o mai văzusem niciodată așa mânioasă. 

— Încetează să mă judeci mereu, eşti prea mică să ştii cum 
merg lucrurile! Nu e totul alb şi negru cum crezi tu, există o 
grămadă de compromisuri gri pe care tu nici nu ţi le imaginezi 
şi pe care trebuie să înveţi să le depăşeşti pentru a merge înainte. 
Multe le accept tocmai pentru a-ţi oferi o viață senină, și catego- 
ric nu ca să fiu luată în râs de o puştoaică încrezută! 

Nu am avut curajul să-i răspund. 

— Paul e un om bun și mă iubeşte, şi vreau să încerc să dreg 
lucrurile cu el. Nu! Oprește-te, știu deja ce vrei să-mi zici: că e 
însurat şi că o femeie de vârsta mea ar trebui să știe că anumi- 
te lucruri nu funcţionează, mai ales după experienţele negative 
prin care a trecut, dar te asigur că atunci când vei ajunge la vâr- 
sta mea, O să ai o perspectivă a vieţii complet diferită. Şi eu vi- 
sam la șaisprezece ani iubirea pură și perfectă, pe cineva care să 
trăiască pentru mine şi numai pentru mine şi care să mă iubească 
total, exclusiv, pentru totdeauna, dar apoi te lovești de realitate, 
care e mult mai puţin romantică decât fantezia, iar realitatea asta 
e alcătuită din oameni care au slăbiciuni, care fac greșeli, cum 
ar fi să se căsătorească cu persoana nepotrivită, şi nu poți să îi 
condamni pentru asta! 

— Mamă... răspunsei ridicându-mă, îmi pare rău dacă ţi-am 
dat impresia că te judec, nu asta era intenția mea, serios. Ai 
dreptate, eu nu știu nimic despre viaţă şi despre iubire, dar știu 
că ieri ai plâns și alaltăieri la fel ai plâns şi azi-dimineaţă arătai 
de şaizeci de ani când ai ieşit din casă, iar eu nu vreau să mai 
suferi, pentru un Paul... oarecare! 

Aveam lacrimi în ochi. 

Am lăsat cuvintele să plutească. 

Mă îmbrăţişă. 

Am stat aşa minute în şir. 

— Te iubesc, mamă, îi șoptii. 

— Eu în schimb te ador, Mia, și aș face orice ca să te văd 
fericită, ţi-o jur, îmi zise printre lacrimi, orice... 

M-am gândit automat la Royal Ballet School, dar ştiam că 
miracolele nu există. 


CAPITOLUL 5 


Carl ajunse cu punctualitate acasă la noi şi îi făcu o impresie 
excelentă mamei mele și lui York care stătea în ușă bucuros, 
dând din coadă. 

Coborând scările îl văzui acolo, în faţa ușii, cu trandafiri în 
mână. 

Ce-aveau de-a face florile dacă era o întâlnire între prieteni? 

— Sunt pentru mama mea, nu-i așa? îl săgetai eu cu pri- 
virea. 

— Desigur, bineînțeles, doamnă... mama Miei, acestea sunt 
pentru dumneavoastră. Îi oferi florile cu braţele întinse. 

— Elena, doar Elena. Scuză-mă, dar fiica mea e convinsă că 
viaţa fără ironii nu merită trăită. Chiar nu poate să se abțină... Îţi 
mărturisesc că aş prefera să fumeze! Oricum le accept bucuroa- 
să, zise luând buchetul. 

leşirăm din casă, privind în pământ, fără să ne vorbim. 

— Simpatică mama ta, e foarte tânără, mama mea, în com- 
paraţie, pare Miss Marple! 

— Are patruzeci și trei de ani, nu e chiar așa tânără. 

— Este, crede-mă, mama mea are cincizeci şi arată de şap- 
tezeci, ca să nu mai vorbesc de tatăl meu! 

Tata arăta de nouăzeci şi când avea optsprezece ani. 

Ne urcarăm în mașină şi pomirăm spre centru. 

— Mia, auzi, mi s-a părut cam dezolant să mergem la Pizza 
Hut, așa că mi-am luat libertatea să fac rezervare la Cinnamon. 
E restaurantul meu indian preferat, dar dacă nu-ţi place... putem 
să mergem în altă parte. 

— Nu, e OK la indian, orice în afară de italian, sunt sătulă. 

Deja voiam să mă întorc acasă, nu că n-ar fi fost agreabil 
Carl, ci pentru că nu eram obişnuită să ajung târziu, iar seara mi 
se părea de pe acum interminabilă. 

Mă neliniştea gândul că trebuie să mă trezesc cu noaptea-n 
cap şi să-mi petrec după-amiaza la repetiții cu Claire. 

Urma să mă întorc târziu acasă şi a doua zi aş fi fost epuizată, 
aşa că nu-mi doream decât să fi rămas sub plapuma mea împreu- 
nă cu York, visând la Patrick care mă salva de la un naufragiu. 

Dar în același timp mă simţeam vinovată față de Carl, care 
chiar era drăguţ cu mine. 

Ajunși la restaurant îmi deschise ușa să intru. 

Chelneriţa ne conduse la o masă mai degrabă ferită şi aprinse 
lumânarea de pe masă. 

Nu mai fusesem niciodată singură cu un băiat într-un restau- 
rant şi mă simţeam îngrozitor de stânjenită. 

Trebuia să mâncăm o pizza şi când colo ne treziserăm la 
un tâte-ă-tâte oficial cu tot cu cântăreţ la sitar în costum tradi- 
tional. 

Era un lucru pe care poate l-aş fi apreciat la treizeci de ani, 
nu la șaisprezece. 

Totul era prea pentru adulţi, după gusturile mele. 

— Îi recomand puiul tandoori sau rogan josh, zise Carl, şi 
eventual un nan cu unt, este o focaccia moale, foarte bună. 

— Nu ştiu, cred că-mi iau un orez cu linte. 

De băut comandai apă. 

Spre deosebire de alte dăţi, acum nu reuşeam să legăm o 
conversaţie, poate din cauză că situaţia era prea „oficială“. 

— Ce faci anul viitor? îl întrebai. 

— Mi-am ales economia. 

— Ah! Visul mamei mele! nu reușii să mă abțin să-i spun. 

— Dar tu? O să studiezi baletul? 

Era prima oară când cineva lua de bun faptul că voi continua 
pe această stradă. 

— Mi-ar plăcea, problema e că mama nu e de acord, şi şcoa- 
la de balet e foarte scumpă. Plus că admiterea e extrem de grea. 

— Dacă ai ajuns până aici, mi se pare absurd să renunți, 
vreau să spun, de cât timp dansezi, de zece ani? Si brusc vrei 
să te îmbraci într-un taior gri şi să lucrezi într-o bancă? Cred 
că ai lua-o razna în două săptămâni. Nu mă pricep la dans, sunt 
incapabil să mişc două membre în același timp, dar sunt fascinat 

de toți cei care își exprimă creativitatea în acest fel, Mi-ar plăcea 
mult să te văd dansând, sunt sigur că eşti foarte bună. 

Era prima oară și când cineva îşi exprima dorința de a mă 
vedea dansând şi îmi demonstra așa o încredere necondiționată. 
În momentul ăla îmi doream ca în locul lui să fie Patrick. 

Și, cu ocazia aia, să-mi dea inelul de logodnă. 

Zâmbii și mă îmbujorai. 

— Nu ştiu dacă sunt chiar aşa bună, dar ştiu sigur că nu 
există nimic altceva pe lume care să mă facă mai fericită. 

— Se vede, îţi strălucesc ochii când vorbeşti despre asta. 
Eşti norocoasă. Sigur că alegerea ta presupune multe sacrificii, 
dar este şi cea mai satisfăcătoare. Ştii că te admir? Eşti așa tână- 
ră şi atât de hotărâtă. 

Acum exagera, era OK să mă flateze, dar parcă era prea 
mult. 

În jur de zece muream deja de somn. 

— Hai, Mia, te duc acasă, nu vreau să adormi mâine în cla- 
să, zise pe jumătate dezamăgit, pe jumătate afectuos. 

Nu mă mai opream din căscat. 

leşiserăm împreună şi asta ne inhibase. 

Ajunserăm în faţa casei. 

— Nu pot să spun că a fost o seară de neuitat, dar sunt sigur 
că data viitoare va fi mult mai bine. 

— Vrei să zici că deşi ai petrecut cea mai plictisitoare seară 
din viaţa ta, încă mai vrei să ieși cu mine? 

— Bineînţeles că da, vreau să-ți mai dau o șansă, mă voi 
informa despre ce mănâncă balerinele şi o să te invit din nou. 

— O cină pe bază de biscuiţi săraţi şi apă? 

— Dacă e singurul mod de a te revedea, mă voi adapta... 
acum du-te, e târziu. 

Mă mângâie pe obraz cu vârful degetelor şi cu toată naturale- 
tea îmi apropie faţa de a lui şi mă sărută delicat pe buze. 

Mă grăbii să deschid portiera și să cobor. 

— Scuză-mă, Mia, nu... aş fi vrut să te jignesc, zise interpre- 
tând stinghereala mea. 

— Nu... nu m-ai jignit, serios... ciao, noapte bună. Și fugii 
în casă. 

Odată ajunsă înăuntru, rămăsei sprijinită de uşa închisă fără 
să aprind lumina, să mă bucur de protecţia familiară a casei 
mele. 

Eram la adăpost. 

Carl mă sărutase, dar nu reușeam să-mi dau seama dacă îmi 
plăcuse sau nu. Era prima oară când mă săruta cineva în carne și 
oase şi nu eram pregătită. 

Până atunci trăisem numai în imaginaţie, în compania gân- 
dului meu obsesiv, dar eu eram cea care stabilea scenariul, iar 
acum venise cineva să modifice textul şi nu eram în stare să-i 
fac faţă. 

Urcai încet scările reflectând la ultimele minute. 

Cum era posibil să fie interesat Carl de mine, când eu făcu- 
sem tot ce-mi stătuse în puteri ca să nu-i plac? 

Ar fi trebuit să-i mărturisesc dragostea mea pentru Patrick? 
Şi cum să-i spun? „Ştii, sunt îndrăgostită de un băiat mai mare 
ca mine care nu locuieşte aici şi mă tratează ca pe o soră mai 
mică, dar cred că am şanse bune!“ 

Era o zăpăceală. 

Şi totuşi, mă simțeam bine cu el. 

La câteva minute după ce mă băgai în pat primesc un SMS. 

Era de la Carl. 

„Cred c-am făcut o prostie, jur că nu a fost premeditat. Adică 
a fost un pic. Dar jur că nu se va mai repeta. Chiar dacă mi-ar 
plăcea. Gata, nu mai jur. Dar mi-a plăcut! Noapte bună, baleri- 
no. C.“ 


Hei! Stai, stai, stai! 

Oare ce şi-a pus în cap? 

Mai întâi mă invită în oraş, apoi mă sărută, apoi îmi zice 
printre rânduri că vrea să mă sărute din nou! 

Doar nu îşi imaginează că suntem împreună! 

Dar oare: mie mi-a plăcut? 

Gândindu-mă la momentul ăla, simții un fel de undă anor- 
mală în stomac pe care o simțisem numai şi numai pentru Patrick 
şi pe care nu-mi doream să o simt pentru un altul. 

Rămăsei în întuneric cu telefonul în mână timp de vreo zece 
minute, nehotărâtă dacă să-i răspund sau nu. 

În cazul în care îi răspundear, i s-ar fi urcat la cap, dar dacă 
n-o făceam ar fi fost urât din partea mea. ` 

Dar dacă „să ai o relaţie“ însemna să stai trează noaptea cu 
un telefon în mână fără să știi dacă, ce şi cum să răspunzi, atunci 
relaţiile chiar nu erau pentru mine. 

Închisei telefonul și mă întorsei pe partea cealaltă. 

Din păcate nu puteam să nu recunosc față de mine însămi că 
îmi plăcuse. 

În dimineaţa următoare mama mă cercetă din priviri pe dea- 
supra ceștii de cafea cu lapte. 

— La ce te uiţi? o întrebai continuând să-mi întind untul pe 
felia de pâine. 

— Deci...? 

— Deci ce? 

— Nu-mi povesteşti nimic? murmură. 

— Nue nimic de povestit, murmurai. 

— Mmm, îmi ascunzi ceva... continuă. 

— Hai, măi mamă... simțeam că roşesc, ce vrei să-ţi spun... 
am fost la cină la un restaurant indian şi apoi ne-am întors 
acasă. 

— E drăguţ Carl! 

— Da, nu-i rău, răspunsei distrată. 

— Şi e îndrăgostit de tine! surâse. 

— Mamă! Ce spui? Mă ridicai să umplu fierbătorul care era 
deja plin. Conversaţia aia mă stânjenea de moarte. 

— E topit! N-ai văzut cum se uita la tine? 

— Nu! Cum se uita la mine? 

— Cum te uiţi la cea mai frumoasă fiinţă din lume! 

— Ei, asta-i! El aşa îi privește pe toți, şi la York tot aşa se 
uita! 

— Şi ţie îţi place? 

— Vrei să încetezi cu interogatoriul? Aveam urechile în flă- 
cări, dar îmi venea să râd. 

— Da, da, îţi place, uite cum te-ai înroșit! Îţi plaaace Caarl, 
îţi plaaace Caarl! 

— Mamă, termină te rog! Nu-mi place de Carl, €... foarte 
simpatic și... drăguţ şi... atât! 

Nu se opri din râs şi fredonat, dar dacă asta o făcea să se 
simtă mai bine, eram bucuroasă să fiu luată în băşcălie. 

Era nemaipomenit s-o văd râzând. 

Dar veselia dură puţin, când în bucătărie își făcu apariţia bur- 
tosul ăla de Paul în boxeri turcoaz. 

Mi-am schimbat imediat expresia. 

Chiar dacă îi promisesem mamei că o să încetez să-l mai 
necăjesc şi o să încerc să-i dau o şansă, era mai uşor de spus 
decât de făcut. 

Îmi venea atât de natural să-l iau peste picior încât era păcat 
să irosesc glume așa bune. 

Îmi jurasem totuși să nu scot o vorbă. 

Sau cel puţin încercam. 

— Bună dimineaţa! zise mama cu un zâmbet larg, îţi fac un 
ceai? 

Paul căscă şi se scărpină în cap. 

Dacă s-ar fi scărpinat în fund n-aş mai fi răspuns de acţiunile 
mele. 

Mama luă rapid din sertar un suport pentru farfurie în formă 
de soare şi un șerveţel din pânză, îi umplu un pahar cu suc de 
portocale și îi puse în faţă untul şi gemul. 

Mă întrebam dacă o să dea o fugă şi până la patiserie să-i 
cumpere croissante. 

— Sunt croissante? întrebă omul în chiloți. 

— Nu, îmi pare rău... dar dacă vrei mă duc la patiserie să 
iau, răspunse mama. 

Trebuia să plec imediat, n-aş fi putut să mă abțin. 

— Nu, nu contează... ai cumva zaharină? 

Era cât pe ce să mă arunc pe jos şi să mă tăvălesc de râs. 

Omul ăla era un geniu, iar eu îl subestimasem. 

— Mmm nu, noi nu folosim... zise mama. 

— Hei, Paul, ştiai că zaharina te face să-ţi crească ţâţele? 

— Serios? Își privi automat pieptul, avea cupa A! Atunci 
poate ar trebui să renunţ la ea. 

Isuse ce tontălău. Era mult prea uşor. 

— Scuză-mă mamă, îi şoptii luându-mi geanta şi ieşind din 
bucătărie, eu am încercat! Serios! 

Îmi dădu o palmă peste fund şi fredonă: 

— Îi plaaace Carl! 

— Of, mamă, nu e corect! zisei acoperindu-mi urechile 
râzând. 

— Îţi plaace Caaaarl! continuă să cânte până când ieșii din 
casă. 

OK, mi-o meritasem. 

Acum venea partea grea: să mă duc la şcoală şi să mă inter- 
sectez de-adevăratelea cu Carl. 

Nina mă supuse la partea ei de anchetă. 

— Deci? Cum a fost întâlnirea cu Carl? îmi șopti în timpul 
lecţiei de literatură. 

— Nu începe și tu Nina, mama m-a torturat pe toată durata 
micului dejun. 

— Dar eu nu sunt mama ta, sunt prietena ta cea mai bună şi 
mi-e sete de detalii, insistă. 

— Ne-am sărutat... cred. 

— POFTIM? 

— Nina, ce spuneam? interveni doamna Meyer. 

— Că Geoffrey Chaucer cu Povestirile din Canterbury se 
inspiră din Decameronul lui Boccaccio şi subliniază cu ironie 
ipocrizia diferenței dintre clasele sociale din Evul Mediu, rosti 
impecabil. 

— Bine, bine, Nina, zise doamna Meyer puţin mirată. 

— Cum naiba reuşeșşti? o întrebai cu glas scăzut. 

— Nu ştiu, e un dar de la natură, pot să ascult şi trei con- 
versaţii în acelaşi timp, răspunse ridicând din umeri. Deci? 
Continuă să-mi povestești, ai rămas la scena sărutului. 

— N-a fost nicio scenă a sărutului, a fost ceva super rapid 
cu puţin înainte să cobor din mașină. 

— OK, am înţeles, lasă-mă să ghicesc: aţi ieşit să luaţi masa 
în oraș, el a fost drăguţ cu tine şi a încercat să facă conversaţie, 

tu i-ai răspuns aproape mereu monosilabic şi n-ai mâncat aproa- 
pe nimic, apoi ai început să caști şi el te-a dus acasă, e corect? 

— Sunt aşa previzibilă? o întrebai încruntându-mă. 

— Te cunosc prea bine! zâmbi. Ai fi în stare să-l demorali- 
zezi şi pe cel mai motivat dintre Feţii-Frumoşi cu glumele tale. 
Hai povesteşte-mi despre sărut. 

— Păi nimic... Când am ajuns în fața casei ne-am salutat, 
iar el m-a mângâiat pe obraz şi apoi s-a apropiat şi m-a sărutat 
pe gură. 

— Cu limba? 

— Nuuuuu! Eşti nebună? răspunsei cu glas prea tare ca să 
nu fiu auzită. 

— Mia, ce spuneam? mă întrebă obosită doamna Meyer. 

Nina se grăbi să-mi şoptească: 

— ..Că Chaucer a introdus pentru prima oară engleza 
populară... 

— Că... Chaucer... a introdus... pentru prima oară slang-ul, 
mă bâlbâii. 

— Cum să nu, Mia, care mai apoi a devenit rap şi după aia 
hip hop... concluzionă resemnată doamna Meyer. 

“Toată clasa începu să râdă. 

— Mia! zise Nina prăbuşindu-se cu fruntea pe bancă în 
semn de înfrângere. 

— Am interpretat... răspunsei descurajată. 


În pauză nu l-am văzut pe Carl, nu voiam să-l caut, dar în 
acelaşi timp aş fi dorit să-l văd. 

Nu ştiam cum să descifrez senzațiile acelea contrastante. 

Între timp Nina nu înceta să mă tachineze. 

Abia aşteptam să mă duc la Claire care avea să scoată tot 
untul din mine timp de două ore fără să mă întrebe nimic. 

Pe uşa dulăpiorului meu găsii lipită o scrisoare cu numele 
meu. 

MĂ uitai în jur căutând autorul şi o dezlipii rapid înainte s-o 
poată citi altcineva. 
Scria aşa: 


Am două bilete în rândul doi la Sylvia vinerea asta, dar 
dacă nu te interesează mă duc cu Thomas... în ultima vreme am 
început să apreciez baletul! C. 


Două bilete la Sylvia? 

În versiunea pe care Ashton a creat-o special pentru Margot 
Fonteyn în '52? 

În rândul doi? 

Dumnezeule, se învârtea totul cu mine, trebuia să mă aşez. 

Carl era complet nebun, biletele alea costau mai mult de o 
sută de lire fiecare. 

Nu puteam să accept. 

Dar voiam să accept! 

Alergai într-un suflet la Nina. 

— Dar e minunat Mia, este unul dintre baletele tale prefe- 
rate, mereu ai vrut să te duci să-l vezi, e un cadou fantastic! ţipă 
Nina îmbrățişându-mă. 

— Nu, n-ai înţeles! mă eliberai. Biletele alea costă o avere! 
E o sumă pe care un băiat de șaptesprezece ani nu și-o poate 
permite decât dacă vinde droguri sau e Zac Efron! 

— [l-o fi strâns, sau poate i-a cerut tatălui său, nu trebuie 
neapărat să-i fi furat! 

— Dar e un cadou prea pretenţios, nu ştiu cum să-l inter- 
pretez. 

— Alo? Mia? Eşti acasă? Am înţeles că eşti varză la mate- 
matică, dar nu poți să nu ştii cât fac doi plus doi! Suspină: Dacă 
ţi-a cerut să ieșiți în oraș, te-a sărutat şi te-a invitat la operă în- 
seamnă că e topit după tine, nu e nimic altceva de înțeles! 

— Şi ce-ar trebui să fac după tine? 

— Trebuie să accepţi! E atât de romantic, aş vrea să fie... O 
licărire de tristeţe îi traversă zâmbetul, dar încercă să-l alunge 

imediat. ...Ascultă-mă pe mine, acceptă şi nu te gândi la altceva 
decât la seara grozavă pe care o vei petrece. 

— Dar dacă accept, după aia înseamnă că suntem împreună? 
Nu mă pricep la flirturi și nu cunosc codul obscur al relațiilor. 

— Cine îl cunoaște? Dacă s-ar fi întâmplat pe vremea ma- 
mei mele, ar fi fost clar că el vrea să se logodească cu tine și 
că, mai devreme sau mai târziu, te va cere de soţie, dar asta era 
acum o sută de ani, astăzi, după cum vezi, nu mai înseamnă ni- 
mic nici dacă te culci cu persoana respectivă, încheie mâhnită. 

— Deci, dacă accept să mă duc la operă, nu înseamnă că 
devin automat prietena lui. 

Nina se încruntă: 

— Dar de ce nu vrei să-i dai o şansă? E aşa de drăguţ, nu 
poți să-ți ascunzi capul în nisip toată viața. 

Nu, nu puteam, chiar dacă mi-ar fi plăcut. 

Simţeam că, dacă încep să ies cu un băiat „adevărat“, aş fi 
intrat oficial în lumea adulţilor și aș fi început să am de-a face cu 
toate acele „compromisuri gri“ despre care vorbea mama. 

Ne întoarserăm în clasă şi încercai să mă concentrez asupra 
lecţiei de chimie, dar nu reușii să nu mă gândesc la Sylvia și la 
ceea ce urma să-i spun lui Carl. 

Adoram acel balet și visam să-l dansez şi eu într-o zi cu 
Royal Ballet School. 

Cu mulţi ani în urmă mama mă dusese să văd Spărgătorul de 
nuci la De Montfort Hall şi înnebunisem la propriu. 

Chiar dacă nu erau nume faimoase pe afiş, am rămas cu gura 
căscată pentru mai mult de două ore şi mi-am jupuit mâinile de 
la cât am aplaudat. 

De atunci nu mai avusesem ocazia să mă duc la operă, costa 
prea mult, aşa că mă mulțumeam cu DVD-urile sau cu ceea ce 
puteam vedea pe YouTube. 

Un spectacol la Royal Opera House la Covent Garden întru- 
chipa fericirea pentru mine. Dacă m-ar fi invitat Patrick, aş fi 
cunoscut paradisul. 

La sfârşitul orelor trecui prin fața dulăpiorului lui Carl şi îi 
lipii cu guma de mestecat un bilețel cu răspunsul meu care spu- 
nea „OK“. 

Aveam darul de a sintetiza. 

Întoarsă acasă, mă închisei în cameră şi mă trântii în pat. 

Afară începuse să plouă şi mă simţeam ciudat, melancolică 
şi confuză. 

Îmbrățișai perna şi mă ghemuii. 

Mă întrebam cum o să fie seara petrecută cu Carl, ce aveam 
să ne spunem în mașină, dar, mai ales: dacă încerca să mă sărute 
din nou, l-aş fi lăsat s-o facă? 

Oare Patrick ce făcea în timpul ăsta? 

Nu-și mai actualizase profilul pe Facebook, dar erau câteva 
poze noi care îl înfățișau pe vapor împreună cu ceilalți cadeți. 

Zâmbea fericit şi avea un aer mândru şi semeţ. 

Chiar dacă l-aș fi preferat mai puțin patriot, n-aş fi vrut să 
fie altfel. 

Singura notă pozitivă din tragica seară a petrecerii era că nu- 
mărul lui de telefon îmi rămăsese în memorie. 

Uneori îl selectam şi îl priveam zeci de minute imaginân- 
du-mi că-mi telefona, iar câteodată eram tentată să-l sun. Şi să 
închid imediat. 

Era absurd: Carl şi-ar fi vândut şi mama pentru un telefon 
de la mine, în timp ce eu nu visam decât să sun pe cineva care 
aproape nici nu știa că exist. 

Dar să accept avansurile lui Carl, care era într-adevăr un bă- 
iat dulce şi drăguţ, era singurul mod de a încerca să mi-l scot din 
cap o dată pentru totdeauna pe Patrick. 

Mă ridicai din pat, sprijinindu-mi fără să bag de seamă cotul 
pe tastele mobilului, şi mă întinsei să iau cartea de istorie de pe 
birou. 

După câteva secunde auzii o voce îndepărtată strigându-mi 
numele. 

Poate că aveam halucinaţii auditive dacă mi se părea că-l aud 
pe Patrick spunând: „Mia, tu eşti? Eşti bine?“ Poate că exage- 
ram, trebuia să încetez să mă mai gândesc așa de mult la el. 

Privii în jurul meu descumpănită, încercând să înţeleg de 
unde provenea vocea. 

Și imediat cum îmi dădui seama că venea de la telefonul 
meu, inima mi se opri în loc. 

Fără să mă gândesc, apăsai butonul roșu și închisei. 

Mă uitam la telefon cuprinsă de o ruşine totală. 

Cum putusem să fiu aşa de proastă? 

Dar nu îmi terminai gândul, că telefonul începu să vibreze 
şi să sune. 

Din instinct îl acoperii cu perna. 

Adică: Patrick mă suna, iar eu ar fi trebuit să-i spun că mi s-a 
declanșat apelul din greșeală? 

Cui i se mai declanșau apeluri din greșeală în secolul XXI? 

— Curaj, îmi spusei singură, să tăiem răul din rădăcină. 

— Alo? răspunsei distrată. 

— Mia! Tu eşti? Cred că m-ai sunat din greşeală! Îl sim- 
team că zâmbeşte. 

— Cine... cine e? întrebai lovindu-mă cu capul de pernă. 

— Mia! Sunt Patrick, nu mă recunoşti? E incredibil, în- 
tr-una dintre zilele astea trebuie să-mi spui cu ce ţi-am greşit! 
Sunt chiar așa de nesuferit? 

Mă privii în oglindă, intrasem în fierbere, aș fi jurat că ve- 
deam cum îmi iese fum din urechi. 

— Ah, bună... tu erai? N-am recunoscut numărul... telefo- 
nul ăsta e așa de vechi, cred că declanşează singur apelurile! îmi 
auzii vocea răspunzând. 

— Model vechi? Înțelesesem că ai unul super modern... ba 
chiar cu silenţiator! zise el începând să râdă. 

Cretină, eram de-a dreptul o cretină. 

— Eşti bine? Te pregăteşti pentru examen? mă întrebă. 

Asta aș face, dacă nu m-aș gândi la tine douăzeci și patru de 
ore din douăzeci şi patru. 

— Mm-mâa, învăţ, adică învăţăm mult eu și cu Nina. 

Sau cel puţin încerc când nu sunt ocupată să iau lumea la 
bătaie sau să mă acopăr de ridicol. 

— Ştiu că sunteţi fete isteţe, o să treceţi cu brio, te-ai hotărât 
deja la ce materii dai? 

— Nu, sunt încă nehotărâtă... 

Între a mă supune la electroşocuri și a mă închide într-o 
mânăstire. 

— Dacă pot să-ţi dau un sfat, ar trebui să încerci să te gân- 
deşti la mai multe posibilități, astfel încât să ai mai multe vari- 
ante după aia. 

— OK, așa o să fac. Când te întorci? întrebai în grabă fără să 
mă gândesc şi imediat îmi păru rău că o făcusem: era o întrebare 
prea personală. 

— Am o permisie vineri, fac ture istovitoare, dar în felul 
ăsta pot să acumulez zile de învoire ca să vin mai des acasă. 

Vineri? Vinerea asta? 

Mi-l imaginam pe Carl înmânându-mi biletele și spunân- 
du-mi: „Poftim, Mia, astea sunt pentru tine, du-te cu cine vrei, 
eu nu le merit“, iar eu întorcându-mă și oferindu-i unul lui 
Patrick. 

Totul cu încetinitorul, evident. 

— Vineri... repetai în transă. 

Să dea naiba, dintre toate zilele şi lunile care sunt într-un 
an, tocmai singura în care am ceva de făcut! 

— Vii la noi la cină? 

LA VOI LA CINĂ? Spune-mi că n-am auzit bine! 

— La... ci... dar... eu... nu... OK, vin, răspunsei. 

Cretină. O cretină fără speranţă. 

— Excelent! Dar de data asta promite-mi că stai lângă mine 
și că vei face efortul să-mi vorbeşti cel puţin zece minute. 

— Dacă e doar pentru zece minute poate reuşesc, dar nu-ţi 
promit nimic. 

M-aș așeza și pe genunchii tăi şi aș vorbi numai cu tine pen- 
tru următorii treizeci de ani. 

— Atunci ne vedem vineri, să fii cuminte. 

Normal, şi-așa nu voi avea altceva de făcut decât să mă gân- 
desc la telefonul ăsta pentru tot restul vieții mele. 

Închisei şi îmi acoperii faţa cu perna. 

Ce făcusem? 

Îi spusesem că o să merg acasă la ei la cină, când va trebui să 
mă duc la Londra cu Carl. 

De ce nu se poate oare să ai totul? 

Aş vrea să merg şi la cină la el şi să văd şi Sylvia. 


De ce trebuie să aleg între cele mai importante două eveni- 
mente din viaţa mea inutilă? 

Mă simţeam terminată. 

Nu ştiam cum să ies din încurcătură. 

Repetiţia cu Claire semănă pe jumătate cu o catastrofă. 

— Ce ai astăzi, te-a înţepat o tarantulă? De ce eşti așa agi- 
tată? Ai băut iar cafea? Ţi-am zis că nu trebuie să bei, ești prea 
tânără! Ceai verde, spune-i Elenei să-ţi cumpere ceai verde, care 
e plin de vitamine! Hai, o luăm de la capăt! 

Eram lac de transpirație ca niciodată până atunci, gândul la 
Patrick îmi ricoșa între cap şi inimă ca mingea dereglată din- 
tr-un joc mecanic. 

Încercam din răsputeri să mă concentrez asupra variaţiunii, 
dar eram lentă și distrată şi nu-mi ieşea niciun pas. 

Nici măcar durerea bășicilor de la picioare nu reușea să mă 
aducă la realitate. 

Puteam să mă gândesc la altceva nu mai mult de trei minute, 
după care emoția violentă şi de neoprit a amintirii vocii lui mă 
copleșea fără avertisment, cu forța unei avalanşe, lăsându-mă 
fară puteri. 

Și mă străbăteau fiori reci misterioşi și plăcuţi de-a lungul 
șirei spinării. 

Nu era deloc bine, nu mă mai recunoşteam, căzusem pra- 
dă unei euforii incontrolabile care mă făcea să zâmbesc fără 
motiv. 

Ca şi cum cineva ar fi agitat şi apoi deschis brusc o sticlă de 
cola ţinută prudent în frigider ani de zile. 

Şi avui certitudinea că sentimentele mele pentru Patrick nu 
mai erau aceleaşi ca pe vremea când aveam cinci, zece sau trei- 
sprezece ani. Nu, ceea ce simțeam acum era complet diferit şi 
foarte, foarte periculos. 

Trebuia să găsesc o cale de a-i spune Ninei de telefon și de 
invitaţia la cină, n-aș fi vrut s-o fac, dar el i-ar fi povestit despre 
asta ca despre ceva amuzant, nu ca despre o greșeală tragică. 
Evident, nu m-aş fi putut prezenta la cină în ultimul moment 
zicând: „Stii, m-a invitat fratele tău!“ Nu era proastă şi i-ar fi 
mirosit că ceva nu-i în regulă. 

Rămânea numai să găsesc un mod de a-i explica de ce nu-i 
răspunsesem cu acele simple cuvinte: „Îmi pare rău, dar vineri 
sunt ocupată.“ 

M-aş fi agăţat ca de obicei de un pai. 

Si lui Carl ce aveam să-i spun? 

Puteam să-l rog să schimbe biletele? 

Ar fi fost un gest de bădărănie veritabilă, dar pentru el o zi în 
sus sau în jos nu avea aceeași importanță vitală ca pentru mine. 

Trebuia să găsesc o cale să merg la amândouă întâlnirile, în 
niciun caz nu eram în stare să aleg. 

Nu puteam să aleg. 


CAPITOLUL 6 


În dimineaţa următoare eram în sala de sport, pe bancă, aş- 
teptându-mi rândul la volei, când Carl se aşeză lângă mine. 

Tresării cum fac numai cei care au conștiința murdară. 

— Deci? E totul în regulă pentru vineri? mă întrebă plin de 
speranță și un pic emoţionat. 

Era momentul potrivit să-l rog să amânăm, dar nu aveam 
curaj. 

— Da, totul e în regulă, chiar dacă... spusei fără să-mi dez- 
lipesc ochii de pe terenul de joc. 

— Chiar dacă? 

— Mama m-a rugat să rămân acasă ca s-o ajut la o cină... 
DAAAA, ŢINE-O TOT ASA! strigai bucuroasă sărind în pi- 
cioare pentru un punct înscris de echipa adversă. 

— Ah... am înţeles, ezită. Și e ceva important? 

— Oarecum... e o cină cu grupul de reprezentante Avon, 
cred că va fi promovată, vor veni oameni cu influenţă... 

Nu ştiu de unde îmi venise în cap o tâmpenie ca asta. 

Prietenei mamei, Betty, i se pusese pata pe Avon şi încerca 
mereu să-i plaseze rujuri ciclam şi oje sidefate pe care ea le ura, 
dar pe care le cumpăra ca să-i facă pe plac. 

— Ah, înţeleg... Atunci rămâne pentru altă dată... răspunse 
Carl dezamăgit. 

— Ai putea eventual să schimbi data? sugerai continuând 
să privesc meciul. 

— Din păcate e ultimul spectacol, a fost foarte greu să gă- 
sesc biletele alea două, erau ultimele locuri disponibile, dar dacă 
chiar nu poţi... nu-ţi face probleme... spuse prefăcându-se că nu 
suferă cea mai mare dezamăgire din viața sa. 

Mă întorsei spre el şi făcui colosala greşeală de a-l privi în 
ochi, în care citii toată tristeţea lui plină de demnitate, camuflată 
de înţelegere. 

Si căzui în cursă. 

— Nu! mă grăbii să răspund punându-mi o mână peste a 
lui. Într-un fel sau altul găsesc eu o soluţie. Nu vreau să-l pierd 
pentru nimic în lume! 

— Eşti sigură? Şi mama ta? 

— Ea o să se descurce, şi-aşa eu nu sunt în stare decât să 
pun masa și să sparg paharele! 

În momentul ăla sosi Nina transpirată fleașcă cu fața întune- 
cată şi se aşeză între noi. 

— Am luat bătaie, eu am jucat groaznic, iar tu ţineai cu ce- 
lelalte! Bună, Carl, ai văzut ce prietenă am? Şi tu o inviţi la 
spectacole... 

Carl zâmbi. 

Mă chemară pe teren și mă ridicai şovăind la gândul că o 
să-i las să vorbească amândoi: n-aş fi vrut s-o întrebe Carl dacă 
mama mea lucra într-adevăr la Avon şi, ce era mai rău, încă nu-i 
spusesem Ninei de telefonul lui Patrick. 

Și iată că simplul gând îmi acceleră din nou bătăile inimii 
și îmi înceţoşă creierul fără să văd o minge, apărută de nicăieri, 
care zbura cu viteza luminii şi care mă nimeri în plină faţă trân- 
tindu-mă la pământ. 

Cel puţin găsisem o cale să-i despart. 

Îmi auzii numele strigat de mai multe ori, și colegele mele 
făcură cerc în jurul meu. 

Mă durea îngrozitor nasul. 

Nina apăru numaidecât lângă mine, în vreme ce Carl conti- 
nua să repete dramatic: 

— Chemaţi un doctor, chemaţi un doctor! 

Nu-mi dădeam seama de unde venise mingea până când nu-l 
văzui pe Thomas ivindu-se deasupra mea şi zicându-mi cu un 
rânjet odios şi mingea în mână: 

— Scuză-mă, am ratat ţinta, n-am făcut-o intenţionat! 

înapoi capul pe podea ca să mă delectez cu fețele îngrijorate ale 
colegilor mei. 

— Ce jigodie! zise Nina tulburată, nici nu ştii cât de ruşine 
mi-e. 

— Aş, nu-ți face griji, o să i-o plătesc. 

Între timp Carl pornise cu pas întins să-l înfrunte pe Thomas. 
Încercai să mă ridic ca să-l opresc, dar simții o amețeală bruscă. 

Domnul Davies, profesorul de sport, sosi repede să se asigu- 
re că mă simt bine şi insistă să mă însoțească la infirmerie. 

Uram infirmeria și infirmierii, dar mai ales mirosul înțepător 
de dezinfectant şi, atâta timp cât eram în toate minţile și aveam 
toate membrele la locul lor, îmi jurasem că nu voi pune nici- 
odată piciorul acolo. 

— Sunt bine, nu vă faceţi probleme, nimeni n-a murit din 
cauza unei lovituri de minge din câte ştiu eu, nu, domnule 
Davies? 

Privirea lui îngrijorată exprima exact contrariul, dar nu 
aveam chef să-mi înşire numele incidentelor sportive din ultimii 
patruzeci de ani. 

Nina mă ajută să mă ridic şi luai din nou loc pe bancă, cu un 
prosop ud pe nas, pe care mi-l adusese cineva între timp. 

— Începe să se umfle, zise Nina cu aer temător. 

— Cum adică începe să se umfle? Cât? întrebai alarmată. 

Nu puteam să mă duc la operă și la cină acasă la Patrick cu 
nasul lui Shrek! 

— Mă rog... un pic. Mi-l atinse cu degetele. 

— Auu! Mă doare! 

— Ticălosul ăla mizerabil! zise Nina. 

— Da! Un ticălos de neîntrecut! repetă Carl, care se întor- 
cea din expediţia lui punitivă. Hei, dar se umflă! zise zgâindu-şi 
ochii. 

— Am nevoie de o oglindă, repede! strigai ridicându-mă și 
fugii în baie. 

Nasul meu era violet în vârf, iar sub ochi şi pomeţi mi se 
formaseră pungi. 

Arătam ca un monstru. 


93 


Când mama se întoarse acasă și mă văzu, se sperie. 

— Ce-ai făcut? Ai participat la o încăierare? 

Nu era prea departe de adevăr dacă stau să mă gândesc. 

— Am oprit o minge cu faţa. 

— Şi a câştigat ea observ... Ţi-ai pus gheaţă? 

— Mi-am pus un iceberg, dar n-a funcţionat. 

Când mă văzu, Paul izbucni în râs. 

ÎI fulgerai cu privirea și încetă numaidecât. 

— Ce s-a întâmplat? întrebă. 

— E un joc nou pe care-l facem cu colegii din clasă: ne dăm 
cu capul de perete şi cine îl dărâmă câștigă. Am câștigat eu! 

— Serios? întrebă uluit. 

Închisei ușa. 

Toată povestea cu mingea lăsase în aer rezolvarea chestiunii 
de vineri, deși, în definitiv, fusese o scuză bună să n-o fac, laşă 
cum eram. 

Dacă îi spuneam lui Patrick că nu voi merge la ei la cină, 
cu siguranță nu și-ar fi smuls părul din cap: ştiam că fusese o 
invitaţie de curtoazie, dar dacă o pierdeam, cine știe când s-ar 
mai fi ivit altă ocazie. 

Nimeni nu mă putea ajuta, nimeni n-ar fi înţeles cât de im- 
portant era să-l văd în vinerea aia. 

A doua zi nasul îmi era albăstrui, pometul drept era umflat şi 
dureros, iar ochiul stâng nu-l puteam deschide bine. 

Groaznic. 

Când mama mă văzu în ușa bucătăriei dădu un țipăt. 

Mă încruntai şi încercai să mă așez la locul meu, văzând în 
timpul acesta că ceașca era deja folosită. 

Mă uitai la ea în așteptarea unei explicaţii care nu întârzie 
să vină: 

— Acolo stă Paul, îmi răspunse continuând să prăjească 
ouăle. 

— Dar ăsta e locul meu! protestai. 

— Aşază-te pe celălalt scaun, îmi răspunse întorcându-se cu 
spatele. 

— Nu, nu vreau să mă aşez pe celălalt scaun, eu am stat 
mereu aici, să stea el acolo! Începusem să mă enervez. 

— Hai, Mia, n-o mai lungi atâta, e doar un simplu loc. 

— Mamă, uită-te puţin la fața mea! 

Încercă, dar nu rezistă prea mult. 

— OK, Mia, îi spun să se mute. 

Faţa mea făcea minuni. 

Dar m-am întrebat: oare era aşa de greu să-i ceară unui gră- 
san retardat să-i cedeze locul propriei fiice? 

Nu suportam când se purta cu mine de parcă aș fi fost un preş 
de şters picioarele. 

În momentul ăla geniul ieşi din baie şi intră în bucătărie. 

— Ah... eu stăteam acolo, îmi zise. 

Mă întorsei brusc și îl văzui mijindu-și ochii impresionat. 

— Aici în casă e în vigoare regula conform căreia dacă lip- 
seşti mai mult de şapte minute, locul este scos la licitaţie. 

— Miiiia! suspină mama. 

— Sapte minute? Mi s-a părut că am lipsit mult mai puţin! 

— Banu, uite: cronometrul vorbeşte clar! spusei arătându-i 
ceasul. 

Se aşeză în fața mea și începu să mănânce cu un aer nedu- 
merit. 

Sărăcuţul, aproape că mă înduioșa. Dar nu îndeajuns încât să 
renunţ să-l mai torturez. 

Mama mă conduse la şcoală cu maşina ca să nu stau prea 
mult în frig, dar eu cred că îi era frică să nu mă vadă cineva şi să 
sune la asistenţa socială. 

Dacă până cu o lună înainte fusesem total invizibilă, acum 
până şi băncile ştiau cine sunt. 

După atâtea note proaste, răspunsuri tupeiste, agresiuni și 
mingi în faţă, toţi se aşteptau ca în fiecare zi să comit o nouă 
faptă. 

Când treceam pe coridor se găsea mereu cineva care să-mi 
strige lucruri de genul: „Hei, Mia, un tip mi-a furat locul de 
parcare, i-am zis c-o să-i spargi fața!“, „Îi spui directoarei să ne 
dea bere la cantină?“. Iar în ziua aia era: „Mia, stai pe post de 
coș te rog?“ 

Celebritatea era stresantă. 

Și era vineri. 

Peste câteva ore Patrick urma să sosească în oraș. 

Întoarcerea lui mă agita. 

Cel mai rău era că nu-i spusesem încă nimic Ninei şi poate că 
Patrick o anunţase deja pe mama lui că sunt invitată la ei la cină, 
dar încă și mai rău era faptul că la ora cinci Carl venea să mă ia 
de acasă, căci era nevoie de mai mult de două ore ca să ajungem 
la Covent Garden. 

Sosise momentul să acționez şi speram ca fața mea să mă 
ajute. 

Toţi cei care mă întâlneau făceau o expresie scârbită sau 
compătimitoare, dar nimeni nu rămânea indiferent. 

Eu încercam oricum să-mi păstrez o anumită demnitate şi 
străbăteam coridoarele cu capul sus. 

Când am zărit-o pe Nina am agravat puțin situaţia cu câteva 
grimase de durere neprogramate, apoi am început: 

— Nina, nu ţi-am zis ce mi s-a întâmplat alaltăieri ! îi spusei 
zâmbind ca şi cum ar fi un lucru extrem de amuzant. L-am sunat 
din greşeală pe fratele tău şi el m-a sunat înapoi ca să mă ia peste 
picior, am vorbit puţin, mi-a zis că se întoarce azi şi m-a invitat 
la voi la cină. 

Nina mă privi uimită. 

Într-adevăr, povestite în felul ăsta, lucrurile păreau mai du- 
bioase decât în realitate. 

El doar fusese amabil, eu eram aia cu intenții ascunse. 

— Serios? Nu ştiu nimic, deşi am vorbit cu el chiar aseară, 
dar nu mi-a zis. 

Încercai să-mi ascund imensa dezamăgire, căci în acel mo- 
ment îmi simţii inima fărâmițându-se. 

Fusesem naivă să cred că-și va aminti de acea invitaţie, cu 
siguranță o făcuse numai din amabilitate, dar era dureros să aud 
adevărul. Deodată, nu mai aveam chef nici de spectacol. 

— Nu-ţi face griji, spusei încercând să zâmbesc, oricum nu 
puteam să vin din cauza operei. Voiam să-ţi spun de ieri, dar cu 
nebunia de la ora de sport am uitat! Nu-i mai spune lui Patrick, 
și-așa nici n-o să-şi aducă aminte! 

Nu ştiu dacă am reuşit să fiu convingătoare, îmi amintesc 
doar că efortul de a părea naturală se dovedi enorm și îngrozitor 
de dureros. 

Nici nu mai era nevoie să mă frământ, alegerea se înfăptuise 
de una singură. 

Si nu cum aș fi vrut eu. 

Toată ziua mă simții tare tristă, fără să mă pot exterioriza 
față de cineva. 

Ceilalţi credeau că e din cauză că mă durea nasul și eu i-am 
lăsat să creadă asta, astfel că profesorii şi colegii mă lăsară în 
pace. 

Nina în schimb simţea că mai e ceva pe lângă vânătăi. 

— Nu-ţi pare bine că te duci să vezi spectacolul diseară? 

— Bineînţeles că-mi pare bine, minţii. 

— Nu s-ar spune, parcă îţi vine să plângi! 

Şi îşi aţinti din nou asupra mea farurile alea gri pline de 
neliniște. 

Şi cedai. 

— Mă dor toate alea şi nu-mi place să mă duc la Royal 
Opera House în halul ăsta, înţelegi? Mi-e ruşine! Lumea o să 
mă ia drept Omul Elefant! 

Începură să-mi curgă lacrimi calde, pure și triste și chiar dacă 
nu din cauza aia, erau totuși simțite şi sincere. 

Nina mă împresură cu braţele şi mă mângâie pe păr, spriji- 
nindu-şi bărbia pe capul meu. 

— Mititico, eşti aşa mititică şi nimeni nu te îmbrățișează 
niciodată... 

La auzul acelor cuvinte izbucnii în hohote de plâns. 

Nina reuşea întotdeauna să-mi atingă cele mai sensibile 
corzi. 

— Ai trecut prin prea multe în viaţă şi tot timpul de una sin- 
gură. Şi acum ai obosit, şi ai avea nevoie să te bazezi pe cineva, 
să te încrezi în cineva... făcu o pauză, aș vrea să fiu puternică și 
curajoasă ca tine. 

Îmi ridicai capul de pe umărul ei şi o privii uimită: 

— Tu... ai vrea să fii ca mine? 

— Da, de când suntem mici! Tu eşti talentată și plină de 
resurse, ai un simţ al dreptăţii de neclintit, eşti încăpăţânată, sin- 
ceră și devotată și mă faci mereu să râd cu ironiile tale. Îmi pare 
rău că n-ai fost susţinută de familia ta, dar ține minte că eu voi fi 
întotdeauna alături de tine. 

Îmi ştersei lacrimile cu vârful degetelor şi continuai: 

— După părerea mea... Mia... ar trebui să te vezi cu Carl. 
E atât de dulce, îi placi, şi poate că vei învăţa să ai încredere în 
ceilalți și să nu mai stai închisă în casă! 

— Tu zici că îi place de mine? o întrebai suflându-mi 
nasul. 

— Am vorbit ieri cu el, e îndrăgostit până peste cap, şi mi se 
pare un băiat la locul lui, e adevărat că nu mă pricep prea mult la 
băieţi, dar încă mai ştiu să recunosc o privire sinceră. Mi-a vor- 
bit despre tine ca despre o bijuterie prețioasă, te adoră, şi habar 
n-ai cât e de fericit să te ducă la operă. Dă-i o şansă, te rog, fă-o 
pentru mine... mă imploră. 

Aşa e, avea dreptate. 

Destul cu Patrick, jocul ia sfârșit, puteam foarte bine să mă 
concentrez pe Carl: sincerul și realul Carl. 

l-am promis că o să mă gândesc. 

La cinci fix Carl ajunse la mine acasă. 

Voiam să fac o impresie bună aşa că mă îmbrăcasem într-o 
rochie care-i aparținuse mamei şi care fusese ajustată de doamna 
Fancher. Era neagră, lungă, închisă în față, cu un decolteu adânc 
în spate, şi cerea tocuri pe care nu reuşeam să merg cu dezinvol- 
tura necesară. 

Părul mi-l aranjasem după urechi, iar cârlionţii rebeli creau 
unduiri care îmi dădeau un aer de divă din anii '30. 

Acum mai trebuia să-mi camuflez nasul și vânătăile cu cos- 
meticele mamei. 

Ironia sorții, erau de la Avon. 

Îmi tamponai cu fond de ten și pudră punctele mai întunecate 
şi îmi fardai ușor ochii cu creion și rimel, încheind cu un strop 
de luciu de buze roșu. 

Dacă distrăgeam atenţia de la centrul feței mele, poate că 
n-ar fi luat-o toată lumea la fugă urlând. 

În final îmi pusei o pereche de cercei din perle. 

Pentru o fracțiune de secundă îmi trecu prin minte vorba că 
perlele aduc lacrimi, dar încercai să alung gândul. 

Mă dădui înapoi câțiva paşi ca să mă văd cu totul în oglinda 
mare și mă recunoscui cu greu. 

Aia nu era cu siguranță o fată de aproape șaisprezece ani. 

Mă întorsei să-mi văd spatele. 

Decolteul ăla era categoric prea sexy. 

Fugii în camera mamei şi scotocii prin sertare până când gă- 
sii o eșarfă lungă neagră pe care mi-o pusei pe după umeri și luai 
şi poşeta ei elegantă cu paiete. 

Eram gata. 

Coborâi încet scările pentru a crea un pic de suspans, dar 
mai ales pentru că mă simţeam îngrozitor de stânjenită și îmi era 
frică să nu mă împiedic. 

Mă simţeam de parcă trebuia să dansez la o premieră. 

Mama îşi înălță capul și rămase cu gura căscată. 

Se uită la fața mea şi îşi cobori imediat privirea. 

Carl, acum îmi dădeam seama, era fermecat. 

Atât de mult încât simții că iau foc. 

— Eşti... cu adevărat splendidă. O spuse din inimă. 

— Mulţumesc... nici tu nu eşti rău, răspunsei acoperindu-mi 
nasul. 

Purta un smoching negru un pic prea mare pentru el, părul 
era dat cu gel, rezultatul unei bune jumătăţi de oră petrecute în 
fața oglinzii, era proaspăt bărbierit şi mirosea frumos. 

Era drăguţ, isteţ, le plăcea mamei şi Ninei şi era îndrăgostit 
de mine, și chiar dacă eu nu eram, aveam de gând să fiu mulțu- 
mită aşa. 

Orice numai să-l uit pe Patrick. 

Gândul la el îmi provocă din nou un junghi dureros pe care 
încercai să-l îndepărtez. 

Carl îmi dărui o orhidee s-o leg la încheietura mâinii. 

Nu eram chiar iubitoare de orhidee, dar mă prefăcui că apre- 
ciez gestul. 

Mama nu-şi credea ochilor: singura ei fiică, un băieţoi înnăs- 
cut, ieşea îmbrăcată în rochie, împreună cu un băiat încântător, 
care o conducea la operă. 

Visul de o viaţă. 

Carl îmi oferi braţul, eu îmi sprijinii delicat mâna pe el şi, ca 
doi balerini într-un imaginar pas de deux, ne îndreptarăm spre 
mașină. 

O spălase special. 

Mă întorsei și o văzui pe mama salutându-ne de la fereastra 
sufrageriei. 

Îi făcui semn să plece. 

Eram deja destul de jenată în ceea ce mă privea, şi nu mai 
aveam nevoie să mai complice şi ea lucrurile. 

Carl setase GPS-ul. 

Era nevoie de două ore şi jumătate până la destinație. 

Mă întrebam de ce nu luaserăm trenul. 

— De ce nu ne-am dus cu trenul? 

Ridică din numeri. 

— Nu mi se pare prea romantic, nu crezi? 

Romantic? Și de ce-ar fi trebuit să fie romantic? 

Nu era prea mult trafic pe MI. 

Poate ajungeam mai devreme, aşa aş fi avut timp să trec prin 
faţă la Royal Ballet, şi să-mi fac un pic de rău singură. 

— Ti-e frig? Dacă vrei, dau căldura mai tare. 

— Nu, mi-e bine, zisei deschizând apărătoarea de soare ca 
să mă uit în oglindă, după care o închisei imediat speriată. 

Trebuia să mă lansez într-o conversaţie adevărată dacă vo- 
iam să-l cunosc mai bine, altfel n-aş fi făcut altceva decât să mă 
gândesc că, la ora aia, într-un univers paralel, m-aş fi aflat la 
cină acasă la Patrick, aşezată pe genunchii lui, mâncând supă 
de porumb. 

— Îşi stă bine în smoching, parcă l-ai purta în fiecare zi! 
zisei ca să nu tac. 

— Ah, ăsta? Mi l-a împrumutat fratele meu mai mare, e a 
doua oară când îl port. 

— Ai doi fraţi? întrebai surprinsă. 

— Am patru: doi fraţi şi două surori. 

— I-auzi! exclamai. Ai tăi n-aveau televizor în casă? 

— Îşi doreau mult o fetiță și au avut parte de trei băieţi, iar 
când s-au hotărât să mai facă o ultimă încercare au venit pe lume 
două fete deodată! 

— Ce chestie! Si tatăl meu are doi gemeni! răspunsei ușura- 
tă că găsisem un subiect comun. 

— Serios? Dar nu cu mama ta... 

— Nu, mama mă are doar pe mine, sunt copiii lui cu a doua 
nevastă. 

— Si unde stau? 

— În Pimlico. Amândoi lucrează la Londra, sunt dependenţi 
de bursă, nu pot să trăiască fără cotaţiile în timp real. 

— Si mama ta? 

— Oh, ea e cu totul altfel! E plină de imaginaţie, amuzantă, 
sensibilă. Are doar o problemă: bărbaţii nepotriviți. 

— Nici nu te mai întreb pe care dintre ei doi îl preferi. 

— Nu e vorba că o prefer, dar ea a fost mereu lângă mine, 
pe când el niciodată, şi, în plus, nu-i suport pe cei care nu au 
simţul umorului. 

— Nu mi-e greu să-mi imaginez. Sper să fiu la înălțime. 

— Da, tu eşti destul de simpatic. 

— Mulţumesc, o iau ca pe un compliment. 

— Păi să ştii că nu-i uşor să mă faci să râd! 

— Ştiu, de asta mă neliniştesc de fiecare dată când sunt pe 
cale să-ţi spun ceva. 

— Da, Nina îmi tot zice că sunt dificilă. Dar eu cred că sunt 
doar exigentă. 

— Nu cred că e prea mare diferenţa. 

— Aşa zice și ea. 

Zâmbirăm amândoi. 

— Voi două parcă sunteţi surori. 

— Vorbeşti serios? L-aş fi sărutat doar pentru afirmaţia 
aia. 

— Arătaţi diferit, dar se vede că ţineţi enorm de mult una 
la alta. 

— Carl, îmi faci o favoare? 

— Orice dorești! Își întoarse capul să mă privească în ochi 
şi n-aveam impresia că-i vine să vomite. 

— Spune-i asta mâine, când o vezi, e cel mai frumos com- 
pliment pe care ni-l poate face cineva. 

— Io voi spune dacă îţi face plăcere. Zâmbi. 

— Acum îmi spui cum se face că tu şi Thomas sunteți 
prieteni? 

— Am învăţat mereu în aceeași clasă, practic ne cunoaştem 
de-o viață. 

— Si întotdeauna a fost așa? 

— Adică trufaş, arogant şi obraznic? 

— Nu, ticălos! 

— Da, chiar dacă nu s-a purtat niciodată așa de urât cum a 
făcut-o cu Nina. 

— Şi tu ai curajul să mai vorbeşti cu el? 

— Nu pot să-l ignor, dar nu mai ieşim împreună, 

— De ce nu poți să-l ignori? Fetele sunt aşa de pricepute 
în a tăia punţile cu lumea, pe când băieţii n-o fac niciodată! 
Excludeţi-l, cel puţin o să înțeleagă că a făcut o prostie! 

— Cei ca el nu se exclud, răspunse oftând, cei ca el... îmi 
pare rău să recunosc, au mereu succes în viaţă şi au un tupeu 
impresionant. 

— Desigur, asta până când nu dau peste cineva care să le 
spargă faţa. 

— Tu ai încercat! 

— Da, şi acum zici că sunt The wrestler! zisei arătând spre 
trompa pe care o aveam în faţă. Nu, vorbesc serios, ar trebui ca 
cineva să-i dea o lecţie. 

— Nu cred că ar servi la ceva, ăla e sensibil ca un aligator, 
nu ştie ce înseamnă să ceri scuze! 

— Cred şi eu, se simte autorizat să-i trateze pe ceilalți ca 
un rahat! 

— Ghici ce profesie are tatăl lui? 

— Rege? 

— Avocat! 

— Am fost aproape! 

Zâmbii şi mă relaxai bucurându-mă de privelişte. Tot dru- 
mul stăturăm la taclale ca nişte vechi prieteni. 

Trebuia să evit orice moment mort în conversaţie, orice lucru 
care m-ar fi dus cu gândul la Patrick. 

În sfârşit, ieşirăm de pe autostradă și intrarăm pe Edgware 
Road. 

Aerul Londrei mă entuziasma întotdeauna. 

Mă simţeam mai puţin provincială și mai mult cetățeană a 
lumii. 

Simţeam că acolo trebuie să reuşesc: departe de toți și de 
toate, în primul rând de cel pe care-l iubeam cu disperare. 

Inima începu să-mi bată din ce în ce mai tare, cu cât ne apro- 
piam de centru. 

Carl parcă îmi citea gândurile. 

Poate și pentru că eram cu obrazul lipit de fereastră. 

— Eşti emoționată? 

— Rău de tot. 

Acolo aș fi dorit să trăiesc. 

Chiar și într-o cămăruță umedă și fără ferestre, nu conta atâta 
timp cât eram aproape de visul meu. 

Mă simţeam ca un magnet atras de ușa frigiderului. 

Traversarăm cartierele elegante din Belgravia şi Mayfair, și 
mărturisesc că nu mi-ar fi displăcut să locuiesc într-un frumos 
apartament victorian cu vedere spre Hide Park. 

L-aş fi putut scoate acolo pe York la plimbare, dimineaţa, 
înainte să mă duc la repetiţii. 

Când începi să-ţi doreşti ceva, imaginaţia nu mai cunoaște 
oprelişti. 

Strigam întruna „Uite!“ şi arătam afară. 

Carl zâmbea, mândru de cadoul pe care mi-l făcuse. 

De data asta eu îi citii prima gândurile: 

— Nu o să-ţi pot mulțumi niciodată îndeajuns, îi spusei cu 
ochii umezi. 

— E doar o plimbare prin Londra, cu spectacol! 

— Da, dar nu ştii ce înseamnă asta pentru mine. 

— Ba ştiu, zâmbetul tău este cea mai mare recunoștință pe 
care mi-aş putea-o dori. Serios! 

Ajunşi pe Bow Street, mă lăsă să cobor în faţa clădirii operei 
și se duse să parcheze. 

Îmi ridicai privirea şi înţelesei că doamna Patel nu glumea 
când ne vorbise despre Sindromul Stendhal. 

Mă cuprinse ameţeala şi pentru o clipă mi se tăie respiraţia. 

Era cel mai incredibil lucru pe care aş fi îndrăznit să mi-l 
imaginez vreodată. 

Pozele pe care le văzusem nu-i făceau dreptate: era cea mai 
frumoasă clădire de operă din lume. 

Cel puțin pentru mine. 

O construcţie impunătoare, cu arhitrave şi coloane, luminată 
ca și cum înăuntru s-ar fi sărbătorit permanent ziua reginei. 

Si la stânga o structură asemănătoare unei enorme voliere, şi 
ea luminată ca ziua. 

Nu simţeam nici frigul, nici durerea, în ciuda faptului că era 
ger. 

Eram aproape fericită. 

Doar dacă... 

Gata. Nu trebuia să mă mai gândesc, nu puteam să risc să 
stric acea seară. 

Carl reveni după câteva minute, și îi simții mâinile calde pe 
umerii mei în timp ce priveam în sus, zâmbind ca o prostănacă. 

— Să intrăm, e deja târziu. 

Drumul până la stal îl parcurserăm aproape ca prin vis, mă 
simţeam o Cenuşăreasă care intră în palatul prințului. 

În timp ce mergeam în urma însoțitoarei în sacou roșu care 
ne conducea la locurile noastre, îmi imaginam că într-o bună zi 
tot acel public avea să fie acolo pentru mine, ovaţionându-mi 
numele în picioare de cel puţin douăzeci de minute. 

Mă uitam în jurul meu neîncrezătoare, orbită de splendoa- 
rea brocarturilor purpurii şi de măreţia stucaturilor care decorau 
cele trei rânduri de loji. 

Adâncită în acel fotoliu enorm de catifea, mă simţeam stri- 
vită de tot acel lux şi de cupola imensă decorată care semăna cu 
un ochi imens. 

— E OK totul? mă întrebă Carl, văzându-mă în dificultate. 

— Cred că da, răspunsei aşezându-mă mai bine în scaun. 

— Trebuie să-ţi spun că mă bucuri tare mult! Eşti atât de 
uluită încât nu scoţi o vorbă, nici nu ţi-ai dat seama că ţi-am dus 
paltonul la garderobă! 

Într-adevăr chiar nu-mi dădusem seama, ar fi putut să-mi 
fure şi rochia şi aș fi observat abia după ce-aş fi ieşit în stradă. 

Apoi luminile se stinseră și mă lăsai purtată în grădina nimfe- 
lor, unde Sylvia, îndrăgostită de păstorul Aminta, era răpită de 
odiosul vânător Orion, care încerca să le împiedice dragostea. 

În timpul întregului spectacol nu încetai niciun minut să mă 
emoţionez, să visez şi să încerc să rețin cât puteam de bine miş- 
cările rafinate ale Marianelei Nuñez. 

La sfârşitul primului act, aveam impresia că trecuseră doar 
cinci minute. 

— Mergem să bem ceva? propuse Carl văzându-mă tulbu- 
rată. 

Dădui din cap în semn că da, atât eram de buimăcită. 

Uitasem şi de stadiul jalnic în care se afla nasul meu, însă 
privirile curioase mă făcură să-mi aduc brusc aminte. 

Lăsai capul în jos şi ne îndreptarăm înspre barul care părea 
mai degrabă sala de dans a Titanicului. 

Era înăuntrul volierei pe care o văzusem de-afară: un salon 
imens cu ferestre şi oglinzi de sus până jos, pardosit cu parchet 
de culoarea mierii, în mijlocul căruia se afla o tejghea circulară 
din aramă roșie. 

Erau acolo sute de oameni: fani ai baletului, coregrafi, cri- 
tici, balerini și toți vorbeau cu însufleţire sorbind şampanie şi 
mâncând sandvișuri cu somon. 

Aș fi vrut tare mult ca într-o zi să recunosc dintr-o privire 
lumea aceea, colegii, adversarii, dar mai mult decât orice aș fi 
vrut ca acea lume să mă recunoască pe mine şi să-mi spună că 
i-am făcut să se emoţioneze, exact cum mi se întâmpla mie în 
seara aceasta. 

Urcarăm la etaj pe scara mobilă şi ieşirăm pe terasa restau- 
rantului de unde se putea admira o privelişte care-ţi tăia răsufla- 
rea asupra întreg Covent Garden-ului. 

Carl îmi petrecu un braţ în jurul umerilor, mă privi intens 
în ochi dându-mi impresia că era pe cale să-mi spună ceva, dar 
anunţul începerii actului doi ne grăbi la locurile noastre. 

Al doilea și al treilea act trecură într-o clipită și în tot timpul 
ăsta m-am agitat şi mi-am ros unghiile încontinuu. 

Când se lăsă cortina şi ne ridicarăm să aplaudăm cu toţii, am 
putut în sfârşit să-mi descarc toată emoția pe care o acumulasem 
până în acel moment. 

Bătui din palme și strigaui „bravo“ până când rămăsei fără 
voce. 

Marianela Nuñez și Rupert Pennefather au fost chemați la 
rampă de opt ori în seara aceea. 

În mintea mea mă aplecam să adun florile, multumind umil. 

Când părăsirăm clădirea operei era trecut de ora zece. 

Eram îngrozitor de agitată. 

Muream de dorința de a dansa și a studia cu profesioniști 
adevăraţi. Nu că n-ar fi fost şi Claire o profesionistă, dar venise 
momentul să-mi lărgesc orizonturile dincolo de Leicester. 

Am făcut un ocol pe Floral Street, sediul Royal Ballet School, 
în care se putea ajunge direct din clădirea operei traversând un 
pod futurist poziționat la etajul patru. 

Aş fi vrut să-mi petrec toată viaţa acolo împărțindu-mă între 
repetiţii, încălzire, lecţii, machiaj și spectacole, fără să văd nici 
măcar cerul. 

Visul meu era să trăiesc cu aer și dans, înnebuneam de do- 
rinţa de a o face, picioarele mele ardeau de nerăbdare, trebuia să 
găsesc o cale de a o convinge pe mama. 

Și trebuia s-o fac cât mai repede. 

— Privește-mă, Carl! îi strigai. 

Carl se întoarse spre mine. 

Mă pregătii în poziţia a patra și cu un uşor avânt executai trei 
piruete en dehors! terminând cu o plecăciune elegantă. 

Carl bătu din palme mai tare ca la spectacol. 


1 En dehors şi en dedans, „în afară“ şi „înăuntru“ (din fr.), se referă la 
sensul de rotaţie a piruetelor. 

— Eşti minunată, abia aştept să te văd pe tine pe scena aia, 
deja îmi imaginez afişele: „Mia Foster şi...“, cu cine ţi-ar plăcea 
să dansezi? 

— Roberto Bolle? 

— Mia Foster şi Roberto Bolle în Lacul lebedelor. Mimă o 
inscripţie gigantică imaginară. 

— Numele meu complet e Mia Foster Benelli, va fi nevoie 
de un afiş cu prelungire! 

— Miss Foster Benelli, pot avea onoarea de a vă invita la 
cină? se închină Carl rotindu-şi mâna. 

— Cu mare plăcere, mor de foame. 

— E un restaurant în apropiere care se numește Ballerina, 
cred c-o să-ţi placă! 

— Bucătărie italienească? Mai bine mai iau o minge în față! 
Te duc eu la cel mai bun vânzător de hotdogi radioactivi din 
Trafalgar Square! Am fost o dată cu tatăl meu când am ieşit 
de la National Gallery, după ziua taţilor și a fiilor. Mi-o amin- 
tesc ca pe cea mai plictisitoare după-amiază din viața mea, dar 
hotdogii erau fără egal! 

— Atunci să mergem, şi eu mor de foame! 

Mă luă de mână și pomirăm amândoi rapid prin mulțime. 

Îmi simțeam capul uşor ca şi cum aș fi fost beată, aveam 
ochii plini de încântare şi inima îmi deborda de bucurie. 

Mă consola ideea că am o alternativă la Patrick: chiar dacă 
nu-l puteam avea pe el, măcar aș fi făcut cea mai frumoasă me- 
serie din lume şi acea pasiune nebunească mi-ar fi fost de ajuns 
ca să înlocuiască dragostea. 

Dacă mă gândesc bine, era cam acelaşi lucru cu a mă închide 
într-o mânăstire, numai că în locul bisericii aveam scena şi în 
locul lui Isus, pe Balanchine. 

Am ajuns în Trafalgar Square clănțănind din dinţi. 

Apa fântânii era îngheţată şi până şi statuile leilor păreau să 
dârdâie de frig. 

Am mâncat câte un hotdog cu muștar, ketchup și o tonă de 
ceapă prăjită, țopăind de pe un picior pe altul ca să ne încălzim. 

Era încheierea perfectă a unei seri perfecte. 

Carl era fericit să fie acolo cu mine, iar eu eram fericită să 
fiu acolo şi atât. 

Drumul de întoarcere spre Leicester urma să fie lung, dar 
aveam destulă adrenalină în circulație cât să rămân trează trei 
zile. 

Carl îmi zâmbi întruna în timp ce conducea. 

Mă privise încontinuu pe toată durata spectacolului, obser- 
vasem asta cu coada ochiului şi, la un moment dat, fusesem ten- 
tată să-l întreb ce naiba tot avea de privit, dar n-ar fi fost drăguţ 
din partea mea. 

Acum însă puteam să-l întreb. 

— De ce te-ai uitat aşa la mine tot spectacolul? 

Păru prins în flagrant. 

— Ai observat? 

— Aveam impresia că sunt o lamă sub microscop! 

— Te priveam pentru că n-am mai văzut niciodată pe cineva 
atât de entuziasmat de ceva, cum erai tu în seara asta. Erai ferici- 
tă, îţi mișcai mâinile şi capul de parcă dansai tu însăţi, zâmbeai, 
apoi plângeai, apoi suspinai, erai fantastică! 

— Si în spitalele de psihiatrie tot cam aşa se poartă lumea. 

— Nu, vorbesc serios, m-ai impresionat! 

Oh, oh. Suna ca şi cum ar fi fost pe cale să înceapă ceva. 

Mă grăbii să schimb subiectul, chiar dacă în seara aceea nu 
reuşeam să vorbesc despre altceva în afară de balet. 

Îi povestii cum am început, de tabloul bunicii, de Claire, de 
Zaharova şi de Lacul Lebedelor şi el nu păru să se plictisească 
deloc sau cel puţin, în întuneric, reuşi să nu mi-o arate. 

Când am ajuns acasă era trecut de unu şi jumătate. 

De data asta mă conduse până la uşă. 

— Pot să zic că ţi-am oferit o seară frumoasă? 

— O seară de neuitat, Carl. 

— Îmi place când îmi spui pe nume, de obicei nu mă omor 
după el, dar cum îl pronunți tu e special. 

Se apropie periculos de mult și am înţeles ce urma să se 
întâmple. 

Îmi mângâie fruntea şi mă împresură cu braţele, ca şi cum ar 
fi vrut să mă protejeze, ținându-mă strâns lipită de el şi sărutân- 
du-mi părul. 

Apoi se desprinse, îmi luă cu delicateţe faţa între mâini şi, cu 
grijă, îşi lipi buzele de ale mele. 

De data asta îl lăsai. 

Fu un sărut lung și intens. 

Respirația îi era caldă şi greoaie, iar buzele moi și subțiri. 

Eu îl îmbrăţişasem la nivelul șoldurilor, fără să îndrăznesc 
mai mult, lăsându-mă în voia lui, la fel cum o dansatoare de 
tango își urmează partenerul. 

Am rămas cu frunţile sprijinite una de alta, cu mâinile lui în 
părul meu și izbucnirăm amândoi în râs. 

— N-a fost o idee prea strălucită să mâncăm ceapă, este? 
zise. 

— Deloc! răspunsei. 

Categoric nu mai eram doar prieteni. 

Dar nu eram sigură că vreau să fim şi altceva. 

Îşi luă la revedere cu un alt sărut și apoi încă unul, până când 
îl obligai să mă lase să intru în casă, altfel s-ar fi trezit mama. 

— Mulţumesc pentru tot, Carl, serios. 

— Eu îţi mulțumesc pentru că eşti aşa cum ești, răspunse 
oferindu-mi zâmbetul său cel mai îndrăgostit. 

Am intrat în casă copleşită de sentimente contrastante şi de- 
loc clare. 

Voiam să fiu prietena lui Carl? Sau voiam să-mi fie doar un 
amic, care să mă ducă la Londra o dată pe săptămână? 

Si apoi: sărutul ăsta îmi plăcuse? 

Nu aveam răspunsuri. 

Şi din nou gândul la Patrick se prăbuși peste mine ca un 
bolovan. 

Am bătut de trei ori la uşa mamei ca să-i dau de ştire că mă 
întorsesem. 

Se ivi îmbufnată. 

— Te-am sunat de trei ori și apoi mi-am dat seama că ţi-ai 
lăsat telefonul în cameră, nu mă mai face să mă îngrijorez aşa, 
data viitoare să mergeţi cu trenul, te rog. 

Se îngrijorase de moarte, i-o citeam în ochi, probabil că stă- 
tuse trează tot timpul, imaginându-și că eram în comă profundă 
pe un pat de spital, cu doctorii care o zoreau să decidă dacă orga- 
nele să-mi fie sau nu date pentru transplant, dar în ciuda acestui 
lucru, nu voia să-mi strice seara. 

— Scuză-mă, mamă, ai dreptate, nu mi-am dat seama că nu 
aveam mobilul, ar fi trebuit să te sun. 

Blândeţea neașteptată a tonului meu o calmă pe loc. 

Mă mângâie uşor pe obraz. 

— Nasul e mai bine, începe să se dezumfle, acum se vede 
numai vânătaia. 

Încuviinţai. 

— Te-ai simţit bine? 

— Nici n-am cuvinte să-ţi spun cât de mult, a fost cea mai 
frumoasă experienţă din viața mea. 

Zâmbi. 

— Şi Carl? 

— Ele... căutam cuvintele, de treabă, sintetizai. 

— „De treabă“? se încruntă. 

— În sensul că e tare, da, mă rog, drăguţ... simpatic, ai în- 
teles, nu? 

— OK, am înţeles! Noapte bună! 

Mă sărută pe frunte şi imediat ce mă întorsei cu spatele îmi 
dădu obișnuita palmă peste fund. 

— Mâine vorbim de şcoală, bine? 

— Da, da, mâine. 

Am intrat în cameră, m-am dezbrăcat repede lăsându-mi ha- 
inele pe jos și m-am băgat în pat obosită moartă. 

Alunecam în somn desfătată de evenimentele din acea seară 
lungă şi incredibilă, de la balet la sărut, când, mișcându-mi pi- 
ciorul, am auzit căzând ceva pe mochetă. 

Am aprins lumina şi am văzut telefonul meu inutil pe jos. 

L-am ridicat să-l închid şi am observat că aveam nici mai 
mult nici mai puţin de șapte apeluri pierdute şi două mesaje 
necilite. 

Am parcurs plină de nerăbdare lista. 
Erau trei apeluri de la mama și patru... de la Patrick. 
Am deschis mesajele cu inima în gât. 


Primul zicea aşa: „Am petrecut o seară de neuitat, eşti minu- 
nată şi eu sunt îndrăgostit la nebunie de tine. C.“ 

Iar al doilea: „Îmi pare extrem de rău pentru ceea ce s-a în- 
tâmplal în seara asta, Nina nu ştia că te-am invitat la cină, dar 
toţi ceilalţi, inclusiv bucătăreasa, da! Sper că n-o să profiţi de 
asta ca să mă dispreţuieşti și mai mult. Te aştept mâine seară 
dacă poţi. 1 pupic.“ 


CAPITOLUL 7 


În dimineaţa următoare Nina mă întâmpină cu braţele ridica- 
te în semn de înfrângere. 

— Iertare! A fost numai vina mea! 

— Te referi la mingea în faţă? Din partea ta nu m-aș fi aş- 
teptat niciodată! glumii intrând în clasă. 

— Nu, zic de cină! răspunse luându-mi ghiozdanul, eram 
singura care nu ştia, mie nu-mi spun niciodată nimic! Imediat 
cum am văzut pregătit locul tău și cartofii copţi în staniol am 
înţeles... Toţi m-au dojenit, până şi tata! 

— Nu-ţi face griji Nina, şi-aşa nu puteam veni, știi bine, 
mă prefăcui indiferentă, în timp ce inima mea făcea salturi de 
fericire. 

— Eşti invitată oficial în seara asta, nu poţi să spui „nu“. Mă 
privi, făcând un botic trist. 

— Păi, nu ştiu, trebuie să-mi controlez agenda... aşa pe ne- 
pregătite nu ştiu dacă... 

— Sapte jumate? 

— Sapte jumate! 

Nu-mi venea să cred, nu se întâmpla aievea: destinul îmi 
oferea o a doua ocazie, tocmai când mă hotărâsem să mă dau 
bătută şi să-l uit pe Patrick odată pentru totdeauna. 

Dintr-odată, îmi amintii de Carl. 

Si Nina mă luă de braţ. 

— Deci, vreau să ştiu tot de aseară şi când zic tot mă refer 
la tot. 

— Tot, zici? încercai eu să trag de timp scoțându-mi cartea 
de geografie. 

— Haide, Mia, mă faci să mor de nerăbdare! Trebuie să mă 
duc la baie şi în şase minute începe ora, nu mai rezist, sunt prea 
curioasă! 

Mă amuza s-o văd rugându-se de mine, dar încă mai aveam 
nevoie să-mi pun ordine în gânduri. 

Dormisem foarte puţin citind încontinuu mesajul lui Patrick, 
reinterpretându-l în cele mai pline de imaginaţie şi întortocheate 
feluri și tot văzând şi revăzând seara, cadru după cadru, ca un 
film în 3D. 

Numai că, oricât de mult mă forțam, în locul lui Carl nu-l 
vedeam decât pe Patrick: că mă ajuta să-mi dau jos paltonul, 
că nu mă slăbea din priviri pe toată durata spectacolului, că îmi 
spunea că vrea să mă vadă dansând într-o zi, că mă săruta în 
pragul casei. 

Și asta era o problemă. 

O mare problemă. 

Ridicai capul şi îl văzui intrând pe Carl cu cel mai radios 
zâmbet cu putință. 

Nina mă înghionti cu cotul. 

Colegii mei îl observară apropiindu-se de banca mea, şi îşi 
aruncară pe furiș priviri între ei, în timp ce eu continuam să sco- 
tocesc prin ghiozdanul gol, prefăcându-mă că nu-l văzusem. 

Trebuia neapărat să vină la mine în clasă în fiecare zi? Nu ne 
puteam întâlni la baie sau în curte ca toată lumea? 

Uram să fiu iar în centrul atenţiei, acum toți ar fi luat de bun 
faptul că eram împreună, când nici măcar eu nu ştiam exact ce 
o să urmeze. 

Cât despre popularitate, aş fi putut să candidez la alegerile 
consiliului elevilor şi să le câştig. 

— Bună, Mia, e totul OK? mă salută privindu-mă plin de 
speranţă. 

Nina se îndepărtă discret pentru a ne lăsa să vorbim. 

— Aş zice că da! Tu eşti bine? îl întrebai încercând să păs- 
trez o anumită detaşare. 

Eram în defensivă, nu prea mult, doar atât cât era nevoie 
pentru a dezorienta un băiat îndrăgostit până peste cap, dar fap- 
tul că aveam aţintite asupra mea douăzeci şi două de perechi de 
ochi nu-mi făcea deloc sarcina mai uşoară. 

Dezamăgirea i se ivi pe chip și mă simții vinovată. 

Îşi cobori vocea: 

— Voiam doar să-ţi spun cât de bine m-am simțit aseară. 

Zâmbii. 

— Îţi stă bine îmbrăcată așa. 

— Serios? 

— Serios! 

De ce eram amândoi așa de fâstâciți? 

Nu puteam să glumim în continuare cum făcuserăm în seara 
petrecerii şi să ne întrecem în râgâieli? 

Carl era acum complet schimbat, era stânjenit, rigid şi deloc 
spontan. 

Dragostea complica mereu totul. 

— Bine, zise așteptându-se să-i sar de gât, lucru care nu se 
întâmplă. 

— Bine, răspunsei. 

Dar clopoțelul mă salvă dintr-odată. 

— Atunci ne vedem în pauză? 

— Sigur! În pauză! spusei simulând entuziasmul. 

leşi intersectându-se la ușă cu profesorul care-l privi între- 
bând ce căuta acolo. 

Pentru a uşura lucrurile ridicai mâna și zisei: 

— A venit pentru mine, domnule Thompson! 

Eram terminată, acum urma să afle și profesorii. 

— Nu reușesc să înţeleg, zise Nina scrutându-mă, cum fă- 
cea mereu când eram evazivă, nu pari bucuroasă. 

— Ba sunt, crede-mă, a fost o seară perfectă! 

— Dar?... 

— Dar, ar trebui să mă simt emoţionată, să-mi bată inima, 
ar trebui să-mi petrec ziua desenând inimi cu inițialele noastre şi 
când colo nu fac nimic din toate astea. 

— V-aţi sărutat? 

— Da. 

Suspină molatic ducându-şi mâinile la faţă. 

— Cum sărută? 

— Bine, cred, nu m-am mai sărutat cu nimeni altcineva. 

Nu în viața reală, cel puţin. 

— Cu limba de data asta? 

— Cu limba, recunoscui. 

— Uau! Si ţi-a plăcut? Avea ochii larg deschiși şi zâmbetul 
până la urechi. 

— Da, mi-a plăcut, răspunsei după o clipă de ezitare. 

Evitai să-i povestesc detaliul cu ceapa. 

Adevărul e că-mi plăcuse de-adevăratelea. Era primul meu 
sărut şi fusese dulce, tandru, pasional şi romantic, așa cum tre- 
buia să fie și cum visasem dintotdeauna că va fi. 

Dar se întâmplase cu persoana greșită sau cel puţin nu cu cea 
potrivită. 

Însă având în vedere că numai Patrick, în mintea mea bol- 
navă, era persoana potrivită şi aveam mai multe șanse să devin 
viitoarea regină a Angliei decât să-l sărut pe el, dacă voiam să 
fiu o adolescentă normală, trebuia neapărat să-mi revizuiesc 
aşteptările. 

— Si deci acum voi doi... continuă Nina aluzivă. 

— Noi doi ce? 

— Sunteţi împreună! 

Iată, cea mai mare temere a mea prindea contur. 

— Dar tu mi-ai zis că dacă două persoane ies împreună nu 
înseamnă automat că formează un cuplu! răspunsei alarmată. 

— Dacă ies nu, dar dacă se sărută pasional de două ori din- 
tre care o dată cu limba, după o seară romantică la operă... aş 
zice că da. 

Îmi acoperii gura cu mâinile. 

— Şi acum? 

— Acum dăm un test neanunţat, dacă nu e deranjul prea 
mare! ne întrerupse domnul Thompson din spate. 


Carl mă aştepta la ieșire aşezat pe zid, Nina îmi atrase 
atenţia. 

Auzii pe cineva spunând: „A venit iubitul s-o ia.“ Şi asta mă 
deranjă. 

Se ridică şi îmi veni în întâmpinare. 

— Bună, zise întinzându-se să-mi dea un pupic pe obraz. 

Dacă ar fi încercat să mă ia și de mână, l-aş fi mușcat. 

— Deci ne vedem diseară la cină, zise Nina îndreptându-se 
spre staţia de autobuz. 

— La şapte jumate! răspunsei. 

— Cinaţi împreună? întrebă Carl încercând să-și ascundă 
supărarea din cauza excluderii. 

— Ah, da, e o tradiţie, în fiecare sâmbătă facem un barbecue 
acasă la ea. 

— Bine! spuse încercând să pară sigur, cu toate că era evi- 
dent că murea de dorința de a fi invitat. ...Atunci ne-auzim... în- 
tr-una dintre zilele astea, încheie calm, strângându-mă de umăr. 

Întinsesem prea mult coarda. 

Nu numai că era mai mare ca mine și cu siguranţă nu eram 
prima lui prietenă, dar se dăduse în vileag, mărturisindu-și senti- 
mentele, comportându-se întotdeauna bine și ca un prieten ade- 
vărat, în timp ce eu, ca o fetiţă arogantă, îl tratasem asemenea 
unui admirator insistent care trebuia descurajat. 

Carl era un băiat de treabă, era drăguţ, râdea la glumele mele, 
iar eu îl umilisem. 

La asta mă gândeam în timp ce-l urmăream îndepărtându-se 
fără să se uite înapoi. 

Ce nu era în regulă cu mine? 

Ce anume îmi dădea dreptul să mă port urât cu oamenii care 
încercau să aibă o relaţie cu mine? 

Chiar eram un urs. 

Un urs rău. 

— Carl! strigai alergând după el. 

Se făcu că nu aude. 

Mi-o meritam, ba chiar mai mult de-atât. 

ÎI ajunsei din urmă. 

— Scuză-mă, îi zisei trăgându-l de bluză. 

— Pentru ce? răspunse liniştit fără să se oprească din mers. 

— Scuză-mă dacă am fost cam necioplită mai devreme. 

— Dar n-ai fost necioplită. 

— Ba da, am fost îngrozitoare. 

— Ba nu, şi nu e nevoie să te scuzi... 

— Poţi să te oprești o clipă? îi spusei stăpânită de neliniștea 
de a vedea totul alunecându-mi printre degete. 

— Sunt în întârziere, răspunse fără să mă privească. 

— În întârziere pentru ce? Să faci transplantul secolului”? Să 
ţii un discurs naţiunii? Să lansezi o navă spaţială? 

Râse. Măcar atât. 

— Sunt în întârziere să mă întorc la viaţa mea de dinainte, și 
prefer s-o fac acum când încă nu sunt prea implicat, chiar dacă 
de fapt sunt deja... 

Lungi pasul. 

Era momentul să spun ceva important. 

Înțelegeam perfect cum se simţea, cunoşteam foarte bine sen- 
zaţia pe care o încerci când nu-ți sunt împărtășite sentimentele. 

El însă se comportase în modul cel mai limpede şi corect din 
lume: nu avea scheleți în dulap, se îndrăgostise de mine și mi-o 
demonstrase. 

Eu trebuia doar să hotărăsc dacă să-i accept curtea sau să-l 
resping o dată pentru totdeauna, și categoric nu puteam să alerg 
după doi iepuri deodată. 

Doar de un lucru eram sigură: nu voiam să-l pierd. 

Nu eram pregătită să am o relaţie, preferam de departe pri- 
etenia, și nu ştiam cum să fac, dar nu aş fi vrut să iasă din viața 
mea şi-aşa lipsită de relaţii. 

— E-eu vreau să fiu cu tine! strigai. 

Se opri. 

Gândindu-mă mai bine, îmi dădui seama că, pentru a-l face 
să se oprească, aș fi putut să strig şi „copac!“ în loc să mă com- 
promit de tot, dar nu avusei prezența de spirit necesară. 

Se întoarse şi îmi aruncă o privire. 

— Scuză-mă, ce-ai zis? 

— Am zis că vreau să fiu cu tine. 

Râse cu poftă şi veni spre mine. 

— Mia, tu trebuie să ai o părere foarte proastă despre 
mine! 

— Ce vrei să spui? îl întrebai uimită. 

— Că ştiu foarte bine că n-ai niciun fel de dorinţă să fii cu 
mine și că mă consideri un băiat cumsecade cu care să-ţi petreci 
timpul. 

Simţii că roşesc. 

— Dar eu nu... 

— Nu-i nicio problemă, Mia, e totul OK, sunt riscurile jo- 
cului, ai încercat și nu a funcţionat, nu te poţi forţa să-ţi încapă 
piciorul într-un pantof strâmt. 

— Dar eu vreau să încerc, numai că nu sunt în stare. 

— Mia, mă privi cu duioşie, când o să te îndrăgostești cu 
adevărat, o să vezi că o să fii în stare. 

Îşi trecu cu gingășie degetul peste nasul meu şi se îndepărtă. 

Mă trata ca pe un copil şi mă abandona. 

Scena aia semăna dramatic de bine cu una pe care o trăisem 
deja cu tatăl meu cu câţiva ani în urmă și care nu-mi plăcuse 
deloc, dar de data asta eu o provocasem. 

Am rămăs acolo, înlemnită, nehotărâtă dacă să alerg după 
el, să-l rog să nu plece şi să-mi dea timp să învăţ să-l iubesc sau 
să-i spun de Patrick. 

În schimb l-am privit pur şi simplu cum se îndepărta. 

Am simțit o înțepătură în inimă foarte, foarte dureroasă. 

Nu înțelegeam dacă sufeream pentru că pierdusem un prie- 
ten, o posibilă iubire, sau pe cineva căruia, în ciuda caracterului 
meu imposibil, îi plăceam şi care mă găsise încântătoare și cu 
nasul umflat. 

Am înţeles că deja mi-era dor de el la nebunie și am simţit 
crescând în mine o senzaţie de frustrare şi neputinţă. 

L-am urmărit cu privirea până când dispăru după colț. 

Foarte bine. Dacă nu voia să fie cu mine, era liber să plece. 

N-aveam nevoie de el, de fapt n-aveam nevoie de nimeni. 

Puteam în sfârşit să mă întorc la viaţa mea pre-Carl alcătuită 
din visuri, studiu şi repetiţii. 

Eram furioasă. 

Mă refuzase şi mă făcuse să mă simt ca o proastă. 

Exact cum îl făcusem și eu să se simtă. 

Mă întorsei acasă stăpânită de o mare tristeţe. 

Ar fi trebuit să fiu în al nouălea cer pentru cină, dar mă sim- 
team vinovată și singură. 

Carl îmi dăruise acea afecţiune şi stabilitate pe care nimeni 
nu mi le dădea și o făcuse într-un mod atât de natural și transpa- 
rent încât, acum că-l pierdusem, simţeam un gol imens. 

Dar nu trebuia să mă mai gândesc la asta. Trebuia să mă 
concentrez la seara aceea pe care mi-o doream din tot sufletul, 
la Patrick care mă invitase personal, şi la mesajul lui. 

Intrai în casă cu o faţă de înmormântare. 

— A sunat tatăl tău! strigă mama din sufragerie. 

— Si? 

— Diseară te scoate în oraş la cină, vine cu copiii şi soția. 

Diseară? 

Era cât se poate de logic: îi frânsesem inima lui Carl, iar 
acum eram pedepsită. 

— Dar diseară mă duc la cină la Nina. 

— O săte duci în altă seară, doar ştii că vine o dată la trei luni, 
sau preferi cumva să te duci la ei acasă la sfârşit de săptămână? 

Să mă duc la Pimlico la sfârşit de săptămână însemna să mă 
prefac că sunt fericită să-i suport pe cei doi diavoli împielițaţi, 
să mă las îndopată cu musaca de cartofi de către soacra tatălui 
meu și să dorm pe canapeaua din sufragerie. 

Între cele două preferam categoric să scap cu o cină la un 
fast-food de lângă casă. 

Dar nu în seara aia. 

Nu în seara aia blestemată, fir-ar să fie. 

Dacă nu mă duceam la Nina, nu l-aş mai fi văzut pe Pat o 
bună bucată de timp şi atunci chiar că nu m-ar mai fi invitat 
vreodată. 

Cu inima țăndări o sunai să-i comunic vestea cea proastă. 

Rămase un pic dezamăgită, dar nu era nimic în comparaţie 
cu ce simţeam eu. 

Nu mă mai simțisern atât de singură de-o viaţă. 

Ne obișnuim cu ușurință să fim iubiţi şi luăm de veşnică pre- 
zenţa celor care ne iubesc, pretinzând din ce în ce mai mult timp 
şi demonstraţii de iubire. 

Până când acel cineva dispare şi ia cu sine bucăţi din noi. 

Mă voi duce la cină cu tatăl meu și îmi voi lua adio de la 
tot. 

De acum înainte pentru mine nu o să mai existe altceva decât 
dansul. 

Nu eram în stare să am grijă de sentimente și oameni: pe cine 
voiam eu nu mă voia el şi invers. 

Singura certitudine de neclintit pe care o aveam erau pantofii 
de balet, incomozi, rigizi şi duri la fel ca viaţa mea. 

Cu numai douăzeci şi patru de ore în urmă eram plină de 
aşteptări, iar acum mă trezisem dintr-odată dezamăgită şi 
necăjită. 

Respirai adânc, ca şi cum aş fi fost în culise așteptând să ies 
pe scenă şi mă îmbărbătai pentru a înfrunta seara aia oribilă. 

Cu puţin noroc, Adrian ar fi vomitat sau bursa s-ar fi prăbușit. 

Tata sună la uşă la șapte fără un sfert, semn clar că nu voiau 
să lungească seara prea mult. 

Mama îi deschise, iar el stătea în pragul uşii, cu mâinile bă- 
gate în buzunarele cardiganului gri şi câteva fire de păr stinghe- 
re în cap. 

Cândva fuseseră căsătoriţi, îşi făceau planuri, trăiau împre- 
ună și tot restul. 

Acum acel bărbat avea o altă viață, în altă parte, cu altă fe- 
meie și alţi copii. 

Mă gândii la Carl. 

E nefiresc să te porţi ca şi cum nimic nu s-a întâmplat, după 
ce ai fost atât de apropiat de cineva. 

Nu eram sigură că voi reuşi, dar dacă ei reușiseră să facă așa 
după o căsnicie şi o fiică, aş fi putut s-o fac şi eu după un singur 
sărut cu gust de ceapă. 

Îmi pusei geaca și ieşii cu capul lăsat. 

Mașina era parcată pe alee, Libby stătea în faţă, iar cele două 
maimuțe urlătoare în spate, smulgându-și părul. 

Oftai şi îmi ridicai privirea spre cer așteptându-mă să zăresc 
pe cineva aşezat pe un nor care se strica de râs. 

Mă așezai în spate şi mă trezii întâmpinată de un carton cu 
suc de fructe care mă lovi direct în frunte. 

— Seb, te rog... îl implorai, am deja faţa umflată. 

— Eu sunt Adrian! Ce-ai păţit la față? 

Nu-i recunoşteam niciodată şi nici nu mă străduiam, şi-aşa 
de fiecare dată erau altfel. 

— Un dinozaur, dar el a ajuns mult mai rău decât mine. 

Mă priviră cu multă curiozitate şi neîncredere amestecată cu 
respect. 

Imediat deveniră tăcuţi şi cuminţi. 

— Si ce mai faci, Mia? mă întrebă Libby aranjându-și părul 
în oglinjoară. 

Nu aveam nimic împotriva ei dar, ca aliată a mamei mele, 
hotărâsem să nu-i fiu prietenă. 

— Destul de bine, mulțumesc. 

— Mama ta mi-a spus că te gândești la ce materii să dai 
examen, zise tata. 

— Da, încă nu ştiu dacă să mă fac inginer nuclear sau cim- 
poier. 

— Ce e un cimpoier? întrebă unul dintre gemeni. 

— E unul care cântă la cimpoi, explică Libby. 

— $i un cimpoi ce e? întrebă celălalt. 

— Un instrument muzical, continuă ea răbdătoare. 

— Şi de ce vrea să cânte la cimpoi? 

Îndărătnicul. 

— Pentru că vrea să fie originală... interveni tata ironic. 

— Si ce înseamnă „originală“? întrebă primul geamăn. 

— OK! OK! Glumeam! izbucnii. 

Se lăsă liniştea pentru circa un minut, după care cei doi de- 
moni începură din nou să se tragă de păr. 

De ce mi se întâmplau mie toate astea? 

Trebuia să fiu acasă la Patrick, privindu-l atât de intens în- 
cât să-l văd în 3D, şi în schimb urma să iau masa cu familia 
Addams. 

— Mergem la McDonald's mamă? 

— Nu, Seb, ştii că nu vreau să mâncaţi porcării. 

— DAREUVREAUSĂMERGEEEEEEM!!!! îmi urlă unul 
dintre ei în timpane. 

— ŞIBUVREAUSĂMERGEEEEEM!!! ţipă celălalt. 

— Fără discuţii! se întoarse Libby amenințătoare, fiți cu- 
minți şi n-o deranjați pe Mia! 

Repet, ea era drăguță cu mine, dar eu nu puteam să fiu la fel 
cu ea. 

Era contra naturii. 

Traversarăm centrul, continuându-ne drumul pe Hinckley 
Road până ajunserăm la Langton Inn, un restaurant pentru fami- 
lii care accepta monştri urtători. 

Libby avea un aer epuizat, complet absorbită de cele două 
creaturi de nestăpânit. 

Mă întrebam dacă uneori tata se gândea că a făcut o prostie 
căsătorindu-se cu Libby, dar evident era prea târziu ca să mai 
dea înapoi. 

Adrian mă luă de mână şi Seb făcu la fel, dar nu ca să intrăm 
cu toții împreună în restaurant, ci doar cu intenţia de a se agăța 
cu toate puterile și de a-mi rupe braţele. 

— Hei, voi doi! urlă Libby în timp ce ridica un sac enorm 
care conţinea tot ceea ce le trebuia pe durata cinei. Luaţi cărțile 
de colorat, creioanele, Spongebob-ul și hamsterul Ninja și lă- 
saţi-o în pace pe sora voastră, pentru numele lui Dumnezeu! 

Cuvintele „sora voastră“ mă făcură să tremur. Deși nu-i con- 
sideram ca făcând parte din familia mea, dacă ar fi avut nevoie 
de un transplant de rinichi, la mine ar fi apelat. 

Mi se părea absurd să devin rudă apropiată cu cineva, fără 
să fiu de acord, şi asta doar pentru că tatăl meu își schimbase 
partenera. 

Chelneriţa ne întâmpină cu un zâmbet forțat, ca și cum știa 
ce-o aşteaptă. 

— Veniţi des pe-aici? întrebai. 

— Când avem casa distrusă din temelii, răspunse Libby, dar 
lăsăm bacșișuri bune, de-aia ne lasă să mai intrăm. 

Libby şi mama aveau numeroase lucruri în comun, chiar 
dacă nu-mi plăcea să recunosc. Amândouă erau blonde, munci- 
toare, mame excelente și cu simţul umorului dezvoltat. 

Faptul că şi ea îl alesese pe tata ca partener de viaţă îngroşa 
misterul. 

Ne rezervaseră o masă în fundul sălii în spatele unui paravan. 

Între timp unul dintre gemeni înșfăcase deja o furculiţă de 
pe o masă din apropiere şi încerca să-şi străpungă fratele care 
începuse imediat să plângă. 

— E frumos să fii tată, nu? îl întrebai pe tata care examina 
meniul cu atenţie lăsându-i lui Libby sarcina de a-i despărți pe 
cei doi infractori. 

— lau o friptură în sânge cu roşii la grătar și cartofi, fu răs- 
punsul lui. 

În sfârşit, Libby reuşi să se așeze la masă făcându-i pe ge- 
meni să se potolească ameninţându-i că-l cheamă pe Jimmy pi- 
cior-de-porc să-i ia. 

— Jimmy picior-de-porc? întrebai mirată. 

Mă privi descurajată şi dădu din cap ca cineva care nu mai 
știe ce să inventeze. 

— Tu ce vrei, Mia? 

— Cred că iau un hamburger cu brânză, sos de ciuperci şi 
inele de ceapă prăjită. 

Ceapa mă făcu să mă gândesc la Carl. 

— Eu sunt la dietă, oftă Libby, o să-mi iau o salată Ceasar 
cu somon la grătar fără sos. 

— Și eu vreau hamburger! urlă unul dintre cei doi. 

— Da, şieu! 

— Giles, te rog, imploră Libby, îi potoleşti tu? 

— Dacă vor hamburger, ia-le hamburgeri, răspunse tata ca 
şi cum abia aterizase de pe Marte. 

— Ştii bine că se joacă cu ei şi nu-i termină niciodată. 

— Faceţi ce vă spune mama voastră, concluzionă el și se 
întoarse la studierea meniului. 

— Oooffff! urlară la unison gemenii. Mereu numai cum 
zice ea, ce scârbos! 

Libby, exasperată, le dădu câte-o palmă şi ei se opriră nu- 
maidecât din plâns. 

— Mâncaţi crochete de pui cu cartofi prăjiţi şi să n-aud 
discuții. 

Apoi adăugă cu voce joasă: 

— Te rog, dacă într-o zi îţi vine cheful să devii mamă, 
sună-mă! 

Când sosiră farfuriile, Seb anunță că trebuie să facă caca, 
urmat imediat de smiorcăitul lui Adrian. 

Sărmana Libby îi înhăţă şi se ridică. 

Aş fi putut jura că avea lacrimi în ochi. 

— Si cum merge bursa? îl întrebai pe tata ca să fac puţină 
conversaţie, în timp ce era concentrat să-şi întindă untul pe pâi- 
nea cu usturoi. 

— Binişor, ultimele investiţii îmi dau mari satisfacţii. 

— Păi, unii sunt satisfăcuţi de copii, alţii de investiţii... fă- 
cui o ironie neştiind ce altceva să spun. 

— În ce sens? mă privi întrebător. 

Si tata şi Paul aveau câte ceva în comun. 

— Şi te-ai hotărât ce materii dai la examen? 

Nu mă mai întrebase o dată acum douăzeci de minute? 

— Cred că istoria artei sau muzică, franceză şi matematică, 

Erau materiile de la Royal Ballet School. 

— Dar nu e cam puţin? Adică istoria artei și muzica... nu 
lămuresc ce anume vrei să faci după aia... 

— Tocmai, e doar o idee, eventual fizică, chimie şi biologie. 

Era mai bine să scurtez vorba. 

Libby se întoarse cu fața vânătă. 

Cei doi gemeni aveau în mână niște micro periuţe de dinţi 
luate de la distribuitorul automat. 

— Măcar aşa mâncăm în tihnă... 

Restul cinei se desfășură destul de liniştit, dacă se exclude 
solniţa aruncată de Seb şi cartofii din nasul lui Adrian. 

Ne întoarserăm acasă în tăcere, cu gemenii care adormiseră 
în sfârşit în scăunelele lor. 

În timp ce priveam afară, mă gândeam la cât de puține lu- 
cruri aveam în comun cu tatăl meu întrebându-mă dacă, uneori, 
dorinţa de a ne schimba viaţa nu ne împinge să facem cele mai 
proaste alegeri. 

“Trecurăm prin faţa unui pub, nu departe de casă, cu luminile 
aprinse şi un grup de tineri care stăteau la taifas şi beau bere pe 
motocicletele lor, la intrare. 

Avui nevoie de câteva secunde ca să-mi dau seama că ceea 
ce vedeam, în timp ce maşina trecea prin faţa pub-ului, nu era o 
viziune, ci însuşi Patrick în șaua motocicletei sale, de gât cu o 
fată brunetă cu părul lung. 

Sosul de ciuperci îmi veni înapoi. 

Ăla era Patrick al meu, dar aia cine era? 

Rămăsei lipită de fereastră până când îi înghiţi curba. 

Încercam să dau un sens celor văzute, ceva plauzibil şi logic 
în genul: ea căzuse întâmplător dintr-o astronavă în spatele lui. 

Ajunşi în fața casei, coborârăm în tăcere ca să nu-i trezesc 
pe fiii satanei. 

Îi sărutai repede pe Libby şi pe tata şi intrai cuprinsă de cea 
mai cumplită panică. 

Trebuia să încerc să înțeleg. 

Cine era aia? Şi de ce Nina nu-mi spusese nimic? 

Îi cunoşteam toate rudele şi aia sigur nu era verișoara Sofia. 

Fusesem nebună să cred că unul ca el nu are o iubită. 

De ce nu-mi trecuse niciodată prin cap gândul ăsta? 

Mama ieşise şi ea în oraș, era trecut de nouă jumătate şi era 
un frig de crăpau pietrele. 

O secundă îmi trebui ca să concep cel mai tâmpit plan din 
lista celor mai tâmpite planuri. 

Îmi pusei fularul, căciula şi mănuşile şi sării pe bicicletă. 

Trebuia să aflu adevărul. 

Pedalam ca o săgeată și din cauza furiei nici nu simţeam 
frigul. 

Strada era întunecată şi aproape pustie, categoric nu era ora 
la care să se plimbe o adolescentă. 

Pedalam pe lângă parcurile şi casele luminate unde oamenii 
normali stăteau la căldură şi se uitau la televizor, fără să am grijă 
decât să urmăresc linia galbenă. 

În sfârşit, după o jumătate de oră bună, ajunsei în apropierea 
pub-ului. 

Eram îngheţată şi epuizată, dar trebuia să mă lămuresc. 

Fără ca el să mă vadă. 

Pump & Tap era un local spaţios din lemn, pe două etaje, cu 
cărămizi roşii şi acoperişul ascuţit. 

Când ajunsei zării un grup de băieţi afară, dar nu eram îndea- 
juns de aproape ca să observ dacă era și el acolo sau nu. 

Dar nu-i mai vedeam motocicleta. 

Îmi legai bicicleta de un stâlp încercând să mă ascund în spa- 
tele unei mașini de unde puteam să spionez. 

Nu am cuvinte să descriu cât de idioată mă simţeam în acel 
moment, însă curiozitatea mă devora. 

Afară nu mai era și, evident, nu puteam să intru „întâmplă- 
tor“ cu riscul de-al întâlni, spunându-i: „Da... vin mereu să beau 
o halbă înainte să mă duc acasă în cealaltă parte a orașului!“ 

Dumnezeule, ce frig era! Parcă aveam ace încinse în mănuși. 

Încercai să-mi încălzesc mâinile cu respirația, dar parcă mă 
dureau și mai tare. 

Curiozitatea şi neliniştea începeau să se domolească, nu-mi 
mai aduceam aminte pentru ce făcusem atâta drum. Și apoi ce 
speram să fac? Să-l înfrunt? 

Acum, pe lângă proastă, mă simțeam cu adevărat fragilă și 
fără apărare. 

Ca să nu mai pun la socoteală că, dacă nu mă găsea mama 
acasă, la întoarcere aș fi putut să-mi iau adio de la visurile mele 
de glorie pentru simplul fapt că mi-ar fi rupt în bătaie braţele şi 
picioarele. 

Mă întorsei la bicicletă cu inima îngheţată și începui să pe- 
dalez descurajată, întrebându-mă ce făcea Patrick în momentul 
ăla și mai ales cu cine. 

După vreo doi kilometri, luminaţi ici și colo de câte-un stâlp 
învăluit în ceaţă, înţelesei că ceva nu era în regulă. 

Parcă aveam roţile pătrate. 

Mă uitai în spate şi văzui că aveam roata dezumflată. 

Sângele mi se opri din circulaţie. 

Eram terminată. Cu adevărat terminată. 

Casa mea era la cel puţin zece kilometri depărtare, era întu- 
neric și începuse să mi se facă frică. 

Ca de obicei nu aveam mobilul la mine şi poate ai mei suna- 
seră la poliţie. 

Speram numai s-o facă la timp. 

Nu aveam de ales, trebuia să cobor şi să trag de bicicletă, 
sperând să nu atrag atenţia criminalilor în serie din zonă. 

„Proasto, proasto, proasto“, repetam încontinuu. 

Începui să plâng de frică. 

De fiecare dată când trecea o maşină pe lângă mine pielea mi 
se făcea de găină. 

Citisem o grămadă de întâmplări despre fete dispărute fără 
urmă, tăiate în bucăţi sau răpite, şi gândul că viaţa mea s-ar fi 
putut sfârşi dintr-un moment în altul din cauza unui afurisit de 
cauciuc găurit mă înfuria peste măsură. 

Aş fi vrut să urlu, dar aș fi atras prea mult atenţia: nu-mi 
doream decât să fiu invizibilă. 

O mașină trecu claxonând pe lângă mine şi mă sperie de 
moarte încât era cât pe ce să cad. 

Auzii râsetele dinăuntru în timp ce mă depășea. 

Nu aveam să reuşesc niciodată să mă întorc acasă. 

Aş fi vrut să-l văd pe Carl materializându-se din eter cu ma- 
şina lui buşită şi deschizându-mi portiera cu un hotdog cu ceapă 
în mână, 

Începui să fredonez o melodie pentru a-mi păcăli frica de 
întuneric. 

Uram bezna şi începeam să mă tem că o să apară Jimmy 
picior-de-porc cu labele lui păroase. 

Din când în când vedeam trecând câte o maşină, dar nu 
oprea nimeni, și, deşi era evident că aveam nevoie de ajutor, 
continuai să trag bicicleta kilometri întregi, în întuneric, singură 
singurică. 

Asta până când văzui o motocicletă depășindu-mă și, după 
câțiva metri, făcând stânga-mprejur. 

Gata, asta e, îmi spusei văzând farurile îndreptate spre mine, 
chiar a venit sfărșitul, nu voi apuca să povestesc nimănui întâm- 
plarea asta. 

— Ai nevoie de ajutor? întrebă vocea. 

Nu aveam curaj să răspund, nici să-mi ridic privirea, dar 
continuai să trag de bicicletă. 

— Lasă-l în pace, o fi beat! zise o voce de femeie. 

Opa, mă confundaseră cu un beţiv? 

Orgoliul mă făcu să găsesc curajul. 

— Nu mulțumesc, răspunsei ridicându-mi capul, peste nici 
șase ore o să ajung și eu. 

— Mia? auzii strigând pe cineva. 

Mă întorsei. 

— Patrick? strigai şi eu. 

Miracolele existau, Moş Crăciun la fel, iar viaţa era un lucru 
minunat. 

Lăsai bicicleta să cadă și alergai să-l îmbrăţişez complet ne- 
păsătoare faţă de iubita lui. 

— Ce cauţi aici la ora asta şi pe frigul ăsta? Nu trebuia să fii 
la cină cu tatăl tău? 

Scuza cu halba la pub era categoric deplasată. 

— Ba da, dar după aia am ieșit să iau o carte de la o colegă, 
mi s-a găurit cauciucul şi nu am mobilul la mine... 

Dacă mă întreba unde era cartea, i-aş fi mărturisit adevărul. 

Patrick îşi dădu jos casca. 

Rămăsei trăsnită văzându-l şi uitai de tot, inclusiv de mine 
însămi, pe când toate răspunsurile mi se evaporară. 

Era elementul de legătură între minune şi frumuseţe. 

Mă privi îngrijorat şi neliniștit. 

— Tu îţi dai seama ce ţi se putea întâmpla? 

Nu, te rog, orice numai nu dăscăleala asta de frate mai mare. 
Nu asta voiam de la el. 

Fata avea un aer iritat, ca şi cum s-ar fi certat deja mai 
devreme. 

Patrick o invită să coboare ca să tragă cricul și veni să vadă în 
ce stare mă aflam, ca şi cum mă pescuise dintr-un lac îngheţat. 

Mâinile lui pe fața mea fură de ajuns ca să-mi pună din nou 
sângele în mișcare, în timp ce picioarele începură să-mi tremure, 
dar nu din cauza frigului. 

— Ia uite, ești îngheţată. 

Mă lipii de el. 

Fata de pe motocicletă trecuse acum de la iritare evidentă la 
furie ucigaşă pentru că o auzii zicând: 

— Hai, sărut-o, dacă tot eşti acolo! 

În sfârşit, un sfat care avea sens! 

— Nu spune idioțenii, Christine, ea e practic ca sora mea! 
se răsti la ea. 

Era prima oară când îl vedeam furios, iar eu mă topeam și 
îmi era teamă că, depărtându-se de mine, n-ar mai fi rămas decât 
o grămăjoară de haine pe jos. 

Cea mai îngrozitoare seară a vieţii mele se transforma în- 
tr-un basm cu final fericit. 

Eram tentată să leşin în braţele lui. 

— Trebuie să te duc acasă, declară. 

— Si bicicleta? 

— Bicicleta venim s-o luăm mâine. 

Venim? Cine, eu şi cu tine? 

— Christine, ascultă-mă, acum îl sun pe Michael şi îl rog să 
vină să te ia, aşa pot s-o duc pe Mia acasă. 

Christine încercă să riposteze, dar Patrick îl suna deja pe 
Michael. 

Mă îndepărtai ca să-i las să vorbească, dar auzeam tot. 

— Eşti un ticălos Patrick, faci asta fiindcă nu vrei să rămâi 
cu mine, spune adevărul! 

— Christine, te rog, am mai vorbit de sute ori, nu mai func- 
ționează, nu a funcţionat niciodată cu adevărat, ne-am despărţit 
deja acum șase luni. De fiecare dată când ne împăcăm nu func- 
ționează. Cu toată afecțiunea pe care o am pentru tine, hai să-i 
punem capăt. 

Îmi venea să fac câteva piruete de bucurie, dar ar fi sărit în 
ochi, așa că m-am prefăcut în continuare interesată de roată. 

Sosi Michael. 

Christine se urcă imediat în mașină şi îi făcu semn să plece. 
Nici nu se întoarse să ne salute. 

Acum eu şi Patrick eram singuri, în întuneric, şi dacă ar fi 
trebuit să-mi aleg o ultimă zi din viaţă, fără îndoială aş fi ales-o 
pe asta. 

Si-aşa, odată ajunsă acasă, ar fi avut grijă mama să mă 
termine. 

— Hai, urcă! zise întinzându-mi Casca. 

Nu eram obişnuită cu motocicletele şi mă urcai mai greu. 

Odată ajunsă în şa, mă lămurii unde trebuie să-mi ţin mâinile, 
căci Patrick rezolvă imediat dilema zicându-mi: 

— Tine-te strâns de mine. 

N-a fost nevoie să mi-o spună de două ori. 

Eu și Patrick, împreună în noapte, strâns îmbrățișaţi. 

Serios? Trebuia să fie o glumă! 

Îmi ţineam apăsat obrazul de spatele lui și îi respiram parfumul. 

Eram atât de fericită încât, în ciuda frigului, continuam să 
zâmbesc în timp ce lacrimile îmi alunecau pe obraji. 

Îi iubeam cu disperare şi emoţiile pe care le simțeam în mo- 
mentul ăla erau dovada vie. 

Dacă aş fi reușit să păstrez acea bucurie, aş fi interpretat o 
formidabilă Odile. 

Un sfert de oră mai târziu eram în faţa casei mele. Luminile 
erau stinse, poate că mama nu se întorsese încă sau poate se 
dusese la culcare crezând că eram deja în pat. 

— Eşti sigură că eşti bine? mă întrebă Patrick ajutându-mă 
să-mi dau casca jos. 

Dădui din cap că da. 

— Îmi promiţi că dacă mai ieşi noaptea la vânat de licurici 
iei mobilul cu tine? 

— OK. 

— Vrei să vorbesc eu cu Elena? 

— Nu, mai bine nu, poate doarme. 

— Atunci noapte bună, Mia, bicicleta o luăm mâine. 

Se întinse să-mi dea un pupic pe obraz. 

— Noapte bună, Pat. 

Îi întorsei pupicul şi mângâiai locul unde mă sărutase, după 
care intrai. 
ușă şi închisei ochii, sperând să nu mă trezesc. 

Simţeam că inima îmi bate tare să-mi spargă pieptul, de data 
asta nu mai aveam nicio îndoială că-mi plăcuse. 


CAPITOLUL 8 


Palma primită o clipă mai târziu mă aduse violent înapoi la 
realitate. 

— Acum nu-ţi zic nimic fiindcă sunt atât de furioasă încât 
te-aş putea şterge de pe faţa pământului fără să-mi pară rău! îmi 
zise mama cu o voce ştearsă. 

Era terminată, avea ochii umflaţi, iar mâinile îi tremurau. 

În spatele ei, prietena sa Betty mă privea cu dezaprobare. 

Mama se uită fix la mine, mușcându-și buzele ca să nu vor- 
bească, apoi respiră ca şi cum ar fi ieșit dintr-o apnee profundă, 
îşi duse mâinile în păr şi rămase o clipă cu coatele ridicate, de 
parcă avea să hotărască în acea clipă ce să facă cu mine. 

În final pronunță verdictul: 

— De luni te duci să stai cu tatăl tău, eu m-am săturat de 
tine. 

Îmi întoarse spatele și urcă în camera ei. 

Ar fi fost mai bine dacă eram lichidată prin împușcare. 

— Dar... 

Asta a fost tot ce-am putut să zic. 

Betty îmi făcu semn să nu merg mai departe și s-o las în 
pace. 

O urmai în bucătărie. 

Betty era cea mai bună prietenă a mamei, s-au cunoscut ime- 
diat ce am sosit în Leicester. Si ea preda filosofie la Universitate 
şi erau nedespărţite. Numai că Betty nu se căsătorise niciodată şi 
avea un băiat mare, care stătea la Berlin şi era DJ. 

Era o forţă a naturii, o bombă neexplodată, tot atâţia cârlionți 
negri ca smoala câte visuri nerealizate, dar era generoasă şi sin- 
ceră şi, înainte de toate, ştia cum să înfrunte crizele la fel ca un 
port-avion în mijlocul furtunii. 

Pe lângă că era profesoară mai era și reprezentantă Avon, 
ţinea cursuri de actorie, adora să dea în cărțile de tarot și, după 
spusele mamei, le nimerea întotdeauna. 

Pregăti un ceai şi ne așezarăm în jurul mesei. 

— Era cât pe ce s-o faci pe mama ta să moară în seara asta, 
zise învârtind lingurița în cană. 

— Şi eu mi-am riscat pielea, dar se pare că nu-i pasă nimă- 
nui de asta! răspunsei enervată. 

— Ce s-a întâmplat? 

— Mi s-a găurit o roată de la bicicletă, nu aveam mobilul la 
mine şi am făcut aproape tot drumul pe jos, asta s-a întâmplat, 
dar văd că aici contează numai crizele de isterie ale mamei! 

— Da, într-adevăr, noi am luat-o de bună că te-ai dus în 
căutare de droguri... 

Zâmbi şi îmi întinse niște biscuiţi. 

— Ştiu! Părerea mea nu e niciodată importantă, mama e si- 
gură că greşesc mereu şi că nu ştiu ce să fac cu viaţa mea! 

— Este mama ta, Mia, întotdeauna își va face griji pentru 
tine, şi apoi eşti foarte tânără. 

— Tânără? Ştii câţi ani are Justin Bieber? Şi Miley Cyrus? 
Crezi că părinţii lor îi iau la palme pentru că s-au întors acasă la 
unsprezece şi au făcut pană la bicicletă? 

— Într-adevăr, nu greșeșşti cu totul... admise. 

— Doar o greșeală am făcut: aceea că nu am anunţat că mă 
voi duce să iau o carte, crezând că o să dureze doar zece minute. 
Si apoi ea nici nu era acasă, niciodată nu e! 

Replica aia era demnă de aplauze: eu ieșeam imaculată şi le 
făceam să se simtă vinovate. 

— Sărman puişor! îmi zâmbi cu părere de rău. Cine ştie ce 
sperietură ai tras pe frigul ăsta și noi zgripţuroaicele făceam tot 
felul de presupuneri pe seama ta... Vorbesc eu cu Elena. 

Mă mângâie pe obraz. 

Acelaşi care fusese mai întâi sărutat şi apoi lovit. 

— Tu crezi că o să mă trimită cu adevărat înapoi la tata? 

Ideea era atât de înspăimântătoare încât nici nu mi-o puteam 
imagina. 


132 


— Nu, îţi dai seama, ar trebui să schimbi şi școala, n-ar fa- 
ce-o niciodată. Dar ca ameninţare e perfectă, a fost ideea mea, 
mărturisi cu o mândrie aparte, apucând un biscuit. 

— Aha, bravo! În loc să fii de partea celor slabi! 

— Mia, nu-ţi închipui în ce stare era! M-a sunat panicată, a 
sunat-o pe Nina, pe tatăl tău, la spital și mai avea puţin și suna 
şi la poliţie! M-a rugat să dau şi în cărţi ca să aflu unde eşti, m-a 
folosit drept medium! 

— Si tu ştiai unde sunt? 

— Eu simțeam că nu erai în pericol. 

Făcu o pauză: 

— Ba din contră! 

— Ce vrei să spui cu ba din contră? o iscodii suspicioasă. 

În anii trecuţi simțise că Libby aştepta doi băieţi gemeni, că 
mama va avea o relaţie cu un asigurator care n-o să dureze mai 
mult de un an (Anthony), că va fi curtată de un coleg văduv mult 
mai mare decât ea pe care-l va părăsi după trei luni (William) 
și că o să se vadă cu altul care nu era liber, dar cu care n-o să 
dureze mai mult de doi ani (Paul). 

Cei doi ani erau pe terminate, iar noi ţineam pumnii strânși. 

— Vreau să spun că... aş, ce ştiu eu, Mia... hai, du-te la cul- 
care că e târziu! mă zori luând cana și punând-o în chiuvetă. 

Ceasul din perete ticăia cu acel ritm hipnotic pe care-l sesi- 
zezi numai atunci când în aer plutesc necazuri, era miezul nopţii 
şi nu-mi mai era somn, mă simţeam de parcă cineva îmi azvârli- 
se în față o găleată cu apă rece ca gheața în timp ce mă aflam în 
pat la căldurică, în toiul unui vis minunat. 

Eram supărată şi confuză, nu reuşeam să mă gândesc decât la 
mine şi nu la ceea ce simţise mama mea. 

Deodată, simţii o dorinţă irezistibilă: 

— Betty, îmi dai în cărți? o întrebai. 

— Eşti prea mică, nu pot. 

— Dar am aproape şaisprezece ani! protestai. 

— Nu, Mia, nu insista, am zis nu. 

— Hai, te rog, o pasienţă micuță... o implorai ca un cățeluș 
trist. 

Oftă. 

— Bine, hai, răspunse ridicându-se să-și ia carțile de tarot din 
geantă, doar o pasienţă mică şi să nu-i spui nimic mamei tale! 

Mă aşezai mai bine pe scaun, așteptând interesată. 

Betty devenise dintr-odată foarte serioasă. 

Îşi aprinse o țigară Pall Mall şi, ţinând-o între buze, își legă 
cârlionţii cu un elastic și începu să amestece cărțile cu mare 
grijă. 

Îmi venea să râd, dar mă fulgeră cu privirea. 

— Vezi că ăsta nu e un joc! mârâi, de-aia nu-mi place să am 
de-a face cu mucoşi! 

— Scuuuze! îmi ridicai mâinile. OK, sunt cuminte-cumin- 
te, răspunsei rezemându-mă de spătar cu mâinile încrucișate pe 
burtă. 

— Ce te interesează să ştii în mod deosebit? 

— O grămadă de lucruri, de exemplu... Muream s-o întreb 
despre Patrick, dar trebuia să fiu prudentă, așa că hotărâi să păs- 
trez o notă imprecisă. ...De exemplu școala... 

Îmi întinse teancul să-l tai în două, apoi aşeză cu solemnitate 
cărțile în formă de cruce. 

Îşi sprijini bărbia în palme. 

Când avea câte-un presentiment i se forma involuntar un mic 
rid între sprâncene,. 

— Şcoala... Păi, e zăpăceală mare, dar e normal la vârsta ta, 
zăpăceală în legătură cu ce să faci, greutăţi cu colegii, nemul- 
țumire, izolare... E ca şi cum ai vrea să fii apreciată de ceilalți, 
dar fără să faci tu primul pas... Asta e Nina pun pariu, zise ară- 
tând cu degetul cartea Preotesei, ea te iubeşte şi te apără... ţine-o 
strâns. Apoi... asta e Împărăteasa, fără îndoială e mama ta care e 
neagră de supărare, vezi? Cu ea sunt neînţelegeri, răzvrătire din 
partea ta... dar se rezolvă, este... doar iubire greşit exprimată... 
şi apoi Împărăteasa... ar putea fi o doamnă în vârstă, influentă... 

— Bunica mea poate? 

— S-ar putea... în timp ce ăsta... e categoric un băiat îndră- 
gostit! 

Mă făcui roşie ca focul. 

— Nu... nu cred. 

— Ba da, e un băiat drăguţ, cu intenţii bune, da, dar tu nu 
eşti îndrăgostită, nu, nu, nu... vorbea ca pentru sine. Însă el te va 
ajuta după, numai că... nu reuşesc să înţeleg... te-ai hotărât deja 
ce vrei să faci după examen? 

Eram tentată să-i spun despre dorința de a încerca să particip 
la admitere, dar nu voiam să influenţez răspunsul. 

— Nu încă. 

— Baletul... poate... pentru că văd trudă, multă trudă, com- 
petiție... 

Devenea din ce în ce mai interesant. 

— Dar între prezent şi viitor e un fel de zonă întunecată pe 
care nu reuşesc s-o interpretez... îmi lipseşte... e ca şi cum ar fi 
un gol... o gaură... nu știu. 

Atingea ușor cărțile de parcă ar fi putut să-i vorbească. 

Începeam să mă neliniștesc. 

— Ca şi cum pentru o perioadă nu e nimic... doar... Se opri 
și îşi încreți imperceptibil buzele, apoi zâmbi. Dar ce tot îţi spun 
eu aici, normal că nu văd nimic, ai șaisprezece ani, te gândești și 
te răzgândești de la o săptămână la alta! Singura care contează 
e cartea asta: soarele! 

— Da, dar astea două? Turnul și îngerul ăsta? 

— Schimbări, numai schimbări, răspunse vag, adunând 
cărțile. 

Jucai cartea orgoliului: 

— Nu știi să-mi zici mai multe? Schimbări, un băiat îndră- 
gostit, mama... credeam că eşti mai bună de-atât. 

— Eu sunt foarte bună! răspunse indignată. 

Touché! 

— Atunci dă-mi o pasiență serioasă, spune-mi ceva ce nu 
ştiu, îi cerui încrucișându-mi braţele. 

— Bine, tu ai vrut-o, zise sfidătoare începând să amestece 
din nou cărţile cu şi mai mare intensitate și întinzându-mi-le să 
le tai. 

Făcu din nou crucea cu ele şi din nou apărură Turnul și 
Îngerul. 

De data asta ridul dintre sprâncene era mult mai evident. 

Şovăia între a-mi spune şi a-mi ascunde ceva. 

— Îţi repet ce ţi-am zis mai devreme, văd o carieră... proba- 
bil în balet, dar va fi foarte muncită, foarte grea, cu multe suişuri 
şi coborâşuri şi... şi... 

— $i...? întrebai tremurând. 

— Si o mare iubire! concluzionă. 

— Of, la naiba, Betty, răsuflai, era să mă omori numai ca 
să-mi spui că voi găsi marea iubire? Si cum e? Cine e? Si mai 
ales, unde e? 

— Vezi cartea asta? Preotul? Este un bărbat frumos, puter- 
nic, foarte sigur pe sine, foarte protector, ar putea fi un băiat mai 
mare ca tine. 

Nu-mi credeam urechilor, nu putea fi adevărat, acela era por- 
tretul lui Patrick și apărea în viitorul meu, o spuneau cărţile! 

Mă agitam atât de mult încât îşi dădu seama. 

— Mia, te simţi bine? Vrei un pahar cu apă? Ai ochii 
umezi! 

— Nu, sunt bine, serios... 

— Scumpo! Puiuţul meu, îmi luă obrajii în mâini, ești în- 
drăgostită? Se poate şti cine e? 

Dacă nu-i spuneam cuiva, explodam. 

— Este... Patrick, fratele Ninei. 

— Patrick? răspunse uluită şi plină de duioșie. 

Încuviinţai. 

— Dar e nemaipomenit! Şi el știe? 

— Bineînţeles că nu şi nici nu trebuie să afle, nu ştie nimeni, 
nici Nina, nici mama. 

— Şi... ce intenţionezi să faci ca să-i aduci la cunoştinţă? 
continuă nesigură. 

— N-o să-i aduc la cunoștință, nu acum cel puţin, dar să nu-i 
spui nimic mamei, te rog. 

— Nu, stai liniştită, voi fi mută ca un mormânt, doar ştii 
bine, nu i-am spus nimic atunci când, dorind să te faci blondă, 
te-ai trezit portocalie şi a trebuit să te vopsesc brunetă, nu i-am 
spus nimic atunci când i-au furat bicicleta şi ne-am dus s-o cău- 
tăm în tot campusul şi a trebuit s-o cumpărăm înapoi de la com- 
plicele hoţului şi nici atunci când, în loc să te duci la tatăl tău la 
sfârşit de săptămână, ai venit la mine. 

Era adevărat, Betty era o prietenă de încredere, iar faptul că 
mă destăinuisem cuiva îmi luase o piatră enormă de pe inimă. 
Şi, cum spunea Nina, o greutate, dacă o împarţi la doi, o duci 
mai ușor. 

— Dar nu mi-ai spus ce reprezintă cărţile alea două de-aco- 
lo! zâmbii șireată. 

— Ah, alea? 

Deveni iar fermă pe poziţie şi oftă: 

— Auzi... fii atentă cu pantofii ăia de balet blestemaţi, 
OK? 

Pantofii? O accidentare deci? N-aveam nevoie de asta, dar 
dacă ea vedea totuși o carieră și mai ales dacă-l vedea pe Patrick, 
totul avea să se rezolve într-un fel sau altul. 

Plecai la culcare cu miliarde de gânduri în cap, unul mai ha- 
otic decât altul. 

Întâlnirea cu Patrick mi se părea acum la ani lumină depăr- 
tare şi toate evenimentele serii mi se învălmăşeau în minte fără 
o ordine precisă. Era târziu și eram obosită. Mă trântii în pat 
sperând să nu visez nimic. 

Pe mama n-am văzut-o până în dimineaţa următoare. 

Nu eram obişnuită să dorm până târziu duminica, și de obi- 
cei mă trezea ea ca să-l scot afară pe York sau doar ca să citim 
ziarele împreună, dar era evident că în dimineaţa aceea nu avea 
să mă caute. 

Trebuia să fac eu primul pas. 

Cel puţin nu era Paul la noi, având în vedere că în weekend 
trebuia să joace rolul de soţ devotat. 

Mă întrebam dacă ar fi trebuit să-l sun pe Patrick ca să mer- 
gem să luăm bicicleta sau ar fi fost mai bine să-i spui Ninei ca 
să facă ea pe intermediarul. 

Mersei în bucătărie să-mi fac un ceai, mama trebuie să fi ie- 
şit la alergat. Deschisei ușa să iau ziarul şi îmi trebui ceva timp 
ca să înţeleg că acolo, legată de stâlp, pe trotuar, era bicicleta 
mea cu roata reparată. 

Coborâi scările, mă uitai în dreapta şi-n stânga, dar nu era 
nimeni. 

Patrick? 

Apoi, pe uşa casei zării un post-it: „Bună, Mia, am fost ne- 
voit să plec de urgență, bicicleta e pusă la punct, am spălat-o 
fiindcă era mizerabilă! Ne vedem curând, ai grijă de tine. Pat.“ 

Dezlipii bileţelul şi îl dusei la buze ca pentru a-i simţi parfu- 
mul prin cuvintele scrise. 

Desigur, nu era o scrisoare de dragoste, dar era lucrul cel mai 
aproape de aşa ceva pe care visasem vreodată să-l obțin. 

Mă simţeam ca într-un balon de săpun.Voiam să-l plastifiez 
ca să reziste trecerii timpului şi mai ales lacrimilor pe care le 
vărsam fără încetare. 

Începeam să mă ramolesc, nu puteam să-mi petrec atâta timp 
plângând. 

Mă întorsei în cameră şi mă aşezai pe pat învârtind în mână 
bileţelul pe care-l învăţasem deja pe de rost, după care îl pusei 
într-o carte ca pe o floare prețioasă. 

Uram duminica. 

Era o zi pierdută, o zi inutilă, lungă şi melancolică. 

Orele treceau foarte greu şi aveam senzația că toți ceilalți au 
ceva mai bun de făcut. 

Erau familii care se adunau la un grătar sau taţi care îşi du- 
ceau fiii la stadion, mame care îngrijeau florile sau pregăteau 
plăcinte cu mere. 

La noi nu se mai întâmpla nimic de o bună bucată de vreme 
și din cauza tensiunii continue dintre mine şi mama, nu era uşor 
să recreăm o „atmosferă domestică idilică şi primitoare“. 

O sunai pe Claire care era mereu mai mult decât bucuroasă 
să lucreze şi duminica. 

În timpul săptămânii cursurile ei erau frecventate în speci- 
al de fetiţe cu alaiul corespunzător de mame după ele şi adulţi 
începători. 

Ura fetiţele capricioase şi mamele hiperprotectoare care stă- 
teau în sală și apoi o întrebau de ce fiica lor nu e în prima linie. 

Era o pierdere de timp pentru toți, așa nu se ajungea nicăieri, 
dar nu putea să le spună asta dacă nu voia să închidă şcoala. Cât 
despre cursurile destinate adulților, cred că ar fi preferat mai 
degrabă să mănânce săpun! 

Claire călcase pe cele mai mari scene şi ştia ce înseamnă 
să-ți dedici toată viața baletului şi câtă trudă, câtă durere şi frus- 
trare costă. De aceea nu menaja pe nimeni, fiindcă în lumea asta, 
dacă eşti lipsit de talent, nu îţi este permis să mergi înainte. 

Pentru ea nu existau prietenii cu influență sau scurtături, 
puteai să ai toată pasiunea din lume, dar dacă nu erai dotat cu 
picioare bune, proporții potrivite sau aveai sânii prea mari, n-ai 
fi putut deveni niciodată balerină, iar Claire detesta să dea iluzii 
deşarte. 

Dacă găsea însă un talent tânăr, dotat și cu ceva în plus, i se 
dedica trup şi suflet. 

În afară de mine îl mai antrena pe micul Chester, un băieţel 
de nici unsprezece ani, născut să danseze chiar mai bine decât 
Billy Elliot. Era ușor, agil şi puternic, iar piruete şi sărituri făcea 
ca un rus. 

În ziua aceea Claire avea chef să tortureze pe cineva, iar eu 
să fiu torturată. 

Muncind din greu reuşeam să uit de tot și să mă concentrez 
numai asupra lucrurilor cu adevărat esenţiale. 

Dacă reuşeam să fac mai mult de treizeci de fouerre-uri în 
echilibru perfect, rezistând la durerea sfâşietoare a băşicilor şi a 
cârceilor, celelalte dureri puteau să treacă pe planul al doilea. 

Sau cel puțin mă amăgeam că e posibil. 

În sală era ger, duminica boilerul era închis. 

Îmi pusei două perechi de ciorapi, jambiere până la genunchi 
şi două bluze ca să nu mă sfărâm la prima încovoiere. 

MĂ îndreptai spre bară să încep încălzirea cu o serie nesfâr- 
șită de plié şi rond de jambe. 

Partea aceea putea fi teribil de plictisitoare sau, ca în ziua 
aia, o mană cerească, care îmi permitea să mă gândesc în conti- 
nuare la ale mele fără să fiu mustrată sau lovită! 

— Începem! zise Claire dând drumul casetofonului. 

Începui să dansez partea lui Odile. 

Mă simţeam cu adevărat ca o lebădă neagră, neliniștită, fra- 
gilă și diferită de ceilalți, pe care nimeni nu părea să vrea s-o 
cunoască în profunzime în afară de Nina şi, pentru o clipă, de 
Carl, dar, cum spusese și Betty, nu reuşeam să fac primul pas. 

Îmi doream ca Patrick să nu mă mai trateze ca pe o soră și 
să-şi dea seama că nu mai eram o fetiţă şi poate, dacă m-ar fi 
văzut dansând, m-ar fi remarcat. 

Repetiţia dură aproape două ore neîntrerupte, dar Claire nu 
îmi spuse nimic mai rău decât vreo două „îmi provoci milă“ și 
„perfectă să mergi la Dansez pentru tine“. 

În timp ce mă ştergeam şi mă schimbam, Claire se apropie 
de mine cu niște foi în mână. 

— Mia, am formularele pentru înscrierea la examenul de 
admitere de la Royal Ballet School și... ar trebui să începem să 
ne gândim cum să facem... 

Îmi pusei un prosop peste umeri, transpirația îmi îngheţa pe 
piele, iar îngrijorarea pentru discuția pe care trebuia s-o avem 
mă făcea să-mi fie şi mai frig. 

Mă descălțai de pantofii de balet și ne așezarăm într-un colț. 

Claire împrăștie pe jos formularele pentru înscriere. 

Trebuia completate şapte pagini prin care se făcea o cerere 
formală de admitere la Royal Ballet School, unde puteam să 
frecventez ultimii doi ani de învățământ și să dau bacul studiind 
baletul șase zile din șapte. 

Trebuia să menţionez școala de balet de provenienţă, numele 
profesoarei care mă pregătea, liceul frecventat și numele părin- 
ţilor sau al eventualului tutore cu care școala urma să comunice 
în viitor, în privința plăţii taxelor de şcolarizare. 

Mai era şi formularul cu cererea de subvenție la care trebuia 
să fie anexată o declaraţie de venit. 

Privii foile dând din cap. 

— Cum să facem, Claire? o întrebai descurajată. 

— Eu zic să începem prin a completa şi expedia formulare- 
le şi, deocamdată, scriem numele meu ca fiind responsabilă de 
tine, după care așteptăm să mă contacteze. 

— Da, dar aici scrie că trebuie să declari că poţi să plăteşti 
taxele şi dacă vrei subvenţia, trebuie s-o ceri înainte să mergi la 
admitere! 

— Trebuie s-o expediem cât mai repede, Mia, între timp o să 
ne vină nouă vreo idee, o să vorbesc cu mama ta și vom încerca 

să găsim o soluţie, ar fi absurd să nu te duci din cauza unei pure 
chestiuni de orgoliu. 

— Orgoliu şi douăzeci şi cinci de mii de lire sterline, co- 
mentai laconică. 

— Da, dar incredibil ar fi să intre Chester şi tu nu! 

— Ce vrei să spui că... nu-mi găseam cuvintele, că piticul 
ăla dă și el admitere? 

— Da, a făcut cerere să intre în cursul inferior, unde vor 
începe imediat să-l formeze. 

— Și părinții lui îl lasă? 

— Cum să nu, au organizat deja tot, o să stea la unchiul şi 
mătuşa lui, ăia au o grămadă de bani! 

Vedeam clar imaginea fetiţei încrezute din tablou stricân- 
du-se de râs. 

Nu puteam permite ca el să intre şi eu nu doar din cauza 
banilor. Aş fi sfârşit într-una dintre emisiunile alea jalnice de 
după-amiază, acuzând-o pe mama că-mi distrusese viaţa și mă 
împinsese în ghearele drogurilor şi ale prostituţiei. 

— Tu n-o supăra pe Elena, o sun eu în timpul săptămânii şi 
o să stau de vorbă cu ea în linişte. 

Întorcându-mă acasă, hotărâi să fac primul pas. 

Intrai în sufragerie şi o găsii pe mama tricotând concentrată 
un pulover portocaliu, în timp ce asculta Chopin. 

Ar fi trebuit să fie melancolică. 

— Bună, mamă, zisei trântindu-mă lângă ea pe canapea. 

Nu se mișca şi continua să tricoteze. 

— lartă-mă, mamă, îmi pare rău că te-am făcut să te îngri- 
jorezi. 

Îşi dădu jos ochelarii şi mă sărută. 

— lartă-mă tu fiindcă m-am gândit la ce-i mai rău, dar mi-a 
fost foarte frică. 

— Şi mie mi-a fost frică. 

— Dar unde te duceai? 

— Păi... îmi trebuia o carte de chimie. 

— La ora aia? Şi Nina n-o avea? 

— Nu, n-o avea. 

Începuse să mă ia cu călduri. 

— Şi apoi l-ai întâlnit pe Patrick? 

— Da, îţi dai seama ce noroc, altfel cine ştie dacă mă mai 
întorceam. 

Încercam să cresc doza melodramatică. 

— Dar unde stă exact prietena asta a ta? 

— Spre centru. 

— Si nu puteai să iei azi cartea? 

— Mamă! Ce e ăsta, un interogatoriu? M-am dus să iau o 
carte, nu o doză de cocaină! 

Îmi dădui ochii peste cap. 

— Vino aici. 

Îşi puse un braţ după umerii mei. 

— Cum se face că ne certăm tot timpul? întrebai. 

— Pentru că ești în creștere scumpo. 

— Şi o să ne certăm din ce în ce mai mult? 

— Cred că da. 

— La fel ca tine cu bunica? 

— Sper că nu, Mia. 

Mă ghemuii lângă ea. 

— De ce te-ai certat cu bunica? 

— Pentru că amândouă suntem încăpăţânate și orgolioase, 
de-aia. 

— Si de cât timp nu mai vorbiţi? 

— Ce e ăsta, un interogatoriu? îmi răspunse râzând. 

— E rândul meu. 

În realitate încercam să sondez posibilitatea unei subvenţii 
pentru studiile mele. Toată povestea aia cu micuțul Chester mă 
termina. 

— Bunicii nu-i plăcea de tatăl tău şi nu voia să venim aici, 
eu am venit în pofida ei şi ea nu m-a iertat pentru asta. 

— Şi vrei să spui că n-o să mai vorbiţi niciodată pentru tot 
restul vieţii? Nu ţi se pare absurd? 

— Aştept să facă ea primul pas. 

— Poate şi ea așteaptă să-l faci tu. 

— Atunci înseamnă că destinul nostru e să nu ne vorbim! 

— Dar eu n-aș suporta să nu mai vorbești cu mine. 

— Eu nu sunt bunica ta și între noi n-o să se întâmple nici- 
odată așa ceva. 

— ură! 

— Jur! 

Își pupă degetele ținute încrucișat. 

— Acum vrei să vorbim un pic despre tine domnişoară? mă 
întrebă punându-și înapoi ochelarii pe nas. 

— Mmh, murmurai nu prea convinsă. 

— Te-ai gândit puţin la ce-ai vrea să faci? 

— Păi... 

— În afară de balet, vreau să zic. 

— Mamă... ţi-aş spune o minciună. 

— Mia, eu nu vreau să renunți, dar poţi frecventa în conti- 
nuare colegiul Leicester și să-ţi termini studiile acolo, apoi să te 
duci la facultate și să continui lecţiile de balet, eventual găsim 
pe altcineva mai expert decât Claire, ce zici? 

— Dacă-ţi zic „da“, o fac numai ca să te mulțumesc, dar aş 
renunța la toate visurile mele. 

Oftă. 

— Chiar nu ne putem permite scumpo, îmi pare rău... 

Era îngrozitor, mă simţeam ca într-o încăpere de sticlă şi în 
ciuda faptului că urlam din toţi rărunchii nimeni nu putea sau nu 
voia să mă audă. 

Tot viitorul meu blestemat depindea de bani, dorinţele, ta- 
lentul și visurile mele nu aveau nicio importanţă. 

Singura alegere la îndemână era să studiez economia sau 
dreptul şi din când în când să iau câte-o lecţie de balet, 

Nu erau alte opțiuni. 

— Mamă... există posibilitatea unei finanţări, nu trebuie de- 
cât să le comunici declaraţia de venit, şi dacă câștigi într-adevăr 
puţin, va plăti statul tot, vor fi de ajuns douăsprezece mii de lire 
sterline pe an. 

— „„lubita mea, nu-ți dai seama de câţi bani e vorba? Tu 
chiar nu-ți dai seama. 

Începu să tricoteze din nou. 

— Dar... bunica... poate... 

Lăsă andrelele jos. 

— Pe bunica scoate-ţi-o din cap, zise pe un ton care nu per- 
mitea replici. 

— Bine, mamă, dacă asta este decizia ta... 

— Nu e decizia mea, e singura decizie posibilă pentru noi. 

— Ba nu e, întotdeauna există şi alte soluţii, dar nu eşti dis- 
pusă să iei în considerare nimic altceva decât punctul tău de 
vedere. 

O spusei pe un ton cu adevărat trist şi amărât. 

Mă dezamăgise, nu-mi venea să cred că era atât de încăpăţâ- 
nată încât să-şi pună mândria mai presus de viitorul meu. 

Mă ridicai să plec în camera mea, dar în prag întrebai: 

— Mamă, dar tu m-ai văzut dansând... vreau să zic, recent? 

Privi în jos și încuviință. 

— Ei vezi, poate c-ar trebui. 


CAPITOLUL 9 


Luni dimineaţă, la școală, parcă înnebuniseră cu toţii. 

Cel puţin patruzeci de elevi se îngrămădeau în faţa panoului 
de pe coridor printre ţipete de surpriză şi râsete. 

Mă îndreptai spre Nina care-şi croia drum cu coatele încer- 
când să se strecoare printre doi băieți mult mai înalți decât ea. 

— Ce se întâmplă? o întrebai trăgând-o de mânecă. 

— E spectacolul de Crăciun, pregătim un musical! răspunse 
fără să se întoarcă. 

— Un musical? 

— Frumos, nu? răspunse înflăcărată. 

— Şi ce musical? 

— Mamma Mia! 

— Mișto! comentai ironică. 

— Hai, îmbufnato! Simulează şi tu un pic de entuziasm. 

La auzul cuvântului îmbufnată mi se strânse inima. 

— Nu, chiar sunt bucuroasă, uite. 

Îmi trăsei cu degetele în sus colțurile gurii. 

— Au distribuit deja rolurile? 

— Nu încă, dar suntem convocați cu toţii în sala de sport 
peste zece minute. 

Mă întorsei și îl văzui pe Carl în spatele nostru care se făcea 
că se uită la panou cu mâinile în buzunar şi privirea goală. 

Îi zâmbii şi îmi plecai privirea, el făcu la fel şi ne întoarserăm 
cu spatele unul la celălalt. 

Pomii spre sala de sport târâindu-mi picioarele, urmând-o pe 
Nina ca și cum mă duceam la spânzurătoare. 

Un musical realizat de noi presupunea ore în şir de repetiţii 
şi mai ales ore în şir de socializare, iar eu nu aveam chef să intru 
nici în spiritul Crăciunului, nici în cel al liceului. 

Ajunşi în sală, ne așezarăm pe scări aşteptând-o pe doamna 
Jenkins. 

Observai cum Carl se aşezase la o distanță apreciabilă, ceea 
ce mă deranja un pic. 

De ce nu puteam fi măcar puţin prieteni? 

Nina vorbea fără încetare, iar eu mă gândeam tot fără încetare 
la o soluţie de a urma Royal Ballet School, dar nu o găseam. 

Nu legal cel puţin. 

Dacă Patrick mi-ar fi lăsat în faţa uşii un sac plin cu bani, ar 
fi fost perfect. 

Doamna Jenkins își făcu apariţia, zâmbitoare ca de obicei, 
urmată de domnul Davies și doamna Mills. 

Murmurul creștea contagios printre trepte, Bibi şi Dell își 
savurau deja rolul de protagoniste, în timp ce eu speram să fiu 
dată uitării. 

— O clipă de liniște, copii! începu doamna Jenkins tușind. 
Anul acesta, împreună cu profesorii voştri, am hotărât să or- 
ganizăm ceva diferit de obişnuitul spectacol de Crăciun, unde 
fiecare dă reprezentaţie pe cont propriu şi... nu totdeauna într-o 
manieră decentă, zise aruncând o privire spre un grup de băieţi 
care cu un an în urmă cântaseră o piesă a celor de la Red Hot, 
îmbrăcaţi doar cu o şosetă. 

— Va fi o ocazie bună, pentru unii ultima, de a trăi o expe- 
riență plăcută alături de ceilalţi colegi, de a vă distra şi mai ales 
de a vă încerca puterile, nu-i așa? 

Se auzi un ropot de aplauze. 

— Hai, aplaudă! îmi zise Nina înghiontindu-mă. 

Mă prefăcui entuziasmată aruncând din când în când câte o 
privire spre Carl care, ca şi mine, nu părea să înnebunească de 
bucurie. 

Dacă n-ar fi fost atât de inflexibil încât să mă exileze în pur- 
gatoriu, am fi râs amândoi. 

Un cor de voci îşi făcu simțită prezenţa din ce în ce mai in- 
sistent, scandând: „Numele! Numele!“ 

— Bine, bine! Calmaţi-vă! Aşadar, după cum știți, nu sunt 
roluri principale pentru toată lumea, deci, cei mai mulți dintre 
voi veţi lua parte la dansurile și corurile de care se vor ocupa 


146 


domnul Davies aici prezent, profesorul vostru de sport, şi doam- 
na Mills, profesoara de muzică. Vom pune în scenă celebrul 
Mamma Mia! în versiune cinematografică, care e singura pe 
care eu şi profesorii voştri am văzut-o! 

Se stârni un râs general. 

— În ceea ce-i priveşte pe cei trei protagoniști masculini, cât 
și cei trei foști iubiţi ai Donnei, adică Meryl Streep în film, noi 
îi vom avea pe Virgil Dickinson, Michael Yamashita şi Thomas 
Bronson... 

Se auziră fluiere şi aplauze. 

— Păi se putea... ticălosul ăla de Thomas, îi șoptii Ninei în 
ureche. 

— [I-au ales pe cei mai drăguţi, era evident... 

— În rolul Donnei va fi Erika Marshall. 

Alte fluierături şi aplauze. 

— „În timp ce în rolul celor două prietene ale Sophiei, adi- 
că fiica Donnei, le vom avea pe Belinda Kossovich şi Delilah 
Grabowsky... 

— Bibi și Dell nu au rolul principal? Vai, vai! Nu vom avea 
parte de treninguri noi anul ăsta. 

— În sfârșit, în rolul Sophiei şi al lui Sky, cei doi iubiţi... 

Lăsă fraza în aer pentru a creşte suspansul. 

— „Nina Dewayne şi Carlton O'Malley! 

După o clipă de linişte izbucniră aplauze furtunoase. 
cu un amestec de panică și neîncredere. 

— Normal, semeni leit cu ea şi, în plus, toată lumea te iu- 
beşte. Mai degrabă spune-mi cine e Carlton O'Malley? 

Răspunsul nu întârzie să vină în momentul în care mă întor- 
sei şi văzui grupuleţul condus de Thomas bătându-l pe umăr pe 
Carl, care se uita în direcția noastră încruntat. 

Prietena mea cea mai bună avea un rol principal în musi- 
cal-ul de Crăciun şi trebuia să joace partea iubitei lui Carl, Carl 
al meu. 

OK, nu era chiar al meu așa cum nu era nici Patrick, dar el de 
mine era îndrăgostit, fir-ar să fie! 

Freamătul se transformase într-o hărmălaie infernală, toţi 
vorbeau cu voce tare, cântau și fluierau, Bibi şi Dell părăsiseră 
deja indignate sala, Thomas se fălea împreună cu ceilalţi doi 
norocoși aleşi, Nina era în stare de şoc, cât despre Carl mi-era 
teamă că o să izbucnească în plâns. 

— Linişte, linişte, vă rog! continuă doamna Jenkins, încă 
n-am terminat... Mai e un rol pe care am vrut să-l introducem, 
un solo pe melodia The Winner Takes it All a celor de la Abba şi 
va fi dansat de Mia Foster Benelli. 

În jur de o sută de capete se întoarseră spre mine simultan. 

Eram atât de buimăcită de acel anunț încât îmi amintesc doar 
fața Ninei care mă privea cu gura căscată, două sute de ochi hol- 
baţi și doamna Jenkins care îmi zâmbea încuviințând, mândră de 
alegerea ei nebunească. 

Pentru o clipă avui certitudinea că n-ar mai fi fost o proble- 
mă să aleg la ce școală să mă duc anul viitor, pentru că anul 
viitor nu avea să mai existe pentru mine. 

Poate că aveau să pună o placă memorială în cinstea mea. 

Nu puteam să iau acest rol, trebuia să vorbesc cu directoarea, 
nu puteam să dansez pe poante pe o melodie a trupei Abba, în 
faţa întregii şcoli. 

Larma asurzitoare răsuna în sală, țipetele entuziaste depă- 
șeau vocile noastre. 

— Nina, asta e nebună! îi strigai încercând să mă fac 
auzită. 

— Da, e complet țicnită! îmi răspunse ea. Și acum ce ne 
facem? 

— Ce mă fac eu, vrei să zici, tu nu trebuie decât să fii iubita 
lui Carl. 

În clipa aia îmi dădui seama că ea nu ştia că scurta noastră 
poveste de dragoste luase deja sfârşit. 

— Ah, chiar aşa! Nu mi-am dat seama, e prietenul tău, tu ar 
trebui să joci rolul ăla! 

— Nu, stai liniștită, nu e prietenul meu. 

Ridicai din umeri. 

— Dar voi parcă vă... 

— Da, dar nu era nimic important, serios, nu-i nicio pro- 
blemă... 

Nu era o problemă, era adevărat, dar îmi părea enorm de rău 
că-l pierdusem. Era un băiat deosebit şi aş fi vrut să mai ies cu el, 
să ne distrăm în continuare fără nimic altceva, şi nu ascund faptul 
că mi-ar fi plăcut să mai fiu curtată şi copleșită de atenţii, dar nu era 
corect să-l fac să creadă ceva ce nu avea să se întâmple niciodată. 

Poate alte colege de-ale mele l-ar fi dus de nas încă şase luni și 
s-ar fi lăsat copleşite cu cadouri, pentru ca după aia să-l lase cu bu- 
zele umflate, dar mie așa ceva mi se părea o mârşăvie incredibilă. 

Asta nu înseamnă că nu simțeam o străfulgerare de gelozie. 

— Mia, spune-mi adevărul, ce s-a întâmplat între voi doi? 

— Nimic, nu mă simt pregătită să am o relaţie cu el şi i-am 
spus-o. 

Şi ăsta era adevărul. 

— Aș fi preferat să-mi spui că vă iubiţi la nebunie şi că vrei 
tu rolul ăla! 

— Ai prefera să dansezi un solo pe muzica trupei Abba? 

— Oare cum i-o fi venit o idee ca asta? 

— Nu știu, dar trebuie să întreb, deja am avut parte de doza 
mea de celebritate pe anul ăsta. 

Ne pomenirăm înconjurate de un grup de admiratori. Păream 
două vedete asediate de fani în căutare de autografe. 

— Chiar o să dansezi, Mia? mă întrebă o fată pe care n-o 
mai văzusem niciodată până atunci. 

— Aşa se pare! răspunsei încercând să-mi domolesc entu- 
ziasmul. 

— Şi eu dansam când eram mică, ştii? 

— Ah, da? 

— De cât timp studiezi baletul? 

— Păi... dintotdeauna cred. 

—  Si-l studiezi aici, în Leicester? 

Mă uitai la Nina încrucişându-mi ochii. 

— Hai să mergem să vorbim cu directoarea. 

Mă luă de mână şi mă trase după ea. 

Doamna Jenkins se îndrepta spre ușă, o ajunserăm din urmă 
alergând. 

— Oh, fetelor, ia spuneţi-mi, sunteţi bucuroase? ne întrebă 
cu un zâmbet larg. 

— Nu, deloc, e ceva nebunesc! îmi scăpă. 

Nina îmi dădu un ghiont. 

— Mia vrea să spună că... reluă Nina. Da, că e nebunesc 
doamna Jenkins! repetă dându-se bătută. 

— De ce e nebunesc? întrebă răbdătoare directoarea conti- 
nuându-și mersul, în timp ce noi ne fâțâiam în spatele ei ca doi 
chihuahua isterici. 

— Pentru că... nu pot să dansez în faţa... întregii școli! 

— Şi de ce nu? întrebă doamna Jenkins, oprindu-se brusc. 

— Pentru că eu nu dansez pe muzică modemă! răspunsei pe 
un ton ușor dezgustat. 

— Mia, tu eşti o balerină, și balerinele dansează, nu? Sau 
ţi-e frică de represalii din partea sindicatului? zâmbi. 

— Dar mie mi-e rușine să dansez în faţa tuturor! protestai. 

— Si în faţa cui ai vrea să dansezi atunci? 

— Mă vor lua toți peste picior și vor râde de mine în spa- 
te, sunt singura care n-a pus piciorul niciodată într-o sală de 
bowling, care nu fumează, nu stă toată ziua pe mess şi nu se îm- 
bată, sunt rușinea categoriei, până şi mama mea mă detestă, asta 
ar însemna sfârşitul pentru mine! 

— Mia! râse doamna Jenkins, ştiu că anul ăsta treci printr-o 
perioadă dificilă, ai trimis la origini un coleg de-al tău, l-ai bătut 
pe Thomas Bronson, iar notele tale sunt de toată jena, dar ştiu 
bine că-ți place să dansezi şi nu poate să-ţi facă decât bine să ieşi 
din carapacea ta, căci ştii cum se spune: „Ridicolul n-a omorât 
niciodată pe nimeni!“ 

— Doamnă Jenkins... interveni Nina, eu... nu mă simt în 
stare să joc... se smiorcăi. 

— Ta ascultați aici voi două! zise directoarea exasperată, cu 
mâinile în şolduri, știu sigur că-mi voi găsi găurite cauciucurile 
de la mașină pentru că n-am dat rolurile altor elevi, iar voi care 
aţi obţinut rolurile principale ce faceţi? „Mi-e rușine, doamna 
Jenkins, nu mă simt în stare, doamna Jenkins.“ O să vă facă nu- 
mai bine și acum duceţi-vă în clasă, că ați întârziat la oră! 

O privii cum se îndepărtează. 

— Şi acum ce ne facem? o întrebai abătută pe Nina. 

—  Scuzaţi-mă... se auzi o voce în spatele nostru. 

Ne răsucirăm brusc. 

Era Carl. 

Mă simţeam a cincea roată la căruță. 

Se adresă exclusiv Ninei privind-o în ochi: 

— N-am jucat teatru în viața mea și dacă nu te simţi în stare, 
te înțeleg, eu sunt terorizat. 

Îi zâmbi duios. 

Lașul flirta cu ea. În fața mea! 

— Nici eu n-am jucat niciodată, dar o să ne ajute profesoara 
de istoria artei, o să fie distractiv, o să vezi. 

Poftim? Nina deja se răzgândise? 

— Hai, suntem în întârziere, să mergem în clasă, o zgâlţâii. 
Pa, Carl, a fost o plăcere! 

— Uite, Nina, ăsta e numărul meu, aşa stabilim repetițiile! 

O trăsei după mine în timp ce ea îl salută de la depărtare. 

Eram plină de venin. 

— Ai înnebunit? Mai întâi te plângi că nu vrei să joci şi o 
clipă mai târziu îi iei numărul de telefon pentru repetiții? Hei, 
ştii că seamănă cu scena sărutului? Îmi îndreptai amenințător 
degetul spre ea. 

— Oricum nu avem de ales, nu? Şi apoi băiatul ăsta e atât 
de cumsecade, are darul de a te face să te simţi în largul tău, e 
dulce, educat... și... despre ce scenă de sărut vorbeşti? 

— Tu n-ai văzut filmul? Sophie şi Sky se îmbrățișează pe 
malul mării cuprinși de o pasiune sălbatică, spusei cu o sprân- 
ceană ridicată. 

— Ah, păi... Și-așa doar mimăm, nu? Ia zi-mi... cum sărută? 

— Nina! Te strâng de gât! Cum poți să mă întrebi așa ceva? 

— Hai mă, glumesc, şi apoi el nu te interesează deloc, ţi-o 
citesc în ochi! 

Asta nu era chiar adevărat. 

Dar situația îmi scăpa din mână. 


Intrai în casă și trecând prin fața ușii de la bucătărie, auzii 
prin uşa închisă vocea mamei şi pe cea a lui Betty care vorbeau 
în şoaptă. 

Mă oprii și trăsei cu urechea. 

— Nu ştiu ce să fac, sunt disperată... spuse mama pe un ton 
trist. 

— Dar nu există vreo modalitate? Un împrumut, tatăl ei? Ti 
i-aş da eu dacă aş avea de unde, jur. 

— Tatăl ei chiar nu poate să mă ajute mai mult, iar eu nu 
pot să cer un împrumut, nu mi-ar ajunge nici cincisprezece vieţi 
ca să-l restitui. 

— Dar subvenţiile, bursele de studiu... 

— Si aşa tot depășesc bugetul, înţelegi? E vorba de întreţi- 
nerea ei la Londra, plus cine ştie câte alte cheltuieli și, sinceră să 
fiu, nu vreau ca fetița mea să se mute acolo singură. 

— Uite-o pe mama italiancă! Fetiţa ta ştie să se descurce și 
are capul pe umeri, tu la vârsta ei erai cu siguranță mai rău, o 
tachină Betty. 

OK, măcar o aveam pe Betty de partea mea. 

— Erau alte vremuri! oftă mama. 

— Erau aceleaşi vremuri, erau anii 1980, nu 1800! 

— Eu aș înnebuni să-mi ştiu fata departe. 

— Kevin e la Berlin de doi ani! Eu ce-ar trebui să fac? 

— Eu nu sunt ca tine, şi apoi el e băiat, e altceva! 

— Scumpo, trebuie să te obișnuieşti, e fiica ta, dar nu e pro- 
prietatea ta, copiii trebuie să meargă pe drumul lor, să greşească, 
să cadă, să se ridice iar, aşa stau lucrurile pentru toţi. 

— Da, da, ştiu, ai dreptate, dar e atât de greu... 

— Dar ia spune-mi, mama ta nu poate să-ţi dea o mână de 
ajutor? 

Mă ghemuii la pământ, fiindcă discuţia începea să devină 
interesantă. 

— Nu, nu, Betty, mama mea trebuie exclusă din povestea 
asta, nu vorbesc cu ea de ani de zile. E o femeie îngrozitoare, 
autoritară, băgăreaţă, manipulatoare, îţi controlează mintea şi nu 
te lasă să trăieşti, mă trec fiori numai când mă gândesc la cum 
era când stăteam la ea. Dacă nu făceam ce voia ea, era în stare de 
orice, mă închidea în casă săptămâni întregi, îmi asculta convor- 
birile telefonice, nu mă lăsa să ies cu prietenele, îşi bătea joc de 

mine în faţa musafirilor, pretindea să-i justific orice cheltuială, 
crede-mă, am avut nevoie de ani de zile ca să depăşesc senzaţia 
prezenţei ei obsedante. Uneori încă mă mai tem că îmi contro- 
lează contul din bancă. Ştiu că e ridicol, dar au fost nişte ani 
îngrozitori. 

— Înţeleg, Elena. Problema e că în joc se află viitorul fiicei 
tale... 

— Betty... când ne-am certat ultima oară din cauza lui Giles, 
a zis că din ziua aia eu sunt moartă pentru ea și că, neputând să 
mă dezmoștenească, o să lase săracilor tot ce posedă și asta sfă- 
tuită de avocaţii ei... 

— L-auzi! Ce figură e mama ta, mi-ar plăcea s-o cunosc! 

— Oh! Ai adora-o! Toţi o adoră, e frumoasă, elegantă, so- 
fisticată, cunoaşte pe toată lumea, de la Zubin Mehta la Regina 
Rania a Iordaniei, stă șase luni în Kenya și şase la Florenţa, este 
vedeta saloanelor! 

— Măi să fie! Dar nu se gândeşte deloc la nepoata ei? 

— Ba o adoră pe Mia, dar nu mă suferă pe mine, și apoi 
închipuie-ţi ce-ar însemna să-i cer un împrumut... Ar însemna 
sfârşitul, şi-ar petrece tot timpul umilindu-mă şi tratându-mă ca 
pe o mamă nevrednică. Crede-mă, gândul de a fi din nou sub 
Stăpânirea ei mă face să mă simt de parcă așa avea cinci ani, 
mi-ar distruge sistemul nervos... M-am căsătorit mai mult ca să 
fug de ea decât din... iubire adevărată. 

Mă hotărâi să nu ascult mai departe. 

Mi-era frică să nu sufăr o traumă care ar fi agravat și mai 
mult încrederea mea deja fragilă în relaţiile dintre oameni. 

Cel puţin asta explica ce găsise mama la el. 

Intrai în camera mea cu o dispoziţie groaznică, mă așezai pe 
mochetă și luai cartea de chimie băgându-mi labele picioarelor 
sub calorifer ca să devină mai arcuite, cum făceau marile baleri- 
ne, din ce-mi povestise mama. 

Nu reușeam să mă concentrez, eram prea amețită de toa- 
te noutăţile: musical-ul, dansul solo, Carl, admiterea la Royal 
Ballet School, părinţii mei, școala, cele patru eseuri de predat, 
examenele și peste toate Patrick care îmi lipsea ca aerul. 

Îmi dădui dintr-odată seama că nu-i mulțumisem încă pentru 
bicicletă. 

Ce trebuia să fac, să-i trimit un mesaj? Nu mă pricepeam 
deloc la mesaje. 

Deşi mă îngrozea să-l sun, trebuia să-i spun într-un fel că îi 
sunt recunoscătoare că-mi salvase viața. 

Îmi luai mobilul și înghiți în sec în timp ce derulam agenda 
mea restrânsă. 

Așezai scaunul în faţa uşii ca să fiu sigură că n-o să fiu de- 
ranjată — mama ura ușile închise cu cheia — şi respirai profund. 

Apăsai butonul de apel sperând să aibă telefonul închis. 

La al cincilea ţârâit, nu fără să simt o anumită ușurare, nu 
răspunsese, dar în timp ce mă pregăteam să închid, auzii minu- 
nata-i voce pronunţându-mi numele. 

— Bună, Mia! 

Nu „îmbufnato“ sau alte porecle, doar Mia. 

Mă topii pe loc. 

— Patrick, bună, te deranjez? 

— Nu, nu, stai liniştită, în momentul ăsta sunt în pauză, ce 
faci? Ţi-ai revenit după seara aceea? 

— Da, sunt bine, am scăpat ca prin urechile acului, dacă nu 
erai tu cred că acum copacii ar fi plini de afişe cu poza mea! 

— Cred că aproape îngheţaseşi când ne-am întâlnit! M-am 
îngrijorat de moarte când te-am văzut acolo singură. 

Simţii cum mi se strânge stomacul. Aş fi vrut să închid şi 
să-mi rămână acea ultimă frază în amintire, dar mă aventurai 
mai departe. 

— Îmi pare rău pentru... prietena ta, adică pentru Christine. 

— Nu-ţi face probleme, cu Christine e un continuu du-te-vi- 
no de luni întregi, nu e prima oară când ne certăm. 

Acum îmi făcea o destăinuire de adulți, mă simțeam flatată. 
Dar nu-mi era clar dacă după ceartă se împăcaseră. Trebuia să 
investighez. 

— Sper că v-aţi împăcat... 

— Sunt sigur că mă va suna când mă întorc, dar n-o să mai 
ies cu ea. 

Uraaa! 

Trebuia să găsesc un subiect pentru a continua conversaţia 
măcar pentru un alt minut. 

— Când te întorci acasă? 

— De Crăciun o să am o vacanţă un pic mai lungă, acum fac 
nişte ture nimicitoare şi sper ca superiorii mei să-mi dea câteva 
zile în plus. 

— Stii... pregătim un musical la şcoală, ar fi frumos dacă vii 
să ne vezi, Nina are un rol principal, iar eu... un dans solo. 

Ce naiba spuneam? Mi se deconectase creierul? Chiar voiam 
ca pe lângă toată şcoala să mă mai vadă și Patrick dansând pe 
Abba? 

Eram cretină sau cum? 

— Serios? E fantastic! Sper să pot veni, o să mă așez în rân- 
dul întâi să vă aplaud, nu te-am văzut niciodată dansând, trebuie 
să fii cu adevărat bună. 

Mă înroşisem toată. 

— Eu, bună? Nu... nu ştiu. 

— Sunt sigur că da, eşti o fată atât de hotărâtă, o să vezi că 
vei ajunge departe, nu am nicio îndoială. 

Ce era asta, o glumă? Mă lăuda? De ce nu puteam să înregis- 
trez convorbirea și s-o folosesc pe post de sonerie? 

— Acum exagerezi, Pat, numai asta fac de când m-am năs- 
cut, la şcoală sunt varză! 

— Hei, nu te descuraja! Toţi artiştii erau varză la școală, 
tocilar poate să fie oricine, crede-mă, cei cu notele cele mai mari 
din clasa mea erau de fapt complet tâmpiţi! 

Clasicul optimism al familiei Dewayne. 

ÎI iubeam mai mult cu fiece cuvânt pe care îl rostea. 

— Nu trebuia să te deranjezi să speli bicicleta! spusei râ- 
zând nervos căutând să schimb subiectul. 

— Era groaznică, nu puteai să te plimbi cu așa ceva, nu mai 
ești un băieţoi care se ia la bătaie cu toată lumea. 

Oh, Doamne... din păcate nu era chiar aşa. 

— Îţi rămân datoare! 

— O să dansezi pentru mine într-o zi, e bine? 

Dacă e bine? E visul meu, să dansez pentru el, cu el, pentru 
eternitate. 

— Da! Eu... acum trebuie să plec, ne vedem de Crăciun 
atunci, retezai vorba cuprinsă de agitaţie. 

Închisei cu o senzaţie de ameţeală. 

Nu mă mai considera o fetiţă, ci o adultă, și... cum a zis? 
Plină de voință şi determinare. 

Eram şocată. 

Acum nu-mi mai rămânea decât să mă concentrez la testul de 
chimie, lucru care s-a dovedit o misiune imposibilă. 

Vocea lui îmi intrase în vene şi îmi curgea prin fiecare păr- 
ticică din corp. 

Mă apucai să fac ceva ce nu credeam că voi face vreodată, 
un lucru de fetiţe îndrăgostite: luai un caiet nou și transcrisei 
conversaţia noastră în cel mai fidel mod cu putinţă. 

Şi, la sfârşit, lipii bileţelul pe care mi-l lăsase pe ușă. 

Dacă ar fi găsit cineva caietul, aş fi negat până la moarte că 
era al meu. 

Nici nu îmi dădui seama că mama încerca să scoată uşa din 
țâţâni ca să intre. 

Îmi ascunsei caietul sub pernă şi dădui scaunul la o parte. 

— Acum te închizi înăuntru? 

— Nu poți avea un pic de intimitate în casa asta! îi replicai 
iritată, 

— Putem vorbi o clipă? 

— Bineînţeles! 

— E vorba de Paul. 

— Oh, genialul Paul, îmi scăpă, a reușit să-şi lege singur 
şireturile? 

Îşi înăbuși un impuls de iritare. 

— Scuze, dar... 

— Soţia l-a dat afară din casă şi... 

— Şi...? 

Stăteam ca pe ghimpi. 

— Vine să locuiască cu noi. 

— POFTIM?zbierai. Ursul ăla... prost dresat, aici la noi! Nu, 
mamă, nu poţi să-mi faci una ca asta! Sunt în toiul adolescenţei 
şi hormonii mi-au luat-o razna. Şi tu? În loc să mă sprijini şi să 

mă susţii, îl aduci aici pe iubitul tău izgonit de acasă? Nu, îmi 
pare rău, ori el ori eu! 

Îmi încrucișai braţele şi mă bosumflai. 

Mama ar fi vrut să-mi răspundă ceva de genul „el, fără îndo- 
ială“, dar ştia că-i va părea rău așa că apelă la toată răbdarea ei. 

— Dar nu va fi pentru totdeauna, e doar pentru o perioadă. 

— Şi hotelurile? Nu e un bed & breakfast în capătul străzii? 
Doamna Fancher n-are o cameră în plus? Cum i-a trecut prin 
cap așa ceva? 

Îşi frângea mâinile, poate pentru a şi le ține ocupate. 

Mă simţeam trădată, eu şi cu ea fuseserăm mereu împreună, 
doar noi două, iar acum venirea maimuțoiului ăluia ar fi distrus 
armonia noastră splendidă. 

Adio seri petrecute pe canapea, adio taifasuri şi plimbări cu 
York. 

Nu-i mai eram de ajuns eu? 

— Mia... ştiu că ţi se pare ciudat, dar nu se va schimba ni- 
mic între noi, îţi promit, noi vom aparţine mereu una alteia, eşti 
fetița mea şi nimeni şi nimic nu ne va putea despărţi vreodată. 

Făcu o încercare să-mi mângâie faţa, dar mă dădui la o 
parte. 

Nu mai aveam chef să vorbesc cu ea, luase deja hotărârea şi 
nu puteam decât să iau act de ea. 

— Şi cum o să facem cu baia? 

— O va folosi pe cea de serviciu de la parter. 

— Si lucrurile lui? Unde le punem? 

— În şopronul din grădină și în debaraua de sub scări. 

Începeam să iau serios în considerare posibilitatea de a mă 
duce să stau cu tata şi Libby. 

Mă întrebam ce alte complicaţii mi-ar mai fi apărut în cale. 

— Măcar ştie să gătească? 

— Da, se pricepe foarte bine, e bucătar de meserie, se învi- 
oră, fericită că a găsit un punct în favoarea sa. 

— Dar nu va fi pentru totdeauna, nu? 

— Nu, nu va fi pentru totdeauna. 

Dar nu o crezui. 

Ceea ce mi-a fost clar din acel moment înainte era că a de- 
veni adult însemna să negociezi zilnic răul mai mic şi să accepți 
o grămadă de compromisuri. 

Şi, dacă într-adevăr asta însemna să te faci mare, aș fi vrut să 
mă opresc din creștere chiar în clipa aceea. 


CAPITOLUL 10 


Școala devenise un episod interminabi! din Glee. 

Peste tot era lume care dansa, cânta sau juca teatru. 

“Toată explozia aia de creativitate ar fi trebuit să-mi facă plă- 
cere, dar într-un anumit fel nu mă mai simţeam atât de aparte 
acum, că toţi se dădeau în spectacol. 

Nina şi Carl deveniseră deranjant de complici. 

Sau, mai bine zis, el devenise deranjant de atent şi amabil cu 
ea, mai ales dacă mă aflam eu prin preajmă. 

Aveam bănuiala că încerca să mă facă geloasă, dar Doamne 
fereşte, era doar o bănuială! 

Erau tot timpul împreună să repete, în timp ce eu, având un 
solo, nu aveam pe nimeni cu care să împart nimic. 

Până la urmă, cu toată bunăvoința doamnei Jenkins, fusesem 
din nou marginalizată. 

Prietena mea forma acum un cuplu stabil cu Carl, Paul adu- 
cea zeci de cutii de carton în casa noastră şi la orizont nu se 
întrevedea nicio speranță pentru înscrierea mea la Royal Ballet 
School. 

Mă simţeam singură şi cu moralul la pământ. 

În plus, mai înrăutățea situaţia şi un tendon inflamat, care mă 
făcea să trec prin caznele iadului când stăteam pe vârfuri. 

Mă întrebam dacă starea de graţie în care trăia mama cu con- 
cubinul ei căpușă ar fi putut deschide calea spre o soluţie. 

În acea miercuri seară, ca de obicei după repetiție, mă dusei 
acasă la Claire. 

Acum, când casa noastră era pe trei sferturi ocupată de pre- 
zența incomodantă a lui Paul, preferam să mă ţin departe. 

Noroc că era un bucătar bun, măcar aşa mama terminase cu 
porcăriile alea congelate. 

Claire îmi arătă triumfătoare scrisoarea în plic cu antet de la 
Royal Ballet School. 

O luai ca pe un pergament antic și îi inspirai mirosul. 

— Zi-mi ce scrie Claire, n-am curaj s-o citesc. 

I-o dădui înapoi cu ochii închişi. 

— Scrie că se ia în considerare candidatura ta şi au stabilit 
examenul de admitere pentru februarie. 

— Adică peste trei luni? întrebai speriată. 

— Exact puişor, trebuie să te pui pe treabă. 

Mă prăbușşii pe canapea ca un sac de cartofi. 

— Ce e, acum nu mai eşti mulţumită? 

Frica pusese stăpânire pe mine. 

Una e să visezi la ceva din tot sufletul şi alta să fii în situaţia 
să-l înfrunți. 

Nu mă mai simțeam atât de sigură şi îndrăzneață, iar pulpa 
începuse să mă doară din nou. 

— Claire... şi dacă nu reuşesc? 

Dădu la o parte pernele de catifea și îşi făcu loc lângă mine. 

Mâinile ei noduroase şi puternice le cuprinseră pe ale mele. 

Îmi zâmbi duios. 

Privirea ei de obicei severă deveni înțelegătoare şi prietenoa- 
să, ridurile de la colțurile gurii se arcuiră într-un zâmbet matern, 
iar sprâncenele desenate cu dermatograful se ridicară uşor. 

— Ştiu exact cum te simţi draga mea. Să nu crezi că nu-ți 
înţeleg confuzia şi frica. Îi pui o mie de întrebări. Oare voi reu- 
şi? Voi fi la înălțime? Si dacă nu mă acceptă? Și vezi totul ca pe 
un imens necunoscut, iar necunoscutul inspiră frică, mai ales în 
lumea asta. Nu pot să-ţi spun că o să fie floare la ureche, că n-o 
să întâmpini greutăți şi că toată lumea o să te alinte, nu puişor, 
nu va fi așa, o să fie greu cu adevărat şi va trebui să fii atentă 
la toate celelalte eleve. Vei avea parte de competiţie, dușmănie 
şi răutate. Dar îţi jur, Mia, că nu există loc mai frumos pe lume 
decât scena şi nimic altceva nu-ţi aduce mai multă fericire ca 
dansul, iar asta face până la urmă ca restul, inclusiv tendinitele 
şi osteneala, să nu fie așa de important. O companie de dans e un 
microcosmos, vei găsi de toate acolo şi vei învăţa repede cum să 

te descurci, cum să te mişti și pe cine să ocoleşti. Eşti într-adevăr 
o balerină talentată şi am încredere deplină în tine. 

Îmi dădură lacrimile. 

Era prima oară când pronunţa cuvinte atât de frumoase, era 
prima oară când cineva îmi spunea că are încredere în mine. 

Mă simţeam plină de recunoştinţă şi speranţă și cu un chef 
nebun să reuşesc. 

Mă vedeam deja acolo, în sala de repetiţii enormă, torturân- 
du-mi picioarele şi transpirând ca să-mi îmbunătăţesc piruetele, 
echilibrele și port de bras-urile. 

Simţeam crescând în mine o pasiune de nestăpânit, un fel de 
foc sacru care nu avea alte obstacole în cale în afară de prețul 
taxei deloc de neglijat. 

Suspinai. 

— Şi acum ce facem, o să vorbeşti cu mama? 

— Absolut! 

— Şi când o să-ţi spună „nu“? 

— Ascultă, nu m-am dat bătută în faţa unei tumori, închipu- 
ie-ţi dacă poate să mă sperie mama ta! 

Era adevărat, când avea puţin peste patruzeci de ani îi fusese 
extirpat un sân, dar depăşise situaţia cu mult curaj şi de-atunci 
nu mai vorbise despre asta. 

Claire era tare ca piatra. 

— Zici că e cazul să fac o chetă la şcoală? 

— Zic că nu vei fi nici prima, nici ultima adolescentă pentru 
care părinţii fac sacrificii, iar în ce te priveşte va trebui să te de- 
dici trup şi suflet şi să muncești mai mult decât ceilalţi. 

— Când dorești să stai de vorbă cu ea? 

— Vin mâine la voi, aş prefera să nu fii prin preajmă pentru 
că sigur o să spui vreo tâmpenie care s-o enerveze. 

Plecai spre acasă cu un amestec de speranță și teamă. 

Nu știam cum o să fac, dar simțeam că soarta lucrează în 
favoarea mea. 

Ca și cum acea greutate era doar un obstacol de moment, ca 
să mă facă să-mi savurez și mai bine viitorul. 

Ajunsă acasă, mă întâmpinară hohote de râs alcoolizate pro- 
venind din bucătărie şi un nor de fum urât mirositor de pește la 
cuptor. 

Betty, Paul şi mama tocmai terminau de mâncat. 

O tavă unsuroasă cu resturi de cap de pește şi câţiva cartofi 
cu rozmarin zăcea abandonată în chiuvetă împreună cu un mor- 
man de farfurii. 

Goliseră două sticle, iar acum fumau şi mâncau biscuiţi. 

Se întoarseră către mine și mă salutară călduros cu toții, invi- 
tându-mă să iau loc cu ei. 

— Paul a gătit un lup de mare la cuptor extraordinar, zise 
Betty un pic ameţită. 

— Se simte! comentai mușcând dintr-un biscuit. 

— Extraordinar... acum să nu exagerăm, cuptorul a făcut 
tot! răspunse el sfios. 

Mama era senină şi zâmbitoare, domnea pacea şi totul părea 
perfect. 

Luă o gură de vin şi spuse: 

— Hai, Betty, ne dai o pasienţă? 

Era într-adevăr bine dispusă dacă voia să înfrunte destinul 
într-un moment propice. 

Paul părea în încurcătură, nu mi se părea genul interesat de 
tarot şi se oferi să spele vasele. 

Poate nu era el prea ager la minte, dar la urma urmei era un 
tip de treabă şi dacă l-aş fi luat pe departe, mi-ar fi putut deveni 
un aliat excelent. 

Betty îmi aruncă o privire iute şi prinsei ocazia din zbor: 

— OK, fetelor, noapte bună, vă las cu jocurile voastre de 
oameni mari! 

Le-am pupat pe mama și pe Betty, iar lui Paul i-am făcut cu 
mâna. 

Nu eram aşa apropiaţi. 

El mă privi cu un aer de câine bătut. 

Dacă i-aş fi propus să ne uităm la teleshopping, sigur ar fi 
acceptat. 

Luai telefonul de pe măsuţa din hol și urcai în camera mea 
s-o sun pe Nina, blestemând peştele la cuptor: casa duhnea, 

afară temperatura era în cădere liberă şi nu puteam să deschid 
fereastra fără să mă congelez. 

— Făceaţi repetiţii? o întrebai nelăsându-i timp să spună 
nici măcar „alo“. 

— Am repetat toată după-amiaza, merge de minune! 

Entuziasmul ei atât de natural şi spontan nu era de ajuns ca 
să rămân indiferentă, dar mă străduiam să nu mă gândesc. 

În definitiv, eu eram cea care îl refuzase pe Carl, și nu pu- 
team să mă plâng acum. 

— Scena sărutului ați încercat-o? o întrebai rozându-mi 
unghiile. 

— Nu încă, prefer să-l cunosc mai bine înainte, nu sunt o 
ușuratică! 

— Știu, vezi să nu uiţi de bomboanele de mentă. 

— Tu ce faci? 

— Aici e seara vrăjitoarelor, Betty îi dă în cărţi lui Paul... în 
fine, mâine Claire vrea să vorbească cu mama despre școală şi 
nu trebuie să fiu prin preajmă, ai chef să ieșim? 

— Mmm... drept să-ți spun mâine după-amiază am acceptat 
invitaţia lui Carl să mergem la mall ca să cumpărăm DVD-ul 
Mamma Mia!... 

— Tu la... mall? 

— Da, ştiu, dar acum i-am promis deja şi n-ar fi frumos din 
partea mea să dau înapoi... Vii cu noi? Hai, te rog, vreau să vii 
și tu! se smiorcăi. 

— Dar o să-l incomodez pe Carl. 

— Ce? Glumeşti? Am eu grijă, vorbesc cu el și dacă nu te 
vrea, n-o să mai joc cu el în musical, asta e sigur! 

— Nu ştiu, vedem mâine... 

— Ah! M-a sunat Pat, mi-a zis că aţi vorbit! 

Mă luă prin surprindere. 

— Da, am vrut să-i mulțumesc pentru că mi-a adus bicicleta 
înainte să plece, a fost foarte frumos din partea lui... 

— Da, Pat e mereu formidabil, noroc cu el, că altfel nici 
nu vreau să-mi imaginez ce ți s-ar fi putut întâmpla, e un înger 
câteodată. 

— Mda, noroc cu el, răspunsei fără să-mi pierd cumpătul. 

Ne-am salutat şi am închis cufundată în gânduri. 

Totul era în cumpănă, întreaga mea viață era în cumpănă: 
într-o parte tot şi în alta nimic, într-o parte şcoala de balet și 
în cealaltă un liceu trist, într-o parte o dragoste adevărată şi în 
cealaltă un vis. Si nimic nu depindea de mine. 

Niciodată nu fusesem atât de mult la voia întâmplării, uram 
starea asta, iar în timpul ăsta în mine creştea o furie surdă şi 
dureroasă care se sedimenta și mă otrăvea. 

Eram într-o cușcă. 

Am coborât să pun la loc telefonul şi din nou urechile mele 
au fost atrase irezistibil de uşa închisă de la bucătărie, unde am 
început din nou să trag cu urechea. 

Toată lumea era tăcută, nu-mi dădeam seama dacă e un semn 
bun sau rău. 

lată că vorbi Betty. 

Probabil era a doua mână de cărţi pentru mama, pentru că 
zise: 

— Vezi, Ele? Uite confirmarea la ce-ţi spuneam mai devre- 
me, ar trebui să te gândeşti serios la propunerea aia. 

Ce propunere, ce propunere, ce propunere? 

— Dar dacă accept după aia... 

— Dacă accepțţi, se vor schimba câteva lucruri, dar este ceea 
ce voiai, nu? 

— O să mă gândesc atunci, şi asta ce e? 

— Preoteasa? Dacă nu e decanul facultăţii tale, atunci e si- 
gur mama ta... e curios, şi Mia avea o dispunere asemănătoare. 

— MIA? I-AI DAT ÎN CĂRȚI MIEI? 

Alergai în cameră mai repede ca fulgerul şi mă băgai în pat 
îmbrăcată prefăcându-mă că dorm. 

O auzeam pe Betty justificându-se și spunând că îmi dăduse 
o pasienţă în joacă pentru că insistasem şi că a inventat tot, că 
la vârsta mea cărțile nu funcționau și că oricum n-o s-o mai facă 
niciodată. 

Apoi se făcu linişte, dar în momentul ăla nu mai puteam 
coborî fără să fiu prinsă în flagrant, aşa că adormii roasă de 
curiozitate. 

A doua zi, după şcoală, așteptam porumbeii așezată pe zidu- 
leţul de la intrare. 

Rămăsei surprinsă să văd că erau trei. 

Carl, în ultimul minut, se gândise bine să-mi găsească un 
însoțitor. 

ÎI detestam cu toată ființa mea, dar zâmbii cu toţi cei treizeci 
și doi de dinți. 

— Mia, el e Alex, vine şi el cu noi. 

— Ah! late uită, un alt pasionat de muzică! 

Mă privi întrebător. 

— Nu contează, glumeam. Îmi pare bine, Mia. Îi strânsei 
mâna. 

Cu coada ochiului îl vedeam pe Carl zâmbind. 

Nina și Carl porniră, iar eu şi Alex îi urmarăm. 

Alex avea părul scurt roșcat morcoviu, era extrem de slab 
şi cu faţa plină de pistrui, dar înainte de toate era cu cel puţin 
treizeci de centimetri mai înalt decât mine. 

Efectul comic era asigurat. 

Ajunşi la stația de autobuz, Carl se oferi să-i plătească biletul 
Ninei, așa că bietul Alex făcu la fel pentru mine, gest care ne 
stingheri puţin. 

Nina şi Carl nu pierdeau nicio ocazie să-şi repete replicile, 
erau insuportabil, așa că îl trăsei pe Alex după mine să ne așe- 
zăm în spate şi să-i lăsăm singuri. 

— Vă cunoaşteţi de mult, tu şi Carl? 

— Nu prea de mult, ca să fiu sincer... 

— Adică? 

— Păi, cred că de o săptămână! 

Un ratat. Carl îmi prezentase dinadins un ratat. 

ÎI credeam mai matur. 

Odată ajunşi la mall, Nina se dezlănțui. 

Veselă şi plină de fericire, intră în toate magazinele che- 
mându-l pe Carl care o urmă ca o umbră, ghicindu-i dinainte 
dorinţele. 

— Probează pălăria asta, Nina, pun pariu că-ţi stă de minune. 

Si după ce o proba, zâmbind ca o copilă frumoasă foc, ne 
întreba: 


165 


— Cum îmi stă? 

În acest fel trecu toată după-amiaza. 

Între timp acasă se consuma probabil o tragedie între Claire 
și mama. 

— Ti-e poftă de o îngheţată? îl întrebai pe Alex. Fac eu 
cinste. 

Mă urmă la o masă liberă şi comandarăm două înghețate cu 
frişcă şi glazură de ciocolată. 

Nu era prea vorbăreţ, dar asta n-avea prea mare importanță. 

— Am auzit că dansezi un solo în spectacol. 

— Da, răspunsei mai concentrată să ling vafa de ciocolată 
decât să particip la conversaţie. 

— Şi cu cine îl dansezi? 

— Un solo se dansează de unul singur, răspunsei încrun- 
tându-mă. 

— Eu în schimb fac parte din grupul de dans al „împiedi- 
caţilor““, ăia care dansează cu aripioare şi fac pe măscăricii în 
spatele protagoniștilor, ştii la ce mă refer, nu? 

— Pare distractiv... 

— Banu, nu e! Sunt cel mai înalt dintre toți şi ies în eviden- 
tă ca un stâlp în mijlocul piticilor de grădină! 

Apoi, uitându-se la mine, adăugă: 

— Scuze, nu mă refeream la tine... 

— Nu te scuza, ăsta e adevărul... 

Râsei. 

— În plus, nu nimeresc un pas nici măcar din greşeală, deşi 
muzica e un pic ca matematica, nu? Sunt un geniu în matemati- 
că, dar cu picioarele nu știu să fac altceva decât să merg! 

— Eşti bun la matematică? 

— Printre cei mai buni din şcoală, zise cu o anumită mân- 
drie. 

— Atunci de ce nu facem aşa: eu te învăţ să-ţi mişti picioa- 
rele pe ritm şi tu mă înveţi matematică. 

Îi întinsei mâna. 

— De acord! răspunse hotărât. 

Nina și Carl sosiră exact în timp ce ne strângeam mâinile. 

— Hei, mai uşor cu efuziunile, e abia cinci după-amiaza! 
zise Carl. 

Ne uitarăm amândoi urât la el. 

— Am făcut o înțelegere, spusei în timp ce Nina îmi termina 
îngheţata, lecţii de dans contra lecţii de matematică. 

— Fantastic! spuse Nina entuziasmându-se, Mia e cea mai 
bună balerină din lume și va deveni o vedetă de primă clasă! 

— Şi balerinele mănâncă tone de îngheţată? ripostă acid 
Carl. 

Mă limitai să-l ignor, era singura armă împotriva provocării, 
dar muream să-i vărs în cap ce mai rămăsese din cupă. 

— Carl, nu fi necuviincios! Mia a fost mereu subțirică, dacă 
e cineva care poate să mănânce tot ce vrea, tocmai ea e aceea, 
eu în schimb cred că încep să mă îngraş... zise mângâindu-și 
șoldurile. 

— Tu ești splendidă Nina, un fotomodel! continuă Carl. 

Între timp Alex, exclus complet din schimbul de replici, îşi 
aprinsese o țigară şi se dusese în colțul fumătorilor. 

După-amiaza aia parcă nu se mai termina. 

Asta era concepția mea despre infern: să mă învârt perpetuu 
într-un mall cu neoane şi vânzătoare care îţi pulverizează parfu- 
muri oribile pe haine. 

Afară era deja întuneric când ieşirăm în sfârşit să luăm au- 
tobuzul, vântul sufla puternic, iar Carl profită de ocazie ca s-o 
strângă pe Nina sub „aripa lui protectoare“. 

Ajunsă acasă, mama mă întâmpină rece spunându-mi: 

— Chiar trebuia s-o trimiţi pe Claire să mă convingă? 

Nu decursese bine întâlnirea. 

— Mamă, nu ţi-am trimis-o, e evident că şi ea ţine la asta cel 
puțin la fel de mult ca şi mine şi încearcă să găsească o soluție. 

— Scumpa mea, pronunță scumpa printre dinţi, nu există o 
soluţie, numai dacă nu începem să jucăm la loterie și apoi spu- 
nem că suntem înţelese. 

— Nu, mamă, nu suntem înțelese, mi-ai oferit doar o alter- 
nativă și eu nu pot să fac altceva decât s-o accept, doar nu cre- 
deai c-o să mă dau bătută așa, fără să încerc! 

Nu avea chef să se certe cu mine, Claire probabil n-o cruţase 
deloc şi era epuizată. 

Mă ignoră și se duse în bucătărie să pună masa, în timp ce 
Paul, cu şorțul la brâu, toca vesel pătrunjel în timp ce sorbea 
dintr-un pahar de vin. 

Părea unul dintre acei bucătari de la televizor cu mâinile mari 
şi dibace care rezolvă totul cu o farfurie de paste cu pesto. 

Cel puţin el era senin, sau măcar se străduia să facă atmo- 
sfera plăcută. 

— Ti- foame, Mia? mă întrebă surâzător. În seara asta avem 
friptură! 

— Am mâncat prea multă înghețată astăzi, scuze, dar nu mi-e 
foame. 

Păru dezamăgit, deşi nu voiam să creadă că refuzam mânca- 
rea făcută de el. 

Sună telefonul şi mama se duse să răspundă, apoi se închise 
în sufragerie. 

Eu și Paul rămaserăm singuri. 

— Îmi pare rău că am invadat terenul, sunt... un pic inco- 
mod, zise încurcat. 

Ne priveam stânjeniţi. 

— Aşadar, eşti o balerină. 

De ce când cineva voia să facă conversaţie cu mine începea 
mereu în felul ăsta? 

— Da, sau mai bine zis, aş vrea să fiu, dar cineva nu e de 
acord. 

— Te referi la mama ta? 

— Nu, la York, el se opune! 

Îmi muşcai limba. 

Zâmbi. 

Se aşeză la masă în faţa mea. 

— O să ţi se pară ciudat, dar înţeleg ce simţi. Noi, adulţii, 
facem alegeri și ajungem să-i implicăm pe toţi cei din jurul nos- 
tru, în special copiii. Eu am doi, am două fete acasă care sunt 
aproape de vârsta ta și care acum mă urăsc, crezi că eu sunt fe- 
ricit? Că-mi pare bine să stau cu toate cutiile în garajul vostru? 
Nu, nu sunt, dar în momentul ăsta nu am altă variantă. 

Luă o înghiţitură de vin şi continuă: 

— Nu suntem perfecţi, din contră, facem mai mult greşeli, 
dar mereu le facem gândindu-ne la binele vostru. 

— Da, dar aici nimeni nu se gândeşte la binele meu, dacă 
trebuie să aleg un viitor care nu mă face fericită! 

— Da, înţeleg, dar... 

— Înţelegeţi! Înţelegeţi! Toţi îmi spuneți că înţelegeți, însă 
până la urmă tot cum vreţi voi trebuie să fac! 

— Să nu crezi că mama ta se simte bine că nu poate să-ţi 
facă pe plac, dar pentru moment nu există altă posibilitate. Asta 
nu înseamnă însă că lucrurile nu se pot îmbunătăţi mai târziu! 

— Paul, tu nu-ţi dai seama, nu se pune problema să devin 
bucătăreasă sau scriitoare, e vorba de acum ori niciodată! O ba- 
lerină are doar un număr limitat de ani la dispoziţie, corpul meu 
acum e în creștere şi încă se mai poate modifica şi perfecționa, 
dar peste câţiva ani n-o să mai fie posibil şi n-o să mai am alte 
ocazii! 

Aveam vocea spartă. 

Paul păru dezorientat. 

— Nu-mi imaginam că e așa de... riguros, spuse dându-mi 
un şerveţel, credeam că un an în sus sau în jos nu contează prea 
mult. 

Îmi suflai nasul. 

— Ba contează enorm de mult şi sunt sigură că şi Claire i-a 
spus mamei. 

— Ea suferă mult că nu poate să-ţi facă pe plac, vorbim des- 
pre asta în fiecare seară, dar oricum o luăm, problema rămâne: e 
nevoie de prea mulţi bani! 

— Paul, zisei cu ochii urmezi, dar dacă fata ta ţi-ar cere asta, 
tu ce-ai face? 

Înghiţi în sec. 

— Din fericire, fetele mele nu ştiu să danseze... răspunse 
ridicând din umeri. Dar Amy cântă la pian. 

— Uite! Imaginează-ți că Amy ar vrea tare mult să se ducă 
la Londra la cea mai bună şcoală de muzică şi că toată lumea 
îi spune că e bună, dar mama ei se împotrivește. Tu n-ai face 
imposibilul pentru ea? 

ÎI văzui pe gigantul blând oscilând. 

— Eu... nu ştiu ce aş face. 

— N-ai suferi ştiind că fiica ta Amy plânge și se dă de cea- 
sul morţii pentru că îşi vede visul spulberat? 

De acord, eram incorectă, dar jucam totul pentru tot. 

—  ...În plus, părinţii ei se despart şi poate soția ta îi vorbește 
urât despre tine! Te-ai gândit la asta? 

Îşi trecu fâstâcit mâinile prin păr. 

— Tu ai ales pentru tine şi ai plecat, dar ele? Fiicele tale? 
Ce se va întâmpla cu ele? Uită-te la mine, Paul, aş putea fi co- 
pilul tău şi nu doresc altceva decât să studiez baletul în cea mai 
bună școală din lume, e aşa de rău? 

— Nu, nu e, răspunse ştergându-şi o lacrimă cu dosul mâi- 
nii, nu e așa de îngrozitor, ar trebui să existe o soluție... 

— Exact! Şi soluţia este bunica mea Olga, ea poate rezolva 
tot! exclamai victorioasă. 

Mă cântări pentru o clipă cu privirea. 

— Mia... zise dregându-şi vocea, eu ştiu foarte bine că tu 
mă consideri un nătărău, dar să nu crezi că nu mi-am dat seama 
că încerci să mă corupi de când ai intrat! 

— Într-adevăr te credeam mai puţin isteţ. Dar eşti tare! 

Îi ptasai un pumn în umărul enorm. 

— OK, îţi promit că mai încerc să vorbesc cu ea, bine? Nu-ţi 
garantez nimic, dar nu strică să încerc. 

Mama intră chiar atunci în bucătărie, sesiză aerul nostru de 
conspiratori, dar hotărî să ne ignore. 

— Ce ţi-a zis Claire? 

Nu mai puteam să aştept. 

— Că eşti foarte bună, că îţi irosești talentul și că ți-au fixat 
examenul de admitere, răspunse luând farfuriile. 

— $i nu-ţi pare bine? întrebai uşor iritată. 

— Bineînţeles că-mi pare, dar toată situația asta nu mă deter- 
mină decât să mă simt cea mai rea dintre mame! Ce vrei să fac, să 
mă duc mâine la muntele de pietate înainte de a mă opri să jefu- 
iesc o tutungerie? mă întrebă privindu-mă cu un aer provocator. 

Mă uitai la Paul ca să-l incit să spună ceva, dar el doar se 
fâstâcea. 

— Atunci, mamă, ştii ce-ţi zic? Că eşti într-adevăr cea mai 
rea dintre mame! 

— Nu crezi asta! 

— Ba da, cred! 

Si ieşii trântind uşa. 

Mă dusei în cameră ca să-mi potolesc furia. 

Dacă ar fi fost Nina în locul meu, părinţii ei nu i-ar fi înfrânat 
niciodată dorinţele, dar se pare că destinul era mult mai ostil cu 
mine. 

Voiam să-l sun iar pe Patrick, însă ar fi fost prea mult: nu 
mai aveam nicio scuză. 

De învățat nici nu putea fi vorba, nu reușeam să mă concen- 
trez nici când n-aveam la ce să mă gândesc, iar acum, cu tot ce 
se întâmpla, era chiar imposibil. 

Poate aş fi putut să-i trimit un mesaj vag, un mic salut și 
atât. 

Aveam nevoie de ceva pozitiv. 

Mă concentrai, cu inima în gât, la ce cuvinte să-i scriu. 

Puţine, eventual simpatice, şi mai ales demne de un răspuns. 

Încercai de mai multe ori, dar orice scriam mi se părea stupid 
şi forțat. 

Până când îmi dădui seama că tot ce puteam să fac era să fiu 
eu însămi: 

„Sunt neagră de supărare, Pat, mama nu poate să mă trimită 
la Royal Ballet School și eu mă simt mică şi neputincioasă.“ 

Apoi aruncai telefonul pe pat şi mă dusei în baie să mă spăl 
pe dinţi. 

La revenirea în cameră telefonul suna pentru ultima oară. 

Afurisindu-mă singură, luai mobilul şi verificai apelul pier- 
dut. 

Era el. 

EI! 

Eu îi cerusem ajutorul şi el mi-l oferea, timp în care m-am 
dus să mă spăl pe dinți. 

Ce intrigă îngrozitoare! 

Dar acum aveam o scuză bună să-l sun înapoi. 

Simţeam fiori din cap până-n picioare și fluturi în stomac, 
cum mi se întâmpla numai cu el. 

— Alo, Pat, scuză-mă, am pierdut apelul... 

— E totul OK, îmbufnato? Nu te-am auzit niciodată aşa su- 
părată, ce ţi-au făcut? 

„Îmbufnato“... făcu un pas înapoi. 

— Mama nu poate să-mi plătească şcoala și nu știu ce să 
fac, asta-i tot. 

— Ai încercat deja toate mijloacele? 

— Pe cele legale, da. 

— Vrei s-o rog pe mama mea să vorbească cu a ta? 

— Nu, au vorbit deja toţi cu ea şi începe să se enerveze. 

— Întotdeauna există o soluție, Mia, ține minte asta, orice 
s-ar întâmpla caută întotdeauna planul B. 

Pat era incredibil de practic. 

Nu se pierdea niciodată în vorbărie, dacă exista o problemă 
căuta imediat soluţia. 

Înţelegeam de ce îşi alesese cariera militară, reușea să creeze 
atmosferă de echipă, făcându-i pe toți să se simtă importanți, 
fără să-și asume niciodată meritele succeselor sale. 

— Nu există planul B, le-am încercat pe toate, dar nu există! 

— Ai vorbit cu tatăl tău? I-ai expus Elenei posibilitatea de a 
te muta la el? Te-ai gândit la o bursă de studiu? 

— Da, Pat, în afară de tatăl meu care n-are nici măcar o 
cameră în plus, restul a fost deja respins. 

— Mia, nu te descuraja! mă impulsionă. Ştiu că acum te 
simţi ca naiba, dar nu te da bătută, ai înțeles? Niciodată să nu 
te dai bătută. O să mă gândesc și eu la ceva, dar nu vreau să te 
demoralizezi, OK? 

Aveam impresia că-mi ține fața în mâini şi-mi vorbește pri- 
vindu-mă direct în ochi. 

Şi simţeam că mi-e dor de el într-un fel de nedescris, tot ce 
ţinea de el îmi lipsea la nebunie. 

Voiam să-l îmbrățișez, voiam să-l sărut, voiam să fiu cu el. 

Şi izbucnii în plâns. 

Ca o proastă. 

— Mia, scumpo, linişteşte-te. Acum, linişteşte-te! îmi zise 
cu voce încurajatoare. 

Ca și cum m-ar fi mângâiat pe cap. 

— Scuză-mă, Pat, sunt o idioată, o mucoasă idioată. 

— Mia, ești doar obosită şi ai nervii la pământ, atâta tot. Dar 
o să fie totul bine, eu sunt lângă tine, sunt aici, OK? 

Consimţii în tăcere. 

— M-ai auzit, Mia? Eu sunt lângă tine. 

Nu numai că-l auzisem, dar o şi scrisesem deja în caietul 
meu. 

Era mult mai mult decât mă aşteptam să aud şi în același 
timp era tot ceea ce-mi doream să aud. 

Şi pentru seara aceea viitorul meu mai putea să aştepte. 


CAPITOLUL 11 


Nina se așeză în bancă și mă privi cu un aer șovăielnic. 

Ca și cum abia aştepta să-mi spună ceva, dar nu ştia de unde 
să înceapă. 

Stia că vorbisem cu el? Trebuia să-i spun? 

Hotărât că nu. În definitiv, nu eram obligată să-i povestesc 
chiar tot. 

— Mia, începu, trebuie să-ţi spun ceva. 

— Te ascult, îi răspunsei încercând să-mi ascund neliniştea. 

— Eu şi Carl... mmm... 

Înţelesesem foarte bine, dar doream s-o aud din gura ei. 

— Tu şi Carl... ce? 

— Eu şi Carl... suntem împreună, zise cu voce ştearsă. 

Stomacul mi se strânse într-un ghem. 

Voiam să-i arăt bucurie sau înţelegere, chiar și entuziasm, 
dar îmi ieşi un fel de sunet gâtuit. 

Apoi ca să compensez, zisei tot dintr-odată: 

— Bine! Ce frumos, Nina! Ura! 

— Nu minţi, nu eşti bucuroasă! răspunse ea mâhnită. 

— Ba bineînţeles că sunt! îi spusei îmbrăţişând-o cu entuzi- 
asm. Mă bucur pentru tine, e adevărat că e puțin ciudat, dar mă 
bucur cu adevărat şi el e un băiat formidabil. 

— Eşti sigură că nu te deranjează? murmură cu capul pe 
umărul meu. 

— Nu mă deranjează, ţi-am spus, între noi doi oricum nu 
putea să funcţioneze relaţia şi într-adevăr n-a funcţionat. 

— Am binecuvântarea ta? 

— Ai binecuvântarea mea! 

— Jwi? 

— Jur! 

În acel moment intră în clasă profesoara de franceză, singura 
materie care îmi plăcea un pic fiindcă mă ajuta la pronunțarea 
numelui pașilor de dans, şi ora trecu în grabă, mai ales pentru că 
nu făceam altceva decât să mă gândesc la cuvintele magice ale 
lui Patrick: „Eu sunt lângă tine.“ 

Le pronunţase cu aşa o intensitate şi încărcătură încât mai 
făceau să-mi vibreze și acum sufletul. 

Speram că Nina simte același lucru în privinţa lui Carl şi că 
e reciproc. 

După-amiaza ne așteptau repetițiile la sală pentru Mamma 
Mia! şi, aşa cum îi promisesem lui Alex, trebuia să-l învăţ să 
danseze. 

Rar avusesem ocazia să văd pe cineva atât de stângaci. 

Parcă era o marionetă: dacă nu trăgeai de sfori, nu reușea 
să-şi coordoneze piciorul drept cu stângul, şi chiar și atunci când 
mergea avea tendinţa să oscileze într-o parte. 

Chestiunea se arăta mult mai anevoioasă decât mă aştep- 
tam. 
Mi-ar fi fost mie mai uşor să câştig premiul Nobel la mate- 
matică decât lui să se rotească într-un picior. 

În cealaltă parte a sălii, Carl şi Nina se giugiuleau cu nerușinare. 

Nu se putea spune că nu-şi intraseră în rol, dar toate efuziu- 
nile alea erau supărătoare. 

Sau, mai bine zis, erau pentru mine. 

Și, ori de câte ori îi priveam, îl surprindeam pe Carl uitân- 
du-se în direcţia mea. 

O coincidență cu adevărat extraordinară! 

Alex, în ciuda bunăvoinţei, greşea în continuare tempo-ul, se 
enerva şi mă enerva şi pe mine, așa că hotărâi să mergem afară. 

Teșirăm din sală şi ne îndreptarăm spre parc. 

Călcam pe imensul covor galben-brun de frunze uscate care 
fâșâiau sub picioarele noastre. Era o toamnă deosebit de aspră și 
mohorâtă, iar copacii cu braţele lor osoase se profilau deasupra 
noastră cu un aer trist. 

Ne așezarăm pe două leagăne. 

— Sunt groaznic, sunt cel mai nepriceput din toată școala! 
zise supărat. 

— Alex, îţi voi răspunde cu un proverb african care zice: 
„Dacă ştii să vorbeşti, ştii să şi cânţi, dacă ştii să mergi, ştii să 
şi dansezi.“ 

— Nu mai sunt sigur nici dacă ştiu să merg. 

— Într-adevăr, se poate și mai bine, dar putem să lucrăm la 
asta, răspunsei încercând să mă conving şi pe mine. 

— E frustrant, la matematică nu am rivali și la dans sunt 
ultimul din coadă. 

— Da, dar gândește-te cum ar fi fost dacă erai primul și la 
dans! N-ai fi avut nici măcar un prieten! zisei balansându-mă 
înainte şi înapoi. 

— Cum reuşești să dansezi așa de bine, Mia? 

— Eu? Simplu, sunt varză la matematică! 

Râse. 

— Problema e că tu gândeşti prea mult, Alex, zisei legănân- 
du-mă în continuare, stai și numeri pașii în loc să te relaxezi şi 
să laşi muzica să te ghideze. 

— Pare uşor... 

— Si chiar aşa e, poate că tocmai de-aia nu reușești! Tie îţi 
plac lucrurile complicate, îţi place să gândești, să calculezi şi să 
găseşti soluţii, dar aici nu e absolut nimic de rezolvat, din cauza 
asta te încurci! 

Încetinii şi coborâi din leagăn printr-o săritură. 

— Dă-te jos! îi ordonai. 

Ne aşezarăm unul în fața celuilalt şi îl luai de mâini. 

— Acum închide ochii şi respiră profund... încă o dată... şi 
încă o dată... 

Când se relaxă începui să cânt: „If you change your mind... 
Pm the first in line...“ 

Zâmbi şi se făcu roşu la față. 

— Nu, Mia, te rog, mi-e ruşine! 

— Sunt profesoara ta şi îţi ordon să nu-ţi fie ruşine! Hai, de 
la început, cântă odată cu mine... 

— Ifyou change your mind... I’m the first in line... 

— Honey I'm still free... 

— Take a chance on me... 

Începui să-i ghidez pașii. 

— Ifyou need me let me know... 

— „Gonna be around... 
Se mişca! Ca un urs dresat, dar se mişca, fără să se gândeas- 
că şi fără să-şi privească picioarele. 
— lfyou've got no place to go... 
— lfyou're feeling down... 
— Mia, dansez... 
— Alex, dansezi grozav! 
— Ifyou're all alone... 
— .. When the pretty birds have flown... 
— Honey I'm still free... 
— ... Take a chance on me. 
— Bravo! 
Îmi aruncai braţele în jurul gâtului lui, mă ridică ca pe un 
fulg şi mă învârti fără să se oprească din cântat. 
— Gonna do my very best and it ain’t no lie... 
— Ifyou put me to the test, if you let me try! 
— Ai văzut ce simplu e? 
— Mia Foster, eşti un geniu dat naibii! 
— Aşteaptă să zici asta după ce vei fi încercat inutil să-mi 
explici ecuaţiile! 
— Va fi obiectivul meu pentru următoarea lună, dacă n-o să 
reuşesc, o să dansez în locul tău la spectacol! 
— Ai grijă, dacă pierzi, trebuie să te îmbraci cu un tutu 
roz! 
— O să se asorteze de minune cu părul meu! 
Intrarăm înapoi în sală. 
Alex avea un aer mult mai curajos decât înainte, mergea cu 
capul sus şi se duse la colegii lui ca să repete numărul. 
Mă aşezai lângă Nina şi Carl să mă uit la ei. 
Lui Alex nu-i mai era frică, greşea şi o lua de la capăt cân- 
tând cât îl ţinea gura şi distrându-se ca un nebun. 
Nina se întoerse spre mine uluită și mă întrebă: 
— Ce i-ai făcut? 
Ridicai din umeri. 
— l-o fi dat speranţe deşarte! șușoti Carl răutăcios. 


Dacă la şcoală repetițiile nu merseseră prea rău, cele cu 
Claire au fost un adevărat dezastru. 

Era cu capsa pusă din cauza discuţiei cu mama, și, în conse- 
cință, totul se dusese de râpă. 

În plus, faptul că acceptasem să am un solo la școală, furând 
din timpul repetiţiilor pentru admitere, o înfuria la culme. 

În timp ce mă încălzeam la bară, îmi repeta că am fost su- 
perficială şi că nu-mi dădeam seama, că nici mama nu-şi dădea 
seama şi că ea nu avea timp de pierdut. 

— Tu crezi că eu mă distrez să petrec ore în şir antrenân- 
du-te? Dacă ai chef de joacă, ăsta nu e locul potrivit: aici se 
munceşte şi nu se dansează pe Abba! Dacă tu crezi că eşti aşa de 
bună încât să-ţi permiţi luxul de a sacrifica ore de studiu pentru 
o demonstraţie, n-ai decât, dar să nu vii la mine să plângi după 
aia! 

Încercam s-o ignor, dar atitudinea ei mă enerva: de parcă 
era vina mea, de parcă nu-mi doream îndeajuns să trec cu bine 
admiterea. 

Dacă mă legam cu lanţuri în faţă la Royal Ballet, ar fi schim- 
bat ceva? 

În momentul în care mă lovi peste pulpa care mă durea, în 
timpul unui grand battement, îmi pierdui definitiv răbdarea. 

— Claire, termină! izbucnii. 

Mă privi surprinsă. 

Era prima oară când mă răzvrăteam la lecţie. 

— Trăiesc un infern de când mama s-a împotrivit ideii de 
a mă duce la şcoala de balet, iar tu, în loc să fii de partea mea, 
complici lucrurile! Crezi că eu nu-mi doresc cu adevărat să reu- 
șesc? Că nu plâng în fiecare noapte pentru că nu găsesc soluţii? 
Şi tu ce-mi spui? Că sunt o îngâmfată pentru că la şcoală trebuie 
să fac un dans de trei minute pe care mi l-a impus directoarea? 
Cine te crezi? Pavlova, numai pentru că ai dansat la New York 
înainte de război? Eşti doar o... nu voiam s-o spun, jur că nu 
voiam, dar eram atât de rănită, supărată şi mânioasă, că vomitai 
cuvântul blestemat din șase sunete. 

Mă întorsei şi alergai să-mi iau lucrurile lăsate pe jos într-un 
colț, părăsind sala fără să mă uit înapoi de ruşine că spusesem 
un lucru atât de urât şi de crud şi pe care acum nu-l mai puteam 
retrage. 


178 


leşind mă intersectai cu tânărul Chester. 

— Ticălos mic! îi şuierai printre dinți în timp ce mă îndrep- 
tam cu pași mari spre ieşire. 

Acasă mă așteptau alte discuții. 

Nu mai suportam, începeam să-mi doresc apatia tatălui 
meu. 

De data aceasta protagoniștii erau mama şi Paul, inevitabil 
nervoși, tot din cauza mea. 

Acum ea era supărată pe el pentru că îmi luase apărarea. 

O auzii urlând de dincolo de ușă: 

— Mâine o să mă întrebe până și brutarul „Dumneavoastră 
sunteţi ticăloasa care nu vrea ca fiica ei să devină balerină?“. 

Eram pe punctul de a băga cheia în yală când îmi sună 
mobilul. 

Era Alex. 

— Bună, Mia, sunt cu Nina și Carl şi ei se întreabă dacă, 
eventual, ai vrea să petreci weekend-ul următor la Nina acasă, 
la Bath. 

O auzii pe Nina râzând în fundal. 

— De ce nu mă întreabă ea? 

— Pentru că zice că n-o să vrei. 

—  Întocmai, nu vreau! răspunsei sec. 

Ce intenționau să facă ăia doi acum? Încercau să ne 
combine? 

Mania asta de a te combina neapărat începea să devină 
enervantă. 

— Dă-mi-o la telefon! poruncii. 

Nina luă telefonul. 

— Scuză-mă, a fost ideea mea. 

— E o idee prostească! 

— Ai dreptate, dar aș vrea să vii, mama nu mă lasă să merg 
singură cu Carl şi ne-am distra toţi patru. 

— Scuză-mă, Nina, poate n-am înţeles eu bine, ne inviţi și 
pe noi doi doar pentru că ai tăi nu te lasă să te duci singură cu 
Carl? Ai putea avea măcar bunul simţ să n-o spui... 

— Nu, nu, nu! Nu e aşa, Mia, n-am explicat eu cum trebu- 
ie. Nu te-aș fi invitat pentru că n-ar fi avut sens să mergem noi 

trei și nu vreau să te simţi stânjenită din cauza lui Carl, dar eşti 
singura mea scăpare pentru a putea petrece singuri un sfârşit de 
săptămână... Stii că-ţi spun întotdeauna adevărul, așa că m-am 
gândit că, dacă tot te înţelegi bine cu Alex, am fi putut să mer- 
gem cu toţii, fără intenţii ascunse sau altceva. 

Nu știam ce să răspund. 

— Te rog, insistă, îţi aduci aminte ce ne mai distram când 
eram mici? 

— Îmi amintesc că ne plictiseam de moarte, că părinţii noș- 
tri erau toată ziua la băi, iar noi ne petreceam zilele acasă la tine 
prefăcându-ne că suntem prizonierele castelului! Nu ne-am dis- 
trat niciodată, Nina, uram să mergem la Bath și tu ştii bine! 

— Dar acum e altceva, suntem mari, o să stăm cu toții, o să 
fie distractiv! 

— Nina, tu nu vrei decât să-ţi petreci noaptea cu Carl şi nu 
ai nevoie de mine pentru asta! 

Mă punea în dificultate. 

N-aveam niciun chef să petrec un sfârşit de săptămână cu 
Carl, care nu pierdea nicio ocazie să-mi trimită săgeți otrăvite. 

Desigur, dacă ar fi fost Patrick, situaţia ar fi fost alta, dar nu 
era cazul. 

— Mia, serios, nu vrei? mă întrebă cu o voce dezamăpită 
și tristă, de parcă nu aş mai fi rănit în ziua aceea deja destule 
persoane. 

— Nina... offf... bine. 

— Yeees! îmi urlă în ureche. Eşti minunată, te iubesc, Mia, 
voi face orice pentru tine, orice, cere-mi orice vrei! 

La momentul potrivit, îmi spusei. 

— Acum dă-mi-l înapoi pe Alex. 

— Bineînţeles! Orice vrei tu! 

— Hei, Alex, să nu-ţi intre în cap cine ştie ce idei ciudate, 
vin cu voi numai ca să-i fac Ninei o bucurie şi nu vreau să-mi 
pară rău, ai înţeles? 

— D-da! se bâlbâi el. 

— Bine! Asta e tot ce voiam să ştiu. Ne vedem la școală. 

Închisei şi intrai în casă. 

— Taci, a ajuns! auzii deodată. 

— Brutarul zice că eşti o ticăloasă pentru că preferi să mă 
droghez în loc să devin balerină! îi zisei mamei încercând să mai 
destind spiritele. 

Paul apăru în prag arătându-mi palmele mâinilor în semn de 
capitulare. 

Dădui din cap dezamăgită şi o luai pe scări spre camera 
mea. 

— Apropo, adăugai în timp ce urcam, sâmbătă mă duc la 
Bath cu Nina, Carl şi un băiat pe care nu-l cunoşti, și nu poți 
să-mi spui „nu“ pentru că nu mă laşi la Royal! 

— la ascultă aici, domnişoară! făcu mama ivindu-se în 
ușa bucătăriei cu degetul ridicat, căutându-şi cuvintele, dar se 
împotmoli. 

Acum nu mai putea să-mi interzică nimic. 

Dar pe mine nu mă interesau celelalte lucruri. 

Aveam de făcut o grămadă de teme, printre care şi trei eseuri 
foarte importante pentru admiterea la examenul final şi habar 
n-aveam de unde să încep. 

Ca să intru la Royal trebuia să aleg materii artistice cum ar fi 
muzica, istoria dansului sau a teatrului, iar dacă voiam să intru 
la o şcoală tehnică, cum dorea mama, trebuia să aleg matematică 
sau fizică, drept sau științe şi simplul gând îmi provoca greață. 

Pe mama aș fi făcut-o să creadă că mi-am ales materii reale, 
dar de fapt eu m-aș fi pregătit pentru cele artistice. 

Nu aveam de gând să mă dau bătută, pur și simplu nu 
puteam... 

Era nebunie curată, dar nu mă mai simţisem niciodată atât de 
lucidă şi stăpână pe acţiunile mele ca în momentul ăla. 

Speram că într-o zi aș fi râs de asta, dând un interviu re- 
vistei Dance today în cabina mea, dar pentru moment era cel 
mai riscant şi mai absurd lucru pe care mă hotărâsem să-l fac 
vreodată. 

Trebuia să mă pun serios pe treabă, trebuia să iau examenele. 

Problema era că mintea şi inima îmi erau cu totul în altă 
parte. 

Mă apucai să lucrez la calculator: un PC vechi care îi aparţi- 
nuse tatălui meu, lent şi cu tastele care abia se ţineau, și începui 
să scriu un eseu despre Shakespeare. 

Cam după o oră cineva bătu la ușa mea. 

Era Paul. 

Era prima oară când intra în camera mea, dar apreciai tenta- 
tiva de apropiere în ciuda faptului că nu-i făcusem viața ușoară. 

— Deranjez? întrebă. 

— Nu, intră, oricum ştiu deja ce vrei să-mi spui, răspunsei 
fără să-mi ridic capul. 

— Mama ta e tare încăpățânată, spuse luând loc pe un colț 
al scaunului inundat de haine. 

— Ştiu. 

— Acum crede că-ţi iau apărarea și nu mai vrea să vorbeas- 
că cu mine. 

— Oh, o să vezi, o să dureze săptămâni întregi, nu are egal 
la asta. 

— Serios? întrebă alarmat. 

— Cum să nu, odată n-a vorbit cu mine aproape o lună, co- 
municam prin bileţele. 

— Şi când a încetat? 

— Când i-am dat dreptate şi ea mi-a răspuns: „Ai avut ne- 
voie de ceva timp!“ 

— Și avea dreptate? 

— Nu, dar nu mai rezistam să vorbesc numai cu câinele. 

Paul căzu pe gânduri. 

— Oh, dar nu te îngrijora, adăugai, în rest e minunată! În 
afară de viciul ăla mic al ei... 

Mimai gestul cu cotul ridicat. 

— Bea? 

— Da, dar numai rachiu şi n-o mai face așa des, din când în 
când îl ascunde în sticla de șampon... 

— Dar... nu mi-a zis nimic, răspunse dezorientat. 

Dumnezeule, ce mă mai distram! 

— Şi câteodată fură, dar numai din supermarketuri... de 
când a petrecut trei nopți în mall-ul din Leicester se ţine departe 
de parfumerii. 

Paul era şocat, mă privea buimăcit cu o mână pe frunte. 

Izbucnii în râs. 

— Paul, uită-te la tine! Chiar nu te prinzi niciodată când 
cineva glumeşte?! 

Aruncai în el cu o jucărie de pluş care-l nimeri direct în 
față. 

— E... e o glumă? repetă încă nesigur. 

— Nu, de fapt se'află în arest la domiciliu pentru că l-a ucis 
pe tatăl meu cu un os din şuncă şi a făcut săpun din el. 

Faţa lui exprima ceva greu de descris în cuvinte, în timp ce 
eu mă tăvăleam de râs ţinându-mă de burtă. 

— Paul, ascultă-mă, dacă vrei să devenim prieteni, trebuie 
să începi să înţelegi când glumesc, OK? Mama mea e cel mai 
frumos lucru care ţi se putea întâmpla, să-ţi intre bine-n cap, şi 
acum nu glumesc! 

— Ufff... tu eşti nebună, să nu-mi mai faci niciodată o glu- 
mă de genul ăsta! 

— Oh, ba da, ai devenit ţinta mea preferată! 

Zâmbi, după care se întunecă. 

— Îmi pare tare rău, Mia, aș fi vrut să te pot ajuta. 

— Nu te îngrijora, ştiam că n-o să reuşești, dar îţi mulţu- 
mesc că ai încercat. 

— Nu sunt prea iscusit în a convinge lumea, sunt un orator 
groaznic, de-aia acum și fosta mea soție mă lasă fără casă și fără 
jumătate din salariu. 

— Isuse, e îngrozitor, ce i-ai făcut? 

— Nimic, răspunse neconsolat. 

— Nimic?... Ciripeşte! Ai înşelat-o cu prietena ei cea mai 
bună? 

— Nu, nu, ea m-a înşelat cu prietenul meu cel mai bun! 

— Ce dezastru, Paul! Și n-ai părăsit-o? 

— Fetele erau mici şi nu voiam să le pierd, aşa că am su- 
portat răbdător toți anii ăştia, dar acum sunt destul de mari ca 
să înţeleagă... 

— Si înţeleg? 

— Nu prea, pentru că stau cu mama lor şi nu vor să îmi vor- 
bească, mă consideră un monstru. 

— Mie îmi pari mai degrabă un uriaș blând decât un mon- 
stru, ai aerul cuiva care n-ar face rău nici unei muşte. 

— Aşa se pare, sunt neîndemânatic și când trebuie să zic 
ceva important mă blochez şi-i las pe alţii să vorbească în locul 
meu, fosta mea soţie se pricepe de minune să mă facă să par un 
imbecil. 

Nu era chiar aşa de greu, mă gândii, dar începea să mă îndu- 
ioșeze tare mult. 

— Ce meserie are soţia ta? 

— E avocat... 

— Hahahahahaha! Bună glumă Paul! Înveţi repede! 

— Nu, nu e o glumă, e avocat de divorțuri. 

— Atunci, Paul, şi tu ţi-o cauţi! Cum ţi-a trecut prin cap 
să-ţi iei de nevastă o avocată? 

—  Învăţam la același liceu, apoi ne-am întâlnit după mulţi 
ani la Boboli, unde sunt bucătar, și îi plăcea așa de mult, că în- 
cepuse să aducă clienţi, venea aproape în fiecare zi şi de fiecare 
dată mă umplea de complimente, zicea că pastele mele carbo- 
nara sunt cele mai bune, până când m-a invitat în oraș... nu ştiu, 
cred că numai ea a făcut tot, dar n-ar trebui să vorbesc cu tine 
despre lucrurile astea... cred. 

— Am auzit altele şi mai şi. Dar din curiozitate: atunci când 
ai scos-o pe mama în oraş ca s-o părăseșşti, ai invitat-o la resta- 
urantul său? 

— Măcar de-ar fi al meu! Era locul cel mai puţin romantic 
cu putință, ţinând cont de ce trebuia să-i spun. A fost cea mai 
urâtă seară din viața mea. 

— -Şi ea se aştepta să-i dai un inel de logodnă. 

— Am fost de-a dreptul un cretin... 

— Mama a suferit îngrozitor... iar eu am crezut că eşti un 
ticălos veritabil, zisei ca să mai întorc puţin cuțitul în rană. 

— Nu-mi aminti, te rog, în toată viața mea nu mai făcusem 
pe nimeni să plângă niciodată, şi dacă mă gândesc la cât am 
făcut-o să sufere... 

Dădu din cap sincer îndurerat, gârbovit ca un copil rătăcit, 
neîncrezător în consecinţele propriilor acţiuni. 

— O iubesc atât de mult pe mama ta... zise clătinându-și 
capul. 

Aproape că îmi veni să-l îmbrățişez şi, pentru prima oară, 
înţelesei de ce îl alesese mama: un om simplu, puţin caraghios 
și stângaci, dar îndrăgostit și amabil. 

Iar cu ajutorul meu, nu aveam nicio îndoială, s-ar fi deşteptat. 

Odată ieşit din cameră, atenţia mea se îndreptă de la 
Shakespeare la caietul dedicat lui Patrick. 

Recitii transcrierea conversaţiilor noastre, reamintindu-mi 
sunetul vocii şi al râsului lui și mă simții inundată de emoție și 
de dorinţa de a-l strânge în braţe ca în seara în care mă salvase. 

Dacă până azi fantezia mea se limitase la o plimbare mână 
în mână, acum începusem să-mi imaginez lucruri deloc inocente 
cu noi doi. 

Mă gândeam la mirosul pielii lui lipită de a mea, la mâinile 
lui de-a lungul spatelui meu, la buzele lui care-mi mângâiau sâ- 
nii şi degetele lui care-mi explorau corpul. 

ÎI doream atât de mult încât mă simţeam rău. 

Nu credeam să existe o pasiune atât de intensă, încât să se- 
mene cu durerea. 

Dorul de el îmi tăia respiraţia şi nu ştiam cum aș fi reuşit să 
suport acea frustrare care, din câte ştiam, ar fi putut să dureze 
toată viaţa. 

Eram ca o fană îndrăgostită de cântărețul preferat și care vor- 
beşte cu posterul şi îi scrie e-mail-uri lungi convinsă că îi răs- 
punde el în persoană, şi nu un asistent de nouăzeci de ani. 

Ce pacoste şi dragostea asta! 

Deocamdată trebuia însă să mă ocup de chestiunea cu 
Claire. 

Acum, că furia se potolise, mă simţeam vinovată pentru ceea 
ce-i spusesem. 

Mă furişai din cameră să iau telefonul, n-aş fi vrut să vor- 
besc cu mama, avusesem deja parte de prea multe emoţii în ziua 
asta. 

Coborâi scările în tăcere şi, ajungând în dreptul sufrageriei, 
îi văzui pe ea şi Paul îmbrăţişaţi pe canapea cu capetele sprijini- 
te unul de altul, înconjurați de lumina albăstruie de la televizor. 

El avea braţul după umerii ei şi îi mângâia părul, iar ea se 
lăsa dezmierdată. 

M-am simțit fericită pentru ea. 

În sfârșit, găsise un pic de pace, pe cineva care o proteja și o 
punea pe un piedestal, aşa cum merita. 

Îmi încălzii un pahar de lapte în cuptorul cu microunde și 
urcai în cameră să dau telefon. 

Răspunse la al treilea țârâit cu vocea un pic îngroșată. 

Ori adonmise, ori băuse prea mult. 

— Claire... sunt Mia. 

Nu răspunse. 

— Voiam să-mi cer iertare pentru ce ţi-am spus mai devreme. 

Tot niciun răspuns. 

Îmi închipuiam că n-o să fie uşor să-i obţin iertarea. 

— Am fost impulsivă şi prost-crescută, trec printr-o perioa- 
dă de stres şi am reacţionat în mod agresiv. Nu am crezut niciun 
singur cuvânt din ce ţi-am zis. 

Auzii trosnind tutunul țigării, apoi expulzarea fumului. 

După o altă lungă pauză de efect, în sfârșit răspunse: 

— Mia, din momentul ăsta nu mă mai considera profesoara 
ta. 

Vocea ei calmă şi tăioasă fu ca o spintecătură în întuneric. 

Nu mă gândisem la o astfel de eventualitate. 

— Claire, nu poţi vorbi serios! Îți cer iertare din adâncul 
inimii, nu știu ce altceva să fac. Aş vrea să dau timpul înapoi şi 
să şterg tot, dar nu pot, mă ierţi? 

— Nu, Mia, ia-o ca pe o lecţie de viață. Vei învăţa să chib- 
zuieşti înainte de a vorbi și să respecţi un adult cu mai multă ex- 
perienţă ca tine. Nu cred că nu ai crezut în ce mi-ai spus, tu chiar 
mă consideri o babă patetică şi frustrată care n-are altceva mai 
bun de făcut decât să predea balet tinerelor îngâmfate ca tine. Şi 
poate că ai dreptate. Ba nu, sigur ai dreptate pentru că da, aș fi 
vrut să dansez toată viaţa, şi nu, nu voiam să sfârșesc așa, dar 
ceea ce fac, fac bine şi în viața mea n-am luat lecţii de la cineva 
pentru care nu am avut stimă, aşa că nu vreau în niciun fel să 
fiu profesoara cuiva care crede că-mi face o favoare venind la 
lecţiile mele! Leicester e plin de profesori mult mai tineri şi mai 

calificaţi decât mine, ca să nu mai vorbim de Londra, unde îţi 
doresc să te duci să studiezi, dar ajunse aici, nu mai e problema 
mea, aşadar îţi urez mult noroc! 

Si îmi închise. 

Simţii cum mă năpădește frica. 

— Nu, nu, stai! strigai. 

O sunai înapoi, dar nu îmi mai răspunse. 

Singurul meu aliat adevărat mă lăsase baltă şi acum îmi ve- 
deam visul spulberându-se. 

Lacrimi mari începură să-mi curgă pe obraji îmbibându-mi 
bluza. 

Eram singură și disperată și nu puteam să cer sfatul nimănui. 

Trebuia neapărat să mă împac cu Claire, era cartea mea 
de vizită, cea care îmi cunoştea limitele și punctele de forță, 
care mă învățase tot ce ştiam și, în ciuda limbii mele ascuţite, o 
respectam. 

Nu putea să mă abandoneze aşa. Dacă voia să-mi dea o lec- 
tie, jur că o înţelesesem. 

Credeam că pot face totul de una singură și de fapt aveam 
nevoie de tot sprijinul posibil. 

Mă concentrasem pe problema finanţării, dar fără un protector 
care să mă susțină, cum aş fi putut să trec cu bine admiterea? 

Fusesem o proastă şi fără Claire nu aveam nicio șansă. 


A doua zi după-amiază m-am prezentat oricum la lecţie, dar 
spre marea mea surpriză şi iritare am văzut că locul meu fusese 
deja ocupat. 

Micul Chester stătea ţeapăn în mijlocul sălii cu tricoul lui 
alb, colanţii negri şi un enorm zâmbet linguşitor întipărit pe față, 
în timp ce executa sărituri şi piruete ca un câine dresat. 

Îl detestam și nu puteam să zic nimic, decât să înghit umilin- 
ţa în tăcere cu cenușă în cap. 

Intrai şi mă așezai într-un colț cu un bolovan în locul sto- 
macului, în timp ce Claire lăuda micul şarpe cu „Bravo mon 
enfant... tu o să ajungi departe“. 

Ca un călugăr tibetan încercam să rămân calmă la suprafață, 
în timp ce îmi imaginam că-l folosesc pe Chester ca pe o bâtă 
cu ținte. 

Așşteptai răbdătoare sfârşitul lecţiei şi, după ce păianjenul îşi 
luă rămas-bun, încercai s-o iau deoparte înainte să sosească fe- 
tele de la cursul seral. 

Dar Claire se prefăcu că nu exist pentru ea şi, deodată, simţii 
umilința cumplită de a nu mai fi favorita, cea pe care toţi o pri- 
vesc cu admiraţie şi invidie. 

Acum eram o repudiată care trebuia să cerşească fiecare fă- 
râmă de atenţie. 

— Claire, te rog vorbeşte-mi! o implorai urmărind-o cum 
pregătea CD-urile. Ne cunoaştem dintotdeauna, eşti ca o a doua 
mea mamă, m-ai văzut crescând, nu poţi să mă abandonezi așa! 

— Nu sunt mama ta Mia, nu am obligații în privinţa ta, răs- 
punse sec. 

— Știu că nu ai, dar nu poţi să ştergi cu buretele relația noas- 
tră şi munca pe care am depus-o în toţi anii ăştia! Nu înseamnă 
nimic pentru tine? 

— N-am spus că nu regret să te pierd, răspunse privindu-mă 
în ochi, dar dezamăgirea pe care mi-ai produs-o a fost prea mare 
și nu mai vreau să continui cu tine. Toate lucrurile se termină 
mai devreme sau mai târziu, nimeni nu ştie asta mai bine ca 
mine, şi probabil că a sosit momentul. 

Şi se apucă iar să-şi aranjeze CD-urile. 

— Ba nu, nu a sosit momentul Claire, îi zisei apucând-o de 
umeri, nu poți să te descotoroseşti așa de mine, ca de un pachet, 
numai pentru că am zis o prostie! Claire, te rog, nu mă lăsa singură, 
nu renunța să mă antrenezi, nu vreau pe nimeni altcineva, te rog și 
în genunchi dacă e nevoie, iartă-mă! O îmbrățişai cu putere. 

— Uşor, ușor... mă bătu încet pe spate, allez... nu face aşa... 

— Nu mă abandona, Claire, eşti singura care crede cu ade- 
vărat în mine... 

— Hai, uşor... zise, acum liniştește-te. 

Între timp elevele cursului următor intraseră deja în sală şi 
urmăreau curioase scena. 

— Vedeţi, fetelor? interveni Claire luându-mă de mână și 
arătându-mă ca pe un trofeu. Asta se întâmplă când deveniți 

îngâmfate şi credeţi că nu mai aveţi nimic de învăţat de la profe- 
soara voastră. Tineţi minte să nu vă comportaţi niciodată aşa! 

Ce lașă! 

Fetele încuviinţară privindu-mă cu un dispreţ aparte. 

Noroc că micul Chester plecase deja. 

Apoi îmi spuse să-mi dau jos poantele, să-mi pun demi-poan- 
tele și să mă duc la bară să fac exerciţiile împreună cu celelalte. 

Încercai să protestez, dar nu eram în postura să negociez: 
avea dreptate şi trebuia să fiu pedepsită în mod exemplar. 

Intenţiona să mă facă să regret că o făcuse „ratată“ pedep- 
sindu-mă atât de aspru, încât să am ce povesti şi nepoților! 

Pe toată durata lecţiei nu făcu decât să mă ocărască și să mă 
critice cu voce tare. 

Nu o corectă pe niciuna dintre grăsanele alea incapabile şi 
smiorcăite, ci se concentră exclusiv pe grand plic-urile mele, care 
nu erau destul de deschise, pe releve-urile mele, care nu erau des- 
tul de înalte şi pe rendu-urile mele, care nu erau destul de întinse. 

Mă obligă să repet exerciţiul de atât de multe ori încât pulpe- 
le începură să-mi ia foc și mi se puseră cârcei, însă eu continuai 
stoică şi impasibilă să susţin poziţia ca şi cum toată viaţa mea 
era în joc, cu transpiraţia şiroaie, fără să crâcnesc. 


Odată lecţia terminată, mă îndreptai spre ieşire încercând să 
nu șchiopătez ca să nu-mi arăt durerea fizică și, mai ales, pe cea 
psihică, dar Claire mă chemă înapoi şi, cu o lucire sfidătoare în 
ochi, zise: 

— Pune-ţi pantofii de balet, acum începem! 

Fu cea mai grea lecţie din viața mea. 

Mă puse să repet variaţiunea pentru admitere până când 
picioarele începură efectiv să-mi sângereze, obligându-mă să 
repet săriturile şi piruetele până la epuizare, continuând să mă 
lovească cu băţul peste picioare până văzu lacrimi curgându-mi 
pe obraji. 

Atunci se opri, declară încheiată ora şi îmi aruncă un 
prosop. 

Mă nimicise, dar îmi învățasem lecţia. 


189 


Fusesem arogantă peste orice limită şi, deși Claire mă exas- 
perase, unele lucruri nu se spun niciodată, nici măcar la o cri- 
ză de nervi, fiindcă pot răni şi compromite pentru totdeauna o 
relație. 

Umilinţa pe care mi-o aplicase ardea încă puternic, dar îi 
eram recunoscătoare că nu mă abandonase şi simţeam că-mi va 
fi de folos în viitor. 

— Dacă ți s-a părut greu în seara asta, află că nu e nimic în 
comparaţie cu repetițiile pe care o să le faci înainte de un spec- 
tacol. Atunci antrenamentul se prelungește până noaptea târziu, 
până când totul e perfect, cu ciclu, cu unghii încarnate și cârcei, 
și nimeni nu se plânge, pentru că afară e o coadă de doritori care 
nu așteaptă altceva decât să se elibereze un loc și să se năpus- 
tească asupra lui ca vulturii. 

Încuviinţai umil ştergându-mi fruntea. 

— Ai fost foarte sârguincioasă în seara asta, dar trebuie să 
înveți să asculți cu atenţie corectările și să nu faci mereu numai 
după capul tău, altfel nimeni n-o să vrea să lucreze cu tine. O să 
poţi face pe capricioasa când vei fi prim-balerină, atunci nimeni 
n-o să îndrăznească să te contrazică, însă până ajungi acolo, fe- 
tita mea, taci și ascultă. 

— Da, Claire. 

— Da, doamna Claire, răspunse ca să stabilească rangurile. 


Odată ajunsă acasă, cu picioarele cufundate într-un lighean 
cu apă caldă şi un iaurt în mână, hotărâi că meritam o convorbire 
cu Patrick. 

— Alo, Pat? 

— Hei, Mia, ce bucurie să te aud, ce faci? 

Deodată, durerea picioarelor dispăru ca şi cum vocea lui re- 
ușea să aline orice suferință. 

— Nemaipomenit... minţii cu nerușinare. 

Îmi dădeam seama că nu am niciun motiv să-l sun, în afară de 
îndrăgostirea mea colosală şi trebuia să inventez pe loc o scuză. 

— „Voiam să te pun la curent cu ultimele noutăți... 

— Chiar te-aş fi sunat şi eu, eram îngrijorat după discuţia 
de-aseară. 

Îngrijorat pentru mine?! M-ar fi sunat el?! 

— Păi... Să zicem că toată lumea încearcă s-o convingă pe 
mama să mă înscrie la Royal Ballet School, până şi poştașul și 
lăptarul! Dar ea este de neclintit! 

Râse. 

— Aş zice că e un bun început! Extenuarea adversarului prin 
oboseală e o tactică excelentă. Dacă vrei, pot să-ţi sugerez și alte 
tactici pe care le folosim în caz de atac, dar sunt sigur că ea va 
ceda cu mult înainte de a ajunge la tortura psihologică! 

— Nu o cunoşti. 

— Ba cum să n-o cunosc, Elena este cea mai dulce şi mai 
înţelegătoare mamă. Când eram mic m-a apărat de nu știu câte 
ori când spărgeam câte o fereastră sau o glastră cu mingea! 

— E un înger cu toată lumea, în afară de mine, pe cât se pare! 

— Când mă întorc, vorbesc eu cu ea, mi se spune că am pu- 
tere de convingere, mereu sunt trimis să susţin cauzele disperate 
ale colegilor mei pedepsiți! 

— Şi izbuteşti? 

— Mmm... nu mereu, dar încerc şi dacă o fac pentru necu- 
noscuţi, cum să n-o fac pentru tine. 

În timp ce vorbeam transcriam cu fidelitate tot ce zicea și, 
pierdută în gânduri, îmi scăpă: 

— Abia aştept să te întorci. 

Urmă o clipă de tăcere. 

ÎL pusesem în încurcătură. 

— „Vreau să spun, ca să vorbeşti cu mama, evident, încer- 
cai să remediez. 

— Şi eu abia aştept să mă întorc, zise în mod surprinzător. 


CAPITOLUL 12 


— Stai liniştită mamă, te sun imediat cum ajung! îi strigai 
de la fereastra din spate a maşinii salutând-o cu mâna. 

De data asta aș fi preferat să rămân acasă să fac curăţenie. 

Eram într-o dispoziţie mai neagră ca de obicei: nu voiam să 
mă duc la Bath, fiind din ce în ce mai convinsă că acceptarea 
invitaţiei fusese o idee cât se putea de proastă. Nina era însă așa 
de fericită, pe când eu mă simţeam vinovată că nu îi povestisem 
nimic despre convorbirile cu Patrick. Prietenia, la fel ca dragos- 
tea, presupune indiscutabil o grămadă de compromisuri. 

Carl conducea în tăcere, ca și cum n-ar fi aşteptat decât o 
mișcare de-a mea ca să poată spune ceva dezagreabil. 

Nina, în schimb, vorbea și râdea fără încetare. 

Era întruchiparea veseliei, o explozie insuportabilă de entu- 
ziasm şi optimism. 

Dacă n-ar fi fost prietena mea cea mai bună, aș fi aruncat-o 
din maşină. 

Și eu voiam să aflu cum e să trăieşti starea aceea de graţie 
tipică unei iubiri împărtășite, dar ca de obicei eram doar martoră 
la ceva ce părea că nu mi se va întâmpla niciodată și toată agi- 
taţia aia mă enerva. 

Alex încerca să mă facă să mă simt în largul meu oferin- 
du-mi biscuiţi, dar era ca şi cum ar fi intenţionat să domolească 
un pitbull. 

Urma să stăm închişi în maşină cel puţin trei ore, când tot 
ce-mi doream era să-mi pun iPod-ul în urechi și să dorm. 

— Aşadar, Mia, zise Carl, ce-ai hotărât să faci cu viitorul 
tău? 

— Tu ce mă sfătuieşti? 

— Păi, dacă nu devii prim-balerină, ai putea să dansezi la 
aniversările surpriză, să ieși din câte-un tort şi să cânți Mulți ani 
trăiască. 

— Da, bună idee, o să ţin minte, îi răspunsei luptându-mă cu 
dorința de a-l strangula. 

— Sau ai putea să fii mim în piață, eventual travestită în 
statuie la Covent Garden, se câştigă bine şi ai fi și aproape de 
Royal Opera House, sau îmblânzitoare de șerpi, ai fi perfectă... 
insistă, creând o stânjeneală evidentă. Sau... 

— Sau ai putea să-ți închizi pliscul şi s-o laşi în pace! inter- 
veni Alex. 

— Dar ea ştie că glumesc, nu-i aşa, Mia? Doar nu te superi, 
nu? răspunse fără să se dea bătut și cu intenţia vădită de a conti- 
nua să mă necăjească pentru alți trei sute de kilometri. 

— Bineînţeles că nu mă supăr, Carl, dacă voi avea vreodată 
nevoie de un șarpe de îmblânzit, ştiu unde să te găsesc! 

Nu voiam să rănesc sentimentele Ninei, dar nu-i puteam per- 
mite să mă provoace gratuit, căci altfel duminică seara nu ne-ar 
fi prins întregi. 

Nina dădu drumul la radio ca să atenueze tensiunea şi se în- 
toarse să mă privească pentru o clipă, adresându-mi un zâmbet 
jenat şi rugător la care răspunsei făcându-i cu ochiul în semn de 
pace. 

Privii pe fereastră, hotărâtă să-l ignor până ła destinaţie. 

„Si eu abia aştept să mă întorc“, spusese Patrick. 

Fraza aia mă obseda şi de fiecare dată când mi-o aminteam 
inima îmi tresărea în piept şi începeam să mă simt ciudat de 
fericită. 

O voi folosi ca scut pentru a mă apăra de glumele odioase ale 
lui Carl şi voi supravieţui liniştitului weekend de groază. 

Nina îi inu mâna pe picior tot drumul şi, din când în când, îşi 
sprijinea capul pe umărul lui. 

Stiam că şi Alex ar fi vrut să facem la fel, dar era conştient 
de riscurile la care s-ar fi expus, aşa că se limită să-mi explice 
ecuaţiile pe laptopul lui. 

Ajunserăm la Bath spre sfârşitul după-amiezii şi Nina insistă 
să vizităm târgul de Crăciun din centru. 

Era un ger de crăpau pietrele şi nu aveam dispoziţia potrivi- 
tă, dar pe de altă parte, când o aveam? 

Dar puteam să profit de ocazie şi să cumpăr cadouri de 
Crăciun pentru mama şi Paul și, evident, pentru Patrick. 

Mulțumită atmosferei contagioase, mă trezii adunând căciuli 
și mănuși tricotate manual, mere însiropate și globuri de sticlă 
cu miniaturi de iarnă în ele. 

Carl şi Alex cumpărară coame de reni cu clopoței şi ne 
obligară să facem poze stupide pe care le postară imediat pe 
Facebook. Pentru a sărbători evenimentul și a evita congelarea 
ne oferiră două pahare enorme de vin fiert. 

— Nu, Alex, eu nu beau! îi zisei. 

— Hai, e sărbătoare, de ce nu te laşi un pic dusă de val? mă 
încurajă Nina. 

— Exact, de ce nu te lași un pic dusă de val? repetă Carl. 

Luai o înghiţitură de vin cald şi îi dădui înapoi paharul lui 
Alex. 

— Voi lăsaţi-vă duși de val, eu voi fi îngerul vostru păzitor, 
adică... prietenul treaz! 

Zâmbii puţin neliniştită: încă nu aveam carnetul de șofer și 
cel mult aș fi putut chema un taxi. 

Nina și Carl mergeau îmbrăţişaţi, se opreau la fiecare tarabă 
și cumpărau de toate, iar eu şi Alex îi urmam la distanţă mân- 
când din câte-o porţie de cartofi prăjiţi şi cârnaţi la grătar. 

Deşi Crăciunul nu-mi plăcuse niciodată pentru că îmi amin- 
tea de familia pe care nu o mai aveam, acolo, lângă catedrală, 
în atmosfera plină de muzică, lumini și jongleuri, nu puteam să 
rezist spiritului sărbătorii. 

Am cântat colinde de Crăciun, plimbându-ne prin centru, 
mergând toţi patru de mână, cu nasurile roșii de la frig şi de la 
vin, iar Carl a încetat să mă mai chinuiască o vreme, în afară 
de momentul în care mi-a zis că aş fi putut să învăţ să mânu- 
iesc nişte boleadoras’ de foc şi să dau un spectacol acolo anul 
viitor. 

Am trecut elegant peste, bucurându-mă mai departe de seară. 


1 Arme asemănătoare cu un lasou mai mic, care au greutăți în capăt. 

Apoi Nina m-a luat de braţ şi mi-a şoptit la ureche: 

— Eşti bucuroasă, Mia? 

— Eu? Da, de ce? răspunsei un pic surprinsă. 

— Pentru că nu-mi place să fiu fericită dacă tu nu ești! 

Era un pic amețită și asta o făcea şi mai gingaşă. 

— Eu sunt fericită dacă eşti tu! răspunsei. 

— Dar tu ești fericită numai când dansezi, şi aș vrea să 
fii şi când ești lângă cineva. Cu alte cuvinte, aş vrea să te văd 
îndrăgostită. 

Oh, Nina, ce mult aș vrea să-ți spun adevărul. 

— Când o să fiu, o să-ţi zic. 

— Dar Alex nu-ţi place chiar deloc? 

— Nu, nici măcar un pic, dar e foarte simpatic. 

— Si Carl? mă întrebă şovăielnică. 

— În privinţa lui poți să stai mai mult decât liniştită, o încre- 
dinţai, ne urâm deja şi, dacă din întâmplare am rămâne singuri, 
unul din noi doi sigur n-ar scăpa viu. 

— Îmi place mult, Mia... 

— Se vede, şi lui îi place de tine. 

— Oare? 

— Nina, tu placi tuturor, ce întrebare e asta? 

— Nu mai ştiu în cine să am încredere, după povestea cu 
Thomas mi-e frică să nu greşesc din nou. Credeam că bărbaţii 
sunt mai corecţi, credeam că atunci când cineva îţi spune că te 
iubește nu o face numai că să se culce cu tine, zise mâhnită. 

Şi eu crezusem că Ninei nu i se poate întâmpla vreodată așa 
ceva. 

— Dar Carl e diferit, o să vezi, te va respecta și, dacă nu o 
face, va regreta amamic, răspunsei cu o scânteiere ucigașă în 
ochi. 

— Eşti cea mai bună soră din lume! zise îmbrățişându-mă. 

Cea mai bună nu, dar îmi jurasem că aveam să fac tot ce-mi 
stătea în putinţă ca să devin. 

Merserăm încet spre casă. 

Nina băuse prea mult vin fiert şi acum stătea cu capul peste 
fereastră ca să-și potolească greața. 

Odată ajunşi, o însoţii în baie şi îi ţinui fruntea în timp ce-şi 
vomita şi sufletul. 

Între timp, băieţii încercau să aprindă focul în cămin. 

Casa era înghețată şi umedă și ideea romantică a Ninei de a 
petrece o noapte cu Carl pentru a depăşi acea nefericită primă 
oară se dusese pe apa sâmbetei. 

Încălzii apă şi îi făcui un ceai cu un pliculeţ vechi descoperit 
într-o cutie de tinichea, lăsându-l pe Carl să i-l ducă. 

Eu şi Alex ne aşezarăm în salon pe canapelele vechi de cati- 
fea de culoarea mușştarului. 

Casa rămăsese ca în anii 1970: perne brodate, păpuşi vechi şi 
un ceas cu pendulă oprit la ora şase din cine ştie care an. 

Ar fi trebuit să vindem tot la târgul de Crăciun. 

— Frumoasă seară, nu? zise Alex aprinzându-și o ţigară. 

— Și e doar începutul, să vezi când o să auzim la noapte 
zgomote de lanțuri! 

— Urăsc casele de vară pe timpul iernii! Mă întristează, îmi 
dau impresia că timpul s-a oprit. 

— Atunci de ce ai vrut să vii? Eu am zis „nu“ de la început, 
ştiam că așa o să fie. 

— Vrei adevărul? 

— Bineînţeles. 

— Îţi spun pentru că am băut... Zâmbi. Am venit pentru că 
erai tu. 

— Alex, dar eu ţi-am zis că... 

— Ştiu, dar îmi place să stau cu tine, chiar şi numai ca 
prieten. 

Deci era adevărat: cea mai bună tactică de a plăcea băieţilor 
era aceea de a-i ignora, deşi faptul că pe Patrick îl ignorasem 
toată viața mea nu mă ajutase prea mult. 

Carl cobori de la etaj. 

— Nina a întrebat de tine, îmi zise, noi între timp mergem să 
cumpăram ceva de mâncare. 

Luă cheile de la mașină şi ieşi urmat de Alex. 

Dădui fuga la Nina. 

Era cufundată în pleduri în patul enorm al părinţilor ei. Cred 
că erau trei grade în camera aia. 

— Cum te simţi? o întrebai aşezându-mă lângă ea. 

— Mai bine... 

Era albă ca o fantomă şi avea respiraţia acră. 

— Nina... nu vrei să-l săruţi pe Carl înainte să te speli pe 
dinţi, nu-i aşa? 

— Miros? mă întrebă îngrijorată respirând în palmă. 

— Ca un şobolan mort. 

— Doamne, ce penibil... Nu fac nimic cum trebuie! Râse. 

— Ai băut pe stomacul gol, la ce te aşteptai? 

— Sunt un dezastru, și eu care voiam să petrec o noapte 
romantică cu Carl! Mi-am adus și lenjeria sexy... 

Mă descălţai şi mă băgai sub pătură. 

Cearşafurile umede îmi provocară fiori de frig şi mă ghemuii 
lângă ea. 

— Ti-aduci aminte când ne-am ascuns acolo înăuntru și toţi 
ne căutau? mă întrebă arătându-mi o ladă de lemn veche şi grea 
dintr-un colţ al camerei. 

— Adonmmiserăm. Ai tăi erau disperaţi! 

— Şi când ne-am uitat la Nightmare pe furiș? 

— Doamne, ce frică am tras! Și Patrick a venit noaptea să 
zgârie la uşă cu unghiile, cred că am leșinat! 

— Fără televizor o săptămână! 

— N-a trecut prea mult timp de-atunci, dar pare o veşnicie! 
suspinai. 

— Tu cum crezi că vom fi când o să ne maturizăm? 

— Aş vrea să nu ne maturizăm niciodată, chestia asta cu 
responsabilităţile și alegerile e cumplită, răspunsei gânditoare. 

— Ba eu abia aştept să am o familie ca aceea a părinţilor 
mei... Şi apoi vreau mulţi copii. 

Asta era marea limită a celor care crescuseră cu părinţi care 
se iubeau: să creadă că moşteniseră sufletul pereche la fel ca şi 
culoarea ochilor. 

— Eu vreau doar să dansez, nu mă văd în postura de 
mamă. 

Era adevărat doar pe jumătate. 

Aş fi dansat până la treizeci şi cinci de ani şi după aia aş fi 
avut tot timpul să fac copii. 

Cu condiţia ca tatăl să fie fratele ei. 

— Şi dacă n-o să izbutesc? zise. 

— Să faci ce? 

— Dacă nu întâlnesc bărbatul potrivit? 

— Cine îţi spune că nu-l vei întâlni? 

— O grămadă de lume nu-l întâlneşte, mătușa mea Nora, de 
exemplu, are aproape patruzeci de ani și e tot singură. 

— Mătuşa ta Nora iese în fiecare seară și are o grămadă de 
prieteni. 

— Da, dar la sfârșit când se întoarce acasă e singură. 

— Si de ce crezi că nu e fericită? Are o mulțime de pasiuni, 
călătorește, munceşte, face yoga și când simte nevoia de familie 
vine la voi. 

— Da, dar nu poţi fi fericit cu adevărat fără o familie care să 
te iubească și să te protejeze, în mijlocul căreia să te poţi refugia 
oricând! 

Înţelegeam perfect unde voia să ajungă și de aceea mă îngri- 
joram pentru ea. 

Eu, pe de altă parte, fiindcă nu cunoscusem niciodată acea 
căldură, conștientizând doar că trebuie să mă descurc de una 
singură, eram pregătită de mult pentru ce e mai rău. 

Care dintre noi două avea dreptate? 

Nina cu ideea ei romantică de familie fericită sau eu, cea 
veşnic dezamăgită? 

— Vei găsi persoana potrivită, o să vezi, e de ajuns să nu o 
cauţi! 

— Crezi? 

— Dacă n-o găsești tu, care ești perfectă, ce-ar trebui să mai 
zicem noi muritoarele de rând? 

— Nu sunt perfectă, abia dacă sunt acceptabilă. 

— Ce faci, te descurajezi acum? Nu erai tu cea optimistă 
dintre noi două? 

Alcoolul o făcuse să se întristeze şi nu-mi plăcea. 

Poate că, în spatele acelui zâmbet şi al optimismului aparent, 
era un gol pe care nici eu nu-l cunoşteam. 

Îi auzii pe băieţi intrând în casă, râzând și glumind. 

Coborâi şi o lăsai pe Nina să se odihnească şi să-și revină 
din beţie. 

— Fidea chinezească cu creveţi şi pacheţele de primăvară, 
anunță triumfător Alex. 

— Mâncare la pachet? întrebai. 

— Voiai să găteşti tu? mă interogă Carl cinic. 

— Îmi pare rău, dar nu ştiu să gătesc. 

— Ah, da... banane și iaurt... comentă în timp ce golea pun- 
gile de cumpărături. 

Ce enervant. Începusem să mă satur. 

Carl urcă în cameră la Nina, în timp ce eu căutai o faţă de 
masă și începui s-o aranjez, apoi ieşii şi mă aşezai pe scările 
verandei. 

Aerul înghețat îmi limpezea gândurile. 

Dacă să bei însemna să devii deprimat şi pesimist, atunci 
n-aş fi băut în viața mea, doar dacă nu ajungeam o fată bătrână, 
săracă şi șchioapă. 

Gândul îmi fugi automat la Claire, dar încercai să-l alung. 

În ce măsură eram stăpâni pe destinul nostru? Avea vreun 
rost să luptăm atât de mult pentru ceva ce putea să ne scape 
printre degete într-o clipită? 

Carl se ivi să mă anunțe că era gata masa. 

În mod ciudat se aşeză lângă mine. 

— Vrei să mă ucizi? Dă-i drumul, nu sunt martori. 

— Nu... nu, stai liniștită. Voiam să mă scuz pentru că am 
fost aşa ticălos cu tine în ultima vreme. 

— Te-a trimis Alex, nu-i așa? îl întrebai fără ocolișuri. 

— Un pic da, dar aş fi venit oricum. 

— Mulţumesc pentru sinceritate. 

Se așternu tăcerea. 

Amândoi stăteam cu mâinile în buzunare şi aveam glugile 
hanoracelor trase peste cap. 

Gerul era nimicitor, am fi murit degeraţi şi adio scenă. 

— Am fost foarte dezamăgit... 

— Am observat. 

— Credeam că ne simţeam bine împreună, credeam că-ţi 
plăceam un pic... 

— Carl, noi ne simţeam bine împreună, dar... 

— Nu-ţi place de mine. 

— Ba din contră, îmi placi mult, dar nu în sensul la care te 
gândeşti tu. 

— Mulţumesc pentru sinceritate. 

— Ai fi preferat să te duc de nas? Să te fac să-mi dăruieşti 
un abonament la teatru? Carl, așa sunt eu, am un caracter îngro- 
zitor, dar sunt sinceră. 

— Stiu, şi asta îmi place cel mai mult la tine, însă doare. 

— Şi mie mi-a părut rău că relaţia noastră nu a putut să du- 
reze, erai singurul meu prieten! 

Zâmbi. 

— Acum îl ai şi pe Alex. 

— Da, e adevărat, nici mai mult, nici mai puțin de doi pri- 
eteni! Voi fi ştearsă de pe Facebook pentru că nu mă implic 
îndeajuns! 

— Îmi spui adevărul până la capăt? mă întrebă devenind 
dintr-odată serios. 

— Cu privire la ce? 

— E altcineva la mijloc, nu-i aşa? 

— Nu, nu, bineînţeles că nu! răspunsei prea în grabă ca să 
par credibilă. 

— Ştiam eu! Stiam eu, Mia Foster! Tu eşti îndrăgostită de 
cineva! 

Mă înroșii până în vârful urechilor. 

— Ce tot zici, Carl? Eu nu mă gândesc decât la dans, nu 
sunt îndrăgostită de absolut nimeni, nici n-aş avea timp! 

Cu cât încercam să mă justific mai mult, cu atât deveneam 
mai roşie și mai stânjenită. 

Carl începu să mă înghiontească. 

— Hai, mărturiseşte, cine e? O să te chinuiesc până când o 
să-mi spui! 

— Nu e nimeni, ţi-am spus deja. Absolut nimeni, răspunsei 
uitându-mă în altă parte. 

— Eu cred că ştiu cine e, declară. 

Deodată mă simţii nelalocul meu. 

— Ah, da? Şi cine-ar fi? răspunsei râzând nervos. 

— După cum te cunosc eu, tu nu eşti genul de fată care poate 
fi atrasă de unul din școala noastră. Te-am observat îndelung, şi 
am observat-o şi pe Nina şi am auzit-o de multe ori vorbind des- 
pre fratele ei mai mare cu un entuziasm şi o afecţiune care îl fac 
să pară întruchiparea bărbatului perfect. Și, având în vedere cât 
sunteți de unite şi că aveţi sentimente asemănătoare, am ajuns la 
concluzia că ești îndrăgostită până peste cap de Patrick. 

Un tunet sfâşie liniştea. Sau cel puţin așa mi se păru mie. 

— Pa... Patrick? răspunsei cu un horcăit sugrumat. 

— Am ghicit, nu-i aşa? Ştiam eu. Ar trebui să mă fac crimi- 
nalist sau consilier pentru Lie ro me, suspină trecându-şi mâinile 
prin păr. 

Şovăii atât de mult în căutarea unei explicaţii, încât îi oferii 
o mărturisire în plină regulă. 

Respirai profund înainte să răspund. 

Dacă îşi dăduse seama Carl, probabil că şi Nina era la curent 
cine ştie de cât timp, și dacă mai voia să se răzbune pe mine 
pentru că nu-i împărtășeam sentimentele, putea foarte bine să 
lipească afişe şi pe pereţii şcolii. 

— Carl, eu... 

Căutai o explicaţie, când deodată mă simții ostenită. Și ce, 
n-are decât să ştie, să știe toată lumea, nu mai puteam să trăiesc 
aşa. 

— Cine altcineva mai ştie? 

— Nimeni. E doar o presupunere de-a mea. 

— Vrei să spui că nu i-ai spus Ninei? 

— Bineînţeles că nu! De ce aș face-o? 

— De ce n-ai face-o? 

— Pentru că deși m-am purtat ca un ticălos, nu sunt un tică- 
los. Thomas, el ar fi făcut-o. 

Mă jucam cu mâinile, stânjenită. 

— Eşti nervoasă. Vezi cum îţi frângi degetele? Și cum îţi 
atingi urechile? 

— Carl! Ce e ăsta, un examen psihologic? Eu n-am spus 
absolut nimic! izbucnii iritată. 

— Nici nu e nevoie, corpul tău vorbeşte singur. Si ia spu- 
ne-mi, de cât timp eşti îndrăgostită de el? 


201 


— De ce ţi-aş spune? 

— Pentru că nu ştie nimeni. Nu? 

— Doar o prietenă de-a mamei. 

— O să-ţi facă bine să vorbeşti cu un băiat. Poate aş putea 
Chiar să te ajut... 

— Cum să ştiu dacă ești sincer şi că n-o să mă ponegreşti 
imediat după aia? 

— Pentru că nu intenţionez să fac asta. Prefer să-ţi fiu amic 
decât să nu stau deloc lângă tine. Am fost needucat şi idiot, și 
nu-mi stă în fire. Si apoi uită-te la mine, dacă aş minți, aş avea 
ticuri sau mi-aş mişca umerii! 

— Ei, asta-i, termină, altfel o să te strig Carl Lightman! 

Alex apăru în ușă să vadă ce făceam. 

— Mai vorbim după aia. Mă duc să văd cum se mai simte 
Nina, ar fi bine să mănânce ceva. 

— Carl, l-am reţinut de braţ, ţie îți place cu adevărat Nina, 
nu-ți baţi joc de ea, nu? 

— E imposibil să-ţi baţi joc de cineva ca Nina. Este o fată 
extraordinară, e unică. Singura ei problemă e că... atinge perfec- 
țiunea. Dar ea nu ştie asta. 

— Stiu ce vrei să spui... 

— Dacă ţi-e teamă că m-am combinat cu ea pentru că nu 
te-am putut avea pe tine și ca să-ţi fac în ciudă, la început poate 
că așa a fost. Dar acum că o cunosc mai bine, n-o mai las să-mi 
scape, Chiar dacă mă simţeam bine cu tine, mi-ai fi făcut viața 
imposibilă și, în plus, eşti o balerină și toată lumea ştie cum sunt 
balerinele! 

Râse ciufulindu-mi părul. 

— Și cum sunt balerinele? întrebai indignată. 

— Balerinele iubesc dansul mai mult decât orice pe lume, 
pentru ele nu există nimic altceva și este cel mai de temut duş- 
man. N-ai cum să câştigi! 

Intră în casă lăsând fraza aceea să plutească în aer. 

Se înșela. 

ÎI iubeam pe Patrick la fel de mult ca dansul. 

Numai că nu puteam să aleg. 

A doua zi dimineaţă mă trezi mâna Ninei care mă gâdila în 
talpă. 

Dormiserm pe canapea cu geaca pe mine și încălțată. 

Nu avusesem curajul să urc în camera friguroasă de la etaj, 
chiar dacă era a lui Patrick. 

Gemui făcându-mă ghem sub pătură, dar ea continuă să mă 
necăjească cu ciupituri. 

— Trezirea, somnoroaso, ţi-am făcut ceaiul și am găsit și 
doi biscuiţi de anul trecut! 

— Mmm... Nina, lasă-mă să dorm te rog, am stat trează 
până la două să-l văd pe Alex repetând dansul pentru Mamma 
Mia!. Dacă mai ascult o dată melodia aia, o să vomit! 

Îmi dădu la o parte pătura de pe faţă și se așeză lângă mine. 

Încă mai era istovită după noaptea precedentă, dar îşi recăpă- 
tase culoarea în obraji. 

— Ai dormit pe canapea? 

— Da, e singura încăpere din casă unde temperatura depă- 
şeşte trei grade. 

Încercai să mă ridic în şezut, dar sirnţii o durere pătrunzătoare 
pomind de la gât, coborând de-a lungul spinării, traversând picio- 
rul drept și pătrunzându-mi ca o suliță în piciorul stâng. 

Dădui un urlet. 

— Ce se întâmplă? 

— Mă dor toate alea! Nu pot să-mi mişc nici gâtul, nici 
spatele! 

— Ai dormit pe „canapeaua blestemată“. Tatălui meu i se 
întâmpla mereu când adormea aici. O dată a rămas înțepenit o 
săptămână! 

Eram complet anchilozată şi cuprinsă de junghiuri sfâşie- 
toare. 

Eram obişnuită cu durerea, cu întinderile şi cârceii, nu era 
zi în care să nu mă doară ceva, dar niciodată nu suferisem atât 
încât să nu mă pot mişca. 

Mă simţii copleșită de panică, nu luasem niciodată în consi- 
derare ideea că trupul meu ar putea să nu mai funcţioneze. 

Întotdeauna îl socotisem un aliat fidel pe care-! puteam îm- 
pinge dincolo de orice limită, nu un laş trădător care se lăsa 
anihilat de o canapea! 

Nina îi convocă pe Carl şi Alex, care sosiră căscând. 

Îi priveam angoasată și neputincioasă, imobilă de la gât în 
jos şi îi imploram din ochi ca o fetiță rătăcită. 

— Puiule, te ajutăm noi, nu-i aşa? îi întrebă Nina pe băieţii 
încă adormiti. 

Le făcu semn să spună ceva. 

— Te-a tras curentul aseară când ai stat jos pe scări, zise Car]. 

— Trebuie să fie nervul sciatic, şi mama are problema asta 
și de fiecare dată face o grămadă de injecții! continuă Alex. 

Începui să plâng în hohote. 

— Dar mama lui e bătrână! interveni Carl. La tine o să fie 
de ajuns să stai în pat o săptămână cu nişte sedative și o să-ți 
treacă tot! 

Începui să plâng şi mai tare. 

Nina îi alungă și mă ajută să mă ridic. 

Parcă eram şi eu o bătrână, şi gândul îmi zbură la bunica mea 
Olga care, la șaptezeci şi unu de ani, încă mai făcea schi nautic 
la Cancun. 

Mergeam cu paşi minusculi, aplecată în față. 

Nu puteam să-mi întorc capul în nicio parte şi eram sigură că 
cineva îmi împlântase în spate un cuţit cu lama lungă. 

Poate fusese Carl. 

— S-o ducem la băi! propuse Nina. 

— La băi? întrebai de parcă spusese „la sapă“. 

— Aşa e, o să-ţi facă bine să stai la căldură. 

— Nu, nu la băi, nu! Îmi aduc aminte de când eram mici, 
uram apa aia scârboasă plină de chestii care pluteau, mi-era frică 
să nu fie crocodili în ea. Si, în plus, pute... 

— Ba are dreptate Nina, o să-ţi facă foarte bine, să mergem! 

Îi privii pe toţi cu teroarea zugrăvită pe faţă. 

— Voi mă urâţi, nu-i așa? le spusei lui Alex şi lui Carl cu 
ochi rugători. Vă răzbunaţi pe mine, n-am dreptate? Vreţi să mă 
eliminați... 

— Ba nu, te iubim cu toții! răspunse Alex. 

— În ciuda a toate! continuă Carl. 

Nina mă încălță și îmi legă şireturile. 

Pentru cineva care nu voia să depindă de nimeni, mă aflam 
în cea mai rea situație cu putinţă. 

Ştiam că şi Claire o să mă facă cu ou și cu oţet: că nu eram 
atentă la sănătatea mea, că o balerină adevărată îşi protejează în- 
totdeauna mușchii de frig, considerându-şi corpul ca un templu 
pe care îl venerează şi apoi, ca situaţia să fie și mai albastră, ar fi 
fost și morala mamei, care nu reuşise să-mi interzică să vin, dar 
tare mult ar fi dorit s-o facă. 

Toată lumea era veselă și entuziasmată, ca şi cum Anglia 
câștigase mondialele, în vreme ce subsemnata se târa încet în 
spatele lor bodogănind printre dinți. 

Niciunul dintre noi nu avea costumul de baie cu el şi a trebuit 
să ne îmbăiem în chiloți şi sutien. 

Nina flirta cu Carl acoperindu-l cu sărutări şi mângâieri, în 
timp ce Alex trebuia să se ocupe de mine care nu reuşeam nici 
să mă aşez pe marginea bazinului. 

Totul era exact cum îmi aminteam, o piscină din epoca ro- 
mană, înconjurată de cascade şi fântâni, emanând un miros de 
sulf oribil mirositor. 

Chestii de bătrâni, nu de adolescenţi, dar în momentul ăla mă 
simţeam de nouăzeci de ani. 

Alex improviză un masaj rudimentar la umeri, dar în loc să 
mă relaxez, mă crispai şi mai tare. Nu prea îmi plăcea contactul 
fizic cu străinii şi probabil că înțelese, pentru că se limită să stea 
lângă mine, prefăcându-se că nu se uită la Nina, pe jumătate 
goală. 

Era atât de frumoasă, încât te hipnotiza. 

Avea aşa o graţie şi o naturaleţe, încât făcea ca tot restul 
lumii să pară artificială și mohorâtă. 

Se simţea în largul ei cu propriul corp care devenea din ce în 
ce mai feminin şi mai senzual fără să fie însă deloc provocator. 

Avea sânii tari şi fermi, invidia tuturor colegelor noastre din 
clasă, şi un fund perfect, în formă de inimă, care era visul tuturor 
colegilor noştri, iar în faţa acelei cascade de păr blond, ochi gri 
și buze cărnoase, doar un mort ar fi rămas indiferent. 

Problema ei cea mare era încrederea de neclintit pe care şi-o 
punea în semeni. 

Trebuia să-mi ţin ochii larg deschişi şi să veghez asupra ei. 

Pentru moment Carl părea sincer, dar experiența mă învățase 
că lucrurile se puteau schimba pe neașteptate. 

Petrecui după-amiaza la înmuiat ca hipopotamii, şi, când se 
plictisiră să se sărute, să se atingă şi să-și vorbească la ureche, 
pomnirăm în sfârșit spre casă. 

Mai târziu, în mașină, spre marea mea bucurie, ascultară toa- 
te melodiile celor de la Abba. 

Aş fi preferat să scriu două eseuri de o sută cincizeci de pa- 
gini despre Henric al VIII-lea, decât să mai petrec încă o zi ca 
aceea. 

Când am ajuns acasă era trecut de nouă. 

Mama era îngrijorată și nervoasă, iar eu aveam mare nevoie 
de dezmierdări şi voiam să mă îmbrăţişeze şi să se ocupe de 
mine. 

Eram tristă şi vulnerabilă și simți asta imediat, pentru că dădu 
fuga să-mi pregătească un termofor și mă conduse în cameră. 

Mă ajută să mă îmbrac în pijama şi să mă întind în pat pe 
burtă. 

De mult n-o mai lăsam să mă trateze ca pe un copil, dar vă- 
zându-mă atât de neajutorată, îşi recuperă repede rolul. 

— Căprioara mea rănită... zise masându-mi uşor spatele, 
îmi place să mă pot ocupa puțin de tine. Chiar dacă te-ai făcut 
mare, vei fi mereu fetița mea... 

Era adevărat. 

Deşi ridicasem o barieră de netrecut între mine şi restul lu- 
mii, nimic nu mă făcea mai fericită decât o mângâiere a mamei, 
chiar dacă, în acelaşi timp, nimic nu mă întrista mai tare decât 
conştientizarea faptului că nu mai sunt un copil. 

Îmi ţineam pumnii sub bărbie şi priveam în gol. 

Ce-aş fi făcut dacă mi s-ar fi întâmplat ceva atât de grav încât 
să am nevoie de ceilalți chiar şi numai să mă duc la baie? 

— Mamă... mi-e frică. 

Pentru o clipă nu scoase niciun cuvânt. 

— Stiu, puișor, ştiu... Viaţa întotdeauna e altfel decât ne-o 
imaginăm și când începem să înțelegem că nu putem controla 
nimic, apare teama. De a nu reuşi, de a nu fi la înălţime, de a nu 
spune ce trebuie și de a nu putea să dăm timpul înapoi. 

— Şi ţie ţi-e frică? întrebai în timp ce lacrimile îmi curgeau 
şiroaie, un pic din cauza durerii, un pic din tristeţe. 

— Tot timpul şi mai ales pentru tine. Aș vrea să fii fericită, 
să nu suferi niciodată şi să ai o viață perfectă. 

— Viaţa mea nu e deloc perfectă. 

— O să fie, Mia, o să fie într-o zi. 

Cineva ciocăni la uşă. 

— Micuța infirmă poate primi vizite? 

Era Betty. 

— Paul nu găseşte wok-ul, poţi să cobori să-l ajuţi? 

Mama îşi ridică ochii în tavan și ieși din încăpere, în timp ce 
Betty îi luă locul. 

— Îți fac un masaj shiatsu grozav, o să vezi că mâine o să te 
simți mult mai bine, relaxează-te și lasă-te în seama mea. 

De ce nu, şi-aşa încercaseră deja să mă vindece cu toţii, mai 
lipseau acupunctura și un ritual magic. 

Închisei ochii şi încercai să mă relaxez, chiar dacă eram un 
pachet de nervi încordaţi. 

— Ai noutăţi despre Patrick? mă întrebă. 

Aha, cred că acesta era singurul mod de a-mi distrage atenția 
de la durere. 

— Ne auzim puţin mai des, dar nu ştiu... uneori mi se pare 
că... dar sigur mă înşel. 

— Ti se pare că... ce? 

— „„„Că-i plac, dar el e mereu atât de amabil cu toată lumea, 
că probabil mă amăgesc, răspunsei cu gura strivită de pernă, 
nereuşind să-mi întorc mai mult gâtul. 

Își coborî vocea: 

— Vrei să-ţi dau o pasienţă? 

— Da, hai! 

— Dar să nu-i spui mamei tale, altfel mă omoară. 

— Jur! zisei desenând o cruce sumară pe umăr. 

Scoase cărțile din buzunarul de la geacă. 

— Le-am luat cu mine, nu se ştie niciodată... 

Le amestecai cu greu şi când i le restituii, le aranjă pe mo- 
chetă, dar din poziția mea nu reuşeam să le văd pe toate. 

Doar una îmi era cunoscută. 

— Ce balamuc, scumpa mea... începu. 

— Știu... 

— Tensiuni, certuri, furie şi neînţelegeri practic cu toată lu- 
mea... Nu eşti genul cu care să te împaci ușor! 

— Te înşeli, eu sunt foarte înţelegătoare, ceilalţi sunt ăia 
imposibili... hai, grăbeşte-te că se întoarce mama! 

— Aici îl văd iar pe acel bărbat interesat de tine, ba nu, ca 
să fiu sinceră sunt doi, dar unul mai mult ca un frate, iar celălalt 
ca un îndrăgostit. 

— Sunt sigură că fratele e Patrick şi îndrăgostitul e Carl sau 
Alex. 

— Probabil, dar ăla mai mare e cel îndrăgostit, unul puter- 
nic, curajos, sigur pe sine... 

O privii cu un amestec de speranță şi neîncredere. 

— Şi turnul ăla? Ce e? întrebai arătând cărţile. 

— Oh, turnul, spuse ea fâstâcită, păi... în general greutăţi, cu 
siguranță examenele. 

— Şi acolo ce e, că nu văd? 

Adună iute cărțile și mi le dădu să le amestec din nou. 

— Hai, o tură de confirmare şi apoi am plecat. 

— Da, dar măcar spune-mi ceva frumos, asta mi-o datorezi! 

— Ascultă-mă, scumpo... Eu dragostea o văd. 


CAPITOLUL 13 


După câteva zile şi multe injecții am început să merg din 
nou. 

Doctorul îmi recomandase să stau mai mult în repaus fără să 
fac efort, dar el nu cunoştea balerinele şi mai ales n-o cunoștea 
pe Claire, care îmi dăduse de înţeles fără ocolișuri că nu-mi pu- 
team permite o pauză, că trupul e sacru și că nu există piese de 
schimb. 

Experimentasem, chiar dacă la scară redusă, ce înseamnă să 
nu fii autonom, să nu te poţi apleca, așeza, merge și acea senza- 
ție de neputinţă mă făcuse mai conștientă de limitele mele. 

Înţelesesem că trebuie să am mai multă grijă de mine şi de 
ceilalţi. 

Dar să le luăm pe rând. 

Am profitat imediat de durerea de spate ca să-l sun pe Patrick 
(cu o voce stinsă) și să-l informez despre starea mea „dramati- 
că“ de sănătate, iar el s-a îngrijit imediat să-mi dea adresa unui 
kinetoterapeut de încredere pe care l-a sunat personal. 

Eram, ca de obicei, împărțită între a mă lăsa purtată de fan- 
tezii care nu pot fi redate în cuvinte, cu noi doi rostogolindu-ne 
goi pe o plajă, şi a înţelege despre cine era vorba: un băiat formi- 
dabil care jurase să-şi dedice viaţa patriei şi aproapelui. 

Săptămânile treceau, spectacolul bătea la ușă şi de asemenea 
și dansul meu solo, împreună cu un munte de teme pe care tre- 
buia să le predau, dar cel mai rău era că se apropia și momentul 
în care trebuia să comunic la şcoală materiile pe care le alese- 
sem pentru examen. 

Eseul despre Shakespeare fusese bun şi doamna Meyer îmi 
susţinea decizia de a alege materii artistice. Adevărata problemă 
era să acționez fără ştirea mamei. 

Repetiţiile pentru Mamma Mia! îmi ocupau fiecare clipă li- 
beră şi cei care, asemenea mie, nu participau la repetițiile gene- 
rale, trebuia să ajute „picioare stângi“ precum Alex să nimereas- 
că măcar intrarea pe scenă. 

Solo-ul pe melodia The Winner Takes it All îl pregătisem de 
una singură fără să-l arăt nimănui, nici măcar lui Claire. Astfel, 
mă simţisem liberă să mă exprim fără să fiu judecată şi reuşisem 
să introduc câţiva paşi de dans contemporan pe care Claire ca- 
tegoric i-ar fi criticat. 

ÎI repetam în sală la ora prânzului și după-amiaza târziu, când 
nu era nimeni. Având în vedere că era prima coregrafie oficială 
pe care o cream, eram destul de mulțumită. 

Patrick venea de Crăciun şi eu nu-mi mai încăpeam în piele 
de nerăbdare: ar fi asistat la spectacol şi, cu puţin noroc, aș fi 
reuşit să rămân singură cu el. 

Claire, între timp, hotărâse să complice şi mai mult variaţiu- 
nea pentru admiterea mea, care era acum la limita nebuniei. 

Adevărata problemă era că vindeam pielea ursului din pădure. 

Luam de bun că, dacă mă acceptau, aș fi urmat într-un fel 
sau altul cursurile de la Royal Ballet School, dar habar n-aveam 
cum şi mai ales cine ar fi plătit taxele şcolare. 

Era ca şi cum am fi așteptat încrezătoare venirea lui Moş Crăciun. 

În dimineaţa aceea Nina intră în clasă cu un aer abătut. 

— Patrick nu poate veni de Crăciun, anunță pe un ton lugubru, 

Avui senzaţia că primesc un pumn în stomac. 

— Ah, serios? Cum așa? întrebai prefăcându-mă mai puţin 
tulburată decât eram. 

— Pentru că au revocat toate permisiile, trebuie să ridice 
ancora şi să pornească de urgenţă nu ştiu unde, mereu uil că nu 
e la colegiu, ci în Marina Regală. 

— Dar crezi că €... periculos? 

— Nici nu vreau să mă gândesc. El spune că nu, ca să nu ne 
îngrijorăm, în realitate se pregăteşte pentru război, şi nu ca să 
salveze pisicuţe rămase prin copaci, zise furioasă. 

Si eu încercam să nu mă gândesc, dar era clar că se înrolase 
în Marina Regală pentru acțiune, și nu ca să stea la birou și să 
navigheze pe furiş pe Internet! 

— Dacă nu vine de Crăciun, o să vină imediat după aia, o să 
vezi, zisei mai mult pentru mine decât pentru ea. 

— Nu ştie nici el când îl vor lăsa să se întoarcă. 

Faptul că nu-mi spusese personal mă deranja mai mult decât 
restul. 

Bine, nu puteam pretinde să se gândească în primul rând la 
mine, dar stabilise că o să vină la spectacol şi putea măcar să 
binevoiască să-mi trimită un mesaj. 

Sau Jack Sparrow îl ţinea cumva prizonier, amenințând să-l 
dea de mâncare rechinilor? 

Mă gândii să nu spun nimic și să aştept. 

În definitiv, mai erau zece zile până atunci. 

— Putem să mergem la mall mai târziu dacă vrei, îi propu- 
sei, te ajut să alegi cadoul pentru Carl. 

— Dar ţie nu-ţi place să cumperi cadouri de Crăciun. 

— Nu-mi place să te văd tristă, 

— Eşti cea mai bună prietenă pe care mi-aş putea-o dori, 
răspunse Nina îmbrăţișându-mă. 

După ora de franceză luai autobuzul spre centru. 

Crăciunul bătea la ușă, străzile erau împodobite cu cascade 
de lumini argintii care încadrau vitrinele și pachete de cadou 
enorme suspendate în aer. 

Din difuzoare răsunau colinde, negustorii ambulanți vindeau 
castane coapte și vin fiert, iar lumea se îngrămădea în magazine, 
preocupată şi cu braţele pline de pachete. 

Era un balamuc infernal, dar gândul că ești acolo, cu sau 
pentru cineva care te iubește, făcea ca totul să fie mult mai ro- 
mantic şi suportabil. 

Mă hotărâi să cumpăr şi eu ceva pentru Patrick. 

— Ai vreo idee? o întrebai privind descurajată la coada din 
faţa magazinului de calculatoare. 

— Fular și mănuși? răspunse ridicând din umeri. 

— Ce imaginaţie! De ce nu papuci şi pijama? 

— Crezi? 

— Bineînţeles că nu! Este primul vostru Crăciun, trebuie să 
fie ceva special, se poate să-ți spun tocmai eu, care sunt persoa- 
na cea mai puţin romantică din lume? 

— Da, dar tu ești aia creativă. 

— Tie ti-ar plăcea să primeşti fular şi mănuși? 

— Aş fi foarte dezamăgită. 

— Păi vezi, şi el la fel, așa că să mergem! 

O luai de mânecă şi împreună ne făcurăm loc îmbrâncin- 
du-ne în mulțimea de la Primark. 

Pusesem ochii pe un pulover albastru pe gât pentru Patrick, 
care i-ar fi scos în evidenţă ochii şi mai ales umerii. 

— Ce părere ai? spuse Nina apucând un hanorac roşu. 

Îmi băgai două degete pe gât şi îl puse imediat la loc. 

Ridicai o bluză neagră: 

— Asta? 

Ea arătă cu degetul mare în jos. 

Flutură o pălărie de blană și eu încuviinţai, dar în cele din 
urmă observă pulovărul albastru pe care-l alesesem pentru 
Patrick şi exclamă: 

— Ăsta e perfect! 

Încercai să spun ceva, dar deja fugise la casă. 

Înhăţai un fular şi o pereche de mănuși şi o urmai. 

Era chiar prea mult. 


Seara primii un mesaj de la Carl care mă întreba dacă pot 
să-l însoțesc a doua zi să-i cumpere Ninei un cadou. 

Nu mai puteam suporta încă o după-amiază de teroare, dar 
insistă, așa că ne întâlnirăm într-un Starbucks, nu departe de 
centru. 

Îmi făcu de dincolo de vitrină un semn cu mâna în chip de 
salut şi mă invită să ies şi să-l urmez. 

Cu regret îmi abandonai pe masă ceașca aburindă de cafea cu 
caramel şi ieșii în frigul serii. 

Carl avea mâinile şi obrajii vineţi, iar pe cap o căciulă ridico- 
lă cu urechi lungi până la umeri. 

— Trebuie să vii cu mine într-un loc înainte să închidă, îmi 
zise iuțind pasul. 

ÎI urmai aproape în fugă încercând să nu-l scap din ochi, dar 
mergea prea repede. 

— Hai, mai repede! îmi strigă traversând strada în fugă. 

ÎL văzui cotind după colţ şi intrând într-un magazin ascuns. 

Proprietarul tocmai închidea, dar izbuti să-l convingă să ne 
lase să intrăm. 

Înţelesei imediat despre ce era vorba. 

— Vrei să-i dăruiești un inel? îl întrebai surprinsă. 

Făcu semn din cap că da. 

— Crezi că ăsta ar putea să-i placă? 

Îmi indică un inel de argint cu o piatră mov în centru. 

— E un ametist, s-ar potrivi cu culorile dumneavoastră, zise 
vânzătorul adresându-mi-se. 

— Ah, nu e pentru mine, îl asigurai trăgându-l pe Carl deo- 
parte. Eşti sigur de ce faci? Un inel? Nu ți se pare prea mult? 

— Nu, nu mi se pare prea mult, răspunse iritat. 

— Bine, dar... de ce? 

— Ce întrebare e asta? Pentru că doresc, e evident! Ar trebui 
să te bucuri, este cadoul pentru prietena ta cea mai bună, nu? 

— Mă bucur foarte mult, fraierule! Numai că nu sunt prea 
convinsă, asta-i tot! 

Proprietarul începuse să-şi piardă răbdarea văzându-ne că 
stăm la discuţii şi continua să se uite la ceas. 

— Ce vrei să spui cu „nu sunt prea convinsă“? mă întrebă 
suspicios. 

— Sunteţi împreună de prea puţin timp. 

— Aşa, şi? 

— Si nu înţeleg de ce te grăbeşti atât de tare să-i pui un inel 
pe deget. 

— Pentru că așa vreau, de-aia! 

— O iubeşti? îl întrebai fără ocolişuri. 

— Bineînţeles că o iubesc! răspunse arogant. 

ÎI privii cu un aer bănuitor. 

— Nu ţi se pare o dovadă suficientă asta? zise punându-mi 
inelul sub nas. 

— Chiar deloc, am impresia că în loc de un inel pe deget tu 
vrei să-i pui un laţ în jurul gâtului. 

— Ah, asta era, eşti geloasă! 

— Nu vorbi tâmpenii, eu o protejez! 

— De ce anume? 

— De amăgiri, uite de ce! Până acum o lună erai îndrăgostit 
de mine şi acum cumperi un inel de patru sute de lire pentru 
Nina? Da’ uşor te mai îndrăgosteşti! 

Păru atins în punctul cel mai sensibil. 

— Îmi place, mă simt bine cu ea şi vreau să construiesc ceva 
serios, nu-ţi ajunge? 

— Nu mă convingi, eu cred că vrei să fie a ta numai ca să le 
faci în ciudă prietenilor tăi fraieri gen Thomas. 

— Eu sunt mai bun de-atât Mia, credeam că ştii asta, răs- 
punse aspru. 

— Demonstrează-mi! 

— Ti-o voi demonstra, acum spune-mi doar dacă-ţi place 
inelul, îmi tăie scurt vorba. 

ÎI privii într-o doară: 

— Mmh, mda, cred că merge. 

Plăti şi ieșirăm din magazin nervoși şi prost-dispuși. 

Aveam senzaţia că făcea un gest prostesc și pripit și, mai 
ales, incredibil de demodat. Chiar dacă Nina l-ar fi apreciat, nu 
însemna că era și un gest inteligent. 

De ce trebuia s-o lege de el? Voia s-o prezinte ca pe un 
trofeu? 

Eram furioasă: lucrurile luaseră o întorsătură mult prea rapi- 
dă şi agitată, eu nu puteam face nimic ca să pot opri desfășurarea 
lor, și înainte de toate, eram dezamăgită de Patrick. 

Dar poate mă amăgisem singură că între noi se înfiripa 
ceva. 


Cu o săptămână înainte de spectacol începurăm repetițiile 
generale. Cel mai cumplit balamuc care s-a văzut vreodată în 
şcoala noastră. 

Tensiunea și entuziasmul erau maxime şi toți cântau și dan- 
sau în orice colț rămas liber. 

Până şi doamna Jenkins schița pași de dans când mergea pe 
coridoare. 

Cuplul Nina-Carl era perfect, repetau în particular de o lună 
şi erau atât de îndrăgostiţi încât nu păreau adevăraţi. 

Chiar dacă asta era mai mult o interpretare de-a mea dictată 
de invidie. 

În schimb, toate celelalte pregătiri o luaseră la vale. 

Dacă ne-am fi prezentat pe scenă în altă epocă, fără îndoială 
că lumea ar fi aruncat în noi cu roşii stricate. 

Nimic nu funcţiona, nimeni nu ghicea nicio intrare în scenă, 
iar colegii nu se mai opreau din râs. 

Domnul Davies, profesorul de sport, în ciuda bunăvoinței, 
nu reușea să se facă ascultat și, drept urmare, urla ordine inutile 
în megafon unui grup de zurbagii de nestăpânit. 

Se agita ca să le atragă atenţia, dar toţi îl ignorau sau se fă- 
ceau că nu înțeleg. 

Îi durea în cot de disciplină şi respect, căci habar n-aveau ce 
înseamnă „să onorezi o scenă“. 

Îi detestam pentru că erau atât de ignoranţi şi, în același timp, 
uram să mă simt așa diferită de adolescenţii normali. 

Mă apropiai de domnul Davies care era așa de concentrat 
să-și citească notițele, încât nici nu mă observă. 

— Pot să vă dau o mână de ajutor? 

Clătină din cap dezolat. 

— Nu mai înţeleg nimic, totul e altfel decât le-am explicat 
eu! Ei fac ce vor, nici nu mă ascultă, îmi râd în față şi specta- 
colul e peste o săptămână, în felul ăsta nu pot s-o scot la capăt! 
răspunse cu disperare în ochi. 

— Poate dacă ați da subiecţilor mai dificili roluri importante 
s-ar simţi mai responsabilizați. Dacă alegeți un şef de grup care 
ştie să se facă respectat și îi promiteţi că va face o impresie bună, 
va avea el grijă să-i facă pe toţi să se conformeze, în definitiv, 
nimănui nu-i place să fie fluierat. 

Se uită la mine cu un interes reînnoit şi îmi adresă un zâmbet 
încurcat şi recunoscător, apoi îi făcu semn lui Peter Burke, cel 
mai teribil golan din şcoală, să se apropie. 

Când plecară cu toții şi în sală se lăsă penumbra şi se făcu 
tăcere, îmbrăcai o pereche de pantaloni vechi de trening, un tri- 
cou rupt și încălțai pantofii de balet, punând mai apoi melodia 
trupei Abba. 

Nu dansam niciodată singură în altă parte decât în camera 
mea, în spaţiul dintre birou și pat (dacă acela se putea numi 
dans!), şi simţeam o senzaţie de nedescris de libertate, lejeritate 
şi armonie. 

Eu şi corpul meu formam un întreg cu muzica, într-o uniune 
perfectă între pasiune şi echilibru, în afara spațiului şi timpului, 
într-o dimensiune ireală în care nu existau reguli și obstacole. 

Dansai până mi se şterse orice gând, până mă simţii complet 
satisfăcută şi împlinită. 

Dacă toată viața mea ar fi funcţionat ca atunci când dansam, 
n-aş mai fi avut nicio problemă. 

Când terminai repetiţia, ducându-mă în vestiar să mă schimb, 
găsii un buchet de flori şi o scrisoare lăsate lângă geanta mea. 

Erau gerbere portocalii împreună cu mici trandafiri roșii și 
albi. 

Am deschis scrisoarea: 


Bună, Mia. 

Nu voi putea fi prezent la spectacol, dar tineam atât de mult 
să te văd dansând, că am cerut o permisie de câteva ore şi am 
venit aici special din Portsmouth. Te-am văzut în timp ce repe- 
tai şi n-am vrut să te deranjez, mi se pare că eşti formidabilă. 

Habar n-aveam că eşti aşa de bună, întotdeauna te-am con- 
siderat ca pe o soră mai mică, dar îmi dau seama că ai devenit o 
femeie splendidă şi că ai un talent extraordinar. 

N-am putut să rămân mai mult pentru că drumul e lung şi 
începe să ningă, dar când mă întorc în permisie după Crăciun, 
aș vrea să cinăm împreună (nu acasă la ai mei, bineînţeles?). 

Te îmbrăţişez tare și sunt sigur că o să-i dai gata pe toți la 
admitere. 

Pat. 


Mi se tăie respiraţia. 

Era ca şi cum trecuse o fantomă. 

Patrick făcuse mai mult de trei ore cu maşina ca să vină la 
școală şi rămăsese să mă privească în timp ce repetam, în pe- 
numbră, ca să plece imediat după aia. 

leşii să-l caut cu privirea printre scaunele goale, dar nu mai 
era nimeni. 

Îmi imaginai că-l văd aşezat în spate în timp ce îmi zâmbea 
și mă aplauda. 

Luai în braţe florile cu graţia cu care se ține un nou-născut, 
alesei din buchet un trandafir roşu şi îl aruncai spre un el imagi- 
nar care îl prindea și îl ducea la buze. 

Mă înclinai profund ţinând o mână pe inimă şi, ridicându-mă, 
îi trimisei un sărut imaginar. 

Niciodată nu fusesem mai fericită. 

Nu puteam să-mi doresc altceva. 

Începând din momentul acela n-am mai fost aceeaşi. 

Ziua de 12 decembrie reprezentă graniţa oficială dintre co- 
pilăria şi adolescența mea și din acea zi începui să am senti- 
mente complet noi şi necunoscute. Toate acestea mă speriau şi 
mă emoţionau ca şi cum aş fi pătruns într-un teritoriu magic şi 
neexplorat. 

Patrick nu mă mai vedea ca pe sora lui, ci ca pe o femeie, şi 
voia să mă cunoască şi să petreacă timp singur cu mine. 

Şi asta era o treabă de adulți deşi, la urma urmei, Patrick nu 
era decât cu patru ani mai mare decât mine. 

Nu puteam să nu mă simt măgulită şi specială pentru că fuse- 
sem invitată de cel mai dorit băiat din tot Leicesterul. 

Aş fi vrut s-o scriu pe pereţi şi să strig în cele patru zări, și 
mai ales aș fi vrut să-i spun Ninei, dar devenise cel mai mare se- 
cret dintre noi şi nu puteam, chiar nu puteam să-i vorbesc despre 
asta. Ştiam că n-ar fi înţeles și că s-ar fi simţit trădată. 

Trebuia să aştept momentul potrivit și, cu tact și calm, să-i 
explic ce simţeam dintotdeauna pentru fratele ei şi aici poate 
m-ar fi ajutat şi Patrick. 

Pentru moment voiam să mă desfăt cu acea emoție necunos- 
cută, gustând-o picătură cu picătură. 

“Toţi îşi dădură seama că mă schimbasem: mama, Nina, până 
și Claire, care în ciuda obişnuitului pesimism se declară foarte 
încrezătoare cu privire la admiterea la Royal Ballet School. 

Spectacolul avu un mare succes. 

Toti erau încordaţi şi concentrați şi deloc dispuşi să facă im- 
presie proastă. 

Peter Burke pusese la punct tot grupul lui de lachei, amenin- 
țându-i în caz că nu executau ordinele domnului Davies, iar ei 
au avut mare grijă să nu greşească nici măcar un pas, ca să nu 
aibă de-a face cu el după aia. 

Domnul Davies a venit în culise să-mi mulțumească per- 
sonal. 

Respectul față de personalitatea lui Peter Burke era singurul 
lucru care putea funcţiona în cazul unuia al cărui unic vis era să 
ajungă în distribuţia de la Jackass. 

Aplauzele au durat aproape jumătate de oră, părinții și profe- 
sorii au răguşit de cât au strigat „Bravo“ și se vorbea deja de spec- 
tacolul de anul viitor. 

Entuziasmul era maxim, toți dăduseră ce era mai bun din ei, 
Carl și Nina apăruseră pe coperta revistei şcolii ca perechea cea 
mai trendy a liceului, dansurile fuseseră impecabile, la fel ca 
playback-urile şi intrările. 

Solo-ul meu fu răsplătit cu un potop de aplauze, mai ales din 
partea lui Paul, care îşi tocise palmele, urlând în picioare, până 
când mama îi făcu semn să se oprească. 

Îmi părea bine că venise, tata n-ar fi făcut-o niciodată, și în- 
cepui să mă gândesc că, în sfârşit, apăruse şi bărbatul potrivit 
pentru noi. 

Şi mama era emoționată şi mândră de mine, dar îi era greu 
s-o recunoască, în special față de toți cei care o felicitau, luând 
de bun că aceea ar fi fost cariera mea, obligând-o la zâmbete 
forțate și fraze de circumstanță. 

Cu puţin înainte de spectacol, Patrick îmi trimisese un mesaj 
spunându-mi să stau liniştită fiindcă ştia că va fi o reușită și că 
el era cu mine chiar dacă nu mă vedea. 

Când s-au stins luminile şi s-au aprins reflectoarele, am dan- 
sat doar pentru el şi am dat ce aveam mai bun în mine. 

Şi când, mai târziu, am revenit în vestiar, am găsit din nou 
un buchet de flori, chiar dacă, de data asta, fuseseră aduse de 
florarul din Belvoir Street. 

Nina, care până atunci fusese ocupată să fie fotografiată mai 
ceva ca o vedetă de cinema pe covorul roşu, mă luă deoparte cu 
un aer grav. 

Am aruncat automat geaca peste flori. 

— Mia, trebuie să vorbesc cu tine în mod serios! îmi zise 
însoţindu-mă în baie. 

Eram pregătită să-i spun un număr infinit de baliverne şi afu- 
riseam deja momentul în care mă confesasem lui Carl. 

— Nu te-am mai văzut niciodată dansând pe scenă, m-ai 
făcut să plâng. 

— Serios? A fost așa groaznic? îi răspunsei cu un amestesc 
de ușurare şi neîncredere. 

— Prostuţo! Am plâns de emoție, eşti minunată, eşti un în- 
ger, te-ai născut ca să dansezi, nu poţi și nu trebuie să faci altce- 
va în viață, măcar de-aș fi eu așa de bună! 

Mă înroșii şi îmi coborâi privirea: 

— Aș, nu a fost cine ştie ce... un solo pe Abba... baga- 
telizai. 

— Tocmai, imaginează-ţi când o să fii pe o scenă adevărată, 
cu un costum adevărat și o orchestră adevărată! 

Numai gândul mă emoționa atât de mult, încât mă simţeam 
rău. 

Eu, prim-balerină... 

Era un vis să intru într-un corp de balet. 

— Mia... soluția e una singură, o ştim amândouă. 

— Un jaf? 

— Bunica ta. 

— Nu pot să-i cer bunicii să-mi plătească taxele şcolare. 

— Nu ai altă variantă dacă vrei să te duci acolo, e singura 
ta șansă. 

Oftai. 

Avea dreptate şi eu ştiam, chiar dacă continuam să tărăgănez 
având încredere în așteptările fataliste ale lui Claire. 

Numai bunica mea Olga avea posibilitatea de a mă ajuta 
să-mi realizez visul şi sosise momentul de care mi-era cel mai 
frică: acela de a o suna în taină, fără să ştie mama. 

Era cel mai meschin lucru pe care i-l puteam face, dar era şi 
singura speranță pentru viitorul meu, şi n-aş fi lăsat ca orgoliul 
lor să se pună de-a curmezişul. 

Dacă şi bunica mă refuza, atunci m-aș fi împăcat cu ideea, 
luând-o ca pe un semn al destinului, dar dacă accepta să mă 
ajute, atunci aș fi găsit o modalitate să-i spun mamei care, cu 
timpul, ar fi înțeles. 

— Mia, trebuie s-o facem mâine, vii acasă la mine după ore 
şi dăm telefonul ăla împreună. 

— Mâine?... Nu știu dacă... 

— Mâine, la mine! hotărî. 

Mai târziu, în mașină, cu mama și Paul, atmosfera devenise 
foarte apăsătoare. 

Paul era entuziasmat, nu se mai oprea din complimente și îmi 
punea tot felul de întrebări, turuia cu obișnuita graţie de elefant 
fără să bage în seamă susceptibilitatea mamei care se retrăsese 
într-o tăcere încăpățânată. 

— Mia, n-am mai văzut niciodată aşa ceva, eşti nemaipo- 
menită! Când ai făcut chestia aia cu piciorul până la ureche am 
crezut că o să se rupă! Si toate piruetele şi săriturile alea, parcă 
zburai! Cum reuşeşti să stai pe poante, nu te dor picioarele? 
Cred că sunt îngrozitor de incomode încălțările alea! Ştiai că în 
China femeile purtau pantofi minusculi ca să-şi păstreze picio- 
rele mici? Era o chestie de nobili sau ceva de genul ăsta. Pare 
atât de simplu când te privim, dar puţini ştiu ce trudă e în spate. 
Chiar e născută să danseze, nu-i aşa, Elena? Fata asta va deveni 
o stea! Ia spune-ne, Mia, o să ne mai saluţi când vei fi celebră? 

Mama oftă privind pe fereastră. 

— Nu-i aşa, Elena? insistă Paul, convins că nu auzise, Nu-i 
aşa că e o balerină înnăscută? 

— Bineînţeles! răspunse mama răbufnind, bineînţeles că 
Mia e născută să danseze, asta mi-au repetat toţi în seara asta, de 
la primul la ultimul: „Doamnă, cât de mândră trebuie să fiţi de 
fata dumneavoastră, şi eu aș fi vrut ca a mea să danseze, dar este 
cu totul diferită, la cine aţi trimis-o? Unde va studia la anul?“ 
Parcă eram singura care nu-şi dădea seama de capacităţile ex- 
traordinare ale fiicei mele! Dar cine plătește școala aia? Ei? Aş 


220 


fi vrut să-i răspund directoarei: „N-aveţi cumva treizeci de mii 
de lire sterline în buzunar? Pentru că eu nu-i am și fata mea nu 
se mulţumeşte cu o şcoală oarecare!“ Aş vrea să văd ce-ar face 
ei în locul meu! 

Vorbea de parcă n-aş fi fost de faţă. 

— Poate că ceva ar face! 

— Ba nu cred, nu cei care trăiesc cu un singur venit şi au de 
plătit chirie. Nu toate familiile sunt ca cea a Ninei, din contră, 
Îţi garantez că marea majoritate sunt ca a noastră, sau chiar mai 
rău pentru că au în medie trei copii și un bătrân în întreținere! Și 
acolo copiii încep să muncească de la optsprezece ani! 

— Poate că pe vremea ta... după război! 

— Eu am început să muncesc la optsprezece ani pentru că 
voiam să fiu liberă şi să nu depind de bunica ta şi crede-mă, dacă 
aş fi făcut alegerile pe care le voia ea, aș fi obținut orice, dar nu 
regret absolut nimic! 

— Eu zic că dacă ai putea da timpul înapoi, ai face alte ale- 
geri, insistai. 

— Ca de exemplu? 

— Ca de exemplu să nu te măriți cu tata şi să rămâi în Italia... 
Poate Scala costa mai puţin! 

— Totul se reduce la bani, nu, Mia? Ai auzit vreodată de 
sentimente? Dragoste, prietenie, ataşament, sacrificiu pentru 
altcineva în afară de propria persoană... 

— Nu-mi spune că viaţa ta de acum îţi dă cine știe ce satis- 
facţii, mamă. 

Paul tuşi puternic, încercând să reteze conversaţia care alu- 
neca pe o pantă periculoasă. 

Dar nu folosi la nimic. 

— Ştii ce-ţi zic, Mia? Cred că ai dreptate. Dacă m-aș în- 
toarce în timp, n-aş face aceleaşi alegeri. Te-aş lăsa în grija unei 
dădace, aş pleca în jurul lumii şi, din când în când, ţi-aş da un 
telefon, când îmi aduc aminte. Sunt de-a dreptul o idioată că am 
renunţat la viaţa mea ca să mă ocup de tine. 

Paul mai avea puţin şi se îneca de la atâta tușit. 

— Nimeni nu ţi-a cerut-o. Un copil n-ar trebui să însemne 
renunțarea la sine. 

Se întoarse dinspre mine cu ochii ieşiţi din orbite. 

— Si asta unde ai mai auzit-o? Ce ştii tu ce înseamnă un 
copil? Si, mai ales, cum îţi permiţi să-mi vorbeşti astfel? 

— Nu înţelegeţi, nimeni nu înţelege, vouă nu vă pasă deloc 
de viitorul meu, tot ce ştiţi să spuneţi întruna e că nu am altă 
variantă decât să mă mulțumesc, exact așa cum aţi făcut voi cu 
viața voastră mediocră. 

— De ajuns! interveni Paul frânând brusc. Să nu-ţi mai per- 
miţi vreodată să-i vorbeşti aşa nici mamei tale, nici mie. Dacă 
erai fata mea, îți dădeam deja o palmă! Nu îndrăzni să judeci 
viaţa cuiva până când n-ai făcut jumătate din lucrurile pe care 
le-a făcut mama ta pentru tine sau pentru oricine altcineva! Am 
fost destul de clar? Nu ești mai deşteaptă decât noi doar pentru 
că arunci sentinţe de la înălțimea celor șaisprezece ani ai tăi! Și 
nu ni te adresa de parcă am fi nişte bieți cretini care n-au înţe- 
les cum se trăieşte şi nu așteaptă decât să fie luminaţi de tine! 
Nimeni nu te împiedică să faci ce-ţi doreşti, dar lucrul ăsta e 
imposibil din punct de vedere material, să-ţi intre bine în cap! 

Înlemnii, roşie de rușine. 

O tăcere stânjenitoare se lăsă în maşină. 

Mare și puternic cum era, când se enerva, Paul chiar inspira 
frică, iar eu nu eram obișnuită să mă tem de un bărbat. Însă îmi 
vorbise ca un tată şi mă pusese la punct. 

Şi făcuse bine. 

Pomi motorul şi reluă drumul. 

Niciunul dintre ei nu îmi mai spuse nimic până acasă. 

Cum ajunserăm, coborâi din maşină, intrai repede în casă 
şi mă grăbii spre camera mea, dar Paul mă strigă la jumătatea 
scărilor. 

— Ce e? răspunsei în silă întorcându-mă. 

Îmi adresă un zâmbet larg: 

— Am avutun schimb de opinii şi îmi pare rău că am ridicat 
tonul, dar niciodată nu mergem la culcare supăraţi, OK? 

ÎI priveam încercând să rămân indiferentă, dar simțeam la- 
crimile arzându-mi ochii. 

— Hai, vino aici, balerino, şi îmbrăţişează-mă! 

Coborâi încet scările cu mâinile în buzunar ca și cum cineva 
mă împingea din spate şi mă lăsai îmbrăţişată. 

Nu eram obișnuită să fiu tratată ca o fiică şi aproape că m-am 
simţit recunoscătoare pentru că fusesem mustrată așa de aspru. 

Nu voiam să plâng, dar lacrimile îmi alunecau singure și a 
fost aproape o ușurare. 

Apoi i se adresă mamei, care se dusese deja în sufragerie: 

— Elena, e valabil şi pentru tine! 

Mă luă de mână și mă duse la ea. 

— Hai, acum voi două împăcaţi-vă, ne îmboldi. 

Dacă fusese uşor să mă convingă pe mine, încă nu ştia ce 
încăpățânată e mama. 

— Paul, eu nu sunt un copil şi ştiu bine cum să mă ocup de 
fiica mea. 

Cum să nu știe, altădată n-ar fi vorbit cu mine un an de zile! 

— Știu că știi să te ocupi de fiica ta, şi nimeni nu știe s-o 
facă mai bine decât tine, îţi cer numai să nu ţii supărarea în tine 
pentru că nu-ți face bine şi nu te ajută să găseşti soluţii. 

Ca să vezi! Bătrânul Paul chiar se pricepea dacă voia. 

— Hai, mamă, zisei, îmi pare rău că am exagerat. 

— Bine, bine, acum du-l afară pe York, mai are puțin și 
explodează. 

Era maximum care se putea aștepta de la ea, dar era prima 
oară când ne împăcam după douăzeci de minute de la ceartă. 

Paul aducea categoric o schimbare favorabilă în vieţile 
noastre. 


În după-amiaza următoare, acasă la Nina, nu mai eram așa 
sigură că vreau să dau telefonul ăla. 

Mă simţeam vinovată şi îmi pierdusem curajul provocat de 
adrenalina spectacolului şi de complimente. 

— Mia, ia telefonul şi sună, mă rugă pentru a șasea oară. 

— Nu pot, Nina, nu pot să-i fac asta mamei. 

— Atunci nu vrei cu adevărat să te duci la Royal Ballet 
School, răspunse încrucişându-şi braţele. 

— Ba bineînţeles că vreau, e ceea ce-mi doresc cel mai 
mult, ştii foarte bine! 

— Eu cred că nu vrei cu adevărat. 

— Ba da, vreau! protestai. 

— Și atunci spune-mi, cum o să faci să ajungi acolo? 

— Nu știu. 

Se ridică de pe pat și se întoarse cu spatele: 

— De fapt da, în definitiv, ai dreptate, poate nici măcar nu 
te acceptă, de ce să-ţi complici viața? Vei fi un desăvârșit agent 
de bursă, ca tatăl tău... sau contabilă... sunt o grămadă de meserii 
„normale“ care te așteaptă. 

— Cum adică să nu mă accepte? îi răspunsei atinsă în punc- 
tul sensibil. De ce să nu iau admiterea? Eşti de părere că nu sunt 
destul de bună? 

— Sunt de părere că eşti cea mai bună, prostuţo! răspunse 
întorcându-se brusc. Dacă aș putea, aş folosi contul meu pentru 
studiile la colegiu numai să te fac fericită. 

— Vrei să spui că în locul meu ai suna-o? 

— Aş fi sunat-o deja de un secol, răspunse întinzându-mi 
telefonul. Curaj, sună! 

Înghiţii în sec. 

Dacă atunci când îl sunasem prima oară pe Patrick îmi fuse- 
se frică, acum simțeam efectiv că fac pe mine. 

N-o mai sunasem pe bunica mea Olga de cel puţin şase 
luni. 

Mă suna ea de Crăciun şi de Paște și îmi trimitea un cadou de 
ziua mea, dar n-o mai văzusem de când eram mică. 

Întotdeauna îmi declarase că puteam să mă bizui pe ea în 
orice situaţie, dar fiindcă nu avusesem niciodată nevoie cu 
adevărat de ceva, mă întrebam în ce măsură nu era o frază de 
circumstanță. 

Venise momentul să verific. 

Când îmi răspunse la al doilea ţârâit, am avut tentatia să în- 
chid, dar Nina puse telefonul pe speaker. 

— Alo, bunico, sunt Mia. 

Pentru o clipă se făcu linişte. 

Îmi era teamă că nu-și mai aduce aminte de mine. 

— Mia! Iubita mea frumoasă, ce surpriză! 

Îmbătrânisem cu douăzeci de ani din cauza tensiunii. 

— Ce mai faci? De mult voiam să te sun! 

— Mă gândeam la tine zilele astea, mă întrebam oare ce 
face puiuţul meu, cine ştie cât de frumoasă te-ai făcut, încă mai 
studiezi baletul, nu-i aşa? 

— Da, bunico, şi tocmai despre asta vreau să-ţi vorbesc, 

Aşadar, în următoarele trei minute mi se hotăra tot viitorul. 
Nu puteam să greşesc nicio mişcare. 

Aş fi vrut să vorbească Nina în locul meu, care era așa de 
pricepută să convingă oamenii, dar acel lucru mă privea numai 
pe mine. 

— Te ascult. 

Nina îmi făcu semn să fiu cât mai dramatică făcându-se că-și 
smulge părul din cap. 

— Bunico, n-aş fi vrut să te deranjez vreodată şi mă simt 
foarte încurcată de ceea ce urmează să-ţi spun, dar eşti singura 
mea speranță. 

— E vorba de mama ta? Are nevoie de bani, nu-i așa? 

— Banii au legătură, şi mama la fel, dar nu e vorba de ea, e 
vorba de mine, ca să fiu sinceră, şi de balet. 

— Vrei să te duci la o şcoală costisitoare şi nu vă puteţi 
permite? 

Bunica mea era într-adevăr vulpea bătrână de care vorbea 
mama: ageră, vicleană, perspicace, dar absolut genială şi eu o 
adoram. 

— La Royal Ballet School bunico, aș vrea să dau admitere 
acolo, dar nu mă vor lăsa nici măcar să încerc dacă nu demon- 
strez că-mi pot permite să urmez cursurile în cazul în care m-ar 
accepta. 

— La Royal? Râse. I-auzi! Îi cunosc pe toți de la Royal, 
când eram tânără nu pierdeam nicio premieră, nu atât pentru 
balet, cât pentru şampanie, o cunoşteam foarte bine pe Ninette 
de Valois. 

— Fondatoarea? 

— Desigur! Nepoata mea la Royal Ballet School ar fi cea 
mai mare satisfacție a vieţii mele, n-aş mai conteni să o spun 
tuturor. 

— Da, bunico, dar problema e tocmai asta, mama nu vrea 
pentru că nu-şi permite taxele, admiterea a fost stabilită peste 
două luni şi între timp trebuie să le furnizez toată documentaţia. 
Claire, profesoara mea, a cerut un răgaz, dar nu știu câtă vre- 
me mai poate s-o ţină aşa, în plus, am şi examenele la şcoală, 
pe scurt bunico, un dezastru, iar tu eşti singura care mă poate 
ajuta! 

— De câţi bani e vorba? 

— O grămadă! zisei, dar Nina îmi făcu semn să fiu mai puţin 
panicată, la urma urmei ea era cea care studia comunicare. 

— Mă rog... destui bani, dar înţelegi că e cea mai prestigi- 
oasă școală din lume... 

— Cum să nu, iubire, și faci bine să-ți doreşti ce e mai bun, 
şi eu doream acelaşi lucru pentru mama ta, dar ea a vrut să facă 
după capul ei și m-a avertizat să nu mă amestec în viaţa ei, de 
parcă un părinte se amestecă şi nu se preocupă de moarte... 
Oricum, nu mă mai priveşte acum. Ascultă-mă puișor, lasă-mă 
să dau câteva telefoane la Londra şi să văd ce pot face, imediat 
ce vor afla că eşti nepoata mea nu vor mai fi așa aspri şi apoi o să 
vorbesc cu contabilul meu ca să-mi dau seama cum te pot ajuta, 
dar şi tu trebuie să faci ceva pentru mine. 

Un fior îmi străbătu şira spinării. 

— Da, bunico, spune-mi. 

— Trebuie să fii cea mai bună dintre toate, altfel întrerup 
sponsorizarea! 

— Îi jur, bunico. 


CAPITOLUL 14 


Făcusem un salt în gol. 

Nu-mi mai rămânea decât să sper că se deschide parașuta. 

Dacă acasă la Nina fusesem convinsă că am luat singura de- 
cizie corectă, acum nu mai eram așa sigură şi începeam să mă 
tem că n-o să fie totul așa de simplu. 

Dacă mama rupsese legătura cu bunica pentru că o considera 
manipulatoare și opresivă, probabil că avea motivele ei înteme- 
iate şi mă întrebam dacă n-o să sfârșesc și eu la fel. 

Faptul că bunica scotea din buzunar toți acei bani i-ar fi dat 
dreptul să se bage în viața mea şi, evident, nu aveam cum s-o 
împiedic. 

În ceea ce o privea pe mama, nu cred că ar fi putut înțelege 
de ce vorbisem cu bunica. 

S-ar fi înfuriat de moarte și ar fi rupt toate legăturile cu 
mine. 

Și ar fi avut dreptate. 

Acea senzaţie de neliniște începu să mă chinuie zi și noapte, 
făcându-mă să mă simt ipocrită şi necinstită, iar asta îmi afecta 
considerabil progresul şcolar şi pregătirea pentru admitere care, 
între timp, datorită intervenţiei bunicii, fusese confirmată pentru 
mijlocul lui februarie. 

Singura care era mulțumită era Claire, ea avusese dreptate 
să-l aștepte pe Moş Crăciun. 

— Mia, nu eşti prezentă, eşti în contratimp, eşti moale şi 
distrată, o lună şi jumătate nu e chiar aşa mult timp, doar nu vrei 
să irosești toată munca de până acum, nu? Vezi că nu ai nicio 
garanție că vei fi acceptată! 

O ştiam bine şi poate în adâncul inimii mele nici nu mai vo- 
iam să trec examenul, căci mă gândeam că mă bazez pe pile și 
nu avansez după merit. 

Dar acum era prea târziu să mai dau înapoi. 
Incercam să nu mă gândesc și astfel reușeam să pun o anumi- 
tă distanță între mine şi consecințele alegerii mele. 


Ajunul Crăciunului îl petrecurăm acasă, împreună cu Paul 
și Betty. 

Era frumos să stăm la masă cu toţii. Paul gătise pentru un 
regiment întreg: de la curcan umplut cu castane la somon cu 
mărar, de la cremă de unt cu brandy la sos de pâine și, ca desert, 
Christmas pudding. 

Betty repeta întruna că nu mai poate să mănânce, dar își 
umplea în continuare farfuria şi folosea orice pretext ca să mai 
ciocnească un pahar. 

Le înmânai celor dragi cadourile cumpărate din Bath, iar lui 
York îi dădui un os înfăşurat într-o panglică argintie, 

Când îmi veni rândul să desfac cadourile, simţii că mor vă- 
zând că mama îmi cumpărase o pereche de pantofi de balet noi. 

Aveam lacrimi în ochi de cât sufeream. 

— Nu-i nevoie să plângi, îmi zise, ai tăi sunt buni de arun- 
cat, măcar începi anul cu pantofi de balet noi şi Claire n-o să se 
mai lamenteze! 

Mă privea fericită şi mândră în timp ce eu o minţeam ca o 
lașă, cu neruşinare. 

Mă uram pentru ce-i făceam. 

Niciun scop nu putea justifica o acţiune atât de josnică faţă 
de ea. 

Dar acum o făcusem şi trebuia să trăiesc cu senzaţia de vino- 
văţie. 

Patrick ştia, îi spusese şi Nina. 

La început nu fusese de acord, dar îşi dădea seama că era 
singurul lucru pe care-l puteam face, chiar dacă, după părerea 
lui, ar fi trebuit să-i spunem imediat mamei, şi nu după eventu- 
ala admitere. 

Acum vorbeam în fiecare zi, seara târziu, în funcţie de turele 
lui şi începeam serios să cred că îl interesez, deşi tot îmi era frică 
să nu-i înţeleg greșit amabilitatea înnăscută. 

Transcriam în continuare convorbirile noastre, ca pentru a 
avea dovada că nu am inventat eu totul. 

În dimineaţa Crăciunului tata veni să mă ia la prânz la ei. 

Trei ore încontinuu în maşină cu el ar fi fost o pedeapsă bună 
pentru oricine. 

Mă întrebă de vreo două ori despre şcoală, apoi potrivi radio- 
ul pe un canal de finanţe și aşa conversaţia noastră luă sfârşit. 

Îmi pusei căștile şi ascultai Bloc Party până la destinaţie. 

Acasă ne aștepta Libby. 

Însă cea care ne deschise uşa era o femeie distrusă! 

Începuse să gătească cu o seară înainte pentru şaisprezece 
persoane, era în întârziere, iar gemenii erau de nestăpânit. 

Mă întâmpină cu o îmbrățişare și cu o față epuizată și 
descurajată. 

— Ai putea să pui masa, scumpo? mă rugă în timp ce geme- 
nii mi se agăţară de picioare urlând. Sunt contra violenţei, dar 
cred că o să se vorbească de mine la ştirile de diseară! 

Ziua se anunţa interminabilă. 

Prânzul cu părinții și fraţii lui Libby, cu fiii lor şi străbunica 
fu nimicitor. 

Nu se mai opreau din vorbit despre mâncare, politică și bani, 
în vreme ce copiii urlau şi se certau pe jucăriile primite cadou, 
sfârşind prin a se lovi și muşca, până când un adult — care era la 
rând — se ridica și le administra o palmă la fund. 

Televizorul era dat la un volum insuportabil, afară ploua, și 
nimeni nu părea să fie interesat de altceva în afară să mănânce 
şi să se plângă. 

La şapte seara plecară cu toţii, gemenii epuizați merseră la 
culcare, luând după ei trotinetele noi, iar tata se aşeză în fotoliu 
să citească ziarul, în timp ce sărmana Libby sorta în maşina de 
spălat vase zeci de farfurii și pahare. 

În ciuda oboselii, era mereu zâmbitoare, păstrând doze incre- 
dibile de răbdare. 

Tineam la ea şi o compătimeam un pic. Cu un partener mai 
atent ar fi avut o viaţă mai uşoară şi împlinită. 

Îmi pregăti canapeaua extensibilă şi îmi dădu un sărut de 
noapte bună pentru ca apoi să se retragă, istovită, în camera sa. 

Adormii legănată de ploaie, de sforăitul tatălui meu şi de 
plânsul înăbuşit al lui Libby. 


Câteva zile mai târziu sosi vestea întoarcerii lui Patrick. 

Aflasem înaintea Ninei, chiar de la el, dar mă prefăcui 
surprinsă. 

Urma să treacă pe acasă să-şi salute familia şi apoi venea să 
mă ia și să cinăm în oraș. 

Nu pot să descriu în cuvinte emoția acelei așteptări. 

După luni de zile de telefoane și mesaje, după o viață petre- 
cută visând că mă va observa printre suspine și palpitații, după 
treisprezece ani de așteptare, cel de-al doilea vis al meu era pe 
cale să se realizeze. 

În seara aceea ieşeam la cină cu Patrick Dewayne. 

Singură. 

Si între o cină cu el şi Royal Ballet nu ştiam ce era mai 
ciudat. 

Mama și Paul erau în oraș, şi asta mă scuti de la explicaţii pe 
care nu aveam chef să le dau. 

La rândul lui, Patrick, care îşi cunoştea sora la perfecție, ştia 
că trebuie să o pună în temă cu o delicateţe extremă, iar în seara 
aceea şi el evită orice discuție. 

Uneori trebuie să ne protejăm de dragostea celorlalți. 

ÎL aşteptam, privind pe fereastra camerei mele, așezată pe 
pat, cu York pe genunchi, şi vorbeam cu el ca şi cum m-ar fi 
putut înţelege. 

Era prima noastră întâlnire oficială și, chiar dacă îl cunoş- 
team dintotdeauna, îmi dădeam seama că nu ştiam aproape ni- 
mic despre el. 

Eram înspăimântată că aş putea fi dezamăgită, că băiatul pe 
care îl idealizasem nu exista în realitate, că era rodul imaginaţiei 
mele, la fel ca prințul Cenuşăresei sau al Frumoasei Adormite şi 
că mi-ar fi spulberat visul cu un cuvânt sau un gest greșit. 

Şi nu aveam pe nimeni cu care să împărtășesc neliniștea pen- 
tru acea întâlnire. 

Când auzii motocicleta sosind simţii nevoia să mă bag sub 
pat și să nu mai deschid ușa până anul viitor. 

Cum trebuia să mă port? Ce trebuia să spun? Era bine cum 
mă îmbrăcasem? 

Nu mai eram eu şi Patrick „frate și soră“, ci noi doi la o în- 
tâlnire oficială. 

Mă întrebam dacă şi el se simte la fel. 

Deschisei uşa și o rafală violentă de vânt mă izbi aproape 
mutându-mă din loc. 

Patrick mă privi şi zâmbi. 

Îşi dădu casca jos, coborî de pe motocicletă şi veni spre 
mine. 

Mă uitai la el așa cum te uiţi la vedeta rock preferată în timp 
ce-ţi piaptănă părul cu mâinile imediat după ce te-ai uscat cu 
foehnul. 

— Aşa, acum eşti perfectă, zise aranjându-mi un cârlionț 
după ureche. 

Încă nu scosesem niciun cuvânt, nici măcar bună. 

— Ti- foame? mă întrebă. 

Dădui din cap că da. 

— Atunci pune-ţi geaca și să mergem. 

Intrai supusă în casă, îmi pusei fularul şi geaca şi mă întorsei 
la el ca şi cum aș fi fost acționată cu telecomanda. 

Îmi puse casca și mi-o prinse sub bărbie. 

Lăsă în jos scărițele ca să-mi sprijin picioarele şi mă îndem- 
nă să mă ţin strâns de el. 

De parcă mai trebuia să mi-o spună. 

Murisem și ajunsesem în paradis. 

ÎI îmbrățișam în timp ce goneam în noapte, împinşi de vânt și 
de toate lucrurile bune pe care ni le rezerva viitorul. 

Aveam certitudinea că nu mă va dezamăgi cu niciun gest, cu 
niciun cuvânt. 

Nu el, nu Patrick al meu. 

Mă duse într-un bistro franțuzesc unde mâncarăm pâine cu 
unt și supă de ceapă. 


231 


Îl priveam și îi vedeam doar gura și mâinile fine mișcân- 
du-se, fără să reuşesc să-l ascult, complet hipnotizată de chipul 
lui şi de toate detaliile pe care nu voiam să le uit: barba uşor 
crescută, o cicatrice pe sprânceană, părul blond şi moale de pe 
braţe şi acel mod senzual de a-şi drege glasul. 

Numai el vorbi toată seara, poate pentru a mă scoate din în- 
curcătură, povestindu-mi despre Marina Regală, despre colegii 
săi, despre mare și o mulţime de glume pe seama profesorilor 
din liceul nostru. 

Eram năucă de fericire, totul se desfăşura exact aşa cum îmi 
dorisem dintotdeauna, el era perfect, eu eram cea complet deco- 
nectată de la realitate. 

Dacă ar fi ieşit cu o sosie de-a mea, tot aia era. 

Odată ieşiţi din restaurant îmi propuse să facem o plimbare. 

Voiam să mă ia de mână, dar nu ştiam cum să-i dau de în- 
teles, aşa că îmi băgai mâinile în buzunar ca să evit o situaţie 
jenantă. 

— Mi-a plăcut foarte mult să te văd dansând. 

— Serios? 

— N-aş fi făcut altceva decât să stau să te privesc, 

Nici eu n-aş face altceva decât să te privesc, nimic altceva 
toată ziua, în fiecare zi pentru tot restul vieții mele. 

— Păi, ştii, asta fac de când mă ştiu, nici nu mai bag de 
seamă. 

— Eşti atât de bună, că nici nu-ţi dai seama. 

lar tu eşti atât de frumos, că nici nu-ți dai seama. 

— Vorbesc serios, vei fi o prim-balerină splendidă, zise 
oprindu-se şi punându-și mâinile pe umerii mei. 

Închisei ochii. 

Inima începu să-mi bată cu putere. 

Eram pregătită, mai pregătită ca niciodată să mă las sărutată, 
aşteptam momentul ăla de-o viaţă. 

Emoţia mă copleşea, îl doream cu toată ființa mea, aveam 
stomacul strâns și picioarele moi. 

Sărută-mă, te rog sărută-mă, grăbeşte-te... nu mai pot aștep- 
ta nicio secundă în plus... 

— Hai, te duc acasă, pare să înceapă ploaia. 

Deschisei din nou ochii ca şi cum aşteptam explozia unei 
bombe dazamorsate. 

Nu m-a sărutat! 

De ce? 

Din cauza supei de ceapă? 

Dar a mâncat şi el! 

De ce n-am vorbit aproape deloc? 

Numai el a vorbit! 

Atunci nu-i plăcea de mine! Mă scosese la cină doar pen- 
tru că făcuse o promisiune, pentru că era amabil şi binevoitor 
cu toată lumea și, fără îndoială, avea o iubită frumoasă foc cu 
care urma să se căsătorească, urmând să-mi spună asta în pragul 
casei. 

Dumnezeule, ce furioasă eram! 

De ciudă, pe drumul de întoarcere nu mă ţinui de el nici mă- 
car o clipă, ci de mânerele de sub şa, riscând să fiu aruncată la 
fiecare cotitură, deşi el mă ruga să mă ţin strâns de el. 

Odată ajunși acasă, mă sărută pe obraji şi aşteptă să intru. 

Mă întorsei adresându-i un zâmbet forţat şi trântii ușa cu toa- 
tă forţa. 

Se simțea atât de special încât să-și permită să amăgească o 
fetiță îndrăgostită? 

Asta era ideea lui de întâlnire? O cină, o plimbare şi apoi 
acasă? 

Dar partea cea mai proastă abia acum venea. 

Ca de obicei, îmi uitasem mobilul pe pat şi apelurile de la 
Nina erau nenumărate. 

Avea un al şaselea simţ să mă prindă mereu în flagrant. 

Îmi scrisese un mesaj care zicea: „Când am ceva impor- 
tant de spus celor pe care îi iubesc cel mai mult, aceştia dispar! 
Voiam doar să-ţi arăt inelul pe care mi l-a dăruit Carl, dar evi- 
dent ai altceva mai bun de făcut. Sună-mă.“ 

Inelul. 

Tocmai în seara aia se hotărâse să-şi declare dragostea im- 
becilul ăla? 

Eram pe cale s-o sun, când mi-am dat seama că telefonul 
meu ar putea coincide cu întoarcerea lui Patrick. 

În acelaşi timp, cineva care voia să ascundă ceva exact asta 
s-ar fi ferit să facă. 

Aşa că am sunat-o. 

— Inel? 

— Unde erai, te-am sunat de o sută de ori! 

— La repetiţii ca de obicei, puteai să mă cauţi acolo! îi răs- 
punsei rugându-mă să n-o fi făcut. 

— Voiam să vin, apoi m-am gândit să-l sun pe fratele meu, 
dar nici el nu mi-a răspuns, şi atunci, când am văzut că nimănui 
nu-i pasă de mine am hotărât să mă duc la culcare! 

— De unde era să-mi dau seama că îţi dă inelul miercuri 
seara, credeam că o să ţi-l dea în noaptea de Crăciun! 

Si îmi muşcai limba. 

— Cum adică „credeam că o să ţi-l dea în noaptea de Crăciun“? 
Tu ştiai că o să-mi facă cadou un inel? 

— Nu, nu! Voiam să spun că, dacă eu aș vrea să dau ca- 
dou cuiva un inel, aș face-o în noaptea de Crăciun și nu... într-o 
miercuri oarecare. 

Tăcere. 

— Mia, nu-ţi bate joc de mine. 

— Nu-mi bat joc de tine, mă smiorcăii. 

— Tu ştiai! 

— Jurcănu! 

— Nu jura! 

— Doamne, Nina, avea nevoie de un sfat, sunt prietena ta 
cea mai bună, voia numai să fie sigur că o să-ţi placă. 

— Deci tu l-ai ales? 

— Nu, el a făcut tot. 

Evitai să mai adaug că mi se păruse o idee tâmpită, ca să nu 
înrăutăţesc lucrurile. 

O auzii suspinând dezamăgită. 

— Nina... nu înseamnă nimic, şi eu aș fi cerut sfatul celui 
mai bun prieten al iubitului meu dacă aș fi vrut să-i fac un cadou 
aşa important. 

Era să zic „și atât de costisitor“. 

— Dar deja l-ai văzut... 

— Nu l-am văzut la tine, ci numai în cutie, deci e ca şi cum 
nu l-am văzut niciodată. 

— Atunci mâine dimineaţă, când o să-l vezi, prefă-te sur- 
prinsă! 

— OK, jur, pot să şi leşin dacă vrei. 

— Oh, s-a întors Patrick, mă duc să i-l arăt, să sperăm că 
măcar el nu ştie! 

Patrick... Pentru cinci minute nu mă gândisem la el şi la tu- 
peul lui. 

Stătusem acolo ca o proastă cu ochii închiși, așteptând săru- 
tul prințului, iar el râdea de mine. 

Avea să mi-o plătească, nu ştiam încă în ce fel, dar găseam 
eu un mod să mă răzbun. 


La şcoală, a doua zi, surprizele nu se terminaseră, şi, mai 
ales, erau departe de a fi pozitive. 

Doamna Patel, profesoara de istoria artei, şi doamna Meyer, 
profesoara de literatură, îmi cerură eseurile pentru admiterea la 
examen. 

Pe lângă cele de la istorie, biologie și dramaturgie. 

Cu gândul la admitere subestimasem restul şi eram total în 
contratimp. 

Nina era hipnotizată tot privindu-şi inelarul și nu-şi dădea 
seama de drama pe care o trăiam eu. 

Ceea ce, pe lângă că nu fusesem sărutată, îmi făcea viața 
mizerabilă. 

— Hei, Nina, Pământul către Lună, răspunde, terminat! 

— E minunat, nu-i aşa? răspunse arătându-mi mâna pentru 
a cincisprezecea oară. 

— Dacă mi-l mai arăţi o dată, nu mai vorbesc cu tine. 

— E aşa romantic, 

— Da, foarte tare, dar cum fac să fiu admisă la examen fără 
eseurile alea? Le faci tu? Trebuie să le predau săptămâna viitoa- 
re, mi-e imposibil. 

— Le am deja pe-ale mele de predat, dar există cineva care 
te poate ajuta. 

— Cine, Carl? 

— Nu, Patrick! 

La auzul numelui său începui să transpir rece. 

— Ce legătură are Patrick cu toate astea? 

— E acasă toată săptămâna şi chestiile astea le-a făcut deja, 
poate mai are ceva în calculator. 

Îngâmfatul ăla ar fi fost tare fericit să o poată face pe profe- 
sorul meu, dar preferam mai degrabă să fiu respinsă decât să mă 
umilesc cerându-i ajutorul. Deşi o parte din mine voia cu orice 
preţ să-l întrebe de ce nu-i plăceam. 

— Tu zici că aş putea... 

— Bineînţeles! Îi spun eu, sunt sigură că n-o să refuze! 

Eu nu eram chiar așa de sigură. 

În aceeaşi după-amiază sunai la ușa lor. 

Mă simţeam ca o şcolăriță care vinde dulciuri din ușă în 
ușă. 

Nina se dusese să înveţe la Carl și probabil am fi rămas sin- 
guri, iar lucrul ăsta mă răvăşea. 

Îmi deschise mama lui. 

Deși fusesem o vizitatoare constantă în casa aceea aproape 
toată viaţa, cât s-o consider ca fiind a mea, când Laetitia îmi 
zâmbi şi mă invită să intru, complet neştiutoare de ceea ce aş 
fi vrut să fac cu fiul ei în camera lui, nu putui să nu mă simt 
jenată. 

— Mia, scumpe, intră, ai venit pentru Patrick, nu? Mi-a spus 
Nina! Câte teme vă dau la şcoală, chiar nu-şi dau seama, așa-i? 
Dă-mi geaca. Îți fac un ceai? Am făcut și biscuiţi! 

Laetitia era mai italiană decât mama în ceea ce priveşte aten- 
tia şi protecţia. 

Soţul ei era un chirurg respectat, un pionier în cercetarea 
transplanturilor şi acest lucru îi permisese să renunţe la serviciu 
după naşterea copiilor şi să se dedice total casei și vieţii sociale 
intense a familiei. 

Dar acest lucru nu îi făcuse să devină nici mai puţin umili, 
nici mai puţin amabili. 

Patrick apăru în capul scărilor şi mă invită să urc. 

Era atât de frumos încât îmi veni un chef nebun să-l sărut şi 
în acelaşi timp să-i sparg fața. 

— Nina mi-a zis că ești în impas cu temele, ce pot să fac 
pentru tine? 

„În impas cu temele“... de parcă aş fi avut şase ani şi trebuia 
să învăţ scăderea. 

„Ce pot să fac pentru tine?“... Ce era, un operator de call 
center? 

ÎI detestam cu fiecare minut mai mult şi îl doream cu fiecare 
secundă mai mult. 

— Sunt în urmă cu eseurile și n-am decât sfârşitul ăsta de 
săptămână ca să le fac. Dacă nu le predau, risc să nu fiu admisă 
la examen şi asta ar compromite și eventuala intrare la Royal. 

— Am scos însemnările mele vechi şi testele predate, am 
putea să ne bazăm pe ele, împreună o să reuşim, stai liniştită. 

Îi priveam buzele mişcându-se cu încetinitorul şi-mi imagi- 
nam că-mi spune: „Te iubesc, Mia, nu ştii ce dor mi-a fost de 
tine şi cât te doresc.“ Și apoi că mă arunca pe pat sărutându-mă 
și băgându-și mâinile sub bluza mea, alunecând să-mi descheie 
blugii și... 

— Mia, mă asculţi? 

— Bineînţeles! răspunsei înroşindu-mă din cale-afară. 

— Atunci facem aşa cum am spus, ne împărţim sarcinile, tu 
faci căutarea, iar eu asamblarea. 

— La ordinele dumneavoastră, căpitane! spusei luând pozi- 
ţia de drepţi. Apoi voi mătura puntea și voi cobori velele! 

Râse. 

— Am exagerat, nu? 

— Un pic... 

— O să fie ca la Marina Regală, unde te învaţă să găseşti 
soluţii într-o nanosecundă! Să-mi spui când exagerez! 

Te rog, exagerează... 

Ne așezarăm la masa lui, un birou lung sprijinit pe două su- 
porturi şi acoperit cu cărţi şi însemnări. 

— Şi eu am de dat un examen greu peste o lună şi profit să 
învăţ, chiar dacă sunt în permisie. 


237 


Și mă ajuţi pe mine? 

Era prima oară când intram oficial în camera lui. Etajerele 
erau pline ochi de cupe şi premii de toate felurile, iar pereţii erau 
tapetaţi cu poze cu el în ziua bacului, a jurământului, cu prietenii 
în Spania, cu (grrr...) alte fete, cu motocicleta lui şi cu un pește 
enorm în mână. 

Mai lipsea doar poza lui în ţinută de pompier şi calendarul 
era complet. 

Erau fete care ar fi făcut crimă ca să fie în locul meu. 

Odată ce distribui sarcinile, îmi dădu computerul său şi se 
întinse pe pat ca să consulte materialul. 

Mă simţeam total stingherită, n-ar fi trebuit să accept ideea 
Ninei, aş fi putut învăţa cu Carl, cu Alex, până şi cu Paul, dar 
niciodată cu băiatul care-mi dădea peste cap somnul şi mă făcea 
s-o iau razna doar când îl priveam. 

Trebuia să plec de-acolo cu o scuză oarecare, dar cum mă 
ridicai în picioare, la ușă bătu mama lui: 

— l-am adus ceaiul Miei, zise aproape scuzându-se. Apoi 
adresându-mi-se: Nina mi-a interzis categoric să intru în camera 
ei, a zis că are nevoie de intimitate. 

Mă gândeam la mama care ar fi scos și ușile din țâţâni numai 
să mă împiedice să mă închid înăuntru. 

— Iar acum că are şi iubit... zise Pat malițios. 

— Aţi văzut inelul? întrebă neliniștită Laetitia, care evident 
voia să afle ce părere aveam. 

— Da, e frumos, răspunsei prudentă. 

Pat strâmbă din nas. 

— Prea devreme, adăugă dând din cap, sora mea e prea 
mică, iar el a fost prea pripit, dar cum am încercat să i-o spun, s-a 
enervat imediat. 

— Aşa a făcut şi cu mine, zise Laetitia, spune că sunt demo- 
dată și că nu înțeleg... dar mie mi se pare că ea e aia demodată. 
Tu ce părere ai, Mia? 

— Eu l-am însoţit pe Carl să-i aleagă inelul... 

Se întoarseră amândoi spre mine total uimiţi. 

— Şi i-am spus că e o tâmpenie, dar şi el s-a supărat ime- 
diat! zisei ca să-i consolez. 

— Să sperăm că o să fie bine, suspină Laetitia, niciodată nu 
încetezi să-ți faci griji pentru copiii tăi, nici când sunt mari, zise 
mângâindu-i faţa lui Pat cu un gest melancolic. 

Apoi Laetitia cobori și rămăserăm din nou singuri. 

Simţeam că şi Patrick era îngrijorat pentru Nina și ar fi vrut 
să-mi vorbească despre ea, dar cunoscând relaţia noastră, sigur 
îi era frică să nu mă pună în încurcătură. 

— Stai liniştit, Pat, îl asigurai, Carl e un băiat cumsecade, e 
sincer îndrăgostit de Nina, şi poate că ar trebui să încetăm să-i 
stricăm bucuria cu îndoielile şi paranoia noastră și să fim fericiţi 
pentru ea, fiindcă asta vrea. 

— Da, ai perfectă dreptate, dar fiind vorba de sora mea, am 
o frică nebună că i s-ar putea întâmpla ceva rău. 

— Da, dar nu ești Superman și nu poți împiedica lucruri- 
le rele să se întâmple. Trebuie să te și încrezi în cei pe care îi 
iubești! 

Vorbeam ca o adultă adevărată. 

— Aşa e, aş vrea să fiu tot timpul lângă cei pe care-i iubesc, 
aş vrea să îi protejez şi să intervin când au nevoie de mine, dar 
nu pot şi, cum zici tu, ar trebui să am încredere și să-i las să mai 
și greşească... 

— Ai fi un înger păzitor perfect. 

— Aş fi tare ocupat cu voi două! 

Apoi adăugă cu tristeţe: 

— Dar din păcate nu sunt niciodată prezent când e nevoie. 

— Tu ești deja ocupat să aperi națiunea, nu e lucru puţin, şi 
apoi sunt eu aici s-o protejez pe Nina, mereu a fost ășa şi aşa va 
fi întotdeauna, zisei ca un brav soldăţel. 

Mă mângâie pe obraz: 

— Dar eu vorbeam de tine... aș vrea să fiu prezent pentru 
tine. 

Îşi trecu mâna prin părul meu și mă strânse delicat la pieptul 
lui. 

Mă privi îndelung în ochi înainte să-şi lipească buzele de ale 
mele şi să mă sărute cu o pasiune aşa intensă şi profundă, cât 
să-mi dea de înţeles că nici el nu aştepta altceva. 

Alunecarăm din pat pe mochetă, continuând să ne sărutăm 
înlănțuiți. 

Îmi simţeam corpul explodând de dorința de a face dragoste 
cu el, îl doream din toată inima şi din tot sufletul. 

Voiam să dansez cu el. 

Îi mâncam buzele şi mâinile şi îi respiram părul în timp ce-mi 
mângâia pielea şi mă acoperea de sărutări, trăgându-ne suflarea 
din când în când ca să ne privim în ochi, excitaţi și neîncrezători, 
ca doi necunoscuţi care se descoperă pentru prima oară. 

— Mia! Rămâi la noi la cină, nu? se auzi vocea Laetitiei cu 
zece secunde înainte să intre în cameră. Timpul necesar să ne 
repezim unul în pat și celălalt la calculator, ca şi cum nu ne-am 
fi umit de-acolo. 

— Bineînţeles că rămâne, trebuie să continuăm şi după cină, 
altfel n-avem cum să terminăm! interveni Patrick cu un aer au- 
toritar şi aproape plictisit. 

Ridicai din umeri ca pentru a spune că el era şeful. 

— Nu învăţaţi prea mult, mai faceţi şi câte o pauză din când 
în când! 

— Pauză? Exclus, aici înotăm în ape adânci. Apoi ne privi 
şi adăugă: Scuze, e deformaţie profesională. 

Laetitia închise ușa, iar noi izbucnirăm în râs. 

— Doamne, ce sperietură, era cât pe ce să ne prindă, spusei. 

Mă trase spre el în pat. 

— Trebuie să învăţăm! protestai fără putere. 

— A zis că trebuie să facem o pauză... spuse începând să mă 
sărute din nou. 

Înnebuneam de fericire sau doar înnebuneam şi atât. 

Eu şi Patrick sărutându-ne în camera lui era ceva atât de ab- 
surd, că nu-mi venea să cred! 

Aveam impresia că stătusem mereu în braţele sale și că acele 
buze și acel corp le cunoşteam dintotdeauna. 

Ca şi cum am fi fost împreună într-o altă viaţă, într-o altă 
epocă, în alt timp. 

— Pat, îi spusei luându-i faţa în mâini, de ce nu m-ai sărutat 
aseară? 

— Pentru că tu nu eşti o fată care se sărută la prima întâlni- 
re! răspunse punându-și capul pe umărul meu. 

— Pat, îi spusei, luându-i din nou fața în mâini. Nu-mi vine 
să cred ce se întâmplă, poate e prostesc ceea ce-ţi spun, și poate 
că ai să râzi de mine, dar am aşteptat toată viața momentul ăsta. 
Sunt topită după tine... 

Zâmbi cu blândeţe, mă îmbrățişă cu putere şi mă sărută pe 
păr. 

— E cel mai frumos lucru pe care mi l-a spus cineva şi n-aş 
râde niciodată de tine. 

— Dar tu ești mai mare şi placi tuturor fetelor. 

— În primul rând, sunt doar cu trei ani şi cinci luni mai mare 
decât tine, şi apoi nu plac tuturor fetelor, şi singura căreia mă 
interesează să-i plac ești tu, răspunse privindu-mă în ochi. 

— Dar de cât timp îţi place de mine, Pat? 

— De când am început să înţeleg, vorbind cu tine la telefon, 
că nu mai ești un copil şi că te transformi într-o splendidă, extra- 
ordinară, încântătoare promisiune a dansului pe care nu reușesc 
să mi-o scot din cap nici măcar un minut. 

— Trebuie să-ți mărturisesc ceva, spusei râzând, îți amin- 
teşti atunci când mi-ai salvat viața, când mi se găurise bicicleta 
noaptea pe străzi?... Eu venisem până acolo numai ca să te văd 
pe tine. 

— Nu te dusesei să împrumuțţi o carte? 

— Nu, voiam să văd cine era prietena ta! 

— Christine? Nu era prietena mea! 

— Da, dar eu de unde era să ştiu? 

— Eşti nebună! Puteai să sfârșeşti rău, puteai să fii lovită, 
atacată, răpită, și toate astea ca să vii să vezi cu cine eram? 

— Aş fi fâcut orice să te văd! 

— Micuţo, vino aici, mă strânse din nou la piept, eşti atât 
de dulce, delicată și gingașă, simt nevoia să te protejez. Îmi spui 
cum fac să mai plec acum? O să înnebunesc. 

— Atunci îmbrăţișează-mă. Să stăm așa, nu-mi doresc alt- 
ceva, te rog. 

Rămaserăm îmbrățișaţi ascultând ritmul domol al respiraţii- 
lor noastre, fără să fie nevoie să ne spunem ceva pe care să nu-l 
ştim deja. 

Când coborârăm la cină mă simţeam diferită. 

Aveam impresia că Patrick îmi cuprindea constant umerii ca 
într-o îmbrățişare imaginară. 

Dacă el stătea lângă mine, mă simţeam protejată, sigură şi 
nu-mi mai era frică de nimic, şi eram convinsă că, avându-l ală- 
turi, totul ar fi mers bine: şcoala, admiterea, relația cu mama. 

Si acea senzaţie avea efectul unui drog, aș fi vrut să savu- 
rez încontinuu tihna pe care mi-o dăruia prezenţa și contactul 
fizic cu el, iar gândul că avea să plece începuse deja să mă 
neliniștească. 

Cina se desfăşură în mod plăcut, doar sosirea Ninei ne puse 
în stare de alertă. 

Ea era singura care ar fi putut să-și dea seama că lucrurile se 
schimbaseră, deşi ne purtam la fel ca întotdeauna. 

Spre norocul nostru, Nina se afla încă sub vraja inelului și nu 
îşi opri prea mult atenţia asupra noastră. 

Îl rugai pe Patrick să mă însoțească acasă imediat după 
desert. 

Aveam nevoie să fiu singură şi să-mi pun ordine în gânduri. 

Acea după-amiază schimba cursul întregii mele vieți şi eram 
năucită ca şi cum aş fi fost lovită de un uragan. 

Pat mă conduse cu maşina ca să nu-mi fie frig şi, odată ajunși 
în faţa casei, îmi luă bărbia între degete şi îmi dădu un sărut 
catifelat pe buze. 

Deja mă obișnuisem cu gura și mâinile lui și simţeam că 
voiam şi mai mult, ca şi cum ar fi trebuit să recuperez timpul 
pierdut. 

În seara aceea despărțirea de el fu dureroasă. 

Priorităţile vieţii mele se schimbaseră dintr-odată, și acum 
totul se învârtea în jurul lui, iar gândul de a merge la repetiţii 
la Claire şi de a lua din timpul pentru noi doi mi se părea de 
neconceput. 

Nu mai eram eu. 

Şi mă aflam sub o vrajă. 


242 


— Somn ușor, micuța mea, îmi şopti, ne vedem mâine. 

Până mâine mi se părea o eternitate. 

Mă sărută iar și, când eram pe cale să cobor, mă trase de 
buzunarul blugilor. 

ÎI sărutai din nou dorind să ies cât mai repede din mașina 
aia. 

Voiam să-i spun că-l iubesc. 

Pentru că era adevărat. 

Îi iubeam. 


CAPITOLUL 15 


Mama stătea la masa din bucătărie şi ţinea un plic în mână. 

Când intrai s-o salut îmi aruncă o privire pe care nu i-o mai 
văzusem niciodată. 

Mă înspăimântă. 

— Bună, mamă! îi spusei zâmbind și aşteptai un răspuns. 

— Azi dimineaţă... începu cu voce gravă, am primit asta. 

Înălță plicul. 

Recunoscui numaidecât hârtia cu antetul binecunoscut. 

— Royal Ballet School te convoacă oficial la admiterea din 
14 februarie. Păcat că ai uitat să-mi spui și mie. 

— Eu ţi-aş fi spus mamă... răspunsei cu vocea ştearsă, co- 
borându-mi privirea. 

— Nu am nicio îndoială. Dar întâmplător ai uitat să-mi spui 
şi că bunica ta a garantat pentru plata taxelor școlare. Să nu-mi 
spui că nu ştiai. 

— Eu... ţi-aş fi spus şi asta mamă. 

Îmi aruncă o privire grăitoare. 

— Nu poţi să-ţi dai seama de gravitatea a ceea ce ai făcut, 
de dezamăgirea pe care mi-ai provocat-o şi de durerea pe care 
o simt. 

Nu-i mai recunoșteam vocea. 

Era un şuierat, un geamăt, o tânguire a unui animal rănit. 

— Mamă, eu nu voiam... 

— Taci! Nu mai spune nimic! îmi porunci. E cel mai infam 
lucru pe care puteai să mi-l faci. Eşti o copilă egoistă şi crudă. 
Credeai că m-am împotrivit înscrierii doar ca să-ţi fac în ciudă, 
pentru că nu doream să-ţi faci o carieră în balet! Nu te-ai gândit 
nici măcar o clipă că pentru un părinte singur cu un salariu de 
angajat e practic imposibil să-şi trimită copilul la universitate? 
Cu chiria de plătit, cheltuielile şi datoriile! Tu știai care e relaţia 
dintre mine şi bunica ta, cât m-a costat să mă eliberez de sub 

controlul ei, de manipulările şi de judecata ei distrugătoare! Şi ai 
avut curajul să te duci la ea şi să te milogeşti, „bunicuţo, mama 
e rea şi nu vrea să mă trimită la şcoala de balet, rezolvă tu“, iar 
ea trebuie să se fi bucurat ca o nebună să ştie că am eşuat pe 
toată linia, că bărbatul pentru care am renunţat la tot a plecat cu 
altă femeie, că am un serviciu mediocru şi că nu pot să-mi trimit 
fiica la mama lui de Royal Ballet! 

— Dar... încercai să intervin cu lacrimile curgându-mi şi 
inima făcută bucăţi. 

— Nuai nici cea mai vagă idee de ce ai făcut, Mia! M-ai în- 
junghiat pe la spate, fiinţa în care aveam cea mai mare încredere 
și pentru care mi-aş fi dat viața m-a trădat într-un mod infam și 
meschin! Tocmai acum, când am acceptat un post de muncă nou 
care nici nu-mi place, dar care e plătit mai bine, ca să reuşesc să 
te trimit anul viitor la școala aia blestemată! 

Simţeam că-mi fuge pământul de sub picioare. 

O rănisem de moarte cu egoismul şi superficialitatea mea. 

Mama mea, femeia pe care o adoram, pe care o respectam 
şi pe care n-aş fi vrut s-o dezmăgesc niciodată, nu mai voia să 
vorbească cu mine și avea dreptate. 

Durerea o transfigura, îşi ieşise din minţi şi eu nu puteam 
face nimic ca să îndrept lucrurile. 

— Mamă, nu mă mai duc la examen, vorbesc eu cu bunica, 
îi spun că am greșit şi că... 

— Nu, Mia! Te duci şi încă ce-o să te mai duci să dai admite- 
rea aia, dar tu vei fi aceea care, de acum înainte, îi vei da socoteală 
bunicii. În felul ăsta sper că vei înțelege ce am vrut să spun prin 
„presiune psihologică“. Eu mă retrag din joc, nu mai vreau să ştiu 
nimic de tine. Să nu mă cauţi, să nu mă suni. Ai făcut alegerea ta 
de adultă responsabilă şi vei plăti consecinţele acţiunilor tale. 

Se ridică clătinându-se şi se sprijini de uşă cu o mână pe piept. 

— Mamă! alergai spre ea s-o susţin. 

— Nu mă atinge. Nu mă a-tin-ge! 


CAPITOLUL 16 


Eram bulversată. 

Copleșită de o senzaţie oribilă de sufocare şi neputinţă. 

Terorizată ca un animal dus la tăiere. 

Mă simţeam pierdută fără mama şi înțelegeam că până în 
acel moment îmi supraestimasem capacitățile, crezând că pu- 
team să reuşesc de una singură. 

Acum, că și Patrick pleca, ce aveam să fac? 

S-o sun pe bunica pe care o văzusem de trei ori în viața mea 
şi cu care nu aveam o relație adevărată? Și ca să-i spun ce? Că 
mama s-a supărat, înrăutățind şi mai rău lucrurile? 

ÎI sunai pe tata. 

La urma urmei, era omul care o cunoștea cel mai bine sau 
care, cel puţin, ar fi trebuit să ştie cum s-o ia, dar tot ce reuşii să 
scot de la el fu un laconic: 

— De data asta ai făcut-o lată, nu-i așa, Mia? 

Paul nu era acasă, dar ştiam că n-ar fi fost de partea mea, 
aşa că o sunai pe Betty, care era deja la curent cu tot şi care îmi 
promise că o să vorbim a doua zi, „la rece“. 

Patrick îmi spusese că a fost o idee prostească şi că dacă 
mi-aş fi urmat instinctul, și nu impulsivitatea Ninei, acum aș fi 
stat în patul meu gândindu-mă la el şi la sărutările lui. 

sunai oricum, chiar dacă era miezul nopții. 

Dacă voia cu adevărat să fie alături de mine, asta era cea mai 
gravă situaţie de până acum căreia trebuia să-i fac față. 

— Draga mea, am simţit eu că a fost un plan cât se poate de 
prost. Sora mea trăieşte câteodată într-un film Pixar, dar nu pot 
să nu-ţi spun că a fost de-a dreptul o idee de rahat! 

— Acum am înţeles și eu, dar dacă mi-aş fi imaginat ce o 
iasă, jur că mai repede mi-aş fi tăiat limba. Am crezut că am 
găsit soluția, și m-am gândit numai la rezultatul final, nicio clipă 

la consecinţe. Am vrut să-mi ating scopul, dar nici prin gând nu 
mi-a trecut să o aduc pe mama în starea aia. Am îmbolnăvit-o... 

Și începui iar să plâng. 

— Linişteşte-te Mia, acum linişteşte-te, ştiu că eşti răvăşită, 
dar se va rezolva totul, ţi-o spun sigur. E nevoie de timp și mai 
ales de mult tact, dar se va rezolva. Acum încearcă să dormi. 
Mâine după-amiază ne vom ocupa de celelalte şi apoi mă voi 
gândi cum să dau piept cu Elena, la urma urmei ne cunoaștem 
de o viaţă, n-o să refuze să vorbească și cu mine. 

— N-o cunoşti cum reacţionează când e supărată. 

— ÎI cunosc pe comandantul meu, nu e posibil să fie mai 
rea decât el. 

— Noapte bună, Pat, şi mulțumesc. 

— Noapte bună, micuţo, stai liniștită, acum mă ai pe mine. 

Din nou mă simţeam învăluită de acel nor de afecțiune cald 
și sigur, înconjurată de aripile lui mari. 

Dacă el era cu mine, nu mai eram pierdută. 


În dimineața următoare, când mă trezii mama ieșise deja. 

Gândul că acceptase un serviciu care nu-i plăcea pentru ca eu 
să pot studia îmi provoca o suferință nesfârșită. 

Stia să picteze frumos și ar fi avut un viitor strălucit dacă ar 
fi continuat să studieze; în schimb hotărâse să se ocupe de mine 
și de tata cu unicul rezultat că amândoi i-am frânt inima. 

Aș fi făcut orice să dau timpul înapoi. 

Dar era o frază pe care începeam s-o repet prea des. 

Oare când aveam să încetez să-i mai rănesc pe ceilalți cu 
atâta uşurinţă? 

Nina intră în clasă cu întârziere, ca de obicei, şi începu să-și 
ceară întruna scuze. 

Nu puteam să fac altceva decât să-i spun să nu-şi facă griji 
pentru că oricum era vina mea, dar ea continuă să mă roage s-o 
iert, iritându-mă și mai mult. 

Păi da, ei, care avusese întotdeauna o viață uşoară, îi era sim- 
plu să vorbească... Încercai să alung gândul, dar pentru ziua aia 
am preferat s-o evit și să mă concentrez la lecție. 

Bunica mă sună în aceeași după-amiază. 

— Puişor, am aflat că imbecilii ăia au trimis scrisoarea-invi- 
taţie acasă la mama ta, lucru pe care cerusem în mod explicit să 
nu-l facă! Vor cădea nişte capete, să fii sigură! Eşti bucuroasă? 
E totul bine acolo? 

— Sunt cât se poate de fericită bunico, da, totul e bine, şi 
mama... se bucură. 

— Se bucură? Trebuie să fie pe puţin ieșită din minţi. Dar 
ce nu am putut să fac pentru fiica mea nimeni n-o să mă împie- 
dice să fac pentru nepoata mea. Să-şi ţină pentru ea elucubraţi- 
ile freudiene care nu fac decât să-i îmbogăţească pe psihologi. 
Dacă vrei un lucru, trebuie să ţi-l iei! Asta e singura lecţie pe 
care am învăţat-o de la viață şi sincer sunt mândră că nepoata 
mea îmi seamănă. 

Nu știu dacă îi semănam cu adevărat, dar cu siguranţă nu 
m-aş fi lăsat pradă presiunii psihologice la care fusese supusă 
mama, pentru că ea şi cu mine avuseserăm dintotdeauna o bună 
relaţie, în timp ce pentru mine bunica era în definitiv doar un 
portofel imens şi plin, iar asta mă făcea refractară la orice tip de 
şantaj moral. 

Am preferat să nu revin acasă după şcoală și m-am oprit la 
Patrick sub pretextul oficial al eseurilor şi neoficial de a petrece 
o altă după-amiază în braţele lui. 

Tot Laetitia a fost cea care mi-a ieşit în întâmpinare la uşă: 

— Oh, Mia, am aflat, cât de rău îmi pare, Nina mi-a spus... 

Faptul că Nina nu ţinea nimic pentru ea începea sincer să mă 
calce pe nervi. 

— Ti-a spus şi că a fost ideea ei? întrebai cu un zâmbet 
forțat. 

— O idee idioată pe toată linia dacă pot să spun așa, dar fata 
mea în ultima vreme nu mai ştie unde îi e capul. Pot să fac ceva? 
Vrei să vorbesc eu cu Elena? 

— Nu, mai bine nu, dacă vorbesc prea mulți cu ea o să se 
înverşuneze și mai rău, e orgolioasă şi încăpăţânată şi, în plus, 
acum mă urăște. 

— Cum să te urască? Vino aici, îmbufnato! Mă îmbrăţişă 
strâns, aveam cu adevărat nevoie, dar mă făcu să mă simt şi mai 
Singură şi vulnerabilă. 

Îmi era tare dor de mama și faptul că nu puteam să-i vorbesc 
şi să stau ghemuită lângă ea să ne uităm la televizor, cu York 
așezat la picioare, mă distrugea. 

Urcai la Patrick care mă îmbrăţișă cu o ardoare incredibilă, 
ca şi cum nu mă mai văzuse de luni de zile. 

— Ce faci, scumpa mea? 

Ridicai din umeri. 

— Vom rezolva tot, ai să vezi, promit, nu pot să te văd așa, 
mă faci să sufăr, zise luându-mă de umeri, hai, zâmbeşte-mi... 
chiar și fals. 

Era imposibil să-i zâmbesc fals. 

Era atât de frumos, dulce, solar şi așa de îngrijorat, încât îmi 
venea să fug cu el pe o insulă pustie. 

După ce isprăvirăm ultimele două eseuri în mai puţin de o 
oră şi pentru alte trei rămaserăm întinși pe mochetă să ne săru- 
tăm și să ne mângâiem, atenţi la mişcările Laetitiei ca să nu fim 
prinşi asupra faptului, sosi timpul ca eu să mă întorc acasă şi ca 
Pat să încerce să înceapă negocierile cu mama. 

Se anunțau cele mai grele tratative din toate timpurile, dar 
dacă nu rezolvam curând chestiunea, existenţa noastră ar fi că- 
zut într-o spirală ireversibilă de neînţelegeri şi durere care ar fi 
tras după ea toată viaţa noastră. 

Deschisei uşa şi Pat mă urmă în casă. 

Mama și Paul erau în sufragerie, televizorul în mod neobiş- 
nuit era închis, iar ei stăteau așezați unul în faţa celuilalt, fiecare 
pe fotoliul lui. 

Paul ne salută, dar mama nu ne băgă în seamă. 

Patrick luă primul cuvântul. 

— Bună, Elena, am însoţit-o pe Mia acasă şi voiam să te 
salut, plec sâmbătă. 

Ultimele două cuvinte îmi strânseră inima. 

Mama se ridică şi îi ieşi în întâmpinare, ignorându-mă. 

— Arăţi foarte bine Patrick, cum merge, e grea instruirea? 

— Nu-i rău, îmi place mult, sunt motivat, iar când e cu ade- 
vărat greu mă gândesc la familia mea şi asta îmi dă mult curaj. 

— E plăcut să ştiu că mai există copii care se gândesc la pă- 
rinţii lor, adăugă mama sarcastică. 

— Tu eşti bine, Elena? o întrebă Pat cu ochii aceia gri căro- 
ra nu le puteai rezista. 

— Nu. Nu sunt bine. Trăiesc unul dintre cele mai rele mo- 
mente din viața mea. 

Stăteam sprijinită de perete şi mă uitam în pământ, aruncân- 
du-i din când în când câte o privire lui Paul, care şedea impasi- 
bil, fără să primească cererea mea de ajutor. 

Patrick o invită pe mama să ia loc lângă el și o privi în ochi 
cu înțelegere și duioșie, ca şi cum nimeni nu era mai important 
pe lume. 

— Am aflat ce s-a întâmplat și vreau să ştii că a fost ideea 
Ninei, nu a Miei, care nu și-a dat seama de dezastrul pe care 
avea să îl provoace. 

— Mia ştia perfect la ce trebuie să se aștepte. 

— E adevărat, dar dacă te pui în locul lor, la vârsta lor, ele 
nu știu să-şi calculeze cu adevărat consecinţele acţiunilor, sunt 
încă imature, naive şi egoiste, şi nu se gândesc decât să obţină 
ceea ce vor. Nu o fac cu intenţia de a răni, ci doar în ideea de a 
realiza ce şi-au pus în cap. 

ÎI privii consternată făcându-i semn să înceteze să mă acuze, 
însă drept răspuns el îmi făcu semn să plec. 

Mă prefăcui că merg în camera mea, dar rămăsei să trag cu 
urechea prin peretele de rigips. 

— Dacă te gândeşti o clipă, Mia şi bunica ei nu au nici mă- 
car o relaţie adevărată, dar pentru Mia în acel moment ea repre- 
zenta soluţia problemelor, însă n-ar fi făcut absolut nimic dacă 
sora mea nu i-ar fi băgat în cap să o sune. Imaginează-ţi cum 
s-a simţit în seara spectacolului, la școală, când toţi i-au făcut 
o grămadă de complimente. Mia e obsedată de Royal School, 
e raţiunea ei de viaţă. Fetele sunt îndurerate, Nina plânge fără 
oprire, iar Mia zice că nu mai vrea să danseze niciodată dacă 
nu se împacă cu tine. Înţeleg cum te simţi, dar tu, care ești o 
femeie sensibilă şi ai o inimă mare, n-ai putea încerca să-i mai 


250 


dai o şansă? Au făcut o prostie, e adevărat, dar s-a terminat, și 
tu eşti mai puternică decât mama ta. Poţi foarte simplu să o suni 
și să-i spui să anuleze plata sau o poți lăsa pe Mia să se descurce 
singură. Pentru tine e acelaşi lucru: eşti şi vei rămâne femeia 
puternică şi curajoasă care ai fost mereu și pe care toți o iubim 
şi o preţuim. 

Nu eram hotărâtă dacă să-l aplaud sau să arunc în el cu un 
pantof. 

Paul se ridică întrebând dacă voia cineva un ceai şi mă găsi 
cu urechea lipită de perete. 

Mă înșfăcă de guler şi mă târî în bucătărie. 

— Nu ştii că nu-i frumos să tragi cu urechea” Si cine e foto- 
modelul ăsta care vorbește ca un life coach? De două zile încerc 
să-i spun Elenei exact același lucru, dar m-am ales numai cu 
plânsete și jelanii îmbuibate cu „tu nu poți înțelege“. Eu chiar nu 
mă pricep să vorbesc, vezi? Mama ta acceptă de la mine numai 
sfaturi în bucătărie, în rest nu mă bagă deloc în seamă. 

— Dar eu ce să mai zic? Cu mine nu mai vorbeşte deloc şi, 
dacă ar putea, m-ar şterge şi din acte! Trebuie să ne bucurăm că 
Patrick se pricepe să comunice şi a reuşit să-i atingă coardele 
sensibile. 

— Da, dar să nu mai atingă atâtea coarde, altfel mă înscriu 
la sală şi îmi fac un transplant de păr. 

Chiar dacă mă descrisese ca pe o fetiță cretină şi imatură ca- 
re-şi petrecea timpul votând cântăreții de la X Factor, Pat reuși- 
se să minimalizeze întâmplarea cu clasă şi diplomaţie, redresând 
echilibrul lucrurilor și făcând-o pe mama să se simtă din nou 
importantă și sigură pe sine. 

Eram plină de admiraţie. 

Patrick era cu adevărat un mediator înnăscut. 

Dar cu el aveam să mă socotesc mai târziu. 

După ceai şi-a luat rămas bun cu un pupic rapid pe obraz, la 
care am răspuns cu o ciupitură discretă de fundul ăla de oţel. 

Mai târziu m-am dus să vorbesc cu mama. 

Tratamentul Dewayne funcţionase şi avea un chip mai des- 
tins şi prezentabil. 

Părea chiar şi mai tânără. 

Nu mă aşteptam la sărutări şi îmbrăţişări, ci doar la un punct 
de unde să încep, fără să fiu nevoită să-mi găsesc o casă unde 
să stau. 

— Mamă, îi spusei, ştiu că am greşit, dar fără tine sunt 
pierdută. 

Se uită la mine cu o privire severă, dar mai înclinată spre 
discuţie. 

— Sper că ai înţeles gravitatea celor întâmplate, Mia, și că 
o să-ți fie învăţătură de minte toată viaţa, pentru că nu trădezi 
fiinţele pe care le iubeşti, iar dacă faci asta le pui în situaţia de 
a se îndoi de tot în ceea ce te priveşte. Să răneşti pe cineva care 
te iubește, mai ales pe un părinte, e ca şi cum ai ucide o parte 
din tine însăţi. 

Vorbea din nou cu mine şi asta era deja o reușită, dar acum 
mi-era frică de o listă lungă de pedepse. 

Luai loc pe scaun și așteptai să ajungă la sâmburele pro- 
blemei. 

Detestam suspansul, era ca şi cum, după o reprezentaţie, aş- 
teptai încordat fie aplauze, fie fluierături. 

— Am chibzuit cu multă atenție şi am decis că la urma ur- 
mei bunica ta are tot dreptul să-ţi dăruiască ce vrea ea, şi eu nu 
mă voi opune, dar în cazul în care vei lua examenul ea va fi cea 
care se va ocupa de tine întru totul până la majorat. Și prin tot 
mă refer la orice nevoie materială. Asta ai vrut, nu? Și nimeni nu 
îţi va putea îndeplini dorinţele mai bine ca ea. Asta înseamnă că 
va trebui să-i justifici în mod deraliar toate cheltuielile, pentru 
că, dacă îmi amintesc bine, Royal Ballet School e în Londra şi 
costă să stai acolo, şi îţi garantez că bunica ta e mai rea decât un 
perceptor de taxe când sunt în joc banii ei. Ea, spre deosebire de 
mine, e o afaceristă înnăscută şi îşi verifică investiţiile cu minu- 
țiozitate, o să vezi cum o să te ţină din scurt! În acest fel eu mă 
voi putea ocupa din nou de mine, iar cu banii pe care îi voi eco- 
nomisi poate chiar mă voi putea înscrie la Facultatea de Arte, și 
astfel nu voi mai avea o viaţă... cum ai zis? Ah, da, mediocră. 

Da, categoric mi-o plătea straşnic. 

Mă lăsa în grija vrăjitoarei perfide din Hänsel şi Gretel. 

— Mamă, te rog, ce-i asta, custodie comună? Ca să-mi în- 
carc mobilul trebuie s-o rog acum pe bunica? 

— Credeai cumva că o să scapi mai uşor? Credeai că o să-şi 
deschidă portofelul şi la revedere? Cam prea simplu, nu crezi? 
Acum alegerea e numai a ta: accepţi sau refuzi. Ori te confor- 
mezi condiţiilor ei, ori nimic. 

— Mamă, ăsta e un şantaj! 

— Nu, asta € o negociere între adulți. Ai la dispoziție noap- 
tea asta să chibzuieşti şi mâine dimineaţă îmi spui ce-ai hotărât. 

Mă întorsei în cameră şi îl sunai pe Patrick. 

— Ce-ai făcut, Pat? îl întrebai disperată. I-ai sugerat să mă 
lase prizonieră bunicii hapsâne care de acum înainte o să mă 
controleze cu o zgardă electronică? 

— Ba nu, o să vezi că nu va fi așa. Planul meu e să fac în 
aşa fel ca mama și bunica ta să-și vorbească din nou și asta va 
fi un avantaj pentu toţi. E clar că tu trebuie să fii momeala, dar 
odată ce se vor prinde în cârlig, vor uita de tine şi se vor ocupa 
de relaţia lor. 

— Poţi să renunţi uneori să gândești în termeni de strategie 
de război? 

— Gândește-te că vei obține tot ceea ce-ţi dorești dintotdea- 
una: școala și familia ta din nou reunită. 

— Eu văd numai că se înmulţesc belelele pe care le aveam 
înainte! 

— Asta pentru că te concentrezi pe problemă şi nu pe tot 
tabloul: trebuie să vezi obiectivul final, fără să te lași distrasă de 
detaliile fără importanţă. 

— Bunica mea e un detaliu fără importanţă, după tine? 

— Este mijlocul prin care îţi vei atinge scopul, cel puţin 
pentru moment, şi nu va dura o veșnicie; odată şcoala terminată, 
vei fi o balerină profesionistă şi nu vei mai avea nevoie de tutori. 
În definitiv, e vorba doar de doi ani, nu? 

— Doar? răspunsei descurajată. 

— Eu voi fi alături de tine să te susţin. 

— Vei fi cu adevărat? 

— Da, chiar dacă fizic o să fie complicat să-ţi fiu aproape, 
vei putea conta întotdeauna pe mine pentru orice lucru. Acești 
doi ani vor fi grei și pentru mine, trebuie să fac o pregătire dură 
şi grea şi mă vor trimite în misiune, dar voi fi lângă tine, într-un 
fel sau altul voi fi, şi ne vom încuraja reciproc. 

Mi se părea un vis să-l aud vorbind așa. 

Sau un film. 

Era tot ceea ce-mi dorisem vreodată de la viață și acum aveam: 
Patrick se îndrăgostise de mine şi nu făcusem nimic ca să se în- 
tâmple asta. 

Fusesem doar eu însămi şi îl aşteptasem. 

Dar acum amândoi pomeam într-o călătorie lungă și grea 
care ne-ar fi ţinut departe unul de altul pentru prea mult timp. 

Oare ce planuri îmi rezerva destinul? 

Îmi îndeplinea visele, dar le complica atât de mult încât mă 
făcea să-mi doresc să mă întorc la vremea când erau simple 
fantezii? 

Asta însemna să te maturizezi. Acum mi-era clar. 

Însemna să negociezi fără oprire, să renunți la ceva pentru a 
obține altceva și să faci constant alegeri pentru care să-ţi asumi 
responsabilitatea. 

— Când pleci? 

— Mâine seară. 

Inima încetă să-mi mai bată. 

— Şi ştii deja când te întorci? 

— Încă nu știu, din păcate. 

— Săptămâni? 

— Poate o lună şi jumătate. Aş vrea să vin la examenul tău 
din februarie şi voi face tot posibilul să acumulez permisii. 

— Aş vrea tare mult să vii, Pat. 

Și iar aş fi vrut să adaug, „iubitul meu“. 

— Îți promit că voi face imposibilul ca să vin, iubita mea, 
zise. 

Nu-mi venea să cred, spusese „iubita mea“ primul. 

Fiori mici şi repezi începură să-mi străbată necontrolaţi şira 
spinării şi, fără să mă gândesc, răspunsei: 

— Pat... eu... 

Voiam să i-o spun, voiam să-i spun că îl iubesc, că îl iubeam 
dintotdeauna şi că aveam o nevoie disperată de el, că ideea de a 
nu-l vedea mă făcea să mă simt rău, că aveam prea multe lucruri 
să-i povestesc, că voiam să fac dragoste cu el și că voiam să 
fie ceva special, că nu-mi puteam imagina că n-o să mă atingă 
și n-o să mă sărute timp de o lună și jumătate, că voiam să știu 
totul despre el, obiceiurile și maniile lui, că doream să-l văd 
când se trezeşte, să-l văd râzând, gătind, enervându-se, căscând, 
dansând, reparându-și motocicleta, că voiam să-mi petrec toală 
viața alături de el pentru că, eram sigură, eram făcuți unul pentru 
celălalt. 

Dar îmi era frică să nu fie prea devreme. 

Aşa că zisei: 

— Pat, eu... îți mulțumesc mult pentru tot ce faci pen- 
tru mine. N-ar trebui, serios, n-ar trebui s-o faci, mă simt așa 
stânjenită. 

— Ştii că îmi place să rezolv problemele! Mai ales cele care 
nu există cu adevărat. Dacă i-am respecta mai mult pe ceilalţi, 
ar fi o lume perfectă. 

— Da, dar atunci n-ar mai fi nevoie de Marina Regală! 

— Exact! Şi noi doi am putea să plecăm pe o insulă din 
America de Sud unde e mereu soare și am deschide un bar pe 
plajă. Ai veni? 

— Departe de gerul ăsta polar și vremea asta cenușie? Chiar 
şi mâine! Eu ce-aș face, aș curăța peştele prins de tine? 

— Ai face ce ştii să faci cel mai bine: ai dansa în cele mai 
bune teatre! Tu te-ai născut pentru asta şi oricine ar vrea să te 
împiedice nu a înţeles nimic despre tine! 

Optimismul lui mă făcea să mă simt protejată şi iubită, mă 
obișnuisem aşa de mult cu Patrick şi cu atenţiile sale într-un 
timp atât de scurt, încât nu reuşeam să-mi amintesc viața dinain- 
te de el şi eram terorizată de ideea de a-l pierde. 

Şi senzaţia asta de gol mă făcea să încep să înțeleg durerea 
mamei mele. 

O durere surdă, istovitoare şi infinit de tristă. 

Nu puteam să fac altceva decât să mă agăţ de cuvintele lui şi 
să mă încred în el ca și cum ne-am fi aruncat cu parașuta. 

— Ne vedem mâine după-amiază. Trec pe la tine să te salut. 

Mă întinsei pe pat să chibzuiesc, cum făcusem de milioane 
de ori, dar nu mă mai recunoşteam. 

Pierdusem ceva ce nu ştiam să definesc. 

Nu mai eram cu inima uşoară ca altădată, când îmi era de 
ajuns să mă urc pe bicicletă și să mă duc la Claire ca să mă simt 
bine, acum mă încercau necontenit sentimente opuse de exal- 
tare şi teamă, însoţite de o nelinişte care îmi strângea stomacul 
aproape zi și noapte. 

Mă îngrijoram pentru lucruri pe care înainte nu le luam în 
seamă (ca de exemplu sentimentele celorlalți), îmi observam de 
la zi la zi corpul transformându-se în cel al unei femei, mă încer- 
cau emoții noi, aş fi vrut să-mi împărtășesc gândurile cu Patrick, 
dar toate astea mă făceau să înţeleg că nu mai sunt copil și că nu 
voi mai fi niciodată, şi mai ales că mi-era o frică nebună să nu-i 
pierd pe cei pe care îi iubeam. 


Telefonul bunicii Olga nu întârzie să sosească. 

— Puiuţul meu, începu înflăcărată toată, ești bucuroasă? 
E totul pus la punct, abia aşteaptă să te vadă la examenul din 
februarie. 

— Să mă vadă... cine? întrebai suspicioasă. 

— Am descoperit că am o prietenă în consiliul de adminis- 
trație și voi avea grijă să pună o vorbă bună. 

— Bunico, dar Royal Ballet e renumită ca fiind o şcoală 
unde intră numai cei care merită cu adevărat, şi nu cei cu pile. 

Ciudat că nu ştia. 

— Cine a vorbit de pile? Spun doar că nimeni nu refuză o 
donaţie şi voi avea grijă să o obţină, dacă vor fi amabili cu tine. 

Dacă vor fi amabili cu mine? 

Ăla era ultimul lucru de care aveam nevoie, bunica mea care 
intervenea în deciziile comisiei: mă vor detesta chiar înainte să 
mă vadă. 

Acum înțelegeam de ce era mama aşa furioasă, ştia ce mă 
aşteaptă, bunica nici măcar nu mă cunoştea şi deja avea pretenții 
în a-mi hotărî viitorul după voia ei. 

Mă întrebam dacă Patrick luase în considerare acel element 
neprevăzut, dar în acelaşi timp, cum spusese el, era fundamental 
să-i cânt în strună și să-mi fac curaj concentrându-mă numai pe 
obiectivul final. 

— Dar bunico, nici măcar nu știu dacă mă vor accepta... 
jucai eu cartea modestiei. 

— Glumeşti? Tu ești nepoata mea, eşti sânge din sângele 
meu, o să-i rupi, nu am nicio îndoială! 

Femeia asta era un adevărat concentrat de megalomanie și, 
pentru că mama îi scăpase din mâini, acum mă considera pe 
mine o extensie a propriului ego. 

Mă simţeam prizonieră. 

— Trebuie să mă pun serios pe muncă, din nouă sute de 
candidaţi abia dacă acceptă treizeci pe an, n-aş vrea să ratez 
admiterea. 

— Să ratezi? N-am mai auzit cuvântul ăsta! 

Începeam să am bănuieli că mama fusese adoptată. 

— Şi... apropo, ţi-am programat lecţii în particular cu una 
dintre cele mai bune balerine de la Şcoala de Arte din Leicester, 
o să te duci după şcoală, în felul acesta n-o să reduci din timpul 
pentru învăţat. 

— Dar bunico, nu pot! Claire mă antrenează de când eram 
mică, chiar nu pot să renunţ la ea! 

— Ascultă, Mia, Claire asta e cea mai bună? 

— Pentru mine este, bunico! protestai. 

— Nu e de ajuns! Tu ai nevoie de ce-i mai bun dacă vrei să 
te pregătești cum se cuvine, iar eu îţi voi da ce-i mai bun. 

— Dar mi-am pregătit deja variaţiunea, nu mai am timp. 

— N-o să fie chiar așa greu s-o schimbi, nu? Eşti o profesi- 
onistă şi trebuie să fii gata pentru orice, gândeşte-te că într-o zi 
ar trebui să înlocuieşti pe cineva în ultimul moment! 

Dumnezeule, cât o uram, aş fi vrut să-i închid şi să mă duc să 
plâng în braţele mamei. 

„Calmează-te“, îmi spuneam, „gândeşte-te la ce ţi-a spus 
Patrick, fă ce spune bunica, e o chestie doar de moment.“ 

— Bunico, înțeleg că vrei ce-i mai bun pentru mine, dar cre- 
de-mă, Claire e persoana cea mai calificată să mă pregătească, 
mă cunoaște ca nimeni alta şi ştie care sunt punctele mele for- 
te. Cu siguranță tu ai ales cea mai bună profesoară, dar cum îţi 
ziceam, timpul e scurt pentru a realiza o mmm... armonie între 
noi. 

— Bine, atunci vorbesc eu cu ea și, dacă nu va fi în armonie 
cu mine, de poimâine după-amiază la ora patru eşti așteptată la 
doamna Sinclaire. 

— Poimâine la patru am ore la şcoală. 

— Am sunat-o pe doamna Jenkins, directoarea ta, şi mi-a 
zis că ieși la două jumătate. 

— Ai sunat-o pe directoarea mea? Şi ce altceva ai mai făcut 
bunico? o întrebai disperată. 

— Tot ce trebuie pentru binele tău, puișorul bunicii, încheie 
satisfăcută. 

Eram terminată, legată de mâini şi de picioare, şi totul din 
cauza mea. 

Coborâi să-mi vărs amarul la mama, dar imediat cum îmi 
văzu faţa şi îmi înțelese descurajarea izbucni în râs şi îmi spuse, 
ridicând din umeri: 

— Nu-mi cere mie ajutor, eu te-am prevenit! Și se duse în 
cameră rânjind. 

Eram singură, acum nu mă mai puteam bizui nici măcar pe 
sprijinul Ninei. 

Nici ea nu mai era la fel. 

Trecea prin aceeaşi transformare ca şi mine, dar ea îl avea 
acum pe Carl, pe când eu trebuia să ţin totul secret. 

Începeau să fie prea multe secrete în relația noastră, care cu 
siguranţă ar fi putut fi evitate dacă aș fi fost mai sinceră de la 
început. Dar intrarea în forță a lui Carl între noi două crease un 
dezechilibru considerabil care acum nu mai putea fi schimbat. 

Ea şi Carl erau în simbioză, unde era ea, era şi el — în curte, 
la cantină, în bibliotecă —, mereu acolo, mână în mână și dacă ar 

fi învățat în aceeași clasă, ar fi împărţit probabil aceeași bancă 
şi acelaşi dulap. 

Nu se putea să nu-mi pară rău pentru prietena mea. 

Îşi neglija toate proiectele de frică să nu-l piardă pe Carl. 

Şi asta era total greșit. 

După ce îi telefonasem bunicii, devenise foarte prudentă cu 
mine, nu se mai manifesta ca înainte, fiind convinsă că, în sinea 
mea, nu o iertasem şi, la cum se desfășuraseră lucrurile, avea 
dreptate. 

Stăteam în bancă una lângă alta, cerându-ne politicos câte 
un pix sau o carte, vorbind despre vreme, ca două necunoscute 
în metrou. 

Cu puţin înainte de sfârșitul orei, doamna Jenkins mă chemă 
în biroul său. 

Si, nu știu de ce, mă aşteptam la asta. 

Nina mă privi întrebătoare în timp ce mă ridicam aruncân- 
du-i o privire de genul „e numai vina ta“. 

Directoarea mă puse la curent despre telefonul bunicii Olga 
cu o atitudine plină de entuziasm: 

— Ce norocoasă eşti să ai pe cineva sincer interesat de ca- 
niera și dezvoltarea ta. Bunica ta mi-a spus minunăţii despre re- 
laţia voastră, de cât este de fericită să se poată ocupa de tine, 
că îi lipsești mult și că te-a încurajat de când erai mică. Şi câte 
cunoștințe are bunica ta, toate persoane importante, ciudat că 
mama ta nu mi-a vorbit niciodată de ea. 

— Mama e timidă, îi place să-şi vadă de treaba ei în general. 

— Da, dar mă rog, cine s-ar fi aşteptat! Bunica ta a partici- 
pat la evaluarea unor tablouri de la Tate Gallery şi a cunoscut-o 
pe prințesa Diana. 

— Da, bunica cunoaşte o grămadă de lume, îi răspunsei, 
acum pot să plec? Trebuie să traversez oraşul ca să mă duc la 
lecţia de balet, spusei sec. 

Bănuiam că îi promisese o donaţie. 

— Mia, nu e un păcat să avem pe cineva care să se ocupe 
de noi. 

— Eu am deja pe cineva care se ocupă de mine, doamnă 
Jenkins, mama mea întotdeauna a făcut-o foarte bine, chiar și 

fără s-o cunoască pe Lady Diana, şi acum, dacă vreţi să mă 
scuzaţi... 

Mă ridicai şi părăsii încăperea lăsând-o pe doamna Jenkins 
cu concluziile ei, verde de furie, fără să mă pot supăra pe nimeni 
în afară de mine însămi. 

Deodată îmi sună telefonul. 

Era bunica, probabil informată de doamna Jenkins de purta- 
rea mea prea puţin cooperantă. 

Nu răspunsei, ştiam că s-ar fi supărat de moarte, dar nu vo- 
iam decât să-l văd pe Patrick. 

Ajunsei acasă cu întârziere, iar el mă aștepta deja la ușă. 

Eram așa de furioasă şi tulburată că tremuram. 

— Hei, ce s-a întâmplat, micuța mea? mă întrebă venin- 
du-mi în întâmpinare şi îmbrățişându-mă. 

— Bunica mea e o femeie imposibilă, mişcă din loc toate 
cunoștințele sale spunând că sunt nepoata ei şi mă trezesc încon- 
jurată de oameni cărora le promite fonduri şi donaţii. Deodată, 
am devenit „burlăcița“ cea mai dorită din Anglia! 

Pat râse şi mă privi cu atâta duioşie încât toată furia îmi dis- 
păru dintr-odată. Nu mai aveam chef să-i povestesc despre noua 
profesoară de balet şi de consiliul de administraţie, despre certu- 
rile cu mama sau de şcoală, nimic nu mai avea importanță când 
mă strângea în braţe și mă privea cu ochii aceia care îmi spuneau 
„stai liniștită, nu-ţi fie frică, sunt eu aici“. 

Dar el era acolo ca să-şi ia rămas-bun. 

— Ti-am adus ceva, zise scoțând din buzunar un telefon 
mobil. Este al meu, aş vrea să-l ţii tu, e mai nou decât al tău și, 
având în vedere că va fi singurul mod de a păstra legătura, cel 
puțin sunt sigur că funcţionează bine! 

— Dar, Pat... 

— Tine-l tu, te rog şi nu-l lăsa sub pernă sau în geantă lângă 
costumul de balet transpirat. 

Mă lipii de pieptul lui. 

Pat, eu te iubesc, dar cum fac să ţi-o spun? E devreme, știu, 
dar e adevărat, te iubesc şi, dacă pleci, înnebunesc, dacă pleci, 
eu mor. 

— Stiu, micuţo, şopti. 

Îmi ridicai brusc capul și îl privii întrebătoare. 

— Ştiu că e greu, dar împreună vom reuşi. 

Mă strânse şi mai tare la piept, legănându-mă în tăcere, în 
timp ce zăpada începea să cadă domol şi uşor peste noi. 

Nu am îndrăznit să-l întreb dacă îmi citise gândurile, dar am 
avut senzaţia că-l aud vorbind. 

Sau poate era vântul. 


CAPITOLUL 17 


Am ajuns la Claire cu o întârziere îngrozitoare, dar nu asta o 
supără cel mai rău. 

Micul Chester mă lămuri: 

— A aflat că îţi schimbi profesoara, îmi spuse cu obișnuitul 
ton încrezut, în timp ce mergeam ca o rață cu pași repezi, cu 
pantofii de balet dezlegaţi, prosopul după gât, sticla de apă sub 
braţ, geanta într-o mână și prețiosul mobil de la Pat în cealaltă, 

Mă oprii dintr-odată. 

— Ce-ai spus, micuţule... voiam să zic „ticălos“, dar rostii: 
„Chester? 

— Mi-a spus Claire, a zis că având în vedere că tu te duci 
la Scoala de Artă îmi va putea dedica mult mai mult timp, ştii, 
acum lucrez la sărituri. 

„Dacă ai şti ce sărituri ai face cu şuturile în fund pe care ţi 
le-aș da eu!“ îmi spusei în gând zâmbindu-i duios. 

Intrai în sală ca o furtună, împiedicându-mă de panglicile 
pantofilor de balet, și mă dusei direct la Claire care număra timpii 
unei partituri, în timp ce-și tortura cârlionții vizibil enervată. 

— Oh, divina! îmi zise cu o urmă de dispreţ în voce. 

— Ce s-a întâmplat de data asta, Claire? Eu n-am făcut ni- 
mic! zisei ridicându-mi mâinile. 

— Tu nu, de data asta, dar a avut grijă bunica ta să te rezolve! 

— Ce vrei să spui? întrebai cu sprâncenele încruntate. 

— Mi-a telefonat ca să-mi comunice că, dată fiind apropie- 
rea admiterii la Royal, e timpul să studiezi cu o profesoară mai 
calificată! 

— Aşa a zis? 

— Asta era esenţa, ea a spus ceva de genul „în pas cu spiri- 
tul instituţiei“. 

— Dar... eu nu vreau! 

— Nici eu, dar astea sunt ordinele de sus pe cât se pare! 

— Şi te dai bătută aşa? zisei încercând să nu mă audă Chester, 
poziționat strategic lângă geam, și care se prefăcea că repetă sări- 
turile, când de fapt intenţia lui era să ne citească pe buze. 

— Ce-ar trebui să fac? Sunt furioasă, dacă mă gândesc la 
toate sacrificiile şi la timpul pe care ţi l-am dedicat şi de care de 
acum încolo se va bucura cealaltă! 

— Dar cine e cealaltă? O cunoşti? 

— Dacă o cunosc? Mary Sinclaire? Eram în aceeaşi com- 
panie în '69, înainte ca eu să plec la New York. O incompetentă 
care n-a ştiut niciodată să danseze, dar a avut norocul să se mă- 
nite cu un coregraf renumit care a finanţat-o pentru a crea Şcoala 
de Artă, şi care numai datorită relaţiilor lui a ajuns unde e acum. 
Dacă aș fi avut relaţiile pe care le are ea, acum ar fi fost coadă să 
se înscrie lumea la uşa mea, şi nu la a ei! 

— Şi acum ce-ar trebui să fac? 

— Din ce mi-a zis bunica ta, lecţiile sunt deja plătite. Auzi, 
s-a oferit să-mi dea şi o compensație! Ce damică! 

— La dracu', Claire sunt terminată! ţipai punându-mi mâi- 
nile în cap. 

— Mia, îmi zise pe un ton mai înţelegător, uluită de reac- 
ţia mea, calmează-te acum. Poate că ea are dreptate, poate că e 
într-adevăr mai bine aşa, în orice caz dacă te duci la Royal va 
trebui să ne despărțim, asta e inevitabil... 

— Dar eu nu vreau, vreau să mă pregăteşti tu pentru admi- 
tere, nu vreau să mă duc la Sinclaire! 

— Pot să-ţi spun, chiar dacă mă doare, că numele ei e mult 
mai bine cotat decât al meu și cred că ar fi un avantaj pentru tine 
să te pregătească ea. 

— Dar, Claire... insistai trântindu-mă pe un scaun ca un sac 
de cartofi, nu voiam ca lucrurile să decurgă aşa... 

— Stiu, Mia, nici eu, dar de multe ori socoteala de acasă nu 
se potrivește cu cea din târg... 

— Si mama tot așa spune, dar îţi dai seama că nu am niciun 
cuvânt de spus? Că hotărăşte ea tot? Cu fiecare minut mă face 
să regret că am amestecat-o în afacerea asta. 


263 


— Dacă mă gândesc că e şi vina mea, aș face în genunchi 
pelerinajul de la Saint Patrick numai să găsesc altă soluţie, dar 
nu există, ştii bine... 

Oftai privind cu coada ochiului spre piticul ăla de grădină 
care sărea ca un arc țăcănit numai să atragă atenţia. 

— Claire... eu nu vreau să te las. 

— Dar nu ne despărțim, vom avea întotdeauna miercurile 
noastre, dar o să vezi că o să fii aşa de ocupată, că nu vei mai 
avea nici timp, nici chef să vii la mine. 

— Ba nu e adevărat, îi zisei emoţionată, luându-i mâinile. 

— Doar că atunci când vei fi o mare balerină mă voi putea lă- 
uda tuturor că eu sunt cea care te-a descoperit, şi nu Sinclaire! 

— Asta e sigur. 

Ne îmbrățişarăm. 

Nu încetam să-mi iau adio de la cei pe care îi iubeam, un şir 
neîntrerupt de capitole din viaţa mea se sfârșeau unul după altul, 
fără ca eu să vreau. 

Mă simţeam prădată de sentimentele mele cele mai impor- 
tante, care îmi scăpau printre degete ca apa de mare. 

Claire, Nina, Patrick, mama: unul după altul se îndepărtau de 
mine şi, oricât de previzibilă sau inevitabilă ar fi fost despărțirea 
de unii dintre ei, totul se întâmpla prea repede, dureros şi la un 
preţ pe care nu eram pregătită să-l plătesc. 

Asta dacă suntem vreodată pregătiți să plătim prețul unui 
adio. 

Sosii acasă obosită şi îndurerată, iar Patrick, în misiune în 
cine ştie ce submarin de rahat, nu îmi răspunse. 

În compensație avu grijă bunica să mă distragă de la toate 
acestea. 

— Cum de nu mi-ai răspuns azi? 

— Eram la oră bunico, îi răspunsei istovită. 

— Te-am sunat şi când ai ieșit, şi nici atunci n-ai răspuns. 
Dacă ai un telefon mobil, ai datoria să răspunzi, altfel nu-l mai 
purta cu tine, du-te să locuieşti într-o peşteră şi comunică prin 
semnale de fum! zise iritată. 

Of, dacă ar fi ştiut că mai degrabă m-aş fi dus să trăiesc într-o 
peșteră decât cu ea. 

— Da, bunico, o să fiu mai atentă, oftai. 

— Am vorbit cu Claire, o persoană nemaipomenită, nimic 
de spus, dar am înţeles de la sursele mele că nu este la înălțimea 
situației și nu ne putem permite luxul să nu fim la capacitate 
maximă, nu-i așa, puişor? Mary Sinclaire e cea mai bună de 
pe piaţă, îţi va da lecţii în particular, şi crede-mă, se întâmplă 
extrem de rar să se dedice unei singure eleve. 

Începeam să regret dorința mamei mele de a mă vedea avo- 
cat, contabil sau dentist. 

Mă întrebam dacă mai am încă timp să mă răzgândesc... 


Școala de Artă era în plin centru. 

Era o clădire din cărămidă cu două etaje, cu ferestre mari 
prin care se întrevedeau sălile imense și luminoase. 

Rămăsei afară cel puţin douăzeci de minute, nehotărâtă ce să 
fac, observând dansatorii care ieşeau şi intrau vorbind şi râzând 
între ei, îmbrăcați în acel stil tipic aparent neglijent care îi făcea 
și mai fascinanți. 

Mă gândii că nu aveam prieteni balerini şi că mi-ar fi plăcut 
să-mi împart emoţiile cu cineva care vorbea aceeaşi limbă. 

Dar confruntarea era şi lucrul care mă speria cel mai tare. 

Strânsei în buzunar mobilul de la Patrick ca să-mi fac curaj 
şi intrai. 

La recepţie, o fată zâmbitoare, cu aerul cuiva care e foarte 
ocupat, îmi dădu să completez un formular şi mă invită să aştept 
pe canapea. 

În timp ce priveam pozele de pe pereţi cu Margot Fonteyn 
alături de Nureev, Barîşnikov şi Roberto Bolle, îmi ieşi în în- 
tâmpinare o doamnă blondă şi plină de bijuterii, în jur de șaizeci 
de ani, îmbrăcată în negru, cu părul strâns într-un coc și ma- 
chiată strident. 

Era puţin mai înaltă ca mine și mult supraponderală, o ma- 
troană cu înfățișare autoritară care aducea mai mult cu cea a 
unei bucătărese dintr-un restaurant decât cu cea a unei balerine. 
Îmi strânse mâna ca şi cum știa deja totul despre mine şi mă rugă 

s-o urmez în biroul ei unde luă loc la masa de scris punându-și 
pe nas ochelarii de care atârna un şirag de perle. 

Îmi făcu semn să iau loc pe un scaun din faţa ei, apoi luă for- 
mularul pe care tocmai îl completasem şi începu să-l examineze 
cu atenție, măsurându-mă în același timp din priviri, ca şi cum 
aș fi fost un peşte pe tarabă. 

— Ai studiat cu doamna Gilbert, văd... zise pe un ton care 
nu lăsa să transpară emoții. 

— Da, am studiat numai cu ea... 

Fără să ştiu dacă era bine sau rău. 

Urmă o lungă tăcere încărcată de aşteptare pe care nu știam 
cum s-o interpretez, dar care se dorea o tentativă de intimidare, 
dat fiind că pe formular nu erau mai mult de cincisprezece rân- 
duri de citit. 

După care îmi ceru să mă ridic în picioare şi să mă duc la 
bara instalată într-un colţ al biroului ei. 

— Preparaţie... plic, grand plié în prima, a doua, a patra şi a 
cincea, continuă cu tendu şi apoi fă totul pe partea cealaltă. 

Erau doar câteva exerciţii ca să controleze curbura picioru- 
lui, deschiderea şoldurilor, echilibrul, armonia braţelor şi diferi- 
tele posturi corporale, dar nu reușeam să nu mă simt examinată 
ca un câine la expoziţie. 

Mă observă fără să spună nimic şi-mi corectă poziția umerilor 
şi a bazinului într-un fel energic și deranjant, comentând că nu era 
posibil ca Gilbert să nu-și fi dat seama că eram „toată strâmbă“. 

Toată strâmbă? 

Căpăţâna ei era toată strâmbă! 

Încercam să nu mă gândesc, concentrându-mă cât puteam de 
mult la pași și mişcându-mă în cel mai corect și armonios fel cu 
putință, dar părea că nu e de ajuns. 

— Nuuuu, ce-i cu capul ăla și cu mâinile alea? Hai, deschi- 
de genunchiul... mai mult, haide. Oare ce te-a învăţat aia? Să bei 
vodka tonic? E singurul lucru pe care l-a învăţat de la ruși. Dă-i 
drumul, ia-o de la început, mai sus cu piciorul ăla... şi capul, ți- 
ne-l sus am zis! Tragedie, e o TRA-GE-DI-E! urlă în stil teatral, 
acoperindu-și ochii. 


266 


Nu aveam de gând să mai rămân niciun minut în plus pentu 
a fi tratată ca o începătoare care nu ştie să facă deosebirea între 
piciorul drept și piciorul stâng. 

Mă simţeam jignită şi rănită şi voiam să ies de-acolo numai- 
decât. 

Mă încălțai, îmi apucai cu furie geanta și mă îndreptai spre 
uşă fără să mă uit la ea, căci eram mânioasă și umilită şi nu vo- 
iam să vadă că am ochii umezi. 

— Unde te duci? mă întrebă severă. 

— Acasă, răspunsei deschizând ușa, nu cred că ăsta e locul 
potrivit pentru mine. 

— Ah, nu? Şi cum așa? Eşti prea bună pentru locul ăsta? 
spuse fără ironie. 

— Nu, dar nu-mi place să fiu tratată așa. 

— Aşa cum? Crezi că trebuie să-ți cer permisiunea să te co- 
rectez? Ai o grămadă de defecte de care habar nu ai și, în ce mă 
priveşte, poți să rămâi cu ele, dar ai face bine să-ţi pui orgoliul 
deoparte dacă vrei să faci meseria asta, căci pot să-ți spun că nu 
vei intra niciodată la Royal cu pregătirea asta, şi eu cu siguranță 
n-o să alerg după tine. O voi suna pe bunica ta şi îi voi spune că 
nu intenționezi să urmezi lecţiile mele... Au revoir! 

Mă uitai la ea cu gura căscată căutând cuvintele potrivite ca 
să-i răspund, ca să-i spun că muncisem din greu, că nu meritam 
tratamentul ăla, că sunt feluri și feluri de a explica lucrurile şi 
că Claire e o persoană minunată, dar singurele vorbe pe care le 
articulai fură: 

— Grăsană urâtă! 

Şi ieşii trântind ușa. 

Abia în capătul scărilor înţelesei că acum nu mai aveam pro- 
fesoară de balet şi gândul că nu eram în forma potrivită pentru 
admitere mă făcu să tremur. 

Chiar în acea clipă îmi sună mobilul și eram cât pe ce să-l 
arunc sub autobuz, în caz că ar fi fost bunica, dar, din fericire, 
era Patrick, singurul care-mi era aproape şi care mă putea înţe- 
lege și ajuta. 

— Alo, iubito? E tare complicat să te sun. Suntem în toiul 
unei serii de simulări de război şi e îngrozitor de greu. 

Si eu eram în război cu lumea întreagă şi nu era o simulare. 

Îi povestii ce se întâmplase, că fusesem umilită de vaca aia, 
că bunica se amestecase şi că acum nu mai aveam pe nimeni 
care să mă pregătească şi că riscam să dau totul peste cap. 

— Unde eşti acum, Mia? 

— În fața şcolii. 

— Fă stânga-împrejur şi du-te imediat înapoi! îmi porunci 
pe un ton deloc amabil. 

— Pardon, ce ai zis? mă bâlbâii. 

— Ti-am spus să te întorci imediat în şcoala aia şi să te duci 
să-i ceri scuze profesoarei tale! 

— Nici nu mă gândesc, Pat! Aia e o ticăloasă care se crede 
cine ştie cine, eu acolo nu mă întorc nici moartă! 

— O să te întorci, chit că vin să te iau la şuturi în fund! 

Nu-mi mai vorbise niciodată aşa, rămăsei înmărmurită. 

— Nu înţelegi nimic, habar n-ai cum s-a purtat, parcă n-am 
mai dansat niciodată în viaţa mea! 

— Cu siguranţă nu s-a purtat cu tine mai rău decât se poartă 
cei de aici cu mine şi, dacă a făcut-o, are un motiv, iar dacă vrei 
să ai vreo şansă să intri în şcoala aia, trebuie să înveţi să fii su- 
pusă şi să asculți sfaturile celor mai experimentați ca tine, chiar 
dacă sunt neplăcute şi date într-un mod greșit! Crezi că mie mi 
se spune „te rog“ înainte să mă spetesc spălând puntea sau să fac 
cinci ture de noapte consecutive sau să mă urc pe catarg? Mia, 
nu mai € un joc, e vorba de viitorul tău şi, dacă asta vrei cu ade- 
vărat, trebuie să-ţi înghiţi mândria, să urci scările, să te întorci la 
individa aia și să o laşi să te ajute! 

— Dar... încercai să obiectez. 

— lubita mea, aş vrea să fiu acolo, aș vrea să te pot îmbrăţi- 
șa şi să te fac să râzi înainte să te ridic în braţe şi să te duc acolo 
în persoană, în loc să urlu la telefon, dar asta e ceea ce trebuie să 
faci şi o vei face imediat ce terminăm convorbirea. Eşti o dură, 
eşti o fată care nu se dă bătută, aşa că du-te sus şi dernonstrează-i 
că s-a înşelat! 

Avea dreptate, dacă mă dădeam bătută la prima critică nu 
puteam să reuşesc vreodată să devin balerină. 

— Pat... mi-e dor de tine, şoptii. 

— Si mie mi-e dor de tine, iubito, nici nu știi cât, îmi lipseşti 
atât de mult, încât în fiecare zi îmi vine să mă lipsesc de tot nu- 
mai să stau cu tine, dar nu trebuie să renunțăm, pentru că asta e 
ceea ce ne dorim să facem de când ne-am născut, aşa că vom sta 
aproape unul de altul și ne vom încuraja în momente ca acesta. 
Si eu vreau să mă bizui pe tine când n-o să mai rezist, ai înţeles? 
Vreau să fiu mândru de tine, vreau să te pot urma la Paris şi la 
Moscova şi să stau acolo în primul rând să te aplaud şi să admir 
cât eşti de bună! 

— Si eu vreau asta, Pat, mult, o vreau cu adevărat, răspunsei 
luptând cu toată fiinţa împotriva instinctului de a-i cere să se 
întoarcă. 

— Atunci du-te, du-te, nu te gândi, nu permite cuvintelor să 
te rănească, sunt doar cuvinte, lumea rosteşte cu milioanele în 
fiecare zi şi aproape mereu fără măcar să gândească. Fă în aşa 
fel încât să nu te atingă, nicio părere nu e de netăgăduit şi pe 
viaţă, singura care contează este părerea ta! 

Copleşită de melancolie, îi răspunsei și eu fără să gândesc: 

— Te iubesc, Pat! 

Şi asta era de netăgăduit. 

Nu mă mai interesa dacă era devreme sau târziu, dacă era 
lipsit de romantism sau ridicol sau că trebuia să aştept momentul 
potrivit. 

Ăla era momentul potrivit pentru mine. 

— Şi eu te iubesc, Mia. 

Rămaserăm tăcuţi un minut întreg. 

Îmbrăţişați de la aproape cinci sute de kilometri distanță. 


CAPITOLUL 18 


Urcând scările Scolii de Artă, mă simţeam atât de fericită 
și sigură pe mine, încât aş fi putut să dau piept cu toate Mary 
Sinclairele din lumea asta. 

Am bătut la ușă și am intrat în biroul ei cu privirea în pă- 
mânt, gata să-mi cer scuze. 

— Doresc să-mi cer scuze, nu am vrut să vă fac „prăsană“, 
adică am vrut, dar nu am vrut, eram supărată, aş vrea să mă pre- 
gătiți dumneavoastră... dacă nu aţi vorbit deja cu bunica mea. 

Mary Sinclaire îşi ridică privirea de la prăjitura ei cu afine 
şi cremă, îşi șterse gura cu un şerveţel de in și, după ce îşi drese 
vocea, îmi spuse: 

— Du-te să te schimbi şi așteaptă-mă în sala doi. 

Dacă aș fi ştiut ce mă aştepta la lecţie, nu aș fi făcut-o în 
vecii vecilor „grăsană“, deoarece — categoric — asta o deranjase 
cel mai rău. 

Poate dacă i-aș fi spus „ticăloaso“ sau chiar și un simplu 
„du-te naibii“, s-ar fi supărat mai puţin, dar așa o rănisem în 
orgoliul personal. 

Îmi ceru să-i arăt variațiunea pe care o pregătisem cu 
Claire pentru admitere şi mi-o demontă la propriu bucăţică cu 
bucăţică. 

Uneori râzând. 

Fu oribil, dar nu eram în poziţia să spun ceva. 

— Ce e învălmășeala asta incredibilă fără cap şi coadă? Ce 
s-a gândit să facă, un best of? Doar pentru că ştii să faci treizeci 
şi două de fouerre-uri nu înseamnă că eşti pregătită s-o interpre- 
tezi pe Odile: îţi lipsesc pregătirea şi maturitatea, ai fi ridicolă! 

Eram recunoscătoare că picioarele ajunseseră să mă doară 
atât de rău în ziua aceea, încât îmi distrăgeau atenţia de la vor- 
bele ei. 

Mă luptam cu toată fiinţa ca să rămân acolo, în mijlocul sălii, 
sub privirea iscoditoare a cincisprezece perechi de ochi, de la 
elevi la profesori. 

Şi, dacă mai devreme mă simţisem umilită, acum eram supu- 
să oprobriului public. 

Mă rușinam de moarte, dar mă prefăceam că totul merge 
de minune, continuând să zâmbesc celui mai nemilos juriu pe 
care-l avusesem vreodată, făcându-mi curaj şi gândindu-mă la 
vorbele lui Pat. 

După ce se amuză suficient, porunci tuturor să iasă şi răma- 
serăm singure. 

— Deci, Mia, după cum probabil ai înţeles, aici nu se glu- 
meşte, iar eu nu glumesc niciodată. Nu ai frecventat niciodată o 
şcoală şi nu cunoşti disciplina, nici umilința, şi cu atât mai puţin 
respectul, dar asta nu e o problemă, sunt lucruri care se învață 
cu timpul. Ceea ce nu se poate învăţa este talentul şi, dacă nu-l 
ai, nu-ţi vor ajunge toate lecţiile de pe pământ cu cei mai buni 
profesori care au existat vreodată. 

Mi se puse un nod în gât. 

Era pe cale să pronunţe verdictul. 

— Îți voi spune adevărul, aș fi preferat să fii o incapabilă ca 
să am satisfacția de a te trimite să plângi pe umărul lui Gilbert, 
dar trebuie să recunosc că ai stofă şi eşti o fată care învaţă re- 
pede şi, dacă reuşim să îmblânzim temperamentul ăsta insolent, 
vom putea face din tine o balerină excelentă. 

Nu-mi venea să-mi cred urechilor. 

Puteam să reușesc, aveam şanse bune să intru la Royal. 

— Mulţumesc, îi spusei schițând o plecăciune, mulțumesc 
doamnă Sinclaire, sunt cu adevărat fericită să pot studia cu dum- 
neavoastră, şi mă scuzaţi din nou pentru ce am spus mai devre- 
me, dumneavoastră nu sunteți deloc grăsană, chiar deloc, ba din 
contră, aveţi un fund mi... 

— Las-o baltă, ai grijă să nu înrăutăţeşti situaţia, îmi răs- 
punse sec. Avem mult de muncă şi pentru început e nevoie de 
o altă variaţiune, ceva care să-ţi scoată în evidență personalita- 
tea, și nu un număr de circ. Pe nimeni nu interesează prea mult 
virtuozitatea, asta ţine de şcoala rusească. Ceea ce contează e 

personalitatea, privirea, pasiunea pe care o transmiţi publicului. 
Și, din puţinul pe care l-am văzut, cu statura ta mică, părul în- 
chis la culoare şi privirea vicleană, ai fi o perfectă Esmeralda. 

Esmeralda era o variaţiune pe care o adoram, presupunea 
multă graţie şi pasiune şi se dansa cu o tamburină care acompa- 
nia paşii şi muzica. 

Tamara Rojo o interpreta extraordinar cu toată încărcătura 
senzuală pe care o cerea piesa, mişcându-şi capul și tamburina 
într-un fel cochet și maliţios. 

Era o parte pe care o trăiam mult mai intens decât variaţiunea 
lui Odile pentru că era plină de viaţă şi iubire şi ştiam că o pu- 
team executa cel mai bine gândindu-mă la Patrick. 

Dacă n-ar fi fost el, acum aş fi fost acasă în pragul dis- 
perării. 

Era a doua oară când îmi salva viaţa, metaforic vorbind, dacă 
nu se punea atunci când o făcuse cu adevărat. 

Începea să devină cu adevărat îngerul meu păzitor, care se 
materializa când aveam mai multă nevoie de el, când nu gân- 
deam lucid sau eram pe cale să fac tâmpenia secolului: la timp 
ca să-mi dea îndemnul potrivit şi să mă îndrepte pe calea cea 
bună. 

Mulțumită lui începeam să înțeleg importanţa de a da un pas 
înapoi pentru a putea face unul înainte și că nu era nimic absolut 
şi definitiv, că lucrurile se puteau schimba, oamenii se puteau 
schimba şi chiar şi destinul, dacă voiam, prevedea o anumită 
marjă de tratativă. 

Începui imediat repetițiile şi, după privirea satisfăcută a doam- 
nei Sinclaire, înțelegeam că e bine. Cel puţin nu mă ciomăgea. 

Partea tehnică o corecta foarte meticulos şi aproape sâcâitor, 
dar îmi lăsa libertate de expresie. 

Exact opusul lui Claire. 

Interpretam personajul Esmeraldei prin pasiunea de nestă- 
pânit pe care o aveam în inimă, trăindu-l atât de profund încât 
mă transformam în ea și transmiteam bucurie şi voie bună cui 
mă privea. 

Dansam în faţa doamnei Sinclaire cu un zel şi o energie de 
parcă aș fi fost în faţa a o mie de oameni. 

Nu mă mai simţeam fetița care studia paşii pentru serbarea 
de sfârşit de an, ci o balerină veritabilă care se folosea de ceea 
ce învățase pentru a deveni unică și specială. 

Aveam certitudinea că acela e viitorul meu şi pentru a-l re- 
aliza eram dispusă să suport mult mai multe decât presiunile 
bunicii mele. 

— Bine, Mia, am început cu dreptul mi se pare. După prima 
întâlnire am crezut că eşti genul tipic de puştoaică răsfăţată şi 
capricioasă, protejata bunicii bogate, dar văd că munceşti din 
greu. Păcat că ai pierdut toţi anii aceia cu Gilbert, aici te-am fi 
instruit cu siguranță mai bine. Va trebui să lucrezi foarte mult 
pentru a te desprinde de proastele obiceiuri pe care ți le-ai însu- 
şit, și ar trebui să reuşim să te pregătim pentru o admitere bună. 

Intenţionai să îi iau apărarea lui Claire, dar înţelesei că nu 
era cazul să stric un discurs așa frumos şi să mi-o fac din nou 
dușman. 

La urma urmei începeam să învăţ cu adevărat, iar asta îmi 
dădea o energie pe care n-o mai cunoscusem înainte şi parcă 
n-aș mai fi vrut deloc să plec de acolo. 

leşii şi o sunai imediat pe Nina. 

Mă gândisem că i-ar fi făcut plăcere să afle că-mi merge bine 
şi asta ar fi domolit tensiunile dintre noi. Tineam prea mult una 
la alta ca să dăm cu piciorul la tot pentru atâta lucru. 

— Alo, Nina? Vreau să te văd, nu-mi mai încap în piele 
de bucurie. Vii la mine în seara asta? Vreau să-ţi povestesc tot 
despre noua școală! 

— Eu... şovăi o clipă, ca să fiu sinceră trebuie să mă văd 
cu... 

— Card? 

— Da, zise încet. 

Se lăsă un moment de tăcere. 

Apoi închisei. 

Luai bicicleta și începui să pedalez ca o nebună, fără să țin 
cont de ploaie și de mocirla de zăpadă topită de pe stradă care 
mă făcea să alunec. 

Dacă îşi imagina că o să scape aşa ușor, se înșela amamic. 

Sunai la uşă ca un executor judecătoresc venit să pună se- 
chestru pe casă. 

Nina deschise uşa rămânând surprinsă şi încurcată să mă 
vadă. 

— Îţi dai seama că distrugi prietenia noastră şi că totul se 
duce dracului de când te-ai combinat cu ăla? Afară mai există 
o lume, în cazul în care nu ţi-ai dat seama, iar eu încă fac parte 
din ea, dar din câte se pare lucrul ăsta nu te mai interesează, te 
interesează numai să stai lipită de fundul slăbănog al lui Carl, 
care nici nu putem spune ce are atât de special! Ştii ce îmi pă- 
reţi? Doi colegi de celulă care nu ies nici măcar pentru ora de 
plimbare în aer liber! 

Tipam, udă fleaşcă şi roşie la faţă. 

— Mia, nu te enerva, hai, intră, Carl tocmai trebuie să 
sosească, 

— Vezi, ce-ţi spuneam? Şi dacă aş avea nevoie eu te tine? 
Dacă aş vrea să te văd singură și să-ți vorbesc? Trebuie să fixez 
o întâlnire cu secretara ta? O vreau înapoi pe prietena mea, înțe- 
legi??? O VREAU ÎNAPOI PE PRIETENA MEA!! 

Eram isterică, iar ezitarea ei mă enerva și mai rău. 

Începui s-o scutur de umeri ca pe o marionetă. 

— Vrei să încetezi să te porţi așa, fir-ar să fie? Mi-e dor de 
tine, am nevoie de tine, înţelegi asta? 

Lacrimile mi se amestecau cu ploaia. 

Mă uitam la prietena mea care stătea acolo, nemișcată, fără 
să ştie ce să facă şi care, spre deosebire de fratele ei, nu mişca 
un deget să salveze prietenia noastră. 

Voiam să i-o spun, numai ca s-o trezesc din toropeală, din 
vraja care o transformase într-o păpuşă de zahăr. 

— Mia, eu ţin la tine ca întotdeauna, numai că totul se 
schimbă, noi creştem, nu mai facem aceleaşi lucruri ca înainte. 

— Ca de exemplu să stăm la telefon cu orele, să ne petre- 
cem serile vorbind despre sex şi să ne uităm la MTV? Asta se 
face la vârsta noastră, tu parcă ești o casnică frustrată! Îmi in- 
spiri numai tristeţe! 

— N-ar trebui să-mi vorbeşti aşa, eşti nedreaptă! 

— Sunt supărată pentru că văd că renunți la visurile tale ca 
să stai cu el și nu e drept! Ești cea mai frumoasă și mai deşteap- 
tă fată din şcoală, toți te invidiază, profesorii au o grămadă de 
așteptări de la tine, iar tu neglijezi orice activitate extra-școlară 
numai să nu iei din timpul pentru Carl! Nu mai eşti în redac- 
ţia revistei liceului, nu mai eşti majoretă, nu mai faci parte din 
consiliul elevilor și nu mai studiezi actoria, se poate afla ce e în 
capul tău? 

— Sunt îndrăgostită, Mia, sunt îndrăgostită din tot sufletul, 
aş vrea să mă poți înţelege, dar nu poți! 

— Ba da, pot, te înţeleg perfect, dar nu fac ca tine, nu în- 
cetez să trăiesc, să-mi urmez visurile și să mă distrez. Te laşi 
împăiată exact ca şi capul de elan din salonul vostru! urlai fără 
reținere. 

Mă privi întrebătoare. 

— Elan? întrebă, încercând să rămână serioasă. 

— Da, elan sau ren sau ce-o fi... Si mie îmi venea să râd şi 
îmi scărpinam fruntea ca să n-o privesc. 

Începurăm să chicotim din ce în ce mai tare, până izbucni- 
răm în râs ca nebunele fără să ne putem opri. 

O luai de mână și o trăsei afară în ploaie şi rămaserăm acolo, 
râzând în hohote, ca două proaste. 

Încă mai eram noi. 

Pentru încă puțin. 


Mai târziu, acasă, mama voia să mă ignore în continuare, 
dar își dădea seama că se strânseseră prea multe noutăţi ca să se 
poată face că plouă. 

Însă mândria câștigase şi de data asta şi, în consecință, îl 
trimise pe Paul să sondeze terenul. 

Ciocăni la uşa mea în timp ce repetam în fața oglinzii un pas 
care îmi dăduse multă bătaie de cap. 

— Toate bune? întrebă ca întotdeauna puțin încurcat. 

— Da, în afară că sunt însărcinată! îi zisei întorcându-mă şi 
făcând o faţă disperată. 

— POFTIM? strigă albindu-se la faţă ca un cadavru. 

Izbucnii în râs. 

— Glumesc! E încă prea ușor cu tine! 

— Nu! Doar că am două fete şi ăsta e unul dintre lucrurile 
de care îmi e cel mai frică! 

— Stai liniştit, nu-i nicio chiflă în cuptor, îl asigurai. 

— Eşti sigură, da? 

— Bineînţeles, altfel aş fi Fecioara Maria. 

Răsuflă ușurat. 

— Auzi, nu vreau să mă învârt prea mult în jurul chestiunii, 
dar mama ta e cea care mă trimite să culeg date, eu aş vrea să 
evit, dar ştii cum e ea... 

— Normal că ştiu, ce vrea să afle? 

— Cum merge cu bunica ta, înainte de toate, zise neliniștit. 

— Spune-i că e cumplită, că e o tirană care îmi dă numai 
ordine. 

Răsuflă din nou ușurat. 

— Mulţumesc lui Dumnezeu! Credeam că e numai lapte și 
miere cu tine, maică-ta n-ar suporta niciodată aşa ceva! 

— Să fii sigur. Spune-i că e o pedeapsă divină şi că aş vrea 
să pot da timpul înapoi, dar că acum e prea târziu, răspunsei 
zâmbind. 

— Perfect, asta e versiunea oficială, acum zi-mi cum merg 
lucrurile în realitate. 

— E cumplită, asupritoare, autoritară şi îmi dă numai 
ordine... 

— Dar?... 

— Dar mulțumită ei mă distrez la nebunie! 

— Serios? A făcut o alegere corectă? 

— Da, sută la sută. E greu să te supui condiţiilor ei pentru că 
nu te lasă nici să respiri şi vrea să aibă mereu dreptate, dar ştie 
ce face şi, în definitiv, o ador pentru asta. 

— Partea asta nu o s-o repet nici sub tortură. 

— Oricum nu te-ar crede! 

Telefonul îmi vibră pe pat. 

Ne privirăm șovăitor, apoi Paul se ridică şi plecă, ca un tată 
stânjenit. 

— Pat? 

— Iubito! Cum a fost? 

— Nemaipomenit! Dacă nu mă obligai să mă întorc în şcoa- 
la aia, aş fi făcut cea mai mare greşeală din viaţa mea. I-am 
plăcut, mi-a dat o variaţiune perfectă pentru mine, mă învaţă o 
grămadă de lucruri, zice că fac treabă bună... turuii fără suflare, 

— Mă bucur enorm, ştiam că ai să faci o impresie bună! 

— Am dansat pentru tine! Mi-am imaginat că erai tu în lo- 
cul grăsanei ăleia și am simțit o forță pe care nici nu ştiam că o 
am, a fost ca şi cum... oh, Doamne nu știu să explic în cuvinte, 
ca şi cum toată pasiunea pe care o simt când sunt cu tine stătea 
să explodeze, înţelegi? Am simțit focul curgându-mi în vene, 
inima care îmi bătea puternic și un nod în stomac care... Pat, nu 
mai pot, vreau să fac dragoste cu tine! 

— Şi eu, Mia, te doresc la nebunie! 

— Aş vrea s-o facem când te întorci, o vreau din toată inima 
şi ştiu că va fi special. 

— Da, zise un pic emoționat, îți promit că va fi special. 


Începând din momentul acela, nimic nu mă mai putea speria. 

Telefoanele de la bunica erau din ce în ce mai numeroase şi 
mai presante, însă eu nu-mi luam ochii de la obiectivul meu și 
tot restul își pierdea importanța. 

Studiam în fiecare după-amiază câte patru ore cu doamna 
Sinclaire, iar seara stăteam la telefon cu Pat, când putea. Restul 
timpului îl dedicam şcolii şi câte unei ore trase de păr cu Nina, 
atunci când Carl nu se afla prin preajmă. 

Într-o seară când mama era în oraș cu Paul pentru a sărbători 
noul ei job, o invitai să doarmă la mine. 

Carl era cu Alex la o conferință despre rețelele de socia- 
lizare. 

De când fondaseră împreună o firmă web se simțeau noii 
Mark Zuckerberg. 

Nina era fericită că e cu mine, dar se uita întruna la ceas. 

— Te simţi bine, Nina? Vrei să-ţi aduc apă sau un prosop 
umezit? Aşa fac mereu în filme când cineva e în criză din cauza 
abstinenţei. 

— Prostuţo! Aș vrea să te văd pe tine. 

Dacă ai ști. 

Jeșirăm să-l ducem la plimbare pe York şi trecurăm pe la 
supermarketul din colţ să luăm o găleată de popcorn cu caramel, 
niște M&M's, o Toblerone, o cutie de tarte umplute cu marme- 
ladă şi un exemplar din revista Star. 

Ne schimbaserăm, e adevărat, dar totul era mai distractiv 
acum, Că începeam să ne comportăm ca nişte adulte. 

Sosise vremea să abordăm serios subiectul sex, asta și pentru 
că Nina era singura dintre cunoștințele mele apropiate care avea 
mai puțin de patruzeci de ani. 

— Dar tu şi Carl aţi făcut-o? o întrebai cu nonșalanță. 

Tuşi cu gura plină de popcorn. 

— Nu chiar... 

— Cum adică „nu chiar“? o întrebai dezorientată. 

— La o săptămână după ce am fost la Bath am hotărât să o 
facem în camera mea, când ai mei erau plecați. Am aprins lumâ- 
nările de vanilie, am pus muzica potrivită şi m-am îmbrăcat în 
lenjeria nouă, aia albastru electric super sexy... 

— ŞI?... 

— Şi când el a intrat în cameră și m-a văzut aşa s-a emoţi- 
onat foarte tare, îmi tot spunea cât sunt de frumoasă, că păream 
un tablou, că ar fi vrut să-mi facă poze, mă rog timp de zece 
minute a continuat să-mi facă complimente în loc să treacă la 
acţiune. Atunci m-am gândit să iau eu iniţiativa şi am început 
să-i deschei cămașa şi pantalonii. Imaginează-ţi, eu, întinsă pe 
pat cu un mini-tanga şi un sutien push-up, în timp ce el se lupta 
cu încălțămintea împotmolită în blugi. Romantic, nu? 

— Nu-mi vine să cred, şi apoi? 

— Apoi, când a rămas în boxeri şi șosete, pe care m-am 
făcut că nu le văd, am sperat că a venit în sfârşit momentul aş- 
teptat, dar... 

— Dar? 

— Dar nimic! A zis că poate era de la prea multă emoție și 
că eram prea frumoasă, şi a avut o... pană! 

— Dar nici măcar nu ați... 

— Nimic! Absolut nimic! S-a deprimat şi n-a mai vrut să 
încerce. E vina mea, îi pun în dificultate pe bărbaţi, suspină. 

— Asta ai auzit-o în vreo telenovelă sau e rodul imagi- 
naţiei tale bolnave? zisei rupând cu dinţii o bucată uriaşă de 
Toblerone. 

— Nu există altă explicație, Thomas m-a folosit ca pe o târ- 
fuliță, în vreme ce Carl mă tratează ca pe o păpușică de porțelan 
şi aproape că nu reuşeşte nici să mă atingă! Urăsc bărbaţii! 

— la, mănâncă! îi zisei întinzându-i ciocolata. 

— O să mă fac o balenă, aşa nimeni n-o să se mai uite la 
mine... concluzionă. Tu, în schimb? Cine e bărbatul misterios? 
Vezi că ştiu că ieşi cu cineva, eşti prea frumoasă şi radioasă ca 
să nu fii îndrăgostită. 

Într-o dimensiune paralelă i-aș fi spus adevărul, ea m-ar fi 
îmbrățișat şi ar fi început să scrie lista de invitaţi la nuntă. 

Dar când începi să minţi pe cineva, chiar şi numai pentru 
binele său, crezi atât de mult în versiunea aceea, încât ajungi să 
te convingi şi pe tine. 

— Eu sunt îndrăgostită numai de dans şi niciodată nu m-am 
simţit mai mulțumită ca acum, încheiai deschizând uşa de la 
intrare cu un gest teatral. 


Soneria telefonului ei ne trezi pe neaşteptate. 

Era Carl care ieșise de la reuniune și voia să treacă s-o ia. 

— Oh, fir-ar să fie, ce târziu e! exclamă Nina ridicându-se 
brusc și făcând să cadă pe jos toate M&M's-urile. 

— Dar nu rămâi să dormi aici? 

— Nu, prefer să nu, mâine avem şcoală, răspunse împătu- 
rind pledul şi aranjând pernele pe canapea. 

Era ca şi cum petrecerea se terminase și îl așteptam pe tatăl 
ei să vină s-o ia, numai că de data asta era o alegere voluntară. 

Ne așezarăm în tăcere făcându-ne că ne uităm la un docu- 
mentar despre fluturii monarhi, aşteptându-l pe Carl să soseas- 
că, când telefonul meu, care era sub mine, începu să sune. 

Era Patrick. 

Ne uitarăm amândouă cum licărește cuvântul Angel pe ecran, 
fără să mă hotărăsc să răspund. 

— Cine e Angel? întrebă Nina. 

— Nimeni... nu-l cunoşti, e pentru o temă la şcoală... bol- 
borosii. 

— O temă la școală? Atunci îl cunosc neapărat, stai că ghi- 
cesc. 

Luă mobilul şi răspunse. 

Se dovediră cele mai lungi şi mai angoasante secunde din 
viaţa mea. 

Începusem să transpir rece în timp ce strigam îndeajuns de 
tare ca să mă audă şi el: 

— Hai, Nina dă-mi înapoi mobilul! 

— Alo? Tu ești, Angel? Haide, zi-mi cine eşti, și-așa o să 
aflu! ciripea la telefon. 

— Hai, lasă-l, eu nu ţi-aş face niciodată una ca asta! 

— Bine, bine, ţi-l dau. 

Îmi întinse telefonul pentru o clipă înainte să și-l pună iar la 
ureche şi să ţipe: 

— „M-am prins cine eşti! Aş recunoaște respiraţia asta ori- 
unde, Virgil Dickinson! Să ştii că nu e nimic rău în asta! Mia 
e ca şi sora mea! Și îmi dădu telefonul în timp ce eu o priveam 
înmărmurită. 

Îmi dresei vocea și spusei numai: 

— Te sun eu mai târziu! 

Îmi venea s-o omor. 

Mă făcuse să trag o sperietură grozavă şi fusese şi cât pe ce 
să ne descopere. 

În timp ce încă mai încercam să-mi încetinesc bătăile inimii, 
Nina continua să mă necăjească: 

— Ce drăguţ e Virgil! De cât timp durează? Şi de ce îi spui 
Angel? Am putea ieşi cu toţii într-una dintre serile astea! 

— Nina, n-am nicio relaţie cu Virgil Dickinson, îţi jur pe ce 
vrei tu, e un băiat care vine la balet cu mine şi e gay şi îi place 
să i se spună Angel și tocmai s-a despărțit de prietenul lui, de-aia 
m-a sunat! încheiai uşor iritată. 

Fusesem aşa de convingătoare, încât credeam şi eu. 

Păru dezamăgită. 

— Oh, atunci cere-i scuze din partea mea când îl vezi, cre- 
deam... nu ştiu, mi se părea familiar. 

— Data viitoare ai încredere în mine, eventual. 

Categoric exageram acum. 

Carl sosi după puţine minute. 

Ne salutarăm în prag şi îi privii cum se îndepărtează ţinân- 
du-se de mână. 

O clipă înainte să urce în maşină, Nina se întoarse şi zise: 

— Ştii că tu şi Patrick aveţi același model de telefon 
mobil? 


Nici nu închisei bine ușa, că urcai scările în fugă, mă trântii 
pe pat și îl sunai. 

— Trebuie să-i spunem! strigarăm în cor. 

— Neapărat. 

— Mi-a fost frică de ce-i mai rău. 

— Și eu ce să mai zic? Eram la un pas de tragedie! 

— Când mă întorc stăm amândoi de vorbă cu ea, nu-mi pla- 
ce să fac lucrurile pe ascuns, mai ales de familia mea... o să vezi 
că după şocul iniţial se va bucura mult, iar faptul că e cu Carl o 
să ne fie de ajutor. 

— Da, o să-i țină cuțitul înainte să-mi taie gâtul. 

— N-o să fie aşa rău, ai încredere, o cunosc, ştiu cum s-o 
iau. 

— Sper că ştii ce faci, pentru că era să mor pe loc când mi-a 
smuls telefonul din mână. 

— Apropo, ce idee strălucită să-mi dai alt nume, ca la servi- 
ciile secrete! Sunt mândru de tine, dar cum de ţi-a venit Angel? 

— Pentru că eşti îngerul meu păzitor, de fiecare dată când 
am o problemă apari tu şi o rezolvi. 

— Ei, pentru aşa puţin... aş putea afla în schimb cine e Virgil 
Dickinson? Mă interesează! 

— Un băiat de la şcoală... 

— Un băiat de la şcoală... care se ţine după tine? întrebă 
suspicios. 

— Nu, din câte ştiu eu, răspunsei evazivă. 

— Mi-ai spune? mă presă. 

— Doar n-oi fi gelos! îl tachinai. 

— Ba da, mult! 

— Nimeni, nu e nimeni, stai liniștit, întotdeauna n-ai fost 
decât tu pentru mine. 

Mă înduioşa ideea că şi unul cum e Patrick se simţea nesigur 
şi eram mai mult decât flatată să fiu eu cauza. 

EI, care, asemenea surorii lui, stârnea adoraţie la prima vede- 
re, care inspira o încredere totală şi necondiționată și căruia i-ai 
fi dat în mână viaţa ta fără ezitare, îşi făcea probleme auzind de 
numele unui fătălău ca Virgil Dickinson. 

— Te iubesc, Mia. 

Încă nu mă obișnuisem să-l aud spunându-mi asta, de fiecare 
dată mi se strângea inima, simţeam un amestec de uimire şi ne- 
încredere, alături de durerea de a nu-l putea avea lângă mine, 

— Îmi lipseşti tare mult, Pat. 

— Când mă întorc, te duc la Skegness. E un orășel la mare, 
minunat, unde se mănâncă cei mai buni fish and chips din lume 
şi sunt sigur că o să-ţi placă. Marea în timpul iernii e aproape 
mai frumoasă ca vara, cu excepţia frigului, iar în oraș este un 
mic hotel tare drăguţ, unde... dacă vrei putem să dormim. 

Ezitai o clipă înainte să răspund. 

Era vorba despre prima mea noapte de dragoste și simții cum 
mă năpădeşte un val de neliniște. Era adevărat că eu îi cerusem 
lucrul ăsta şi că mi-l doream mult, dar gândul că avea să se în- 
tâmple în scurt timp mă speria deja de moarte. 

Şi dacă nu o să ştiu ce să fac? Dacă o să fiu stângace şi cara- 
ghioasă? Dacă o să-mi vină să renunţ chiar în ultimul moment? 

În același timp numai gândul de a face dragoste cu el mă lăsa 
fără suflare şi eram sigură că va fi pur și simplu formidabil, că 

va avea răbdare, că mă va săruta, mângâia şi mă va ţine în braţe 
până când o să fiu pregătită. 

Era bine că puteam să o facem într-un loc numai al nos- 
tru, fără paturi pentru o singură persoană și părinţi care intră 
pe neaşteptate, cu lumini difuze, un loc în care ne-am fi întors 
în fiecare an pentru a sărbători relaţia noastră până la sfârșitul 
vieţii. 

— Abia aştept să mergem, o să fie splendid. 


Mai târziu îi auzii pe mama şi Paul întorcându-se și coborâi 
să-i salut. 

Ea, puţin amețită, îmi zâmbi instinctiv, dar numaidecât căzu 
pe gânduri. 

— Ti-am adus desertul, zise. 

— Mulţumesc, am făcut deja plinul în seara asta, a venit 
Nina. 

— Si nu a rămas să doarmă aici? 

— Nu, a venit Carl s-o ia, garda ei de corp. 

— Carl era îndrăgostit de tine dacă nu mă înşel, zise 
încruntându-se. 

— Era... spusei ridicând din umeri, dar bărbaţii sunt - cum 
zici tu mereu? — nestatornici. 

Murea de curiozitate să ştie mai multe și asta o obliga să-mi 
vorbească, în vreme ce Paul chicotea satisfăcut în spatele ei, 
făcându-mi semn să continui. 

— Oh, da, teribil de nestatornici... cei de faţă se exclud, se 
înțelege, se corectă. 

— Se înţelege, repetă Paul. 

— Şi... baletul? Merge bine? 

— Da, chiar dacă nu mai studiez cu Claire. 

— Ştiu, m-a sunat, era mâhnită, dar asta se întâmplă când 
ceri ajutorul bunicii, îţi pierzi orice drept... dar poate că o să-ți 
facă bine, cine ştie... nu e obligatoriu ca ceea ce mi s-a întâmplat 
mie să ţi se întâmple și ţie... nu suntem la fel. 

Paul dădea din cap în semn de încuviinţare, mândru de pro- 
gresele noastre. 

Stiam că mama suferă pentru că nu a avut o relaţie adevărată 
cu bunica, dar făcuse tot posibilul ca mie să-mi fie bine şi să fiu 
fericită şi nu voiam să creadă că sunt o ingrată sau o ipocrită. 

— E doar pentru o perioadă, mamă, sper să nu mai fiu o 
povară pentru voi şi să încep să vă aduc şi bucurii. 

— Tu nu eşti o povară, răspunse luându-mi mâna, ai numai 
ambiţii foarte mari, dar ăsta nu e neapărat un lucru rău. Dacă 
mi-aş fi jucat mai bine cărţile, dacă aş fi fost mai puţin impulsi- 
vă şi încăpățânată... sau mai diplomată... aş fi... 

— Nu m-ai fi avut pe mine, îi zisei îmbrăţişând-o cu avânt. 

— Şi nu m-ai fi cunoscut pe mine, interveni Paul împresu- 
rându-ne pe amândouă cu braţele lui lungi. 

Eram din nou o familie, sau poate abia acum începeam să 
fim pentru prima oară. 


CAPITOLUL 19 


Lecţiile la noua şcoală de dans mă entuziasmau. 

Îi cunoscusem pe Bryan şi Corinne care studiau în particular 
cu doamna Sinclaire şi de multe ori rămâneam împreună cu ei 
după lecţie să asistăm la repetițiile profesioniştilor. 

Era plăcut să pot vorbi în sfârșit despre dans, despre pași şi 
despre variaţiuni fără să fiu privită ca o extraterestră. 

Și într-adevăr numai despre dans vorbeam, lucru inevitabil 
pentru nişte tineri care hotărâseră să-şi dedice întreaga viaţă per- 
fecţionării fără încetare a propriului corp, în aşteptarea debutu- 
lui pe scenă. 

Stăteam în sala de repetiţii ore întregi să ne încălzim muşchii, 
făcând şpagaturi, antrenându-ne la bară şi dându-ne sfaturi unul 
altuia. Văzută din afară, viața noastră probabil părea închisă, dar 
pentru mine, pentru noi, nu exista altceva mai electrizant decât 
să ne putem petrece ziua cufundaţi în habitatul nostru natural. 

Bryan era cu doi ani mai mare decât mine, studiase la Royal 
Academy şi se perfecționa, în timp ce Corinne era de vârsta mea 
şi se transferase de puţin timp de la Bordeaux. 

Toţi trei ne susţineam reciproc pentru a supraviețui privirilor 
încruntate şi bârfelor inevitabile la adresa ultimilor sosiți. 

Variaţiunea din Esmeralda îmi ieșea din ce în ce mai bine, 
înţelegeam asta după privirea doamnei Sinclaire care comenta 
mai puţin şi zâmbea mai mult. 

Acum reușeam să stăpânesc partea, s-o susţin până la sfârșit 
şi muream de nerăbdare să i-o arăt lui Patrick şi, mai mult ca 
niciodată, juriului. 

Mă simţeam sigură pe mine şi pregătită, astfel încât, cu toată 
munca depusă şi puţin noroc, aș fi reușit. 

Mai erau douăzeci şi două de zile până la admitere şi şapte- 
sprezece până la întoarcerea lui Patrick şi înnebuneam de fericire 

la gândul că voi da piept cu cele mai importante prime două dăți 
din viaţa mea, la distanță atât de apropiată una de alta. 

Nu aveau să-mi stea în cale câteva eseuri idioate sau nişte 
testări inutile, însă doamna Meyer nu era de aceeași părere. 

E adevărat că intervenţia bunicii mele la directoarea şcolii 
făcuse în aşa fel încât profesorii să mă lase în pace în vederea 
admiterii, însă profesoara de literatură nu accepta faptul că eram 
total dezinteresată de examene. 

Chestia e că mă simţeam deja proiectată în viitor și mă ve- 
deam deja în uniforma mea albastră studiind cu cei mai buni 
profesori din lume în splendidele săli de la Royal Ballet School, 
acompaniată de pianist. Tot ceea ce se interpunea între mine și 
obiectivul acela părea să aibă prea puțină importanță. 

Cum era posibil ca ea să nu înţeleagă? 

— Să nu crezi că-ţi permit să neglijezi examenele, îmi zise 
pe un ton iritat doamna Meyer, când ne întâlnirăm pe coridor, 
dacă eu nu te trec, nu te duci la școala de balet! Când ai ales ma- 
terii artistice pentru examen te-am susținut, dar acum te doare-n 
cot, iar şcoala nu se termină în februarie. Ştiu că şchiopătezi și 
la istorie şi la franceză, însă ai face bine să recuperezi dacă nu 
vrei ca toată truda asta să fie inutilă. 

Bunica n-ar fi permis niciodată ca admiterea să-mi fie com- 
promisă, dar fireşte că nu puteam s-o implic de fiecare dată în 
problemele mele. 

— Voi învăța mai mult, doamnă Meyer, vă promit, mă voi 
dedica cu sârguință studiului şi voi reuşi la examen. 

— Ar fi bine pentru tine... zise întorcându-se și intrând în 
clasă. 

Trebuia să-i cer ajutorul Ninei şi singura modalitate de a o 
avea numai pentru mine, fără amestecul lui Carl, era să învăţăm 
împreună. 

După seara petrecută acasă la mine nu ne mai întâlniserăm 
deloc doar noi două şi, în ciuda scenei pe care o făcuserăm în 
ploaie, nu mi se părea că avea intenţia să schimbe ceva, ba din 
contră, Carl începea acum să ia decizii şi pentru ea. 

Dar nu puteam risca să mi-l fac dușman, altfel ar fi povestit 
despre mine și Patrick, şi în niciun caz n-aș fi vrut ca Nina să 


286 


afle de relaţia noastră de la el. Căci după povestea cu inelul re- 
laţia noastră se răcise considerabil. 

— Nina, Meyer e cu ochii pe mine şi, dacă nu trec testarea 
de joi, o să se întoarcă împotriva mea la consiliul de clasă. 

— E așa supărată? 

— Mai rău! Mă urăşte şi crede că mă doare-n cot de materia 
ei pentru că mă consider deja cu un picior la Royal. 

— Si nu e adevărat? întrebă ironică. 

— Bineînţeles că e, dar nu credeam că o să-şi dea seama, în 
concluzie, mă ajuţi, da? 

— Azi trebuie să-l însoțesc pe Carl să vadă un birou pe care 
vrea să-l închirieze împreună cu Alex, de ce nu vii cu noi? După 
aia rămânem la mine şi învăţăm chiar și toată noaptea. 

— Împreună cu el? Ce e, omul umbră? 

— Miaaaa! mă dojeni. 

— Dacă nu am de ales... 

După lecţia de balet, în timp ce-i aşteptam pe cei doi porum- 
bei veșnic în întârziere, îl văd pe Carl sosind în fugă. 

— Nina nu poate veni, trebuie s-o însoţească pe mama ei 
într-un loc. Dar am nevoie oricum de o părere feminină, așa că 
dacă nu te deranjează să vii cu mine... 

— Crezi că mă pricep la birouri? 

— Am nevoie numai de simţul tău estetic, de partea tehnică 
am eu grijă. 

O luarăm pe jos pe străzile vechi ale Leicesterului. Carl, ca 
de obicei, mergea sprinten în faţa mea, iar eu alergam în spatele 
lui, încercând să nu-l pierd din ochi. 

Ajunserăm în faţa unei vechi clădiri din cărămidă roșie, o 
fostă distilerie renovată, acum împărţită în spaţii ample pentru 
birouri. 

Carl intră să-mi arate încăperea pe care intenţiona s-o închi- 
rieze. 

Un loft extrem de luminos cu ferestre mari, arcuite, și ziduri 
cu cărămizile la vedere. 

Ar fi fost perfectă ca şcoală de dans. 

— Aici vom pune computerele, iar dincolo va fi spaţiul pen- 
tru consultanță, mi-ar plăcea și un bar într-un colţ, ştii tu, ca să 
ne relaxăm la sfârşitul zilei... 

— Mişto! Dar de ce atâta grabă? Nici n-ai terminat încă 
şcoala, am crezut că vrei să faci o facultate. 

— Facultatea e inutilă, pierzi mult timp studiind lucruri pe 
care apoi le înveţi pe teren sau care nu-ţi vor folosi niciodată, iar 
eu vreau să fac bani cât mai repede. 

— Păi, te înţeleg, şi eu atâm destul de greu la buzunarele 
alor mei, zisei cu amărăciune, dar dacă nu te dau afară din casă, 
ai putea să mai aștepți vreo doi ani. 

— Vreau să mă căsătoresc cu Nina cât mai repede. 

Explodai ca un tunet. 

— Căsă...? cuvântul mi se opri în gât. 

— Da, vreau să-i cer mâna imediat ce mă instalez aici, avem 
proiecte ambiţioase eu și Alex, ai să vezi că în șase luni vom 
reuşi să avem o clientelă bunicică. 

Nu înțelegeam dacă și de data asta voia să mă pună la încer- 
care, ca să mă provoace, să mă sfideze sau să mă facă să înțeleg 
că-mi lua prietena de lângă mine. 

Ca şi cum ar fi fost o întrecere — cine reuşeşte să se facă mai 
iubit de ea. 

— Îmi închipui că ai luat deja hotărârea, nu cred că ai ne- 
voie de mine. 

— Te înșeli, Mia, ştiu ce părere ai şi aș vrea aprobarea ta. 

— Şi tu? mormăii. 

— Nina nu e fericită dacă tu nu eşti fericită şi amândoi știm, 
ba nu, toţi trei știm că niciodată n-ai fost mulțumită de noi încă 
de la început, deci, pentru binele Ninei, voi face orice pentru a-ţi 
câștiga încrederea. 

— Hei! Că doar nu sunt regina Elisabeta! Părerea mea nu 
e aşa de importantă, eu cred doar că totul e prea în pripă, ştii 
bine, inelul, căsătoria, dar dacă voi sunteţi fericiţi, faceţi cum 
credeți... fiindcă... sunteți fericiţi, nu? 

— Da... cred că da, răspunse puţin agitat, frământându-şi 
degetele. 

— Si atunci care e problema? Eu mă pricep numai la dans, 
despre restul nu sunt în stare să formulez opinii demne de încre- 
dere, aşa că ai binecuvântarea mea şi să ieșim de aici. 

Închiserăm uşa și pornirăm spre centru. 

— Şi cu Patrick... ceva progrese? 

— Câteva... spusei uitându-mă în altă parte. 

— Hai că facem nuntă dublă! 

— Nu mulțumesc, deocamdată vreau să mă bucur de cei şai- 
sprezece ani pe care îi am. 

— Ai ceva împotriva căsătoriei? 

— Nimic! Cred că este supraestimată. 

— Vrei să spui că ție nu ţi-ar plăcea să primești un inel? zise 
arătând spre o mică bijuterie. 

— Spun că nu cred că e nevoie de un inel pentru a-ţi dovedi 
dragostea unei persoane sau pentru a o lega de tine. 

— Dar ţi-ar plăcea... insistă trăgându-mă în faţa vitri- 
nei şi arătându-mi inelele ca pe nişte nou-născuţi. ...la uite ce 
frumoase... 

— Eu cred că e de ajuns un elastic la mână ca să ne amintim 
că suntem un întreg... 

— Ce vrei să spui? 

— Vreau să spun că, atunci îţi când găseşti sufletul pereche, 
simţi înăuntrul tău o stare de pace şi împlinire atât de intensă, 
încât ai impresia că ai ajuns în sfârşit acasă. Ţi se pare că o cu- 
noști dintotdeauna pe acea fiinţă, dintr-o altă viaţă poate, şi îți 
dai seama că înainte de ea nu era nimic, ci doar așteptarea de 
a o găsi. Si, după ce v-aţi întâlnit, ai putea să n-o vezi chiar şi 
un an de zile, şi tot nu s-ar schimba nimic între voi doi, pentru 
că ştii că poţi avea încredere totală în ea, şi chiar şi fără inel şi 
fără căsătorie ştii că aceea este perechea ta și numai a ta. Pentru 
totdeauna. 

Nu mai vorbeam de ei, ci de mine şi Pat. 

Carl căzu deodată pe gânduri. 

— De-aia între noi... zise. 

— Nu putea să funcţioneze pentru că mereu am ştiut cine 
era sufletul meu pereche. 

— Şi tu crezi că Nina nu este sufletul meu pereche? 

— De unde să ştiu eu? Doar nu sunt în capul tău! Simţi 
fluturi în stomac când te gândeşti la ea? Îti lipseşte ca aerul dacă 
n-o vezi jumătate de zi? Te distrezi, râdeți împreună? Simți ne- 
voia să-i povesteşti tot, chiar şi cel mai neînsemnat fleac care ți 
s-a întâmplat? Sau vrei ca ea să fie doar a ta pentru că ești gelos? 
După părerea mea, ar trebui să te gândeşti bine înainte să dai 
peste cap tot viitorul vostru... poftim, asta e ceea ce cred! 

Carl căzu pe gânduri. 

— Scuze, nu am jumătăţi de măsură, ştiu, dar Nina e ca sora 
mea, mă interesează soarta ei. 

Poate că atinsesem punctul sensibil. 

Mă întorsei din nou spre vitrină. 

Nu, nu voiam un inel, dar voiam ca Pat să aibă ceva al meu 
pe care să-l ţină lângă el în acele lungi, interminabile ore de 
instrucţie periculoasă și în nopţile de gardă, şi mi se strânse ini- 
ma la gândul că era singur. Deodată atenţia îmi fu atrasă de o 
brățară din piele. 

O simplă fâşie neagră cu o plăcuţă metalică cu o inscripţie pe 
care nu știam s-o traduc. 

Serva me. Servabo te. 

Intrai, urmată de un Carl întristat. 

„Salvează-mă. Te voi salva“, mă informă bijutierul. 

Era perfectă, o luai. 


Merserăm spre casa Ninei în tăcere şi, odată ajunși, Carl își 
luă rămas-bun. 

— Cum, nu urci? 

— Nu, vă las singure, e mai bine aşa, n-aş face decât să vă 
încurc. 

— E din cauza spuselor mele? întrebai cu părere de rău. 

— Cred că ai dreptate, poate că exagerez cu ea, e mai bine 
să slăbesc strânsoarea, continuă îndepărtându-se. 

— Dar... hei Carl, ce vrei să spui cu „slăbitul strânsorii“, că 
vrei s-o părăseşti”? Pentru că am spus lucrurile alea despre căsă- 
torie? Să ştii că nici măcar nu le credeam! Ţi-am spus, nu ştiu 

nimic despre relaţii, doar despre colanţi şi întinderi musculare! 
râsei nervos. 

— No, ai dreptate, suntem prea tineri şi ar trebui să ne bucu- 
răm de tinerețea noastră înainte să ne punem inele pe deget sau 
lese la gât, nu? 

— Nu, nu, stai! mă speriai. Îmi răstălmăcești cuvintele, eu 
n-am spus niciodată asta! Voi trebuie să vă scrijeliți numele pe 
copaci, să vă faceţi tricouri cu poza voastră, să mâncaţi torturi 
în formă de inimă, să mergeţi la Paris, dar nu toate deodată! 
Încercaţi să prelungiţi povestea romantică de acum în următorii 
cincizeci de ani, altfel n-o să mai aveţi ce să vă spuneţi! 

— M-ai pus pe gânduri, Mia, trebuie să luăm o pauză de 
gândire, mi-e teamă că poate nu e ceea ce vreau cu adevărat. 

— Ba bineînţeles că asta vrei! Nina e tot ce ţi se putea în- 
tâmpla mai frumos, ai spus-o chiar tu, e perfectă, e ca un tablou 
și faptul că nu reușeşti să ai erecţie cu ea... e cu siguranță din 
cauza fricii de prestație, o să treacă, o să vezi! 

Dumnezeule, ce spusesem! 

— Ti-a zis că am dat chix? întrebă oripilat. 

— Nu! Adică nu în termenii ăştia, încercai s-o dreg inutil. 
Mi-a spus numai că nu aţi reuşit să ajungeţi... până la capăt, dar 
din cauza ei, nu a ta! Zice că te-a supus la prea multă presiune 
și că... 

— Ar fi mai bine să plec acum, încheie ofensat. 

— Carl, astea sunt confidenţe pe care fetele şi le fac între 
ele, la fel cum voi faceţi comentarii în vestiar de genul „Hei, ai 
văzut ce ţâţe are Sandy Robinson?“ imitai cu vocea îngroșată, 
dar nu râse. 

— Eu n-aș fi spus nimănui niciodată că eşti îndrăgostită de 
Patrick, răspunse cu amărăciune. 

— Și... vei continua să n-o faci, nu-i așa? întrebai cu 
precauţie. 

— Drept cine m-ai luat, Mia? răspunse mânios înainte să se 
întoarcă și să plece. 

Creasem o încurcătură incredibilă. 

Tot din cauza gurii mele mari blestemate. 

Ce-ar fi trebuit să fac acum? Ce-aveam să-i spun Ninei? 

Înghiţii în sec şi sunai la ușă. 

Nina deschise uşa zâmbitoare: 

— Ce mult v-a luat! E aproape ora cinei... Dar Carl unde e? 

— A trebuit să se întoarcă acasă, l-au sunat... minții. 

— Fără măcar să mă salute? Probabil s-a întâmplat ceva, hai 
înăuntru, că îl sun. 

Idiotul ăla avea deja telefonul închis. 

Și mă lăsase acolo, de una singură, să trag ponoasele, pentru 
că nu avea curajul să-i spună prietenei mele cele mai bune că se 
răzgândise şi că încercase să dea vina pe mine. 

Unde mai pui că faptul de a mă afla în casa lui Patrick fără 
ca el să fie prezent mă tulbura atât de mult încât îmi tremurau 
picioarele şi nu-mi doream altceva decât să intru în camera lui şi 
să-i strâng perna la piept. 

A fost o seară îngrozitoare, Nina era disperată și nu înţelegea 
de ce el nu-i răspunde la telefoane, iar eu îi tot spuneam să stea 
relaxată, fiindcă sigur nu se întâmplase nimic. 

Pentru a doua oară în doar câteva luni, cea mai bună prietenă 
a mea, „cea mai grozavă“ fiinţă din lume, era folosită şi respinsă 
într-un fel meschin şi nemotivat de doi mizerabili care îi spuse- 
seră că o iubesc. 

Si de data asta cea care provocase prăbușirea slabelor con- 
vingeri ale viermelui ăluia fusesem tocmai eu. 

— Trebuie să mă duc la el acasă. Hai cu mine! îmi zise de- 
odată aruncându-mi geaca. 

— Eşti sigură? E târziu şi e frig, o să-l vezi mâine la școală. 

— Nu, sunt sigură că s-a întâmplat ceva, el răspunde mereu, 
mi-e frică să nu fi avut vreun accident, e singura explicaţie! 

Nu, aia era explicaţia pentru un suflet inocent şi pur ca al 
ei care, și în ciuda faptului că era înconjurată de persoane care 
o minţeau încontinuu, inclusiv subsemnata, ea continua să se 
încreadă în ele. 

Dar cel mai rău era că o minţeau tocmai fiinţele pe care ea le 
iubea cel mai mult. 

Laetitia gătea, fredonând veselă şi rămase surprinsă să ne 
vadă pregătite să ieşim. 

Nina îi spuse că mă însoţeşte până acasă ca să rezolvăm o 
problemă la calculatorul meu, că o să luăm cina la mine și că se 
va înapoia acasă însoţită de Carl. 

Repeziciunea cu care înşiră minciunile una după alta mă 
impresionă. 

Ajunse în capătul străzii, oprirăm un taxi care ne depuse în 
faţa casei lui Carl. 

La ora aia fără îndoială că trebuia să fie la masă cu ai lui, ne- 
păsător că lăsase în suferinţă o persoană pe care, cu nu mai mult 
de o oră în urmă, zicea că vrea s-o ia în căsătorie. 

Nina sună la ușă. 

Dură un pic până ne deschise mama lui, vizibil stânjenită, ţinând 
ușa întredeschisă, ca şi cum am fi fost nişte vânzători ambulanți. 

— Carl nu e acasă, zise strângându-și capotul în jurul gâtului. 

— Si unde s-a dus doamnă? întrebă Nina cu ochii aceia de 
căţeluș rătăcit care ar fi topit până şi un iceberg, dar nu inima de 
piatră a doamnei O'Malley. 

— Nu mi-a spus... cu prietenii, tăie scurt vorba. 

— Dar... nu înţeleg, trebuia să ne vedem, s-a întâmplat 
ceva? Vă rog să-mi spuneți... 

Auzind-o cum o implora pe vrăjitoarea aia insensibilă, îmi 
ieşii din sărite şi, ca întotdeauna, în faţa nedreptăţilor, îmi pier- 
dui capul. 

— Doamnă, fiul dumneavoastră a lăsat-o însărcinată pe pri- 
etena mea şi acum îl caută tatăl ei, ar fi mai bine să-l găsim noi 
primele, nu credeţi? 

Doamna O'Malley se schimbă la față. 

Deci nu era numai coşmarul lui Paul. 

Ne mărturisi că se dusese la Thomas pentru o partidă de 
pocher. 

Nina făcu ochii mari. 

Nu numai că nu se mai vedea cu Thomas de o bună bucată 
de vreme, dar că se apucase deodată să joace pocher era de-a 
dreptul incredibil. 

Nina își pierduse cumpătul, nu înțelegea ce se întâmplă și 
ideea că el nu o mai dorea începea să se strecoare în mintea ei ca 
o aşchie de sticlă sub piele. 

Oprirăm un alt taxi. 

Îmi strânse mâna, privind fix înainte, în timp ce maşina go- 
nea în noapte acompaniată de un cântec trist indian care se au- 
zea la radio. 

Totul era absurd. 

Nu avea sens să traversăm orașul în lung și-n lat numai ca să 
ni se trântească ușa în nas de niște idioţi căcăcioşi. 

Nu voiam ca prietena mea să mai îndure alte umilinţe. 

Trebuia ca ei să vină să plângă la ușa ei. 

La ora aia trebuia să fim în camera mea să ascultăm muzică, 
să facem schimb de haine și să învăţăm să fumăm, nu să cerşim 
explicaţii inconsistente. 

Văzusem asta întâmplându-i-se mamei mele de prea multe 
ori ca să mai permit să se întâmple iar. 

— Nina, hai să ne întoarcem acasă, te rog. 

— Nu. Vreau să aflu ce dracu' se întâmplă. 

— Sunt sigură că dacă lăsam să treacă noaptea asta, mâine 
vom vedea totul mai clar. 

Speram cu adevărat să fie aşa. 

Speram că Nina îi va lipsi atât de mult încât se va răzgândi, 
inventând a mia scuză pentru fuga lui de la miezul nopţii. 

Ajunserăm în faţa casei lui Thomas. 

Nina îl rugă pe taximetrist să ne aștepte, 

Nu voi şti niciodată dacă a fost simţ practic sau doar al șa- 
selea simţ. 

După perdeaua dată la o parte în dreptul ferestrei salonului, 
îi văzurăm clar pe Carl şi Thomas înconjurați de cutii de bere şi 
ocupați cu Bibi şi Dell. 

Şi nu repetau pentru un nou spectacol. 

"Thomas avea mâinile în chiloţii lui Bibi, iar Carl fața între 
ţâţele lui Dell. 

Nina rămase înmărmurită. 

Incapabilă să se mişte şi să-şi închidă ochii, cu lacrimile care 
îi curgeau de-a lungul obrajilor, nevenindu-i să creadă, rănită şi 
dezgustată. 

Luă telefonul mobil şi îl azvârli cu violenţă în fereastra care 
se făcu țăndări. 

Thomas se răsuci într-o clipă şi alergă la fereastră. 

— Ticăloșilor! Toţi sunteţi o gloată de ticăloși nememici! 
strigă Nina cu toată suflarea pe care o avea în gât, vă urăsc pe 
toți! 

Îl văzui pe Carl încheindu-și pantalonii şi sărind în picioare. 

Într-o clipă ajunseră amândoi în pragul ușii, atât de beţi încât 
nu stăteau în picioare. 

— Nina, zise Carl fără să poată găsi nimic altceva de 
adăugat. 

— Deci numai cu mine nu reușeşti să te culci, aşa e? Cu 
târfele poţi în schimb! îi urlă transfigurată de mânie, deschi- 
zându-şi paltonul și descheindu-și bluziţa. Dacă aş fi o curvă, ai 
reuşi, nu? Dacă vrei, pot să fiu şi eu curvă! Uite! Acum poţi să 
mi-o tragi? zise arătându-i sânii în timp ce plângea în hohote. 

— Nina, nu! strigai alergând să-i închid paltonul şi s-o duc 
în mașină. Să plecăm de-aici, nu merită nimic ticălosul ăla. 

Între timp Bibi şi Dell apărură şi ele în uşă, iar Carl, ca să nu 
pice de idiot și față de ele, strigă: 

— Așa, bravo, las-o pe prietena ta să-ţi mai facă niște spălări 
de creier! Ea m-a sfătuit să te las! Eu voiam să te iau de soţie! 

Mă întorsei şi din câţiva paşi mari îi ajunsei sub nas. 

— Eu ţi-am spus numai să nu te grăbeşti, idiotule, nu să te 
culci cu Dell! şi adresându-mă acesteia: Care e într-adevăr o 
curvă! 

Urcarăm în taxi unde Nina, răvășită de umilință, nu se mai 
oprea din plâns. 

Taximetristul porni din nou în trombă, de data asta cu radi- 
oul stins. 

— Ticălosul, ticălosul, nu-mi vine să cred, aveam încredere 
în el, nu e posibil să se întâmple aşa ceva, e un coșmar. 

Nu aveam un răspuns pentru că nu existau răspunsuri, și 
dacă de la Thomas m-aș fi așteptat la aşa ceva, nu-mi puteam 
închipui că şi Carl, amabilul, atentul şi îndrăgostitul Carl, era 
din acelaşi aluat. 

Oare vorbele mele îl făcuseră să dea înapoi? 

Fusese nevoie de aşa puţin ca să-și schimbe total viitorul în 
câteva minute? 

— Serios, voia să mă ia de soție şi tu i-ai spus să n-o facă? 
mă întrebă ștergându-şi ochii. 

— [I-am spus că pentru a face pasul ăsta trebuie să fie ab- 
solut sigur de ceea ce simte, că un inel nu e suficient pentru 
a-i arăta cuiva dragostea, şi că sunteţi prea tineri. Asta i-am 
spus. Am greşit? În niciun caz nu i-am spus să se culce cu Dell 
Grabowsky! 

— Ce nememic! Să dea vina pe tine... dă-mi telefonul tău, 
vreau să-l sun pe Patrick, mă rugă trăgându-și nasul. 

I-l dădui. 

Stiam cum se va simţi, şi vedeam cum se repetă starea de 
care se temea cel mai tare: neputinţa de a sări în ajutorul celor 
dragi. 

Chiar şi numai luându-l la şuturi în fund pe idiotul ăla de 
Carl. 

Nina formă numărul ştiut pe de rost şi aşteptă. 

Dar în agitația aia nu mă gândii că urma să se întâmple inevi- 
tabilul. 

— lubito, am ieşit acum din tură și voiam să te sun. Cum a 
fost la lecţia de dans? Mi-e dor de tine la nebunie... 

Nina mă privi întrebătoare, apoi se uită la ecran, citi Angel şi 
puse cu uşurinţă lucrurile cap la cap. 

— Amicul tău gay care vine la orele de balet?... urlă cu 
dispreţ... ăla care s-a despărţit de prietenul lui? Ai încredere în 
mine, nu te-aş minţi niciodată? Eşti... eşti... nici nu ştiu cum să 
te numesc! Mi-e scârbă de tine, şi mai rău decât de Carl! 

— Nina, eu... noi... voiam să-ţi spunem... imediat ce... în- 
drugai sincer îndurerată. 

— De cât timp durează povestea asta? strigă în telefon, spu- 
ne-mi, Patrick, de când o faceţi sub nasul meu? 

Nu desluşii răspunsul lui Pat însă, observând privirea seve- 
ră a taximetistului reflectată în oglinda retrovizoare, simții că 
mor. 

— Lăsaţi-mă să cobor, nu vreau să mai stau niciun minut în 
plus cu tine, zbieră deschizând portiera. 

Taximetristul frână brusc şi, răsucindu-se, îi ceru Ninei, în- 
tr-o engleză precară, să se aşeze în faţă, că o va duce acasă, iar 
după aia mă va duce pe mine. 

Nina se conformă şi se aşeză pe locul din faţă, cufundân- 
du-se într-o tăcere de mormânt. 

Când am ajuns, i-am pus o mână pe umăr, dar ea se întoarse 
brusc şi mă fulgeră cu o privire pe care nu i-o mai văzusem 
niciodată. 

— Te urăsc, Mia, te urăsc şi sper să ţi se întâmple ceva ori- 
bil ca să înţelegi ce simt eu. 

Coborî. 

Taximetristul mă duse acasă şi, în loc să-mi ia banii, îmi 
dărui o perlă de înțelepciune: 

— Stai liniştită, micuţo, mâine vei găsi o cale să te împaci 
cu ea, acum totul e numai furie şi durere, dar cum a spus un 
mare înţelept indian: „Aşază-te pe marginea tăcerii. Dumnezeu 
îţi va vorbi.“ 

Coborâi din maşină într-un ocean de confuzie şi frică. 

Dacă pe de o parte mă simţeam uşurată pentru că cel puţin nu 
mai trebuia să ne ascundem, n-aş fi vrut în vecii vecilor ca Nina 
să afle de relaţia noastră în felul ăla şi nu-mi explicam cum am 
putut să fiu atât de imprudentă. 

Pat mă sună înapoi tulburat. 

— Am sunat-o pe Nina, dar nu-mi răspunde, ce se întâm- 
plă? Unde sunteţi? 

Îi explicai ce se întâmplase, izbucnind în sughițuri de cât 
sufeream la gândul că o rănisem pe Nina. La fel simţeam toa- 
tă frustrarea şi neputinţa lui Pat care ar fi vrut să fie acolo să 
vorbească cu ea şi să încerce să repare lucrurile. Nici el nu-și 
închipuia intensitatea relaţiei care îl lega de Nina, care îl dorea 
exclusiv pentru ea. 

— Pat, nu-ţi poţi imagina privirea pe care o avea în ochi. 
Mi-a spus lucruri oribile, mă urăște. Prietenia noastră s-a termi- 
nat, ea crede că am trădat-o dintotdeauna, şi nu e adevărat, tu ştii 
că nu e adevărat. 

— Ştiu, scumpa mea, ştiu foarte bine, acum sun acasă și 
încerc să o calmez. Nu era nevoie să se întâmple asta, dar poate 
că așa a fost scris. 

— Pat... Şi tu o să mă părăseşti şi o să pleci cu prima care 
se nimerește? 

— Nu, nu, micuţo, nu. Nu te părăsesc, eu n-o să te părăsesc 
niciodată. Niciodată. 

Avea vocea spartă, dar nu voia să-mi transmită descurajarea 
lui şi adăugă pe tonul cel mai destins cu putinţă: 

— Acum concentrează-te exclusiv pe admitere şi pe ceea 
ce-ţi spune profesoara ta, și apoi gândeşte-te că peste câteva zile 
voi fi acolo cu tine şi vom fi împreună, abia aștept. 

— Da, vino mai repede, Pat, nu mai pot să stau fără tine. 


În dimineaţa următoare, Nina nu veni la şcoală, şi, în com- 
pensaţie, Carl avea un ochi vânăt, cadou din partea tatălui irlan- 
dez cu mâini mari cât lopeţile. 

Măcar un pic de dreptate fusese făcută. 

Thomas îmi dădu mobilul să i-l restitui Ninei. 

Evitai să-i dau satisfacţie spunându-i că ne certasem şi intrai 
în clasă pentru testarea la literatură care, fără ajutorul Ninei, se 
dovedi un fiasco total. 

La ieșire mă sună bunica. 

Era ultima persoană cu care aş fi vrut să vorbesc, dar în pozi- 
ţia mea nu-mi puteam permite să-i ignor telefoanele. 

— Zi, răspunsei uşor plictisită. 

— „Zi“ să i-o zici lui bunică-ta! Cealaltă! Dacă mai trăiește. 
Ai înţeles, fetiţo? mă repezi. 

—  Scuză-mă, bunico, am avut o zi teribilă. 

— Probleme cu dansul? 

— Nu, la şcoală sunt varză și m-am certat cu prietena mea 
cea mai bună. 

— Oh, o să se rezolve, ai să vezi, la vârsta ta totul pare un 
deșert de nestrăbătut, dar de fapt nu sunt altceva decât baloane 
de săpun care se sparg într-o clipă. Puf! 

— Da, bunico... răspunsei abătută. 

— Hai, capul sus, frumoasa mea! Adu-ţi aminte că ai de 
dat o admitere importantă şi ăsta e singurul lucru care contează 
în momentul ăsta, de restul ne ocupăm după. Mary Sinclaire e 
foarte mulţumită de tine, n-ar trebui să ţi-o spun, dar având în 
vedere că eşti aşa deprimată... Azi ai lecţie la ora cinci dacă nu 
mă înşel, ai grijă să fii punctuală. Ciao, copilaş! 

Era o pacoste. Acum înțelegeam de ce îşi îngropase toți 
bărbaţii. 

Si o înțelegeam bine și pe mama. 

Înainte să mă duc la lecţie trecui pe la Nina pentru a-i restitui 
telefonul, cu speranţa că voi putea vorbi cu ea. 

Laetitia îmi zâmbi încurcată, evident toţi ştiau acum despre 
cearta noastră şi îi venea greu să se poarte cu mine ca înainte. 

— Vrei să intri o clipă? mă întrebă stânjenită, în speranţa 
că voi refuza. 

— Nu, mulțumesc, mai bine nu, dă-i ăsta dacă poţi şi spu- 
ne-i că, dacă vrea să vorbească cu mine... eu o aştept, adăugai 
întinzându-i telefonul. 

Dădu afirmativ din cap zâmbind politicos şi închise încet ușa. 

Simţii că mor văzând ușa casei lui Patrick, închizându-se cu 
atâta răceală. 

Era ca şi cum aș fi fost alungată din paradis. 

Aș fi implorat-o în genunchi, dar eram convinsă că nu făcu- 
sem nimic atât de grav. 

Nu aveam frați mai mari şi nu puteam înțelege profunzimea 
acelei legături, dar când Nina s-a combinat cu Carl (care era pri- 
etenul meu şi era îndrăgostit de mine, înainte să fie de ea!) nici 
nu am clipit, pentru că, dacă ea era fericită, eram şi eu. 

Cel puţin ăsta fusese mereu motto-ul nostru şi mă întrebam 
ce semnificaţie are pentru ea. 

Patrick nu era proprietatea ei, iar eu eram fiinţa pe care Nina 
o iubea cel mai mult, cel puţin după spusele ei, așadar, cine pu- 
tea să fie mai bine decât mine candidata ideală pentru a fi iubita 
lui? 

Oh, Doamne, eram iubita lui? 

Încă nu mă gândisem la asta. 
Mia Foster Benelli iubita lui Patrick Dewayne. 
Dumnezeule, ce bine suna. 


La lecţie, în după-amiaza aceea, oricât mă străduii, nu reușii 
să mă concentrez. 

Mă gândeam întruna la scena din taxi, la Carl şi Thomas cu 
alea două, la Nina disperată care îşi descheia bluziţa, la taxime- 
tristul care îmi spunea să am credinţă, la Nina care îmi ura să mi 
se întâmple ceva oribil... 

Eu n-aş fi ajuns niciodată până aici, chiar nu aş fi putut să-i 
doresc vreodată răul. 

— Eşti beată astăzi? zbieră doamna Sinclaire. Ce faci? 
Unde ţi-e capul? Ne faci onoarea să stai cu noi? 

— Da... da, eu... mă scuzaţi, mă bâlbâii. 

Mă încălzii în colțul sălii, în poziţia a cincea, şi imediat cum 
începu muzica, realizai o serie de tombe-uri, pas de bourrée, 
glissade, urmate de un grand jeté, o săritură lungă şi spec- 
taculoasă în șpagat, dar la aterizare alunecai și căzui în mod 
dezastruos. 

— Vezi ce se întâmplă dacă nu-ți foloseşti capul? Repede, 
chemaţi-l pe fizioterapeut, le zise lui Bryan şi Corinnei, care 
stăteau jos într-un colț să urmărească exerciţiul. 

O căzătură era cel mai umilitor şi mai jenant lucru care i se 
putea întâmpla unei balerine, care, prin excelenţă, personifică 
graţia și eleganța. 

Glezna mi se umfla văzând cu ochii şi, judecând după feţele 
impresionate ale celor care se strânseseră în jurul meu, trebuia 
să fie grav. 

Mă uitai la doamna Sinclaire cu groază în ochi, incapabilă 
să-mi mișc piciorul. 

Fizioterapeutul, un chinez plăpând, sosi în grabă şi îmi exa- 
mină glezna. 

— Nu e ruptă, dar e o luxaţie urâtă, pentru moment nu poți 
s-o fortezi, îţi pun imediat o compresă cu gheaţă şi vei lua nişte 
calmante. 

— Poftim? Nu, nu e posibil, am un examen extrem de im- 
portant, m-aş duce acolo şi fără picioare, trebuie să mai rezist 
câteva săptămâni, apoi fac repaus, jur! 

Fizioterapeutul îşi ridică ochii spre cer şi suspină: 

— Sunteţi toate la fel voi balerinele, nu vă daţi seama câtă 
grijă trebuie să aveţi de corpul vostru. Scena asta am văzut-o de 
sute de ori şi nimeni niciodată nu mi-a dat ascultare, nu-i așa, 
doamnă Sinclaire? 

Ea încuviință. 

— Hai, te duc la infirmerie şi îţi pun puţină gheaţă. Pentru 
azi, cel puţin, lecţia e terminată. 

Căzu cerul pe mine. 

În timp ce mă lua în braţe şi mă scotea din sală aruncai o 
privire neliniştită spre doamna Sinclaire, care clătină din cap. 

Blestemul Ninei funcţionase. 


CAPITOLUL 20 


Odată ajunsă acasă am sunat-o pe Claire. 

N-o mai căutasem deloc de când începusem lecţiile cu Mary 
Sinclaire, dar acum mi se părea singura ființă de pe lume care 
putea să mă înţeleagă. 

— În sfârșit binevoieşti să dai un semn, Mia! începu. Am 
fost foarte dezamăgită, am sunat-o până şi pe mama ta. După 
toţi anii ăștia! Așteptam să te revăd, dar acum că ești la școala 
VIP-urilor, nu-ți mai vine să vizitezi o biată babă care şi-a rupt 
spinarea ca să te aducă la nivelul la care eşti! 

Nu era genul de convorbire de care aveam nevoie, dar avea 
şi ea dreptate. Dar cum puteam să-i spun că mi-era bine cu cea 
mai mare duşmancă a ei? În loc s-o mint sau s-o rănesc, am 
preferat să ocolesc subiectul. 

— Claire, am căzut... 

Liniște de partea cealaltă. 

— $i... te-ai accidentat? întrebă încercând să nu pară alarmată. 

— Glezna... mi-am luxat-o, e umflată toată şi mă doare 
îngrozitor. 

— Am dansat Spărgătorul de nuci un sezon întreg cu două 
degete rupte. Bandaje strânse, calmante şi gheață, asta e singura 
reţetă când nu e altceva de făcut şi nu vrei să fii înlocuit. Tuturor 
balerinilor li s-a spus măcar o dată în viață să stea în repaus absolut 
pentru cel puțin şase luni, dar n-am cunoscut niciodată unul care 
s-o facă. Aşa că nu forţa, dar nu te opri din dansat, nu acum când 
eşti în plină pregătire. Şi ţine minte că adrenalina face minuni. 

— Mulţumesc, Claire. 

— Cu plăcere, Mia, dar aș vrea să mă mai suni nu doar când 
îţi rupi un picior şi te dai de ceasul morții! 

Mă întinsei pe canapea cu o pungă de gheaţă la gleznă, iar 
capul îmi exploda. 

Nu știam de unde să încep pentru a rezolva lucrurile, căci 
totul era atât de grav compromis, încât nu vedeam nicio cale de 
ieşire. 

Ce mă făceam fără Nina? 

Refuzul ei faţă de relaţia mea cu Patrick mă făcuse să-mi 
pierd într-o clipă tot entuziasmul cu care o trăiam, pentru că 
proiectase o lumină impură şi dezagreabilă, ca şi cum am fi fost 
cu adevărat frate și soră! 

Încercai totuşi s-o sun, dar telefonul țârâi în gol de nouă ori. 
Interminabil. 

Aşteptai să se întoarcă mama. 

Aveam nevoie de sfaturi şi consolare, dar în adâncul meu nu 
mă simţeam pregătită să-i povestesc despre mine și Pat. 

Ne apropiam foarte încet și nu era momentul pentru destăi- 
nuiri aşa importante. 

Echilibrul nostru era încă șubred și orice dezacord ar fi fost 
de ajuns ca să-l facă să se prăbușească din nou. 

Când sosi și mă văzu pe canapea se gândi la ce-i mai rău. 

— Ti-ai rupt-o? 

— Nu, nu, e doar luxată... zisei ridicându-mă în coate, aș 
avea nevoie să vorbesc cu tine, ai cinci minute, mamă? 

— Cinci minute? Bineînţeles! zise dându-i plasele de cum- 
părături lui Paul. 

— M-am certat cu Nina. 

— Serios? De ce? mă întrebă uimită. 

— Din cauza lui Carl. El m-a întrebat ce cred despre căsăto- 
rie şi eu i-am spus că e o idee cretină. 

— Normal că e o idee cretină! Și ea s-a supărat pe tine? 

— După aia. Mai întâi el a părăsit-o, apoi l-am prins cu Dell 
Grabowsky, şi ca să se justifice i-a spus că eu l-am îndemnat s-o 
părăsească. 

— Ce ticălos! izbucni mama. 

— Da, dar ea nu-mi răspunde nici la telefon acum. 

— O să-i treacă, Mia, o să vezi, noi femeile... știi cum sun- 
tem noi, nu dăm niciodată vina pe un bărbat că s-a dus la alta, ci 
pe ea, ca şi cum el a căzut deasupra din greşeală! 

— Mamă, Nina mă urăşte cu adevărat. 


303 


— Nu pot să cred asta, sunteţi prietene dintotdeauna, tu eşti 
ca și sora ei! Adevărata problemă e că sunteţi în creştere şi e o pe- 
rioadă dificilă... vă schimbaţi, deveniți femei şi nimeni nu ştie să 
vă explice cum să înfruntaţi transformarea asta. Şi când mai sunt 
şi băieţi la mijloc e mereu o problemă... Cine e Dell Grabowsky? 

— Una de la şcoală, care se culcă cu cine apucă. 

— Se culcă cu cine apucă la şaisprezece ani? 

— Da, mami. Și nici măcar nu e cea mai tânără. 

— Mia, uită-te puţin la mine, zise ridicându-mi bărbia cu 
mâna. Și tu ai... mă întrebă neliniştită. 

— Cum să nu, sunt o legendă la școală, toată lumea știe! 

— Glumeşti, nu-i aşa? 

— Mamăăăă! mă uitai urât la ea. 

Nu, nu eram pregătite să abordăm o conversaţie modernă 
mamă-fiică pe tema contraceptiei și chiar nu era cazul să-i spun 
despre planurile noastre romantice de la Skegness. 

Vom ajunge și acolo încetul cu încetul. 

— Ştii ce ar trebui să faci? Ar trebui să-i scrii o scrisoare! 

— O scrisoare? 

— Da, ştii tu, cu pix şi hârtie. Nu un e-mail sau un SMS, ci 
o scrisoare adevărată în care să-i spui tot ce simți în momentul 
ăsta şi să-i explici de ce i-ai spus ce i-ai spus lui Carl. În felul 
ăsta ea va avea tot timpul să-ţi asculte motivațiile. 

Da, la urma urmei nu era o idee rea. Cel puţin nu mi-ar fi 
trântit uşa în nas. 

Mă conduse în cameră unde mă aruncai pe pat. 

Îmi fixai Ipod-ul în urechi şi începui să scriu. 

Începui nici mai mult nici mai puţin de șaptesprezece ori îna- 
inte să reuşesc să scriu varianta definitivă: 


Bună, Nina, 

Nici nu ştiu de unde să încep. 

Dar vreau să asculţi ceea ce am să-ţi spun pentu că ești pri- 
etena mea cea mai bună şi asta, pentru mine, înseamnă că eşti 
fiinţa la care ţin cel mai mult, pe care aş apăra-o şi aş proteja-o 
chiar şi cu prețul vieţii. 

Când spun că te consider sora mea, nu o spun pentru că fa- 
cem schimb de haine sau mergem împreună la mall, ci înseamnă 

că, dacă tu ai avea nevoie de un transplant de rinichi, nici n-aş 
sta pe gânduri ca să ţi-l dau pe al meu, chiar dacă ar trebui să 
renunţ la dans pentru a te salva. 

Îți vreau binele din toată inima şi când te-am văzut suferind 
din cauza lui Thomas, mi-am jurat mie însămi că voi face orice 
ca să te apăr de alte dezamăgiri, de aceea i-am spus lui Carl că, 
dacă te va face să suferi, va trebui să se socotească cu mine. 

Apoi a hotărât să-ți dăruiască inelul şi m-a întrebat ce părere 
am şi, după cum ştii, i-am răspuns că nu-mi place să te lege de 
ei, dar dacă e sigur de sentimentele lui şi tu eşti fericită, atunci 
voi fi şi eu. Însă atunci când mi-a arătat biroul pe care vrea să-l 
închirieze cu Alex pentru a se putea căsători cu tine, fără nici 
măcar să-şi ia licenţa, nu mi-a venit să-i dau binecuvântarea şi 
i-am zis că mi se pare absurd şi pripit şi că, după părerea mea, 
tu meriți mult mai mult. 

Am văzut-o pe mama mea renunțând la tot pentru o că- 
sătorie pripită şi regretând apoi toată viața. Cu siguranță nu-ţi 
doresc şi ţie acest lucru. 

Nu i-am spus să te părăsească sau ceva de genul ăsta, i-am zis 
numai să chibzuiască bine, şi, dacă asta a fost de ajuns ca să se 
răzgândească, mă tem că acest Carl e un tip foarte nestatomic. 

Restul îl știi şi nu-mi pare rău deloc că am vrut să te protejez. 

Dar să vorbim despre adevăratul motiv care te-a făcut să nu 
mai vrei să vorbeşti cu mine. 

Și îţi cer, dacă nu să mă ierţi, măcar să încerci să înţelegi. 

Sunt îndrăgostită de Patrick din prima zi de grădiniţă şi 
când spun că îl iubesc, o spun cu toată puterea de care e capa- 
bilă inima mea, dar nu ţi-am destăinuit-o niciodată pentru că 
nu avea rost s-o fac, având în vedere că era ceva unilateral care 
n-ar fi dus nicăieri, cel puţin aşa credeam. 

Îti aminteşti când îmi spuneai că speri să mă îndrăgostesc şi 
eu ca să văd cum e? 

Sentimentul ăsta l-am ţinut ascuns în mine toţi anii ăştia, şi 
l-am văzut transformându-se zi după zi în ceva imens, până a 
devenit atât de voluminos încât îmi ocupa tot spațiul minţii. 

Dar chiar dacă sufeream ca un câine, mai întâi de toate ve- 
nea prietenia noastră care era mai importantă decât o dragoste 
neîmpărtăşită. 

Ştiam cât de legată eşti de Patrick şi n-aş fi avut probleme 
să rămân în umbră şi să aştept să-mi treacă. 

Am încercat să-mi placă de altcineva, dar nimeni nu era la 
înălțimea lui, și astfel m-am dedicat trup și suflet dansului ca 
să-l uit şi am avut intenţia să continui așa, până în noaptea aia, 
când a fost cât pe ce să sfârșesc într-o groapă ca să-l urmăresc. 
Ştiu că nu ar fi trebuit s-o fac, dar voiam să văd cine era cu el 
pe motocicletă (era Christine!). 

Si din noaptea aceea am început să-l caut din când în când şi am 
ajuns să ne telefonăm din ce în ce mai des şi să ne trimitem mesaje 
şi, în mod neaşteptat, a început să încolțească ceva şi din partea lui. 

Si mie mi se pare incredibil, Nina, dar ăsta e cel mai frumos 
lucru care mi se putea întâmpla şi nu pot să trăiesc cu gândul că 
pentru tine e cel mai rău. 

Pat nu e fratele meu, și aş vrea să chibzuieşti cu calm şi la 
rece, şi apoi când o să vrei vom discuta despre asta. 

Să ştii doar că îmi lipseşti enorm şi că țin la tine din tot 
sufletul... 

Mia ta. 


Pusei scrisoarea într-un plic şi o aşezai în cartea de istorie. 

Urma să i-o las pe bancă a doua zi. 

Pat mă sună mult mai târziu. 

Era frânt de oboseală și de îngrijorare. Încercase de mai mul- 
te ori să vorbească cu Nina, dar fără succes, aşa că fusese obligat 
să o roage pe mama lui să facă pe intermediarul, simțindu-se în 
dificultate. 

EI, care reușea să reconcilieze până şi hooliganii din echipe 
diferite, nu-şi explica cum nu reuşea să vorbească cu sora lui. 

Patrick nu ştia ce înseamnă să te cerţi şi să jigneşti, ci doar să 
discuţi şi să iei poziţie. 

Lucrurile păreau aşa de simple când îl ascultai pe el. 

Nu îi spusei nimic despre gleznă ca să nu înrăutățesc lucruri- 
le, dar mă durea aşa de rău încât nu dormisem toată noaptea din 
cauza neliniştii. 

În schimb luasem prea multe calmante și, în dimineața urmă- 
toare, la școală, parcă eram drogată. 

Şi din cauza acelei stări de toropeală euforică în care mă gă- 
seam, o întrebai pe noua colegă super blondă, așezată în banca 
din faţa mea, dacă nu cumva își uitase fusta acasă. 

Regretând amarnic apoi, când îmi dădui seama că era Nina. 

Nu puteam să mai sper că o să se aşeze lângă mine în bancă, 
dar nici nu mi-aș fi închipuit vreodată că o să se îmbrace ca 
Reese Witherspoon în Blonda de la Drept. 

Îşi deschisese părul cu cel puţin trei tonuri, se machiase la 
ochi și îşi făcuse buzele cu roz, unghiile erau date cu ojă roșie şi 
era îndesată într-o mini rochie fucsia cu un nasture deschis care 
lăsa să se întrezărească sutienul de dantelă. 

Nu, aia nu putea să fie Nina, nu Nina mea. 

Băieţii se întorceau să se uite la ea, ca şi cum o vedeau pentru 
prima oară, în vreme ce fetele șuşoteau între ele aruncându-i 
priviri perfide și înghiontindu-se. 

Profitai de pauză pentru a pune scrisoarea deasupra macula- 
torului ei, în timp ce ea era pe coridor înconjurată de băieţi care 
nu încetau să-i roiască în jur, invitând-o la cinema, la cină și, 
mai ales, la întâlniri după cină. 

Ea râdea ca o toantă, flirtând cu unul şi altul, continuând să 
distribuie speranţe și pupicei tuturor. 

Oare ce-ar fi zis Patrick? 

Nu se obosi să-mi arunce nici măcar o privire, dar când re- 
venirăm în clasă, deasupra scrisorii mele era un trandafir roșu, 
adus de Carl, care rămăsese în prag așteptând ca ea să-l vadă și 
să-i sară de gât. 

Nina privi trandafirul şi scrisoarea, apoi își înălță capul şi îl 
văzu pe Carl care nu aștepta decât un semn din partea ei, ca un 
câine bătut. 

Ea îi zâmbi şi îl privi intens, apoi luă scrisoarea, o ridică şi 
o făcu bucăţi. 

Fantastic. 

Nu cred că era cazul s-o adun şi s-o lipesc cu scotch. 

Aşa cum aș fi vrut să pot face cu prietenia noastră. 

Ultima mea speranţă era să o consult pe Betty. 

Şi cărţile ei de tarot. 


Ajunsei la ea cu autobuzul, şchiopătând şi oprindu-mă la fi- 
ecare cinci minute ca să nu-mi obosesc piciorul. 

De fiecare dată când mă sprijineam în el simţeam un junghi 
puternic, ar fi trebuit să strâng din dinţi chiar şi numai ca să-mi 
pun pantofii de balet. 

Eram speriată de moarte. 

Betty locuia într-o casă despre care spunea că ar fi fost „de 
creaţie“ şi care în realitate era doar o incredibilă harababură fără 
cap și fără coadă, cu o volieră confecţionată de ea în grădină. 

Când ajunsei dădea de mâncare unui papagal mare alb cu 
aer amenințător, era îmbrăcată cu niște pantaloni africani super 
colorați și purta o bandană pe cap. 

Parcă era un ananas. 

Mă conduse în ceea ce ea numea atelierul său unde aduna 
orice lucru care i-ar fi putut fi de folos într-o zi: un bust de 
manechin, un acordeon, o bicicletă medicală, o serie de tablouri 
pictate pe jumătate şi o mașină de cusut. 

— Mia, nu vreau să-ţi dau în cărţi azi, vreau doar să vorbesc 
puţin cu tine. 

— Dar eu aş fi vrut să vezi cărţile! protestai dezamăgită. 

— Ştiu, dar să nu abuzăm de ele, e mai bine să nu fim prea 
curioși, altfel riscăm să ne creăm prea multe aşteptări, știm deja 
ce avem nevoie să știm, acum să ne concentrăm pe prezent. 
Ce-mi spui de Patrick? 

— Suntem împreună, răspunsei timid. 

— Cum? Cel mai mare dintre cei doi? Cel îndrăgostit? 

Încuviinţai. 

— Dare splendid! răspunse entuziasmată. Am nimerit-o! Şi 
baletul? Am auzit că bunica ta îţi va plăti studiile la Royal. 

— Dacă sunt admisă... 

— Vei fi admisă, am știut-o! Iar am nimerit-o! Bătu din pal- 
me înflăcărată. Şi şcoala? 

— Şcoala merge aşa şi-așa. 

— Si asta am știut-o. Tare! Sunt tare! Altceva? 

— Am căzut şi mi-am luxat glezna în timp ce dansam. 

— Accidentarea? Se ridică deodată în picioare cu braţele 
spre cer. E oficial: sunt o vrăjitoare! 

— Şi m-am certat de moarte cu Nina care nu mai vorbește 
cu mine. 

Se așeză la loc: 

— Hm, asta nu o prevăzusem, dar face parte din jocul creş- 
terii, o să vă împăcaţi, o să vezi. Si eu m-am certat odată cu cea 
mai bună prietenă a mea, dar după aia am devenit mai unite ca 
niciodată. 

— Serios? Şi cine era? 

— Mama ta. 

— Din cauza unui bărbat? 

— Oarecum. Voia să încerce să-l recucerească pe tatăl tău 
care o părăsise deja pentru Libby şi se umilea într-un fel pe care 
nu-l puteam accepta, așa că i-am spus-o şi ea n-a mai vorbit cu 
mine, m-a acuzat că nu vreau să fie fericită și că sunt geloasă 
pentru că eram singură. 

Căscai ochii: 

— Serios, mama ţi-a spus toate astea? 

— Chiar şi mai rele, dar aparțin trecutului. 

— Şi cât v-a luat să vă împăcaţi? 

— Aproape un an, ştii cum e ea. 

— Dar aici e o altfel de situaţie, Nina nu vorbește cu mine 
pentru că nu i-am spus de Patrick, şi acum nu mai vorbeşte nici 
cu el. 

— O să-i treacă, sunt sigură că o să-i treacă, timpul le rezol- 
vă pe toate. 

— Cum de sunteţi voi adulţii aşa de siguri? Cine vă dă sigu- 
ranţa că lucrurile se vor rezolva? 

— Doar pentru că am trecut deja prin asta, și nu o dată, ci 
de mai multe ori. 

Plecai de la Betty şi mai dezorientată. 

Ar fi trebuit să aştept ca Nina să se calmeze, dar niciodată 
n-am fost o fire răbdătoare și, la cum o văzusem de dimineaţă, 
avea în minte ceva care nu-mi plăcea deloc. 


Mă dusei oricum la şcoala de dans ca să asist la repetiţii şi să 
demonstrez că nu eram o tipă care se dă bătută prea ușor. 

Mary Sinclaire a vrut ca fizioterapeutul să-mi controleze din 
nou glezna, iar acesta a confirmat diagnosticul din ziua prece- 
dentă: repaus și calmante. 

Căzurăm de acord numai pentru a doua parte. 

Bryan şi Corinne dansau în cuplu şi pregăteau pas de deux-ul 
din Don Quijote. 

Erau minunaţi împreună, eleganţi şi armonioși, transmiteau 
lejeritate şi graţie. 

Ar fi putut fi parteneri ideali și în viaţă. 

Şi mie mi-ar fi plăcut să dansez în cuplu. 

Trebuia să fie o senzaţie de nedescris să transferi și pe scenă 
sentimentele și emoţiile pe care le încerci în viaţa personală, 
triumful absolut al iubirii. 

Dacă Pat ar fi ştiut să danseze... 

Seara îl sunai. 

Era mai liniştit sau cel puţin așa încerca să fie cu mine. 

— Număr zilele, Mia, sunt sătul, vreau să te văd și chiar 
dacă aş fi preferat să nu discut cu încăpățânata aia de soră-mea, 
ştiu că atunci când te voi vedea, toată tensiunea asta o să dispară, 
Pot să te însoțesc la examenul de admitere? Nu vreau să te duci 
până la Londra de una singură, e un drum lung și vreau să fiu 
alături de tine. 

— Dacă poţi? Nu mi-aş putea dori altceva, mă gândeam să 
mă duc cu trenul... 

— Cu trenul până la Londra? Și să aştepţi acolo toată ziua 
fără să ai pe nimeni alături care să te încurajeze şi să te susțină? 
N-aş permite asta niciodată, scumpa mea. 

Și fraza aceea o scrisei în jurnalul nostru. 

Mă amăgeam că, scriindu-i vorbele, acestea ar fi devenit mai 
adevărate, ca şi cum ar fi fost un contract, și că acest lucru ar fi 
împiedicat ca într-o zi, și Patrick să se poarte ca tata, Thomas 
sau Carl. 


În zilele următoare Nina afișă ţinute bulversante, dar care nu 
păreau s-o stânjenească câtuşi de puţin. 

Paltonașe din blană artificială de leopard, gentuţe în formă 
de inimă, fuste mini cât o batistă şi tocuri ameţitoare. 

Pe ploaie sau zăpadă, venea însoţită de tatăl ei, intra în clasă, 
se așeza în bancă și stătea cu spatele la mine toată ziua. 

Muream de curiozitate să ştiu ce părere aveau ai ei. 

Carl i se învârtea în jur, sperând într-un semn care l-ar fi 
făcut să-i intre din nou în graţii și, între timp, se prefăcea că se 
distrează împreună cu alți colegi. 

Eu, în schimb, stăteam deoparte, sperând să-şi revină. 

Doamna Meyer mă chemă imediat după oră ca să-mi spună 
că rezultatul testării fusese o tragedie şi că îmi agravasem şi mai 
rău poziţia. 

Îi promisei să mă străduiesc mai mult şi să scriu eseuri su- 
plimentare, dar ea rămase de neclintit, voia neapărat să vor- 
bească cu mama, iar asta ar fi însemnat o tragedie de proporţii 
colosale. 

Dacă mama ar fi aflat că aveam probleme la unele materii 
pentru că neglijam școala în favoarea baletului, nu s-ar fi dat 
în lături să o sune pe bunica şi să-i ordone să dispară din viaţa 
noastră pentru totdeauna, şi apoi să mă înscrie la primul oficiu 
de plasare. 

Trebuia să împiedic să se întâmple lucrul ăsta, dar o asigurai 
că voi vorbi cu ea și îi voi spune să vină la școală. 

Numai Paul putea să mă salveze. 

— Eu, să mă dau drept tatăl tău?! exclamă îngrozit. 

— Nu l-au văzut niciodată pe tatăl meu adevărat și cu sigu- 
ranță n-o să-ţi ceară buletinul! 

— Dar nici măcar nu semănăm, şi apoi aș fi atât de încurcat, 
încât probabil la final aş face o gafă. Si cu fetele mele mă ruşi- 
nam atât de mult încât au renunțat să-mi mai spună când aveau 
ședință! 

— Ba nu, o să te descurci de minune! Ea îţi va spune că am 
probleme la istorie, literatură şi matematică, iar tu vei răspunde 
că ştii, dar că trec printr-o perioadă dificilă şi că ea ar trebui să 
înţeleagă adolescenţii în creştere, mă rog, chestii obișnuite. Ţi-e 
totul clar? 

— Nu, Mia, nu-mi cere asta, mă ia cu ameţeală când intru 
într-o şcoală, și apoi știi că mă fâstâcesc, sigur o să încurc iţele. 

— Bine, răspunsei tăindu-i scurt vorba, atunci voi fi obliga- 
tă să-i spun mamei, care abia a început să se mai relaxeze şi iar 
o să ne certăm. Ea o să se descarce pe tine şi o să te ţină treaz 

noaptea, iar tu n-o să reușeşti să-i spui nimic pentru că ea nu te 
ascultă şi, din nou, va trebui să-l rog pe Patrick să intervină! 

Paul se așeză cu greutate pe scaun. 

— Nu ştiu ce-i mai rău. 

— Babineînţeles că ştii! Teribila răzbunare a Elenei Benelli! 
Hai, ce te costă? Jur că voi recupera la toate materiile la care 
sunt în urmă, ea n-o să afle niciodată şi nimeni nu va suferi! 

Îi întinsei mâna pe care mi-o strânse fără convingere. 

— O să mă bagi în bucluc, ştiu deja. 

— În garantez că nu, o să dureze jumătate de oră, va trebui 
doar să asculți, să oftezi şi să dai din cap din când în când, e 
foarte simplu, mult mai simplu decât sufleul tău cu spumă de 
somon, seminţe de pin şi mere caramelizate! 

— Când trebuie să vin? 

— Mâine dimineaţă la nouă jumate, te așteaptă în biroul ei. 


La nouă și douăzeci l-am văzut de la fereastra clasei intrând 
pe poarta școlii. Se îmbrăcase în sacou şi cravată şi era încurcat 
de parcă ar fi fost în ziua nunții. 

Mă înduioșa. 

Se uita în jurul lui fără să ştie unde să se ducă şi avea un aer 
năpăstuit. 

M-am liniştit şi am așteptat sfârşitul orei ca să mă duc la el. 

L-am găsit la intrare prefăcându-se că citea anunţurile de pe 
panou. 

I-am spus cu voce tare „Bună tată!“ numai ca să salvez apa- 
renţele şi să creez puţină credibilitate. 

El s-a întors brusc din reflex condiţionat. 

Costumul de zile mari îl făcea și mai caraghios, dar îmi ve- 
nea să-l îmbrăţişez. 

— Te-ai pus la patru ace? Nu era nevoie! 

— Am dorit să faci impresie bună. 

— Cum a fost? 

— Bine! Sper cel puţin! l-am promis că o să-ți stau în cârcă 
şi că o să recuperezi şi bla bla bla. Juri că o să depui efort, nu 
Mia? 

— Bineînţeles că da, rată, zisei cu voce ridicată ştampilân- 
du-i un pupic pe obraz care îl stânjeni şi mai rău. 

Era prima oară când mă arătam afectuoasă faţă de el. 

Dar Paul îmi plăcea cu adevărat. 

ÎL condusei până la ieşire şi întorcându-mă ca să urc scările, 
dădui peste Carl. 

— Ăla era tatăl tău? 

— Da, de ce, e o infracţiune? 

— Nu ziceai că e un funcţionar mohorât, slăbănog și chel? 

— Si ce-i cu asta? S-a înscris la sală, răspunsei ridicând din 
umeri și continuând să urc. 

— Nu mi-o spui pe-aia dreaptă, zise luându-mă de braţ, eu 
cred că ăla e iubitul mamei tale şi l-ai trimis să vorbească cu 
Meyer. 

Mă blocai. 

— Ce-ţi trece prin cap? Ai băut prea multe beri de diminea- 
tă, Carl! Lasă-mă, sunt în întârziere! 

— Te las dacă îmi promiți că mă ajuţi să mă împac cu 
Nina. 

— Poftim? După ce i-ai făcut? Şi oricum nu mai vorbeşte 
cu mine, nu te-aş putea ajuta nici dacă aş vrea! 

— OK. Îmi dădu drumul la braţ. Atunci îi voi spune doam- 
nei Meyer că ăla nu era tatăl tău. 

— Ba bineînţeles că e! 

— Atunci n-ar trebui să te agiţi în loc să transpiri aşa. 

— Eşti un vierme, iar eu care aveam încredere în tine! 

— Ascultă, Mia, zise luându-mă deoparte, am făcut o pros- 
tie, e adevărat, dar am intrat în panică după toată cuvântarea 
aia pe care mi-ai ţinut-o despre suflete pereche şi predestinare 
şi am început să mă întreb dacă nu cumva am greșit, că poate 
o doream doar pentru mine şi că de fapt nu eram îndrăgostit cu 
adevărat de ea. Și de-aia m-am pierdut cu firea! Dar acum mi-e 
dor de ea la nebunie şi ea nu mai vrea să mă vadă. 

— La dracu’, Carl! Te-a prins cu alta! 

— Dar nu a fost nimic, Mia! Nu a fost nimic, eram beat şi, 
în plus, Thomas le invitase, eu nu voiam decât să petrec o seară 
jucându-mă la Wii şi bând bere. 

— Şi eu ce-ar trebui să fac? 

— Să vorbeşti cu ea, doar atât îți cer. 

— Carl, e imposibil. 

— Atunci cred că doamna Meyer... 

— Nesmernicule, zisei printre dinţi intrând în clasă. 


Repetiţiile de după-amiază se desfășurară mai bine. 

Cu un masaj şi un bandaj elastic bine strâns reușşii să ajung 
până la finalul variațiunii fără probleme evidente. 

Si asta însemna să fii balerină: să transmiţi voioşie și lejerita- 
te chiar şi atunci când ţi se părea că mergi pe cioburi. 

Linia de sosire era din ce în ce mai aproape. 

Mă uitam în oglindă și mă imaginam în costumul Esmeraldei, 
corsajul strâmt și fusta până la genunchi cu multe straturi de tul 
rigid dedesubt care accentuau şi mai mult mişcările picioarelor. 

Muncisem din greu, dădusem ce-aveam mai bun în mine şi 
nu puteam face mai mult, de aceea, dacă cele mai importante au- 
torităţi ale baletului nu m-ar fi considerat la înălțime, categoric 
aș fi luat în considerare oricare alt drum. 


CAPITOLUL 21 


Mai rămăsese mai puţin de o săptămână până la admitere 
şi cinci zile până la întoarcerea lui Patrick şi, pentru moment, 
acelea erau singurele lucruri care contau în viața mea. 

În ordinea priorităților urma Nina, care nu-mi mai adresase 
niciun cuvânt, dacă nu se punea atunci când, cu gândurile în altă 
parte, îmi ceruse un şerveţel de hârtie pe care îl refuzase mai 
apoi. 

Într-o zi mă sună Laetitia, fără știrea Ninei, tristă şi îngri- 
jorată pentru că nu mai ştia ce să facă cu ea: era schimbată, îi 
răspundea urât şi îşi petrecea zilele numai la telefon. 

Îmi spuse de asemenea că ştia de mine şi Patrick şi că trebuia 
să se obișnuiască cu ideea, înțelegând că, deşi crescuserăm îm- 
preună, nu însemna că suntem fraţi şi că, în timp, relația noastră 
avea să-i pară ceva normal. 

Mă deranjă mult cuvântul acela — „normal“ — ca şi cum ar fi 
fost ciudat că eram împreună, ca şi cum aveau așteptări mai mari 
în ceea ce îl priveşte pe Patrick. 

Poate ar fi vrut să îl vadă împreună cu o savantă sau o purtă- 
toare de cuvânt a primului-ministru, și nu cu o balerină în curs 
de devenire... dar ce știau ei despre noi? Cine le dădea dreptul 
să judece? 

Începeam să văd familia Dewayne într-o lumină nouă. 

Până atunci îi idealizasem prea mult, considerându-i familia 
perfectă, în comparație cu a mea care era varză cu totul, dar în spa- 
tele acelei imagini de perfecţiune absolută, compusă din diplome, 
titluri onorifice şi premii, începeam să-mi dau seama că scârţâia 
ceva. Sub acel tablouaș aparent impecabil se ascundeau frapilita- 
tea şi frica de eşec. În definitiv, erau doar nişte oameni normali. 

Laetitia mă imploră să stau de vorbă cu Nina sau, cel puţin, 
să fiu cu ochii pe ea, dar îmi cerea lucruri care îmi depăşeau 


315 


puterile, cel puţin pentru moment, fiindcă eram deja ocupată cu 
ale mele şi pe deasupra să-l ocolesc pe Carl, care în fiecare di- 
mineaţă venea să mă întrebe dacă am noutăţi. 

Eram sătulă şi arhi-sătulă să mi se impună să fac pe interme- 
diarul. Dacă voiau să vorbească cu ea, puteau s-o facă și fără să 
apeleze la mine: eu făcusem tot posibilul, sau cel puţin așa mi se 
părea, și nu eram nici garda ei de corp, nici confidenta, iar acum 
aveam altele pe cap. 

Admiterea urma să aibă loc la Royal Ballet School din Londra, 
pe Floral Street, la ora unsprezece dimineaţa. 

Scrisoarea ajunsese de data asta direct la bunica Olga care, între 
timp, îi sunase de trei ori ca să obţină confirmarea confirmării. 

Nu-i spusesem că mă va însoți Patrick, ci tatăl meu, sigur nu 
l-ar fi sunat ca să verifice! 

Se apropia prima noastră noapte împreună și nu-mi mai încă- 
peam în piele de fericire. 

Urma să facem dragoste şi să dormim strâns îmbrățişaţi, apoi 
să luăm micul dejun și să ne plimbăm pe plajă ţinându-ne de 
mână, fără să ne mai despărțim până în momentul plecării lui. 

Numai gândul că-l voi avea doar pentru câteva zile și apoi 
îl voi vedea plecând iar îmi provoca suferinţă, însă am decis că 
nu-i voi îngreuna situaţia şi că îmi voi păstra în inimă toate acele 
amintiri, ca să le folosesc în momentele dificile, ca pe o pătură 
călduroasă. 

Seara, ca întotdeauna, mă sună să-mi ureze noapte bună. 

— Suntem aproape, Mia, mai e puţin, niciodată nu mi-am 
dorit atât de mult să mă întorc acasă. 

— Nici mie nu mi se pare adevărat, Pat, parcă a trecut un an, 
şi mi-e îngrozitor de dor de tine! 

— Mie îmi zici, mă gândesc la tine încontinuu, dar de data 
asta vom fi împreună aproape zece zile. 

— Zece zile? răspunsei undeva între bucurie şi dezamăgire. 

— Ştiu, Mia, e ridicol, dar voi face în aşa fel încât să-ţi ofer 
cele mai frumoase zece zile din viaţa ta şi după aia îţi promit că 
vom găsi o cale să rămânem împreună. 

— Pat, nu e nevoie să pui la cale cine ştie ce ca să mă sur- 
prinzi, îmi e de ajuns să ştiu că exişti. Tu eşti mult mai prezent 

decât o grămadă de băieţi care își petrec timpul prin pub-uri sau 
aranjându-şi frizurile în loc să stea cu iubitele lor, ba din contră, 
dacă te-aş vedea mai des, poate că după puţin timp m-aş plictisi! 
spusei râzând. 

— Dacă ţi-aș vorbi numai despre Marina Regală şi bătălii 
navale, sigur m-ai părăsi după trei zile, dar te asigur că după 
weekend-ul pe care îl vom petrece împreună o să fie cu adevărat 
greu să ne despărțim. 

— Asta ştiu, mi-e teamă însă că mă voi simţi prea bine şi că 
voi înnebuni după ce vei pleca. 

— Să nu ne gândim acum la ce va fi după, gândeşte-te că 
vom petrece două zile de neuitat, că ne vom simţi bine şi ne vom 
distra şi, mai ales, nu vom sta doar la telefon. 

— O să-l las acasă, jur. 

— Acum trebuie să plec. Te iubesc, micuța mea. 

— Te iubesc mult şi eu, Pat. 

Trebuia să găsesc o modalitate prin care să-i spun mamei că o 
să-mi petrec weekend-ul departe de casă fără să ştie că voi fi cu el. 

Mama nu ştia nici măcar că suntem împreună, darămite să-i 
fi spus că avem de gând să facem sex! 

Eram încă fetiţa ei şi subiectul acela ar fi rămas tabu pentru 
cel puţin câţiva ani! 

Neputând-o folosi pe Nina drept scuză şi fără niciun alt prie- 
ten la orizont, organizarea se anunţa mult mai complicată decât 
prevăzusem. 

Si nu puteam nici să-i cer sfatul lui Pat, care, ca un bun susţi- 
nător al sincerităţii, ar fi dorit să-i spun clar adevărul. 

Pentru el era uşor să vorbească, doar nu era fată! 

Betty era singura care putea să mă ajute, poate m-ar fi aco- 
perit sau mi-ar fi dat o idee, la urma urmei la șaptesprezece ani 
plecase în vacanţă în Jamaica și se întorsese însărcinată, aşa că 
putea să mă înţeleagă. Dar soluţia, dacă vrem s-o numim aşa, 
veni două zile mai târziu, sub formă de scrisoare. 


Stimată doamnă Benelli, 
În urma conversaţiei cu tatăl fiicei dumneavoastră, care 
desigur v-a pus la curent cu cele discutate, vă redau pe scurt 

deciziile luate săptămâna trecută în biroul meu, cu scopul de a 
îmbunătăți randamentul scăzut al Miei. 

Cum bine ştim, deşi alegerea fetei s-a îndreptat către ma- 
teriile artistice, în vederea unei eventuale admiteri la Royal 
Ballet School, pregătirea unui elev nu poate şi nu trebuie să fie 
exclusiv de natură artistică, ci să cuprindă materii umaniste şi 
ştiinţifice. 

De aceea mă aştept, după cum am stabilit de comun acord 
cu tatăl ei, la o mai mare sârguinţă la învăţătură şi la eseuri su- 
plimentare, pentru a acoperi lacunele din pregătirea sa. 

Rămân la dispoziţia dumneavoastră pentru orice lămurire. 


Profesor, Abigail Meyer 


Mama era atât de uluită şi de consternată încât nu reuşi nici 
măcar să se înfurie. 

Ajunsese dincolo de mânie, dincolo de umilinţă, dincolo de 
ranchiună, acum știa că avea de-a face cu „o criminală“ și se 
hotărî să se poarte în consecinţă. 

Gata cu bosumflările, lacrimile şi cuvântările despre afec- 
țiune şi încredere, trebuia să fiu pedepsită în mod exemplar și 
lucrurile luaseră o nouă turnură chiar în minutul în care isprăvi 
de citit cu voce tare scrisoarea. Apoi avea să vină şi rândul lui 
Paul. 

— Nu vei mai ieşi din casă până când nu vei avea numai 
zece pe linie, uită de balet şi ia-ti gândul de la admitere, cât 
despre tine, Paul, te vei duce s-o iei şi s-o aduci de la şcoală 
în fiecare zi, fiindcă nu vreau să aibă nicio secundă de respiro. 
Asta e tot. Pentru moment. 

Şi plecară. 

Păru că fulgeră pe cer senin. 

M-aș fi aşteptat și la o palmă, la o scenă teribilă, să stau în- 
chisă în cameră o săptămână, orice, dar ca să-mi interzică să dau 
admiterea, asta nu. 

Nu putea să-mi facă aşa ceva acum, că eram la un pas de 
linia de final. 

Mă uitai la Paul care își încruntă sprâncenele şi îşi dădu un 
pumn în cap: 

— Sunt un idiot, zise, un idiot perfect, am ştiut că e o idee 
proastă, mereu mă las păcălit! Idiot, idiot, idiot, repetă ieşind 
din bucătărie. 

Nu puteam să renunţ la repetiții, nu puteam să nu dau admi- 
terea și nu puteam să nu plec cu Patrick. 

Dar, deocamdată, ea era cea care avea putere de decizie asu- 
pra vieţii mele şi nici măcar bunica nu m-ar fi putut ajuta. 

Eram terminată. 

Întinsesem prea mult coarda şi până la urmă se rupsese. 

Mă hotărâi să rămân în umbră și să aștept să-i treacă, cerân- 
du-i apoi scuze de faţă cu toți, amintindu-i că bunica era cea 
care îmi plătea lecţiile, că nu puteam să arunc la coş toată munca 
mea, că mai erau luni bune până la terminarea şcolii şi că, după 
admitere, m-aș fi pus cu burta pe carte şi n-aş fi făcut altceva 
decât să învăţ. 

Da, la urma urmelor putea să funcţioneze și, dacă chibzuiam 
lucid, era evident că încerca numai să mă intimideze şi că n-ar fi 
permis niciodată ca viața mea să se ducă de râpă. 

Sau poate că da? 

Cel puţin acum Carl m-ar fi lăsat în pace. Nu puteam nici 
măcar să mă supăr pe el, care nu mă dăduse de gol, ci numai pe 
rolul nesatisfăcător interpretat de Paul. 

Neliniștea începea să-mi facă sângele să fiarbă. 

Pat sosea în curând, iar eu trebuia să-i spun că sunt pedepsită 
pe termen nedeterminat. 

Nu, asta nu era posibil, trebuia să găsesc o cale să merg la 
Skegness cu el, o doream amândoi prea mult. 

Mă rugam să cadă o soluţie din cer, promiţându-mi să fiu 
cuminte pentru următoarele şase luni. 

Și cineva acolo sus mă ascultă. 

— Merg la un curs de formare pentru agenţi imobiliari la 
Brighton în weekend-ul ăsta, urlă mama din prag, şi Paul vine 
cu mine, pentru că, dacă l-aş lăsa aici, l-ai convinge să-ți dea 
pin-ul cardului ca să cumperi arme de pe Internet. Nu ai voie 
să ieşi din casă și i-am spus doamnei Fancher să mă sune dacă 

vede pe cineva intrând. Frigiderul e plin. Pentru urgente foloseş- 
te mobilul şi, dacă e să ia casa foc din nou, apelează la vecina, 
noi ne vedem duminică seară. 

Şi ieşi trântind uşa, lăsându-ne pe mine şi pe York să ne pri- 
vim întrebători. 

Eram singură. 

Complet singură în casă pentru două zile întregi! 

Un miracol. 

Şi chiar dacă spusese că nu puteam să las pe nimeni să intre, 
nu precizase că nu puteam să ies, așa că aş fi putut ca duminică 
să mă întorc cu mult înaintea ei, și să fac în așa fel încât să mă 
găsească în cameră învățând. 

Sunai imediat la uşa doamnei Fancher, ca o linguşitoare pri- 
cepută, să o salut și să-i spun că aveam muuuult de învăţat și că 
urma să stau nemişcată în cameră. 

Spioana aia bătrână îşi petrecea toată ziua pândind după per- 
dea şi, dacă ar fi văzut maşina lui Patrick, ar fi anunţat-o imediat 
pe mama. Aș fi ieşit prin grădina din spate şi m-aş fi dus la el în 
capătul străzii. 

Singura problemă era York. 

Nu puteam să-l las singur în casă, ar fi scâncit şi ar fi făcut 
pipi în stânga şi-n dreapta sau, ca ultima oară, ar fi zgâriat cana- 
pelele de piele, ar fi mâncat papucii şi ar fi făcut caca pe paturi. 

Trebuia să-l luăm cu noi. 

Patrick n-ar fi avut nimic împotrivă: adora animalele, iar câi- 
nele s-ar fi distrat fugărind pescăruşii pe plajă. 

Mă sună cu puţin înainte să ajungă în Leicester. 

— Peste trei sferturi de oră voi fi acasă, o să-ncerc s-o fac pe 
soră-mea să-şi revină, apoi te sun să-ţi zic dacă am sugrumat-o 
sau nu! Și mâine dimineaţă la zece voi fi la tine. Sunt cel mai 
fericit om de pe pământ! 

Și eu eram atât de fericită încât mi se părea că inima o să-mi 
explodeze, dar aș fi fost cu siguranță şi mai mult fără evenimen- 
tele din ultimele zile. 

Îmi petrecui seara uitându-mă pe calculator la videoclipurile 
Semionovei dansând în Spărgătorul de nuci şi Giselle ca să n-o 
iau razna gândindu-mă la ce avea să fie a doua zi. 

Patrick era aproape, la doar câţiva kilometri de mine, iar 
în ziua următoare puteam să-l îmbrățișez din nou şi să fim îm- 
preună. Încercam să-mi imaginez cum va fi să fac dragoste cu 
el, acum că sărutările și mângâierile lui erau doar o amintire 
îndepărtată. 

Ar fi fost dulce şi lent şi m-aş fi lăsat ghidată de mâinile lui 
experte care m-ar fi atins și explorat în timp ce mi-aş fi cufundat 
faţa în părul lui parfumat. 

Mi-ar fi mângâiat pielea şi sărutat sfârcurile coborând până 
la buric şi când m-aș fi simţit pregătită, şoptindu-mi „te iubesc“ 
la ureche, ar fi intrat în mine, atent să nu-mi provoace durere, 
iar eu l-aş fi strâns cu putere, liniștindu-l, şi am fi început să ne 
mişcăm lent, dansând în ritmul respirației noastre, sărutându-ne, 
emoționându-ne și continuând să ne privim în ochi. 

Pat m-ar fi ţinut în braţele sale putemice şi un val de plăce- 
re ne-ar fi năpădit, făcându-ne să ne strigăm numele, pentru ca 
apoi să cădem epuizați unul lângă altul şi să adormim, ghemuiţi 
tandru, până dimineaţa. 

Voi merge cu el la mare cu orice preţ. 

Nimic nu mă va împiedica. 

Mă examinai cu multă atenţie în oglinda din baie ca să veri- 
fic dacă nu-mi apăruseră pe neașteptate coşuri pe frunte sau pe 
nas. 

Părul era acceptabil, nu-l pieptănam niciodată, dar îmi plă- 
cea aşa, scurt și ondulat cu breton. 

Însă ceva era în dezacord, şi era prima oară când observam: 
un puf lejer pe buza superioară. 

Se vedea numai dacă îmi proiectam în faţă un far de 9000 
de waţi, dar acum, că îl remarcasem, parcă nu vedeam altceva 
decât o mustață stufoasă, aspră şi păroasă. 

Nu puteam să apar aşa în prima noastră noapte, Pat le-ar fi po- 
vestit copiilor noştri că mama lor semăna cu Charles Dickens. 

Mă apucai să scotocesc printre cremele mamei până dădui 
peste nişte benzi depilatoare. 

Negăsind instrucţiunile, mă gândii să improvizez desprin- 
zând cele două benzi lungi şi lipindu-mi una pe buza superioară, 
fiind atentă să nu mi-o pun pe restul feţei. 

În momentul ăla mă sună Patrick. 

Răspunsei distrată, iar banda mi se lipi pe toată gura până la 
ureche. 

Pat îmi povestea agitat că o văzuse pe sora lui care arăta de 
parcă ieşise dintr-un videoclip de-al lui Jay Z, trântind uşa în nas 
mamei sale, că încercase inutil să-i vorbească prin uşa camerei 
în timp ce muzica era dată la maxim, că tatăl lui ca de obicei 
era plecat la un congres, că mama lui plângea, dar că, în afară 
de asta, totul era bine și mă întreba dacă poate să treacă să mă 
salute ca să scape de casa aia de nebuni. 

— Nu! zisei în grabă, nu poţi veni acum, fac baie și mai 
durează cel puţin două ore. 

— Măi să fie, exclamă dezamăgit, aşa mult? 

— Da, e pentru muşchi, trebuie să-i ţin în apă cât mai mult 
posibil, răspunsei în timp ce mă dădeam cu capul de pereți. 

— Înteleg, atunci nu-mi rămâne decât să aştept ziua de mâi- 
ne. Păcat, aș fi vrut să-ţi dau un sărut de noapte bună. 

Dacă m-ar fi sărutat, am fi rămas lipiţi pentru eternitate... 

— Si eu aş fi vrut, dar e mai bine aşa, te aştept mâine dimi- 
neaţă la zece, dar să nu suni la ușă! Nu funcţionează soneria, ne 
întâlnim în capătul străzii. 

— În capătul străzii? Eşti sigură că te simţi bine? Poate că 
nu vrei să vii, dacă e aşa, nu e nicio problemă, putem să bem o 
cafea sau să dăm o raită prin centru, facem ce vrei tu. 

— Nu, nu, nu, vin bucuroasă, aşa cum am stabilit, e vorba 
însă de vecina mea, e o bârfitoare şi vorbeşte în stânga și-n dreap- 
ta, nu vreau să ne vadă, de aceea te aștept în capătul străzii. 

Ceea ce reprezenta deja o bună parte din adevăr. 

— Îşi pare bine să mă vezi... adevărat? întrebă neconsolat. 

— Iubitul meu! Nu am încetat nicio clipă să mă gândesc la 
tine și să număr zilele de mai mult de o lună, aproape că nu-mi 
vine să cred că eşti aici şi vreau doar ca totul să fie special şi 
perfect. 

— Tu eşti specială şi perfectă! 

Dacă m-ar fi văzut cu banda lipită pe faţă, n-ar mai fi spus 
asta. 

Trăsei cu grijă, dar ceara se lipise zdravăn de păr, de la buză 
până la obraz. 

Respirai profund și trăsei încă o dată cu putere, urlând când 
îmi simţii gura dezlipindu-se odată cu banda. 

Buza superioară era iritată şi umflată şi străbătută de o dungă 
roşie mult mai vizibilă decât mustăcioara care, nu numai că nu 
se desprinsese, dar acum era plină de stropi de ceară. 

Eram respingătoare. 

Patrick le-ar fi povestit copiilor noştri că mama lor a încercat 
să se bărbierească cu flacăra oxiacetilenică... 

M-am dus la culcare cu o fașă de cremă pe buză. 

Am petrecut o noapte extrem de agitată, zvârcolindu-mă în- 
continuu. Eram emoționată cu gândul la noi doi și îngrijorată să 
nu fiu prinsă de mama, chiar dacă, pentru moment, nimic nu-mi 
putea înrăutăți situaţia — îi mai rămânea doar să mă închidă 
într-un turn. 

Dimineaţa, pe lângă buza umflată, mai aveam și cearcăne. 

Îmi pregătii rucsacul în care îmi pusesem o rochiță pentru 
seară și pantofii cu toc (aceiași pe care îi purtasem când ieșisem 
cu Carl), o gentuţă cu farduri, o pijama de care speram să nu am 
nevoie, un sutien cu burete (pe care nu-l purtasem niciodată) şi 
brăţara. 

Coborâi la parter, îl luai pe York şi ieşii din casă în liniște, 
închizând încet uşa. 

Alergai până la colţul străzii și apoi îi trimisei un mesaj lui 
Patrick spunându-i că-l aşteptam. 

Cinci minute mai târziu era acolo, în faţa mea, frumos cum 
nici nu mi-l mai aminteam. 

Bronzat şi zâmbitor, cu gropiţa lui adorabilă în obraz, mă luă 
în braţe și mă învârti. 

— Dumnezeule, ce dor mi-a fost de tine, îmi zise strângân- 
du-mă cu putere. 

Nu reuşeam să îngaim nici măcar un cuvânt de fericire, în 
timp ce micul York lătra și țopăia în jurul nostru. 

— Eşti minunată, adăugă înainte să-mi acopăr buza cu 
mâna, 

Era un vis. 

În sfârşit se întorsese, era acolo în came şi oase şi venise 
pentru mine, ca să mă ducă la mare, într-un loc pe care îl iubea, 
unde am fi putut începe să ne cunoaștem cu adevărat şi să stăm 
împreună, doar noi doi. 

— Aş fi vrut să o salut pe Elena, zise înainte să urce în 
maşină. 

— Din păcate nu e acasă, e plecată la o conferinţă, dar îţi 
transmite multe salutări, răspunsei distrată. 

— Atunci o s-o văd la întoarcere, zise luându-l în braţe pe 
York. Și el? Vine cu noi? 

— Dacă rămâne singur în casă, plânge, mama ne-a rugat 
să-l luăm și pe el. 

— Nicio problemă, o să-l facem să alerge, o să obosească şi 
o să doarmă ca un îngeraş. 

Era răcoare, dar cerul era senin, iar soarele iernatic strălucea 
leneș. 

În maşină nu rostii aproape nicio vorbă, dar tot drumul îl 
privii încântată cum conducea. 

Aștepţi toată viaţa ca o dorinţă să se realizeze şi când se în- 
tâmplă aievea nu eşti în stare să-ţi exprimi bucuria în cuvinte. 

Pentru că nu există niciun cuvânt care s-o poată descrie. 

Ca şi cum o cascadă de focuri de artificii s-ar propaga din 
inima ta, făcându-te atât de fericit, încât te întrebi dacă nu cum- 
va ăsta e paradisul. 

Nu vorbirăm nici despre Marina Regală, nici despre Nina, 
nici despre şcoală și nici despre admitere; voiam să lăsăm totul 
în urmă cel puţin pentru acel sfârșit de săptămână. 

Era un cadou pentru noi, eram o oază de pace unul pentru 
celălalt, fiind de ajuns să ne strângem mâinile din când în când, 
ca să ne simţim inimile umplându-se de emoție. 

Merserăm aproximativ două ore, oprindu-ne din când în 
când pentru a-l lăsa pe York să coboare, profitând ca să ne îm- 
brățişăm şi să ne sărutăm, iar în jur de ora prânzului zărirăm 
marea întinzându-se infinită în faţa noastră. 

Skegness era un orăşel încântător unde Patrick venea de pe 
vremea când era copil. Și-l aducea cu drag aminte pentru plajă, 
ponton şi pentru zmeiele pe care le înălțase aici. 


324 


Trecurăm mai întâi pe la hotel ca să ne înregistrăm şi să lă- 
săm bagajele şi apoi merserăm să luăm masa. 

Nu văzusem prea multe hoteluri la viaţa mea, dar eram sigu- 
ră că ăla era cel mai frumos din lume. 

O pensiune primitoare şi caldă, inundată de o mireasmă îm- 
bietoare de plăcintă. 

York începu să inspecteze teritoriul mirosind toate colțurile 
la dispoziţie. 

Urcarăm în cameră în tăcere. Era simplă, dar frumos aranja- 
tă: un pat matrimonial cu o cuvertură roşie, o fereastră largă care 
dădea spre mare, perdele groase de culoare purpurie, un fotoliu 
şi mocheta. 

Si pentru prima oară începui să-mi dau seama că era pe cale 
să se întâmple, că sosise momentul, că peste puţin o vom face şi 
simţii cum neliniştea îmi strânge stomacul. 

— Avem şi televizor! constatai iute ca să domolesc ten- 
siunea. 

— Vino aici, îmi zise Pat luându-mă în braţe şi legănân- 
du-mă, nu vom face nimic din ce nu te simţi în stare să faci, ai 
înțeles? 

Încuviinţai. 

— Ba chiar, ştii ce facem acum? Te duc să mănânci cei mai 
buni fish and chips din lume. 

Mă luă de mână și mă trase după el. 

leșirăm şi o luarăm pe jos spre un pub minuscul şi pe jumă- 
tate ascuns, în aparenţă pustiu, dar unde în schimb erau cel puţin 
cincizeci de persoane îngrămădite, care beau bere şi vorbeau cu 
însuflețire. 

Pat luă două cornete uriaşe de peşte prăjit cu cartofi şi mer- 
serăm să le mâncăm pe plajă aşezaţi lângă o barcă, la adăpost 
de vânt. 

York începu să alerge ca un nebun în lung și-n lat. 

Un tufiş isteric de păr negru cu o coadă în mijloc care alerga 
în întâmpinarea valurilor, încercând să nu-şi ude lăbuţele. 

Marea era agitată din cauza vântului, iar pescărușii aterizau 
cu greu la mal. 

Pat privea spre orizont cu o privire intensă și nostalgică. 

— N-ai putea să trăieşti fără mare, așa e? îl întrebai. 

— Aș putea, dar mi-ar lipsi o parte din mine, la fel cum i-ar 
lipsi ţie dacă ar trebui să trăieşti fără dans. 

— N-aş putea niciodată. Dar dacă ar trebui să aleg între a 
trăi fără dans şi fără tine, n-aş putea să aleg. 

— Nu trebuie să alegi, Mia, vom fi mereu amândoi în viața 
ta, aşa cum tu vei fi mereu în a mea. O pasiune, oricât de intensă, 
nu e niciodată de ajuns ca să umple spaţiul destinat celui drag. 
Sunt sigur că e scris un viitor fantastic pentru noi doi, pentru că 
tu eşti fata pe care o căutam fără să-mi dau seama că o avusesem 
mereu sub nas. Zâmbi şi mă sărută pe buzele sărate. 

— Tu mă căutai şi eu te aşteptam. 

— Şi ne-am găsit datorită fugii tale de la miezul nopții. 

Începurăm să râdem. 

Totul părea atât de îndepărtat acum: cum traversasem 
Leicester-ul pe bicicletă noaptea ca să-l urmăresc, cum inven- 
tasem pretexte pentru a-l suna, cum îi notasem toate vorbele în 
jurnal. 

Îşi petrecu braţul în jurul umerilor mei şi mă lipi de el. 

Mă simţeam adultă. Dacă Patrick mă alesese, era pentru că 
ştia că poate să se încreadă în mine, că aș fi fost partenera po- 
trivită pentru el, loială și răbdătoare şi că l-aş fi sprijinit în mo- 
mentele dificile. 

Gândul îmi fugi la mama, care mă credea izolată în casă, la 
doamna Fancher, care patrula în faţa casei, la doamna Meyer, 
care aștepta eseurile, la Paul, care își dădea pumni în cap şi la 
Nina, care nu mai vorbea cu mine. 

Luni aveam să mă ocup de toate. 

York era ca o rachetă propulsată la viteză maximă spre orice 
se mişca. 

În depărtare, un copilaș, care se clătina nesigur pe picioare, 
încerca să se apropie de el. 

— Pat, am ceva pentru tine, vreau să porţi ceva de la mine, 
zisei scoțând brăţara din buzunar. 

O luă în mâini și chipul i se lumină: 

— E splendidă, Mia, mulţumesc, mulțumesc, iubito, multu- 
mesc din inimă. 

— Scrie Serva me. Servabo te, înseamnă... 

— Salvează-mă. Te voi salva. 

Eram impresionată. 

— De unde ştii? 

— Am studiat latina mai demult. 

Mă îmbrățişă. 

— Acum mă voi uita la ea şi te voi simţi mai aproape. 

Soarele dispăruse în spatele norilor şi începea să se lase fri- 
gul, dar eram atât de fericită încât nu simţeam. 

Eram împăcată cu lumea, cu iubitul meu lângă mine care mă 
făcea să mă simt protejată şi în siguranţă, căruia mai târziu în 
cameră aveam să-i demonstrez cât îl iubesc. 

Copilaşul ajunsese la York, care lătra dându-i târcoale să se 
joace. 

Micuţul se ţinea de coada lui şi se lăsa tras râzând. 

York era imaginea veseliei. 

Nu mai văzuse niciodată o plajă, ci numai trotuare şi răzoare 
de flori, iar în casă îl consideram puţin mai mult decât o piesă 
de mobilier. 

ÎI adoram cu toţii, dar aşa cum se întâmplă de multe ori când 
te obişnuiești să vezi pe cineva în fiecare zi, nu-i mai dai impor- 
tanța cuvenită şi uiţi să-i mai demonstrezi afecțiunea ta, până 
când nu-l mai vezi. 

Într-o fracțiune de secundă un val îi înghiți pe amândoi, tâ- 
rându-i în larg. 

Mama copilului începu să ţipe chemând în ajutor. 

Patrick își scoase de pe el geaca groasă din piele și mi-o 
întinse. 

Se întoarse spre mine cu o lucire de neliniște în ochi, ca şi 
cum instinctul şi simţul datoriei ar fi fost mai puternice decât 
raţiunea. 

— Stai liniştită, iubito, zise surâzând şi începu să alerge 
spre mal. 

Picioarele i se afundau în nisip în timp ce încerca să ajungă 
la mare cât mai repede posibil. 

Eu rămăsei să-l privesc împietrită, în timp ce cuvintele 
„Patrick, nu te duce“ îmi îngheţară pe buze. 

ÎI văzui aruncându-se în valurile îngheţate şi înotând cu miş- 
cări ample spre ghemotocul roşu care apărea și dispărea printre 
urletele disperate ale mamei. 

Începui să alerg și eu strângându-i geaca la piept şi ajunsei la 
mal fără să-l scap din ochi o clipă. 

Panica nu mă lăsa să simt frigul. 

Patrick înota fără oprire, dar pentru fiecare metru câştigat, 
curentul năvalnic îl înghiţea târându-l din ce în ce mai departe. 

Dintr-odată îl văzui apucând copilul de gluga hăinuței şi por- 
nind cu greu să-l aducă spre mal, înotând prin valurile înalte şi 
amenințătoare. 

Îmi acoperii gura cu mâinile repetând: „Doamne, ajută-l! Te 
implor, ajută-l! Nu ţi-am cerut niciodată nimic, dar dacă-l ajuţi, 
voi face orice vrei, renunţ și la dans, numai te rog ajută-l!“ 

Si Dumnezeu mă ascultă. 

Profitând de un curent favorabil, Patrick execută câteva miş- 
cări energice şi depăși punctul critic în care valurile formau un 
fel de vârtej. 

Îl văzui apărând istovit şi abia suflând, cu copilul în braţe 
care tușea şi ţipa cuprins de spaimă. 

Mama le alergă în întâmpinare și îl îmbrățișă plângând în ho- 
hote, mulţumindu-i lui Patrick şi sărutându-l acum pe el, acum 
pe copil, repetând întruna: „Dumnezeu să te binecuvânteze, 
mulțumesc.“ 

Si eu repetam în gând „mulțumesc, Doamne“, în timp ce șo- 
cul lăsa locul uşurării, iar inima începea să bată normal. 

Alergai spre el să-l acopăr cu geaca. 

Pat gâfâia, dar zâmbea în timp ce-şi recăpăta suflarea, ținân- 
du-şi mâinile pe genunchi. 

— E un curent oribil acolo în mijloc, zise arătând spre un 
punct nedefinit în larg, am crezut că n-o s-o scot la capăt, îmi 
spuse sărutându-mă. 

Răceala buzelor sale peste ale mele îmi provocă un fior sinis- 
tru de-a lungul şirei spinării. 

— Unde e York? întrebă răsucindu-se brusc. 

O pată neagră în voia valurilor se zbătea încercând cu dispe- 
rare să rămână la suprafaţă. 

Patrick alergă şi se scufundă din nou în direcţia câinelui, îno- 
tând și mai repede decât înainte, sub efectul adrenalinei care 
nu-l lăsa să simtă nici oboseala, nici frigul. 

Eu şi mama copilului priveam scena mute și neputincioase, 
fără a îndrăzni nici măcar să respirăm; şi copilaşul se oprise din 
plâns şi se alăturase neliniştii noastre. 

Totul se întâmplase mult prea repede ca să fie adevărat, un 
minut mai devreme eram aşezaţi pe plajă vorbind despre noi, iar 
o clipă mai târziu Pat îşi risca viaţa pentru un copil şi un câine 
care nu erau ai lui. 

Voiam să mă trezesc din coşmarul ăla, voiam să fiu în patul 
meu și să mă trezesc să mă duc la şcoală, nu să asist neputin- 
cioasă la o salvare demnă de un film de acţiune. 

Doamne, te rog, ascultă-mă iar. Doamne, dacă îl salvezi, 
îți jur că nu mai dansez. Tu salvează-l, iar eu nu voi mai dansa 
niciodată, dar te implor, adu-mi-l viu înapoi. 

Făcusem alegerea în final. Aflată la strâmtoare, îl alesesem 
pe el. 

Si Dumnezeu mă ascultă din nou. 

Mă apropiai de mal zâmbind cu recunoștință cerului, în timp 
ce-l vedeam pe York înotând încet, dar tenace, cu Patrick în 
urma lui care îl ţinea. 

Începui să-l strig tare, bătând din mâini pentru a-l încuraja să 
înfrunte sprintul final. 

Avea limba scoasă de-un cot şi ochii ieşiţi din orbite, dar 
ghemotocul ăla mic şi încăpățânat de păr reuşise, învinsese furia 
Mării Nordului. 

Îmi alergă în întâmpinare cu coada între picioare, sărind pe 
mine şi schelălăind nebun de fericire. 

Mă ridicai să-i zâmbesc salvatorului său despre care s-ar fi 
vorbit la telejurnalul de seară, dar surâsul meu se stinse după ce 
îmi dădui seama că nu era nimeni. 

Ochii mei se mişcau frenetici încolo şi-ncoace pe acea masă 
tulbure, în timp ce un gust acid mi se urca în gât. 

Dumnezeule, unde e? Unde e? Unde dracu’ e? Unde eşti Pat? 

Începui să merg în sus şi-n jos strigându-l din toate puterile. 

— Patrick! urlai intrând în apă până la brâu, Patrick unde 
eşti? Nu te văd! Patrick! 

Eram sigură că ochii îmi jucau feste, că el era acolo în faţa 
mea, camuflat de griul mării, şi că ar fi ieşit din apă dintr-un 
moment în altul clănțănind din dinţi, iar eu aş fi răsuflat ușurată 
căzând în genunchi pe nisip. 

Dar nu-l vedeam. 

Minutele treceau şi nu-l vedeam. 

Mă răsucii, buimăcită şi neputincioasă, înspre mulţimea care 
se adunase pe mal şi murmurai: 

— Chemaţi pe cineva, vă rog, chemaţi ajutor, nu-l mai 
văd! 


CAPITOLUL 22 


Restul mi-l amintesc cu încetinitorul. 

Ca şi cum lângă mine ar fi explodat o bombă. 

Sunete înăbușite, voci îndepărtate, vedere înceţoşată, curioşi 
care arătau spre nicăieri, ambulanţa, întunericul care se lăsa, în- 
trebări, întrebări şi iar întrebări şi durerea care îmi reteza picioa- 
rele şi mă făcea să mă prăbușesc pe nisipul rece. 

Mă duseră acasă în toiul nopţii, înfăşurată într-o pătură, ți- 
nând strâns geaca lui Pat în braţe. Poliţia o anunţase pe mama 
care se întorsese într-un suflet de la Brighton şi mă aștepta înlă- 
crimată în faţa casei. 

Îmi amintesc că am privit-o și nu am recunoscut-o, apoi mâi- 
nile mari ale gingantului bun mă luară în braţe şi mă duseră în 
camera mea, 


CAPITOLUL 23 


Încetai să mai vorbesc, să mai dorm şi să mă mai spăl. 

Îmi petreceam zilele în cameră privind peretele alb, fără să 
vărs o lacrimă. 

Cu cenuşă în locul inimii. 

Pierdusem tot ce aveam mai scump, cea mai scumpă fiin- 
tă pe care lumea asta îngrozitoare o cunoscuse vreodată, şi pe 
care apa aceea blestemată o înhăţase cu degetele ei îngheţate, 
luând-o cu totul. 

O rană adâncă mă sfâşia dintr-o parte în alta, o tăietură care 
sângera şi care nu s-ar fi închis niciodată. 

Dumnezeu îşi bătuse joc de mine. 

Fii foarte clară atunci când te rogi, pentru că Dumnezeu ştie 
exact ce vrei, dar îți dă numai ceea ce ceri. 

Bunica, îngrijorată din cauza admiterii şi ofensată pentru că 
nu-i mai răspundeam la telefoane, ajunsese s-o sune pe mama ca 
să afle „ce intenţii aveam“. 

Mama o pusese la curent cu faptele şi apoi îi închisese tele- 
fonul. Dar bunica continuă să mă sune cu insistență până când 
închisei definitiv telefonul. 

Eu eram aceea care până mai deunăzi visa cu atâta patimă 
să danseze? Eu eram cea care se pregătise cu atâta trudă pentru 
admitere? 

Nu-mi mai aduceam aminte, părea viaţa altcuiva, cineva plin 
de visuri şi speranţe, care murise odată cu Pat. 

Mama era disperată, intra în cameră să înlocuiască o tavă 
plină cu alta, încercând să mă zgâlţâie acum cu gingășie, acum 
cu furie, dar tot ce puteam să-i ofer în schimb era fondul negru 
al ochilor mei goi. 

— Vrei să mănânci, Mia? Te implor, fă-o pentru mine, fă-o 
pentru mama. 

Dar era o voce îndepărtată care ricoşa în spaţiul gol lăsat de 
sufletul meu. 

York nu mă părăsea nicio clipă. 

Veghea asupra mea zi şi noapte ca asupra unui muribund. 

Din ziua aceea nici el nu mai era acelaşi. Nu mai ieşea din 
casă şi făcea pipi în faţa uşii. 

Eram împreună în infern. 

Noaptea rămâneam cu ochii holbaţi în întuneric, terorizată la 
gândul că o să adorm și nu o să mai respir. 

Din ce în ce mai des visam că sunt închisă într-un coşciug 
din adâncuri și mă trezeam brusc leoarcă de transpiraţie. 

Şi, oricât aş fi încercat, nu mai puteam să-mi amintesc chipul 
lui Patrick. 

În locul lui era o gaură neagră pe care reușeam s-o umplu 
numai cu altă apă tulbure. 

Înnebuneam. 

Ideea că nu-l voi mai vedea niciodată era pur şi simplu de 
nesuportat pentru creierul meu care continua să se concentreze 
pe detalii fără importanţă numai să nu dea piept cu realitatea. 

Puteam să stau și zece ore să privesc ţintă un fir tras al unui 
pulover, dar dacă, pentru o clipă, îmi aminteam că el nu mai e și 
că nu aveam să-l mai văd niciodată, simţeam o durere copleși- 
toare care mă înghiţea şi mă strivea, paralizându-mă. 

Paul urca să mă viziteze în fiecare seară după ce venea de la 
serviciu. 

Se așeza pe marginea patului şi mă punea la curent cu ce 
se întâmpla în lume, despre regină, despre prințul William sau 
Lady Gaga şi apoi îmi povestea despre ziua lui la serviciu, ce 
gălise, care fuseseră cei mai proşti clienţi şi dacă circulase lejer 
pe drumul de întoarcere. 

Îmi vorbea câte jumătate de oră pe un ton calm și liniștit, 
după care mă săruta pe frunte şi pleca. 

Şi mă lăsa să lupt cu fantasmele mele pentru încă o noapte 
interminabilă. 

Devenii curând umbra a ceea ce fusesem odinioară. 

Orbitele îmi înghiţeau ochii, faţa mi se îngălbenise, mâinile 
îmi tremurau şi acea senzaţie constantă, vicleană, respingătoare 
că eram udă nu mă părăsea nicio clipă. 

— Se face o slujbă pentru Patrick în dimineaţa asta la 
Biserica St. Nicholas, mă informă mama, eu şi Paul mergem, nu 
ştiu dacă tu te simţi în stare... 

Nu mă mișcai și nici nu îi dădui vreun răspuns. 

Înmormântarea în aceeași zi cu admiterea. 

Apoi, pe neaşteptate, îmi amintii de Nina. 

Nina suferea ca mine, Nina putea să înţeleagă, trebuia să în- 
țeleagă, lucrul acela acum ne unea. 

Mă ridicai în picioare şi totul începu să se învârtă în jurul meu 
atât de rapid încât trebui să mă sprijin de spetează ca să nu cad. 

Aveam picioarele slăbite şi amorţite şi un gust amar în gură. 

Coborâi încet scările înfofolită în geaca enormă, mă încălţai 
şi ieşii. 

Ninsese, aerul era înţepător şi ostil şi mă durea nasul când 
respiram. 

Îmi ascunsei faţa în fular şi pornii, urmată de York, spre sta- 
ţia de autobuz. 

Doamna Fancher ieşi din casă să-mi spună ceva, dar trecui 
mai departe fără să mă uit la ea. 

Mergeam ca o bătrânică obosită, oprindu-mă din când în 
când ca să-mi recapăt răsuflarea. 

Mă urcai în autobuz şi coborâi după zece staţii. 

Câinele mă urma ca o umbră. 

În faţa bisericii, în grupuri mici, erau prezenţi mulţi dintre 
foştii lui colegi de clasă, câțiva profesori, directoarea și doi ofi- 
teri de la Marina Regală. 

Oameni neîncrezători care plângeau încercând să se conso- 
leze reciproc. 

Îi recunoscui şi pe mama copilașului și pe Carl care mă salu- 
tă cu un semn de la depărtare. 

La trecerea mea auzii lăsându-se tăcerea. 

Nimeni nu avu curajul să mă salute, ca și cum proporţiile tra- 
gediei ar fi fost nemăsurate în comparaţie cu mângâierea palidă 
a cuvintelor de circumstanță, şi traversai mulțimea tăcută ca şi 
cum aş fi fost închisă într-un sicriu de sticlă. 

Directoarea, doamna Jenkins, îmi veni în întâmpinare îngri- 
jorată, întrebându-mă cum mă simt, dar privindu-mă mai bine, 
se limită să mă strângă cu putere la piept fără să mai adauge 
nimic. 

Eram năucită şi speriată. 

Acel lucru era mai mult decât puteam duce. Prea mult. 

Corpul nu fusese găsit și familia îl rugase pe preotul care îl 
botezase să oficieze o slujbă comemorativă. 

De ce atâta grabă? Poate e viu, poate e într-o misiune secre- 
tă ascuns pe undeva. Aşteptaţi un pic, mai căutați. Vă implor. 

Apoi zării familia Ninei în primul rând. 

Nina, Laetitia şi tatăl ei, în picioare, strânşi într-o tăcere 
demnă. 

Laetitia era distrusă, părea minusculă între soţ şi fiică şi se 
străduia să nu plângă, acoperindu-și gura cu o batistă. 

Nina și tatăl ei, cu privire severă, se strângeau în jurul ei şi o 
susțineau ca două gărzi de corp. 

Mama şi Paul erau aşezaţi în spate şi îmi făcură semn să mă 
duc lângă ei. 

A fost o ceremonie frumoasă, dar inutilă. 

Toţi ştiau că Patrick era bun şi generos, mereu gata să se 
sacrifice pentru semenii lui, zâmbitor, optimist, vesel, prieten, 
fiu şi frate mult iubit. 

Dar acestea erau epitete potrivite pentru oricine, la o înmor- 
mântare oarecare. 

Când moare cineva, acesta este amintit numai pentru calită- 
tile sale, în timp ce Patrick avea cu adevărat toate acele însuşiri 
enumerate, şi multe altele pe care lumea nu le ştia. 

Era o fiinţă care radia lumină, capabilă să inspire energie și 
curaj numai privindu-te în ochi, ştia să te facă să râzi ca nimeni 
altcineva, mirosea a vânt şi iasomie, era mereu în largul său cu 
toţi, nu-i judeca niciodată pe ceilalţi, ținea la toţi, era pur, avea 
un gust execrabil în materie de muzică şi nu ştia să danseze, 
dar iubea viața şi lucrurile frumoase şi mai ales ştia să-i facă pe 
ceilalţi să se simtă importanți. 

Ăsta era Patrick, şi nu un morman de elogii de circumstanță. 

Mirosul de tămâie mă sufoca, nu voiam decât să mă întorc 
la adăpost în camera mea, dar înainte simţeam nevoia s-o văd 
pe Nina, s-o îmbrăţişez, să stau cu ea, să-l revăd pe Patrick prin 
ochii ei, să-i arăt dragostea mea şi împreună să încercăm să în- 
fruntăm acea durere absurdă. 

Aşteptai într-un colţ ca mulţimea adunată în jurul familiei să 
se îndepărteze. 

Laetitia le mulțumea tuturor cu amabilitate, încercând să 
zâmbească ca şi cum i-ar fi fost frică să nu pară nepoliticoasă. 

Când ultima mână fu strânsă şi veni rândul nostru, Laetitia, 
care până atunci rezistase, la vederea gecii lui Patrick aproape 
că îşi pierdu simţirea, prăbușindu-se peste soţul ei. 

lar la vederea mea, o scânteie de ură pură traversă privirea 
Ninei şi o mască de dispreţ i se zugrăvi pe chip. 

— Mai ai şi curajul să te arăţi în biserică, jigodie nenoroci- 
tă? strigă, şi, într-o fracțiune de secundă, mă îmbrânci la pământ 
şi începu să mă lovească cu o violență nemaivăzută cu pumnii şi 
palmele. Fratele meu e mort din cauza ta, ticăloasă blestemată, 
dacă nu erai tu, ar fi fost și acum în viaţă, a murit din cauza ta și 
ca să-ți salveze javra aia de câine împuţit! Se ridică şi îi dădu un 
şut direct în burtă lui York, care rămase fără simţire. 

Paul o apucă pe Nina de subsuori şi o ridică îndepărtând-o de 
mine, în vreme ce Laetitia, care între timp izbucnise în lacrimi, 
încerca să-şi calmeze fiica împreună cu soţul. 

Plângeau toţi trei, îmbrățişaţi, încercând să nu-și piardă con- 
trolul și să-şi unească forțele împotriva acelei dureri sfâşietoare 
şi de nesuportat. 

Mama mă ajută să mă ridic. 

Îmi mângâia fruntea plângând, disperată şi ea, străduindu-se 
să dea un sens acelei întregi nebunii. 

Eram derutată şi îmi curgea sânge din nas, dar nu durea. Nu 
știu cum, dar în timp ce mă lovise nu simţisem durere. 

O doamnă îl luă pe York în braţe şi mi-l aduse. Când îl lăsă 
jos, şchiopăta. 

Paul mă conduse la maşină, mă așeză în spate şi îmi dădu 
batista lui ca să-mi tamponez nasul. 

ÎI văzui ducându-se la tatăl Ninei și spunându-i ceva cu de- 
getul arătător îndreptat amenințător spre el, indicând din când în 
când spre mine. 

Paul era mare și inspira teamă când se înfuria, îmi aduceam 
bine aminte. 

— l-am spus să nu-i mai permită niciodată fiicei lui s-o tra- 
teze pe Mia în felul ăsta, era s-o omoare, ai văzut ce i-a făcut lui 
York? îi zise mamei. 

— E distrusă, e o familie distrusă, comentă mama cu tristeţe. 

Eu sunt distrusă, mamă, sunt terminată, nu vezi ? Nu mă vezi? 
Si eu am murit. 

Doctorul veni acasă după-amiază. 

Nu înţelegeam de ce. Nu eram bolnavă, nu voiam decât să 
fiu lăsată în pace, nu era așa greu de înţeles. 

Mă examină punându-i întrebări mamei şi lui Paul care stă- 
teau așteptând în picioare în pragul ușii. 

Zise ceva de genul „tulburare post-traumnatică de stres“ şi îmi 
dădu o grămadă de pastile. 

Pastilele mă făceau să dorm ore în şir fără vise și fără apnee 
şi îmi dădeau o stare de amorţeală vătuită, aproape plăcută. 

Nu simţeam nimic, nu mai reuşeam aproape nici să-mi amin- 
tesc motivul pentru care stăteam mereu în pat, dar cel mai curios 
lucru era că nu mă mai interesa. 

Paul nu era de acord să iau toate „chestiile“ alea, cum le nu- 
mea el, dar mama îi răspundea istovită că o vrea înapoi pe fiica 
ei şi cât mai curând, pentru că altfel o lua razna. 

Bunica o mai sună de câteva ori arătând că putea să facă în 
aşa fel încât să obţin un alt termen pentru admitere, dar ea îi tăie 
vorba spunându-i că erau lucruri mult mai importante la care să 
se gândească, iar sănătatea mea era unul din ele. 

Să dansez? Nu mai ştiam ce însemna asta. 

Să dorm, da, să dorm pentru totdeauna, aia era singura soluţie. 


CAPITOLUL 24 


Betty se furişă pe tăcute în camera mea într-o după-amiază. 

După privirea ei înspăimântată înţelesei că nu arătam deloc 
bine. 

— Ce-ai făcut, iubita mea? Cum ai ajuns... 

Începu să-mi mângâie părul din care mi se desprindeau şu- 
vite întregi. 

Întăşurată în plapumă, încercam zadarnic să lupt cu frigul 
apei care făcea să-mi putrezească oasele, cu privirea pierdută 
în gol. 

— Mia, eşti numai piele şi os, de cât timp nu mănânci? 

De ce se interesau toți de mâncare, de ce trebuia să fie aşa 
important? Dacă aş fi mâncat, aș fi suferit mai puţin sau s-ar fi 
simțit cu toţii mai puțin vinovaţi? 

Cei care vor să trăiască mănâncă, iar eu nu voiam să trăiesc. 

Deodată îmi amintii ceva. 

— Tu ai ştiut-o mereu, nu-i aşa Betty? şoptii. 

Nu mai vorbeam de săptămâni întregi şi aveam o voce răgu- 
Șită şi sinistră, ca de dincolo de mormânt. 

— Ce am ştiut mereu, scumpo, ce anume? întrebă speriată 
apropiindu-şi faţa de gura mea. 

— Că va muri, tu ştiai de la început... Turnul, ieșea mereu 
Turnul, iar tu ziceai că nu înseamnă nimic... 

— Mia, sunt doar nişte cărţi, să nu le dăm însemnătate, e 
doar un joc... 

— Tu ştiai, Betty, ştiai că o să moară şi nu mi-ai spus... 

— Nu, nu, îţi jur că nu știam nimic, şi apoi cum ți-aș fi putut 
spune vreodată că după părerea mea o să moară? Nimeni n-ar 
face așa ceva, puiule, te rog să mă crezi. 

— Tu ştiai şi nu mi-ai spus, poate că l-aş fi putut salva, ți- 
nându-l departe de apă. 

— Nu, Mia, nu, când un lucru e scris e scris, tu n-ai fi putut 
face nimic, nu împotriva destinului. 

— Pleacă, Betty, du-te acasă, nu vreau să te mai văd. 

— Mia... 

— Pleacă, murmurai. 

Seara mama urcă în cameră. 

Nu mai era ea, era o stafie. 

Slabă, nepieptănată, cu faţa suptă și cu ochii celui care nu se 
opreşte din plâns nicio clipă. 

— Dacă nu vrei s-o faci pentru tine, te implor, fă-o pentru 
mine, dacă nu vrei să trăieşti pentru tine, trăieşte pentru mama 
ta. Începu să urle şi să mă scuture: Măcar vorbește-mi, Mia, 
vorbește-mi, eu sunt încă aici, sunt vie, noi suntem vii. Eu, Paul, 
York, tatăl tău, baletul! Baletul te așteaptă, încă mai poţi da ad- 
miterea, bunica ta mi-a spus că poate să aranjeze! Nu e incredi- 
bil? Eu să vorbesc cu bunica ta Olga despre balet! E un miracol, 
nu? Încercă să râdă, dar ochii îi trădau toată amărăciunea. 

Nu, mamă, nu mai există nimic, nimic care să mă interese- 
ze. Îmi pare rău, mi-e silă de mine, sunt o fiică îngrozitoare, 
meritai mult mai mult, dar eu nu am puterea, scuză-mă mamă, 
dar eu n-o am. Te iubesc, te iubesc din suflet, dar nu mai rezist, 
sufăr atât de mult, nu pot să mai trăiesc aşa. 


Trecură alte săptămâni în care nu se întâmplă nimic. 

Continua să fie frig chiar dacă Paul îmi spusese că venise 
primăvara. 

Mama îmi povestea că trecuse Carl pe la noi și că doamna 
Jenkins dădea regulat telefon. 

Dar cu cât trecea mai mult timp, cu atât îmi venea mai greu 
să-mi amintesc despre cine vorbeşte. 

Mi se părea imposibil să fi avut o viaţă înainte de cea pe care 
o trăiam în camera aia, prietenii, pasiuni, o inimă. 

Eram numai piele și os, beam două pahare de lapte ca să 
înghit pastilele şi cam asta era tot, în rest dormeam sau pluteam 
într-o dimensiune păstoasă şi confuză. 

Numai Betty simţi într-o zi nevoia să-mi vorbească din nou. 

Stiu cu certitudine că i s-a părut că intră într-o cameră 
mortuară. 

Mirosul acru, frigul, penumbra şi respiraţia mea devenită 
aproape un horcăit erau tot ce mai rămăsese din mine. 

— Mia, Mia, scumpo! încercă să mă zgâlţâie ca să mă scoa- 
tă din amorțeală. Mia, ascultă-mă, ştiu că nu vrei să mă vezi, dar 
trebuie neapărat să-ți povestesc ceva, nu ştiu de ce, dar cred că 
e important. 

Nu o vedeam, dar o auzeam, auzeam o voce familiară şi în- 
depărtată care spărgea zgomotul alb pe care-l aveam în cap, în 
locul ireal în care trăiam, fără colțuri şi fără curbe. 

— Am visat ceva ciudat, Mia, poate nu înseamnă nimic, dar 
tu eşti singura care poate să-mi spună, mă asculţi? 

Nu răspunsei. 

— Ñi spun oricum, Mia, l-am visat pe Patrick, sau cel puţin 
cred, eu nu l-am mai văzut de când avea vârsta ta şi nu ştiu cum e 
acum, în afară de poza din ziare, dar şi aia era veche... Doamne, 
n-ar trebui să fiu aici, ştiu, e o prostie, dar simt că trebuie s-o fac, 
adică să-ţi spun adevărul... el mi-a cerut-o, a insistat atât de mult 
şi era atât de real încât am crezut că sunt trează. 

Pupilele mi se contractară imperceptibil. 

Betty continuă: 

— Pat avea... părul lung, fără o formă anume și barba neîn- 
grijită, un pulover verde închis și blugi, dar nu ştiu dacă asta are 
importanţă, ceea ce contează e că mi-a transmis să-ţi spun asta: 
„Dansează, Mia, dansează pentru mine, dacă dansezi eu voi trăi 
prin tine şi vom fi din nou împreună.“ 

Nu mă mişcai. 

Păreau fraze scoase dintr-o telenovelă de prost gust de dumi- 
nică după-amiază. 

EI, pentru a o face pe protagonista deprimată să trăiască în 
continuare, îi vorbeşte de pe lumea cealaltă. 

Păcat, ţineam mult la Betty, dar ideile alea cretine erau o 
insultă la inteligența mea. 

Sau probabil fusese o idee ingenuă a mamei. 

— Mia, continuă, în vis mi-a mai spus ceva ce n-am înţeles, 
a trebuit să scriu pentru că nu ştiu spaniola, mi-a spus să-ţi spun 

asta: Serva me. Servabo te. Nu ştiu ce înseamnă, dar ştia că ai 
să înţelegi. 

Pupilele mi se dilatară ca unei pisici în întuneric. 

— Latină. 

— Latină? 

— Salvează-mă. Te voi salva. 

Nu mai ştia nimeni în afară de Carl, care nu o cunoştea pe 
Betty. 

— Cine ţi-a spus? 

— Ce? 

— Brăţara, inscripția, cine ţi-a spus de ea? 

— Nu ştiu nimic de nicio brățară, în vis mi-a spus să-ţi trans- 
mit vorbele astea. Ce înseamnă, Mia, au vreo semnificaţie? 

— Nu, Betty, nicio semnificaţie. 

Betty păru dezamăgită, îmi trecu o mână peste frunte. 

— Scuză-mă atunci, dacă te-am deranjat cu delirurile mele, 
nu ştiu cum, dar părea atât de real încât aproape că am crezut... 
scuză-mă din nou, micuţo, nu aveai nevoie de alte emoții, sau 
alte iluzii, scuză-mă din nou. Dumnezeule, eşti gheaţă, scumpo. 
Mă acoperi mai bine cu plapuma şi ieși plângând. 

Serva me. Servabo te. 

Inima începu să-mi bată nebunește, prea tare pentru ca trupul 
meu fragil să poată suporta. 

Aşteptasem tot timpul ăla un semn şi știam că mai devreme 
sau mai târziu ar fi sosit. 

Dar așteptarea mă epuizase. 

Mă ridicai şi mă privii în oglindă. 

Eram cadaverică, un schelet cu pielea transparentă şi vene 
albastre pe frunte şi pe mâini. 

O stafie. 

O lebădă muribundă. 

Într-un final reușisem s-o interpretez. 

Golul pe care-l aveam înăuntru mă mâncase de vie zi de zi 
ca o tumoare malignă. 

Şi încet mă consumasem ca o lumânare. 

Golită, stinsă. 

Venise momentul. 

— Pat, te rog, spusei cu voce tare... Pat te rog, vino să mă 
iei. 

Atinsei imaginea mea reflectată şi începui să plâng cu su- 
ghițuri, un plâns eliberator, disperat, sfâşietor, alunecând uşor 
în genunchi. 

— Te rog, vino să mă iei... nu mai pot să trăiesc fără tine, 
nu mai vreau să trăiesc fără tine, ia-mă de aici, du-mă cu tine, 
oriunde ai fi... 

Mă ghemuii la pământ continuând să plâng sleită de puteri, 
zdruncinată de sughiţuri convulsive. 

Aş fi așteptat și mai devreme sau mai târziu moartea ar fi 
venit să mă ducă la Patrick. 

Trebuia doar să aştept, era chestiune de puţin timp. Aș fi ră- 
mas acolo nemişcată și aş fi dispărut: simplu şi nedureros. 

În felul ăsta n-aş mai fi suferit. 

„Salvează-mă. Te voi salva.“ 

Era nevoie de timp sau poate... 

Poate aș fi putut accelera lucrurile. 


CAPITOLUL 25 


Mă urcai în autobuzul care se îndrepta spre Skegness. 

Ploua, dar nu simţeam nici frigul, nici slăbiciunea, nici tahi- 
cardia care în ultima vreme nu-mi dădea pace. 

Adrenalina mă ajuta încă o dată. 

Controlorul mă privi descumpănit şi mă întrebă dacă am ne- 
voie de ajutor, ca şi cum aş fi fost o bolnavă fugită din spital, şi 
avea dreptate. 

Eram bolnavă. 

Foarte bolnavă. 

Dar urma să mă vindec curând. 

Era o chestiune de două ore. 

Simţeam o stare de euforie cum nu mi se mai întâmplase din 
acea zi blestemată de februarie. 

Şi cu cât autobuzul se apropia mai mult, cu atât mă simțeam 
inundată de o bucurie de nestăpânit, atrasă de ceva, de cineva 
care mă chema. Ştiam că Pat mă aşteaptă acolo şi că făceam ce 
trebuie. 

Zâmbii pentru prima oară după luni de zile. 

Îi zâmbii mării care urma să mă ducă la el. 

Le zâmbii pescăruşilor care zburau în înalturi. 

Îi zâmbii durerii care devenise un prieten fidel. 

Coborâi şi respirai adânc. 

Soarele apunea, era frig, iar marea era agitată, dar mă sim- 
team senină şi calmă. 

Nu era nimic de care să-mi fie frică. 

Vântul mă făcea să-mi pierd echilibrul în timp ce înaintam 
cu greu spre plajă. 

Revăzui pub-ul de unde cumpăraserăm pește prăjit, pensi- 
unea în care ar fi trebuit să dormim, pontonul, barca răsturnată 
lângă care ne întinsesem. 


343 


Şi, ca într-un vis, ne-am văzut iară pe noi doi râzând și fu- 
rându-ne cartofii prăjiţi, jucându-ne cu York, sărutându-ne și 
ținându-ne strâns în timp ce ne imaginam viitorul. 

Mă simţeam obosită, ca şi cum aş fi mers sute de kilometri 
fâră să mă opresc deloc. 

Venise în sfârşit momentul să mă odihnesc. 

Acea masă enormă, tulbure și zbuciumată, mă aștepta cu 
braţele larg deschise, îmbietoare, primitoare, sigură. 

Eram nerăbdătoare să mă las înghițită de acea îmbrățișare 
gigantică şi să mă abandonez liniştii şi păcii profunzimilor sale 
secrete. 

Să cobor lin în abis, unde lumina pătrunde cu greu, unde 
totul e încetinit şi răbdător şi unde timpul nu există. 

Acolo jos unde, într-un anumit loc, mă aştepta Pat. 


CAPITOLUL 26 


— E în comă, domnule doctor, nu ştim cât timp a rămas fără 
oxigen... e posibil să fi suferit răni greu vindecabile. 

— Semne vitale? 

— Stabile... încercăm să-i contactăm familia, dar nu avea 
acte la ea, doar un telefon inutilizabil şi acea brățară cu inscrip- 
tia... în latină sau spaniolă... 

— Cum au reușit s-o salveze? 

— E un mister, în punctul acela curentul e atât de puternic 
încât nici pescarii nu se apropie... au găsit-o pe plajă. 

— Un înger păzitor. 

— Da. 

— Priviţi, parcă zâmbeşte... 

— E doar un reflex. 


— Mia... Mia... sunt Patrick, mă auzi? 
— Da. 

mai mare), Maria Paola Romeo. 

pe vremea când aveam cinci ani şi pentru că m-a învăţat ce în- 
seamnă dragostea pentru lucrurile frumoase, fratelui meu Daniel, 
lumina ochilor mei, şi lui Attilio, cel mai bun partener de viață pe 
care mi l-aş fi putut dori. 

Mariei Falcao şi lui Jim Fletcher de la Royal Ballet School 
din Londra, pentru disponibilitate și sfaturile preţioase, lui 
Alessandro di Marco, pentru îndrumarea tehnică, lui Rosie 
Williams şi Dallas Kidman, pentru că m-au găzduit în casa lor 
splendidă (cu bovindou!) şi Marikăi Pasut, pentru aventura lon- 
doneză de neuitat. 

Şi, în ultimul rând, dar nu ca importanță, familiei mele, prie- 
tenilor, celor care mi-au stat aproape, băieţilor care s-au ocupat 
de blog, yoga, baletului, Londrei, tuturor celor pe care îi iubesc. 

